# verses

text:
Ngenxa yolaka lwe Nkosi kayiyikuhlalwa muntu, kodwa izachitheka isibili; wonke umuntu odlula eBhabhiloni uzamangala, ancife ngenxa yazo zonke inhlupheko zayo.


text:
Zihleleleni iBhabhiloni inhlangothi zonke, lina lonke eligobisa amadandili, liyitshoke, lingatshiyi mtshoko, ngoba yonile e Nkosi ni.


text:
Memezani kuyo inhlangothi zonke; isizinikele, inqaba zayo sezidilikile, lemiduli yayo ibhidliziwe; ngoba lokho kuyimpindiselo ye Nkosi; phindiselani kuyo, lenze kuyo njengokwenza kwayo.


text:
Qumani umhlanyeli asuke eBhabhiloni, kanye laye ophatha isikela ngesikhathi sokuvuna; ngenxa yenkemba ecindezelayo, wonke umuntu uzabuyela kwabakibo, wonke umuntu uzabalekela kwelakibo ilizwe.


text:
UIsrayeli uyimvu ezingelwayo, exotshwa yizilwane. Kuqala wadliwa yinkosi yeAsiriya, emva kwalokho uNebukadinezari inkosi yeBhabhiloni uqhobile amathambo akhe.


text:
Ngakho-ke i Nkosi yamabandla, uNkulunkulu kaIsrayeli, ithi: Khangela, ngizayitshaya inkosi yeBhabhiloni lelizwe layo, njengalokho ngayitshaya inkosi yeAsiriya.


text:
Ngizabuyisela uIsrayeli edlelweni lakhe, uzakudla eKharmeli leBashani, lokufisa kwakhe kukholisiswe entabeni yakoEfrayimi leGileyadi.


text:
Ngalezonsuku langalesosikhathi, kutsho i Nkosi, kuzadingwa ukona koIsrayeli, kodwa kungatholakali; kudingwe lesono koJuda, kodwa singatholwa; ngoba ngizabathethelela labo engibatshiyayo.


text:
Hambani liye elizweni leMerathayimi lilwe lalo, lilwe labakhileyo ePekodi, libabulale, libatshabalalise, kutsho i Nkosi, lenze konke engililayele khona,


text:
Yeka ukufa lokwephuka kwesando somhlaba wonke! Yeka ukwenziwa kweBhabhiloni into eyesabekayo phakathi kwezizwe!


text:
Ngakuthiya ngomjibila, wabanjwa, wena Bhabhiloni, ungakakwazi; watholwa, wabanjwa, ngoba walwa le Nkosi.


text:
I Nkosi ivalile indlu yayo yezikhali, yakhupha izikhali zolaka lwayo, ngoba iNkosi uJehova wamabandla ilomsebenzi elizweni lamaKhaladiya.


text:
Lifikeleni, livela inhlangothi zonke, livule iziphala zayo, liyibuthelele njengenqumbi yamabele, liyitshabalalise, kungasali lutho kuyo.


text:
Bulalani amajongosi ayo wonke, kawasiwe ekuhlatshweni. Maye kuwo! Ngoba usuku lwawo lufikile, isikhathi sempindiselo yawo.


text:
Zwanini-ke, ababalekayo labaphunyukayo bavela elizweni leBhabhiloni, ukuze bamemeze eZiyoni impindiselo ye Nkosi uNkulunkulu wethu, impindiselo yethempeli layo.


text:
Bizani abaphatha imitshoko, balwe leBhabhiloni bonke abagobisa idandili; limise inkamba limelane layo liyihanqe, kungabi khona ophunyukayo, liyiphindisele njengezenzo zayo, lenze kuyo njengakho konke ekwenzileyo; ngoba iyidelele i Nkosi, oNgcwele kaIsrayeli.


text:
Ngakho-ke amajaha ayo azakuwa emagumeni ayo, lawo wonke amabutho ayo azabhujiswa ngalolosuku, kutsho i Nkosi.


text:
Khangela, ngilwa lawe, wena ozikhukhumezayo, kutsho iNkosi uJehova wamabandla; ngoba usuku lwakho selufikile, isikhathi sokuphindiselwa kwakho.


text:
Ozikhukhumezayo uzakhubeka awe. kungabi khona omvusayo; ngizaphemba umlilo emizini yakhe ozatshisa konke okuseduze laye.


text:
I Nkosi yamabandla ithi: Abantwana bakoIsrayeli bacindezelwe kanye labantwana bakoJuda; bonke ababathumbileyo bababambile, bayala ukubayekela.


text:
Kanti umhlengi wabo ulamandla, ubizwa ngokuthi yi Nkosi yamabandla. Isibili uzamela udaba lwabo, ukuze anike umhlaba ukuthula, kodwa anyakazise abakhileyo eBhabhiloni.


text:
Kayifike inkemba phezu kwamaKhaladiya, kutsho i Nkosi, laphezu kwabakhileyo eBhabhiloni, phezu kweziphathamandla zayo, labahlakaniphileyo bayo.


text:
Kayifike inkemba phezu kwabavumisi ukuze baphenduke iziphukuphuku, laphezu kwamaqhawe ukuze abhujiswe.


text:
Kayifike inkemba phezu kwamabhiza laphezu kwenqola zayo, laphezu kwawo wonke amabutho awezizwe aphakathi kwayo, ukuze baphenduke babe ngabesifazana; inkemba ifike phezu kwenotho yayo, ukuze iphangwe.


text:
Kufike ukubalela kwelanga phezu kwamanzi ayo ukuze acitshe, ngoba iyilizwe lezithombe ezibaziweyo, lemifanekiso yabo iyabahlanyisa.


text:
Ngakho-ke amakhanka lezimpisi lezintshe kuzahlala eBhabhiloni; kakusayikuhlala abantu khona kuze kube nininini, kakusayikwakhelwa kulo ezizukulwaneni zonke.


text:
Njengoba uNkulunkulu wagenqula iSodoma leGomora lemizi eyakhelene layo, kutsho i Nkosi, ngokunjalo kakusayikusala muntu khona, kakusayikuhlala indodana yomuntu khona.


text:
Baphethe idandili lomkhonto, balesihluku, kabalasihawu. Umdumo wabo unjengowolwandle, bagade amabhiza, behleliwe njengabantu bempi lawe, Bhabhiloni.


text:
Inkosi yeBhabhiloni yezwa umbiko ngabo, izandla zayo zaba buthakathaka; usizi lwayibamba, lobuhlungu obunjengowesifazana ohelelwayo.


text:
Khangela, njengesilwane esiphuma ehlathini leJordani sisiya esibayeni sezimvu esiqinileyo, ngokucwayiza kwelihlo ngibaxotshe, basuke kuyo, ngilibekele lowo engimkhethileyo. Ngoba ngubani ofanana lami? Ngubani ozangibiza? Nguwuphi umelusi ongema phambi kwami?


text:
Ngakho-ke zwanini icebo i Nkosi elenzayo ngeBhabhiloni, lemikhumbulo elayo ngelizwe lamaKhaladiya ukuthi: Abancinyane bomhlambi bazadonswa basuswe, lendawo yabo imangale ngokuphela kwabo.


text:
Ngomsindo wokuthunjwa kweBhabhiloni umhlaba uzathuthumela, lelizwi lokukhala kwayo lizazwakala phakathi kwezizwe.


text:
ngithume eBhabhiloni abelayo, bazakuyela, bathulule ilizwe layo, lapho betheleka phezu kwayo bevela inhlangothi zonke ngosuku lokuhlupheka.


text:
Otshokayo kagobise idandili lakhe, kungasukumi muntu ogqoke ibhatshi lakhe lensimbi. Lingawayekeli amajaha ayo, lilitshabalalise ibutho layo lonke.


text:
Ngoba uIsrayeli loJuda kabalahlwanga nguNkulunkulu wabo, i Nkosi yamabandla; kodwa ilizwe lamaKhaladiya lilecala koNgcwele kaIsrayeli.


text:
Balekani eBhabhiloni, lizisindise lonke. Lingaqedwa ekutshayweni kwayo, ngoba lesi yisikhathi sempindiselo ye Nkosi, iyayiphindisela.


text:
IBhabhiloni yayiyinkezo yegolide esandleni se Nkosi, eyayidakisa umhlaba wonke; izizwe zanatha iwayini layo, ngakho zahlanya.


text:
IBhabhiloni isiwile masinyane, yachitheka; ikhaleleni, liyidingele umuthi wezilonda, mhlawumbe ingasila.


text:
Abezizwe bakhona bathi: Besizayelapha iBhabhiloni, kodwa kayelatshwanga; itshiyeni, asihambeni sonke siye emazweni akithi; ngoba isigwebo sayo sifinyelele emazulwini, siphakanyisiwe kwaze kwafika emkhathini.


text:
I Nkosi isitshengisile ukuthi thina siqondile; wozani, silandise eZiyoni umsebenzi we Nkosi uNkulunkulu wethu.


text:
Lolani imitshoko, lithathe izihlangu. I Nkosi ivusile umoya wamakhosi amaMede, ngoba ilecebo lokuyichitha iBhabhiloni, ngoba lokho kuyimpindiselo ye Nkosi, impindiselo yethempeli layo.


text:
Misani isiboniso emidulini yeBhabhiloni, liqinise ukulinda, libeke abalindi, licathame, ngoba i Nkosi isikumisile, futhi izakwenza lokho ekukhulume ngabakhileyo eBhabhiloni.


text:
Wena muzi ohlala emanzini amanengi, olenotho enengi, ukuphela kwakho sekufikile, isilinganiso somhawu wakho.


text:
I Nkosi yamabandla ifungile ngayo uqobo yathi: Isibili ngizakugcwalisa ngabantu, babe ngangentethe, bazahlaba umkhosi wokunqoba ngawe.


text:
UNkulunkulu wawenza umhlaba ngamandla akhe, walimisa ilizwe ngokuhlakanipha kwakhe, langokuqedisisa kwakhe wendlala amazulu.


text:
Lapho ekhupha ilizwi lakhe, amanzi ayahlokoma emazulwini, uyakhupha inkungu emikhawulweni yomhlaba, enze imibane iphazime lapho lisina, akhuphe umoya eziphaleni zakhe.


text:
Bonke abantu bayizithutha, kabalakwazi; wonke umkhandi uyangiswa yizithombe zakhe, ngoba izithombe zakhe ezibunjiweyo ziyinkohliso, kazilamphefumulo.


text:
UNkulunkulu kaJakobe kanjengazo; ngoba yena nguye owadala zonke izinto, uIsrayeli yisizwe asikhethayo; yi Nkosi yamabandla ibizo lakhe.


text:
Ngizayiphindisela iBhabhiloni labo bonke abakhileyo eKhaladiya okubi kwabo konke abakwenzileyo eZiyoni phambi kwenu, kutsho i Nkosi.


text:
Khangela, ngimelana lawe, wena ntaba echithayo, kutsho i Nkosi, echitha umhlaba wonke; ngizaphakamisela isandla sami kuwe, ngikugiqe ezintabeni, ngikwenze ube yintaba etshisiweyo.


text:
Kakuyikuthathwa ilitshe kuwe elengonsi, lelitshe lesisekelo; kodwa uzakuba yinkangala kuze kube nininini, kutsho i Nkosi.


text:
Misani isiboniso emhlabeni, livuthele uphondo phakathi kwezizwe, lilungisele izizwe ukumelana leBhabhiloni, liyibizele imibuso ukumelana layo, iArarathi leMini leAshikenazi; liyibekele umlawuli wempi, likhuphe amabhiza abe njengomtshitshi wentethe.


text:
Lungisani izizwe ukumelana layo, amakhosi amaMede lenduna zayo lababusi bayo, lelizwe lonke elibuswa yiwo.


text:
Ilizwe liyathuthumela, liqhaqhazele, ngoba icebo le Nkosi limelana leBhabhiloni, ukuze yenze ilizwe leBhabhiloni libe yinkangala engelamuntu.


text:
Amaqhawe eBhabhiloni ayekele ukulwa, ahlezi enqabeni zawo, amandla awo aphelile, asenjengabesifazana; indlu zayo ziyatsha, lemigoqo yamasango ayo yephukile.


text:
Isigijimi siyagijima sihlangane lesinye, umbiki uhlangana lombiki, ukutshela inkosi yeBhabhiloni ukuthi umuzi wayo unqotshiwe inhlangothi zonke,


text:
Ngoba i Nkosi yamabandla, uNkulunkulu kaIsrayeli, ithi: IBhabhiloni injengebala lokubhulela ngesikhathi sokunyathelwa kwayo; kuseyisikhatshana nje isikhathi sokuvunwa kwayo sizafika.


text:
UNebukadinezari inkosi yeBhabhiloni usidlile, usiqedile; wasenza saba yimbiza engelalutho, wasiginya njengomgobho, usuthi ngokumnandi kwethu, wasitsaka.


text:
Ububi obukhulu obenziwe kimi lenyameni yami bube phezu kweBhabhiloni, kabatsho njalo abeZiyoni. Ngokuhlupheka kwethu babe lomlandu abeKhaladiya, kabatsho njalo abeJerusalema.


text:
Ngakho-ke i Nkosi ithi: Khangela, ngizalumela udaba lwenu, ngiliphindisele; ngizakomisa ulwandle lwayo, ngomise lomthombo wayo.


text:
IBhabhiloni izakuba lunxiwa oludilikileyo, lendawo yamakhanka, into eyesabekayo leyokuncifelwa, kungabi khona ohlala khona.


text:
Lapho sebebukhali, ngizabenzela idili, ngibadakise baze baqaleke, balale ubuthongo obulaphakade, bangaphindi bavuke, kutsho i Nkosi.


text:
Yeka ukubanjwa kweBhabhiloni edumileyo emhlabeni wonke! Yeka iBhabhiloni esiphenduke yaba yinto eyesabekayo phakathi kwezizwe!


text:
Imizi yayo isingamanxiwa, ilizwe elomileyo lenkangala, ilizwe elingahlalwa muntu, okungadluli kulo indodana yomuntu.


text:
Ngizamtshaya unkulunkulu uBeli eBhabhiloni, ngikhuphe emlonyeni wakhe lokho akuginyileyo. Izizwe kazisayikubekelela ziye kuye. Umduli weBhabhiloni uwile.


text:
Inhliziyo zenu kazingakhathali, lingesabi umbiko ozwakala elizweni, ngoba kufika umbiko ngomunye umnyaka, besekufika omunye umbiko ngomnyaka olandelayo, ukuthi kukhona isihluku elizweni, lombusi avukele umbusi.


text:
Ngalokho-ke khangela, insuku ziyeza, lapho ngizakwenza isigwebo phezu kwezithombe ezibaziweyo zeBhabhiloni; ilizwe lonke layo lizayangeka, bonke ababuleweyo baye bawele phakathi kwayo.


text:
Kuthi-ke amazulu lomhlaba, lakho konke okukukho, kuhlabele ngentokozo ngeBhabhiloni, ngoba abachithi bazayifikela bevela enyakatho, kutsho i Nkosi.


text:
IBhabhiloni imele ukuwa ngenxa yabafileyo bakoIsrayeli, njengoba ngeBhabhiloni abantu babulawa emhlabeni wonke.


text:
Lina eliphephileyo ekufeni, hambani, lingemi. Khumbulani i Nkosi lisekhatshana, leJerusalema ibe semkhumbulweni wenu.


text:
Siyangekile ngoba sizwile ihlazo; ubuso bethu bulenhloni, ngoba abezizwe sebefikile ezindaweni ezingcwele zethempeli.


text:
Ngakho khangela, insuku ziyeza, kutsho i Nkosi, lapho ngizakwenza isigwebo phezu kwezithombe ezibaziweyo zeBhabhiloni, labagwaziweyo babubule elizweni layo lonke.


text:
Loba iBhabhiloni ingaphakamela emazulwini, loba ingaqinisa amadundulu ayo aqinileyo, kodwa abachithi bayo bazayifikela bevela kimi, kutsho i Nkosi.


text:
Ngoba i Nkosi iyayichitha iBhabhiloni, iyayithulisa ilizwi layo elilamandla. Amagagasi ayo ayahlokoma njengamanzi amanengi, lomsindo wokuhlokoma kwawo uyezwakala.


text:
Ngoba umchithi uyehlela phezu kweBhabhiloni; amaqhawe ayo ayabanjwa, lamadandili awo ayephulwa. Ngoba i Nkosi inguNkulunkulu onika umvuzo, izawukhokha umvuzo isibili.


text:
Ngizadakisa iziphathamandla zayo lezihlakaniphi zayo, ababusi bayo, lenduna zamabutho ayo, lamaqhawe ayo; bazalala ubuthongo obulaphakade, bangavuki, kutsho iNkosi, eyi Nkosi yamabandla.


text:
I Nkosi yamabandla ithi: Umduli obanzi weBhabhiloni uzabhidlizwa, lamasango ayo aphakemeyo atshiswe ngomlilo. Abantu basebenzela ize, lomsebenzi wezizwe uphelela emlilweni.


text:
Ilizwi likaJeremiya umprofethi alaya ngalo uSeraya indodana kaNeriya, kaMahaseya, ekuhambeni kwakhe loZedekhiya inkosi yakoJuda, ukuya eBhabhiloni emnyakeni wesine wokubusa kwakhe. USeraya wayeyisikhulu sezindawo zokuphumula.


text:
UJeremiya wabhala encwadini konke okubi okuzakwehlela iBhabhiloni, wonke lamazwi abhaliweyo ngeBhabhiloni.


text:
uthi: Wena Nkosi, ukhulumile ngalindawo ukuthi uzayichitha, ukuze kungabi khona okuhlala kiyo, umuntu loba inyamazana, ibe yinkangala kuze kube nininini.


text:
uthi: IBhabhiloni izatshona, ingabe isavela futhi, ngenxa yokubi, engizayehlisela khona. Aphelela lapha amazwi kaJeremiya.


text:
UZedekhiya wayeleminyaka engamatshumi amabili lanye ekuqaleni kwakhe ukubusa; wabusa iminyaka elitshumi lanye eJerusalema. Ibizo likanina lalinguHamuthali, indodakazi kaJeremiya weLibhina.


text:
Ngenxa yokuthukuthela kwe Nkosi, izinto zenzeka eJerusalema lakoJuda yaze yabalahla phambi kwayo. UZedekhiya wawuvukela umbuso weBhabhiloni.


text:
Ngomnyaka wesificamunwemunye wokubusa kwakhe, ngosuku lwetshumi lwenyanga yetshumi, uNebukadinezari inkosi yeBhabhiloni wafika lebutho lakhe lonke ukumelana leJerusalema; bamisa inkamba bemelene layo, bayakhela imiduli yokuvimbezela inhlangothi zonke.


text:
Ngosuku lwesificamunwemunye lwenyanga yesine indlala yaba nkulu phakathi komuzi, kwasweleka ukudla kwabantu elizweni.


text:
Basebewufohlela umuzi; wonke amadoda empi abaleka, aphuma emzini ebusuku, ngendlela yesango eliphakathi kwemiduli emibili, esangweni lensimu yenkosi. AmaKhaladiya ayewuzingelezele umuzi. Aphuma ngendlela yamagceke.


text:
Ibutho lamaKhaladiya laxotshana layo inkosi uZedekhiya; lamfica emagcekeni eJeriko; lebutho lakhe lonke lahlakazeka.


text:
Basebeyibamba inkosi, bayiletha enkosini yeBhabhiloni eRibila elizweni leHamathi, yakhuluma izigwebo phezu kwayo.


text:
Inkosi yeBhabhiloni yabulala amadodana kaZedekhiya phambi kwakhe, yazibulala lazo zonke iziphathamandla zakoJuda eRibila.


text:
Yamkhupha amehlo uZedekhiya, yambopha ngamaketane, yamusa eBhabhiloni, yamfaka entolongweni, kwaze kwaba lusuku lokufa kwakhe.


text:
Ngosuku lwetshumi lwenyanga yesihlanu, ngomnyaka wetshumi lesificamunwemunye wokubusa kukaNebukadinezari inkosi yeBhabhiloni, uNebuzaradani induna yabalindi benkosi, owayengaphansi kwenkosi yeBhabhiloni, wangena eJerusalema.


text:
Kwathi ibutho lonke lamaKhaladiya, elalilenduna yabalindi, labhidliza yonke imiduli ezingelezele iJerusalema.


text:
UNebuzaradani induna yabalindi wathumba bonke abantu ababesele emzini, lalabo ababehlamukele enkosini yeBhabhiloni kanye lezingcitshi zemisebenzi.


text:
Kodwa uNebuzaradani induna yabalindi watshiya abanye abantukazana elizweni ukuba ngabaphathi bezivini labalimi.


text:
Insika zethusi ezazisethempelini, lezinyawo, lolwandle lwethusi, amaKhaladiya akuphahlaza, athatha ithusi lonke, alisa eBhabhiloni.


text:
Athatha izimbiza, lamafotsholo, lezindlawu, lemiganu yokufafaza, lezinkezo, lazo zonke izitsha zethusi ezazisetshenziswa enkonzweni yethempeli,


text:
kanye lemiganywana, lezitsha zokuthwala umlilo, lemiganu yokufafaza, lezimbiza, lezinti zezibane, lezinkezo, lemiganu yomnikelo wokuthululwa. Okwakwenziwe ngegolide induna yabalindi yakuthatha, lalokho okwakwenziwe ngesiliva yakuthatha.


text:
Insika zombili, lolwandle olwalulunye nje, lenkabi zethusi ezazilitshumi lambili ezazingaphansi kolwandle kanye lezinyawo inkosi uSolomoni ayekwenzele ithempeli, ithusi lazo zonke lezizinto lalingelakulinganiswa ngesisindo.


text:
Ubude bensika babuzingalo ezilitshumi lesificaminwembili, ububanzi bayo babuzingalo ezilitshumi lambili, lohlonzi lwayo lwaluyiminwe emine, futhi yayigujiwe.


text:
Kwakukhona isiduku sethusi, ubude baso sisinye babuzingalo ezinhlanu, lesihlengo lamapomegranati*, konke kwenziwe ngethusi, kwakuzingelezele isiduku phezulu. Lensika yesibili yayinjalo ilamapomegranati.


text:
Kwakubonakala amapomegranati* angamatshumi ayisificamunwemunye lesithupha; wonke amapomegranati ayephezu kwesihlengo inhlangothi zonke ayelikhulu.


text:
Induna yabalindi yathatha uSeraya umpristi oyinhloko loZefaniya umpristi omlandelayo, labalindi besango abathathu,


text:
yathatha emzini induna eyayiphethe amadoda empi, lamadoda ayisikhombisa awenkundla yenkosi ayeficakale emzini, lomabhalane wenduna yebutho eyayibuthela abantu emabuthweni, lamadoda angamatshumi ayisithupha elizwe ayeficakele phakathi komuzi.


text:
Inkosi yeBhabhiloni yabatshaya, yababulalela eRibila elizweni leHamathi. Wathunjwa ngokunjalo uJuda elizweni lakhe.


text:
Nanti inani labantu abathunjwa nguNebukadinezari; ngomnyaka wesikhombisa, amaJuda azinkulungwane ezintathu, lamatshumi amabili, lantathu;


text:
ngomnyaka wetshumi lesificaminwembili wokubusa kukaNebukadinezari wathumba eJerusalema abantu abangamakhulu ayisificaminwembili, lamatshumi amathathu, lambili;


text:
ngomnyaka wamatshumi amabili lantathu wokubusa kukaNebukadinezari, uNebuzaradani induna yabalindi wathumba amaJuda angamakhulu ayisikhombisa, lamatshumi amane lanhlanu; bonke abantu sebehlangene baba zinkulungwane ezine, lamakhulu ayisithupha.


text:
Kwathi ngomnyaka wamatshumi amathathu lesikhombisa wokuthunjwa kukaJehoyakhini inkosi yakoJuda, ngosuku lwamatshumi amabili lanhlanu lwenyanga yetshumi lambili, uEvili-Merodaki inkosi yeBhabhiloni, ngomnyaka abekwa ngawo abe yinkosi, waba lomusa kuJehoyakhini, wamkhupha entolongweni,


text:
wayelesabelo esimiyo esensuku zonke, asinikwa yinkosi njengenswelo yakhe insuku zonke zokuhamba kwakhe, waze wafa.


text:
Yeka ukuhlala kwawo wodwa umuzi owawugcwele abantu! Usunjengomfelokazi wona owawumkhulu phakathi kwezizwe. Wona owawuyinkosikazi phakathi komuzi usuyisibhalwa.


text:
Uyakhala lokukhala inyembezi ebusuku, inyembezi zawo zehla ezihlathini zawo. Phakathi kwazo zonke izithandwa zawo kakho owududuzayo. Bonke abangane bawo bawuphethe ngenkohliso, sebeyizitha zawo.


text:
UJuda wathunjwa waya kwezinye izizwe ngenxa yokuhlupheka lobugqili obukhulu. Usehlezi phakathi kwezizwe, katholi ukuphumula. Bonke abamzingelayo bamficile ephakathi kobuhlungu.


text:
Imigwaqo eya eZiyoni iyalila, ngoba kakho ozayo kuyo emikhosini emisiweyo. Emasangweni ayo kakulabantu, labapristi bayo bayabubula. Intombi zayo ziyahlupheka. Isekubabeni.


text:
Izitha zayo seziyibusa, ziyaphumelela, ngoba i Nkosi yenze yahlupheka ngenxa yobunengi beziphambeko zayo. Abantwana bayo bathunjiwe yizitha.


text:
Bonke ubukhosi buphelile eZiyoni. Izikhulu zayo sezinjengendluzele ezingatholi idlelo, zibalekile zingelamandla phambi kwabazixotshayo.


text:
IJerusalema iyakhumbula ensukwini zokuhlupheka lezosizi lwayo konke okuhle okwakukhona ensukwini zasendulo. Nxa abantu bayo bewela ezandleni zesitha, kwakungekho olisizayo; isitha sathokoza ngayo, sahleka ukuchitheka kwayo.


text:
IJerusalema yonile kakhulu, ngakho isiyisinengiso. Bonke ababeyihlonipha sebeyidelela, ngoba sebebonile ubuze bayo. Yebo, isibubula, ikhangele eceleni.


text:
Ukungcola kwayo kwakusezidwabeni zayo, kayikhumbulanga ngokuchitheka kwayo. Ngakho-ke ukuwa kwayo kukhulu, kayilaye umduduzi. Nkosi, akukhangele ukuhlupheka kwayo, ngoba isitha sesinqobile.


text:
Isitha selula izandla zaso ukuthatha konke okuhle kwayo. Ibonile izizwe zihlasela indlu yayo engcwele, zona owazalela ukungena phakathi kwebandla lakho.


text:
Bonke abantu bayo bayabubula bedinga ukudla; banike okuligugu kwayo ngokudla ukuze baqinise amandla abo. Nkosi, ake ukhangele ngoba mina Jerusalema ngiyadelelwa.


text:
Kakusilutho kini yini lonke elidlulayo? Khangelani libone ukuthi kukhona yini usizi olunjengolwami, olwehliselwe phezu kwami, i Nkosi engehlisele lona esukwini lokuthukuthela kwayo.


text:
Iphezulu ithumele umlilo, yawehlisela emathanjeni ami. Yathiya inyawo zami ngembule, yangibuyisela emuva. Yangitshiya ngithithibele, ngiphele amandla usuku lonke.


text:
Iziphambeko zami zabotshelwa kimi, isandla sayo sazithandela kimi. Ijogwe layo lafakwa entanyeni yami, ngaphela amandla ngenxa yobunzima balo. INkosi yangiyekelela kilo, ngehluleka ukuma.


text:
INkosi yeyisile wonke amaqhawe ami phakathi kwami, yabiza umhlangano omelene lami ukubulala amajaha ami. INkosi inyathele isikhamelo sewayini sentombi emsulwa, indodakazi yakoJuda.


text:
Ngiyakhala inyembezi ngenxa yalezizinto, amehlo ami ajuluka inyembezi; ngoba umduduzi ukhatshana lami obezangimisa isibindi. Abantwana bami bachithekile ngoba isitha sinqobile.


text:
IZiyoni iyelula izandla zayo, kodwa kakho oyiduduzayo. I Nkosi ilayile ngoJakobe ukuthi abakhelene laye babe yizitha zakhe. IJerusalema injengowesifazana owehlukanisiweyo phakathi kwabo.


text:
I Nkosi ilungile, ngoba ngilihlamukile ilizwi layo. Kodwa ake lizwe, bantu lonke, libone ukuhlupheka kwami. Intombi zami lamajaha ami kuthunjiwe.


text:
Ngabiza izithandwa zami, kodwa zangikhohlisa. Abapristi labadala bami baphelela phakathi komuzi, besadinga ukudla ukuze baqinise amandla abo.


text:
Ake ukhangele, Nkosi, ngoba sengihluphekile. Imibilini yami idungekile, inhliziyo yami ikhathazekile phakathi kwami, ngoba ngihlamukile kakhulu. Phandle yinkemba ebulalayo, endlini yikufa.


text:
Ake uzwe ukububula kwami, kakho ongiduduzayo. Zonke izitha zami zizwile ngokuhlupheka kwami, ziyathokoziswa yikuthi nguwe okwenzileyo. Lufikise usuku osulumemezile, uzenze ukuthi zibe njengami.


text:
Kakufike bonke ububi bazo phambi kwakho, wenze kizo njengokwenza kwakho kimi ngenxa yazo zonke iziphambeko zami. Ngoba ukububula kwami kukhulu, lenhliziyo yami ikhathele.


text:
Yeka umnyama iNkosi ekuthukutheleni kwayo ewehlisele phezu kweZiyoni. Iphosele ubuhle bukaIsrayeli emhlabeni busuka emazulwini; kayikhumbulanga ithempeli layo ngosuku lokuthukuthela kwayo.


text:
INkosi ichithile yonke imizi kaJakobe ingayihawukeli. Ekuthukutheleni kwayo idilizile izinqaba zakoJuda. Yaphosela phansi yangcolisa umbuso lamakhosi awo.


text:
Yaquma ngokuvutha kolaka lwayo wonke amandla akoIsrayeli. Yasusa isandla sayo sokusiza phambi kwezitha. Yatshisa kuJakobe njengomlilo welangabi oqothula konke.


text:
Isigobise idandili layo njengesitha, yathiya isandla sayo esilamandla; njengesitha ibulele bonke abathandeka emehlweni ethu; lethenteni leZiyoni yehlisela ulaka lwayo njengomlilo.


text:
INkosi isinjengesitha ichithile uIsrayeli; ichithile zonke izigodlo zakhe, yadilizela phansi inqaba zakhe. Yandisa ukulila lokukhala koJuda.


text:
Iphundlile ithempeli layo njengokuphundlwa kwevini, yadiliza indlu yokukhonzela. I Nkosi yenza ukuthi kukhohlakale eZiyoni imikhosi emisiweyo lesabatha. Yadelela ngokuvutha kolaka lwayo umbusi lompristi.


text:
INkosi ilidelele ilathi layo, yalahla indlu yayo engcwele; yanikela esandleni sesitha imiduli yezigodlo zayo. Kwaba khona umsindo wokunqoba endlini yayo engcwele njengosukwini lomkhosi omisiweyo.


text:
I Nkosi ikhethile ukudiliza umduli weZiyoni, iwulinganisile ngentambo yokulinganisa, kayiyekelanga ukudiliza; yenza ukuthi kukhale umthangala lomduli, iphele amandla kanyekanye.


text:
Amasango ayo atshonile phansi, idilizile yephula imigoqo yayo. Inkosi yayo leziphathamandla zayo sebesezizweni, kakuselamthetho; labaprofethi bayo kabasemukeli umbono e Nkosi ni.


text:
Abadala beZiyoni bahlezi phansi bethule, bathele uthuli emakhanda abo, bagqoke amalembu amasaka. Intombi ezigcweleyo zeJerusalema zikhothamisele phansi amakhanda azo.


text:
Amehlo ami asediniwe yikukhala, imibilini yami idungekile. Inhliziyo yami idabukile ngosizi ngenxa yokuchitheka kwabantu bami, ngoba ingane labamunyayo bafela endleleni zomuzi.


text:
Bathi kubonina: Kungaphi ukudla lewayini? Lapho besifa njengabantu abalinyaziweyo endleleni zomuzi, lapho befela ezifubeni zabonina.


text:
Ngingathini ngawe? Ngingakufananisa lani, wena Jerusalema? Ngingakufananisa lani ukuze ngikududuze, ntombi emsulwa, ndodakazi yeZiyoni? Ngoba ukuchitheka kwakho kukhulu njengolwandle. Ngubani ongakwelapha?


text:
Abaprofethi bakho babonile imibono engamanga leyinkohliso ngawe. Kabakuvezanga ukona kwakho ukuze babuyise inhlanhla yakho, kodwa babonile imibono yamanga leduhisayo ngawe.


text:
Bonke abadlulayo bakutshayela izandla, bayakuncifela bakunikinele amakhanda abo, Jerusalema. Bathi: Yiwo lo umuzi owawubizwa ngokuthi yibuhle obupheleleyo lentokozo yomhlaba wonke yini?


text:
Zonke izitha zakho ziyakuklolodela, ziyancifa, zigedle amazinyo azo zithi: Siwuchithile; lolu yilo usuku ebesilulindele; sesilutholile, silubonile.


text:
I Nkosi yenzile lokho ebikumisile, igcwalisile ilizwi layo. Njengokumisa kwayo endulo isidilizile ingelasihawu. Yenzile ukuthi isitha sithokoze ngawe, yaphakamisa amandla ezitha zakho.


text:
Khala kakhulu eNkosini, wena Ziyoni! Inyembezi zakho zigeleze njengemifula emini lebusuku. Ungaphumuli, lenyembezi zakho zingaqamuki.


text:
Vuka, ukhale ebusuku, ekuqaleni kwemilindo, uvule inhliziyo yakho yonke phambi kweNkosi, uphakamisele izandla zakho kuyo, ngenxa yempilo yabantwana bakho, ababulawa yindlala ekuhlanganeni kwendlela zonke.


text:
Ake ukhangele, Nkosi, ubone. Ngubani owake wamphatha ngokunje? Abesifazana bazakudla inzalo yabo yini, abantwana babo ababazeleyo? Umpristi lomprofethi bazabulawa endlini engcwele yeNkosi yini?


text:
Obhuqwini lwezindlela kulele abatsha labadala; intombi zami ezigcweleyo lamajaha ami kubulewe; esukwini lokuthukuthela kwakho uzibulele wena, wazibulala ungelasihawu.


text:
Wangibizela izitha zami, zavela inhlangothi zonke, njengabantu abeza emkhosini omisiweyo, kakho loyedwa owaphunyukayo, kakho owasilayo esukwini lokuthukuthela kwe Nkosi. Bonke engabazala ngabondla babhujiswa yizitha zami.


text:
Uxotshane labo ekuthukutheleni kwakho, ubabhubhise, bangabe besaba khona ngaphansi kwamazulu akho, Nkosi.


text:
Yeka ukufiphala kwegolide lokuphenduka kwegolide elihle! Amatshe endlu engcwele achithekile ekuhlanganeni kwazo zonke indlela.


text:
Bona amadodana aligugu eZiyoni, abekade elingana legolide elihle kakhulu, khathesi aselingana lembiza zebumba nje ezenziwa yizandla zombumbi.


text:
Lamakhanka ayehlisa, amunyise imidlwane yawo, kodwa abantu bami sebelesihluku njengezintshe zasenkangala.


text:
Ulimi lomunyayo lunamathela olwangeni lwakhe ngenxa yokoma, abantwana bacela isinkwa kodwa kakho obaphayo.


text:
Ababesidla okumnandi bafela ezindleleni, lalabo ababekhuliswa begqoka okuyibubende sebelala ezilotheni.


text:
Ngoba ukutshaywa kwabantu bami kube kukhulu kulokutshaywa kwabeSodoma elachithwa ngokucwayiza kwelihlo, kungekho okhalayo.


text:
Iziphathamandla zabo zazihlambulukile kuleliqhwa elikhithikayo, zimhlophe kulochago, lemizimba yazo ibomvu okwedlula amatshe athiwa yikorali*, lobuhle besimo sazo babunjengamatshe athiwa yisafire*.


text:
Kodwa khathesi ubuso bazo sebumnyama kulomsizi, kazisaziwa ezindleleni, lesigogo sazo sesitshwabhene phezu kwamathambo azo, soma njengogodo.


text:
Babengcono ababulawa ngenkemba kulabo ababulawa yindlala, abafa bebulawa yikuswela izithelo zasemasimini.


text:
Izandla zabesifazana abalesihawu zapheka abantwana babo, baba yikudla kwabo ekubhujisweni kwabantu bami.


text:
I Nkosi yaphelelisa ukuthukuthela kwayo, yehlisa ulaka lwayo olutshisayo, yaphemba umlilo eZiyoni owaqothula izisekelo zalo.


text:
Amakhosi omhlaba kawakholwanga, kanye labakhileyo emhlabeni, ukuthi omelene lawe lesitha bangangena emasangweni eJerusalema.


text:
Kwakungenxa yezono zabaprofethi bayo lobubi babapristi bayo, ababechitha igazi labalungileyo phakathi kwayo.


text:
Abantu bathi: Sukani, lingcolile! Sukani, sukani! Lingasithinti. Ngakho basebesiba ngabazingelwayo labazulayo. Abantu bathi phakathi kwezizwe: Kabasayikuhlala lathi.


text:
I Nkosi uqobo ibahlakazile, kayisayikubananza. Abapristi kabasahlonitshwanga, labadala kabasenzelwanga umusa.


text:
Abantu basizingela ukuze singahambi endleleni zethu. Ukuphela kwethu kwasondela, lensuku zethu zaphela, ngoba ukuphela kwethu kwasekufikile.


text:
Abasizingelayo babelejubane kulamanqe amazulu, baxotshana lathi ezintabeni, basicathamela enkangala.


text:
Ogcotshiweyo we Nkosi, umoya wamakhala ethu, wabanjwa emigodini yabo, yena esasithi ngaye: Ngaphansi komthunzi wakhe siyahlala phakathi kwezizwe.


text:
Ukutshaywa ngenxa yobubi bakho sekuphelele, wena Ziyone. Kayisayikuliyekela ekuthunjweni. Kodwa, wena Edoma, uzaphindiselwa ngenxa yobubi bakho, izakwembula izono zakho.


text:
Kodwa wena, Nkosi, ubusa kuze kube nininini, lesihlalo sakho sobukhosi simi njalo ezizukulwaneni zonke.


text:
Kwathi ngomnyaka wamatshumi amathathu, ngosuku lwesihlanu lwenyanga yesine, lapho ngangiphakathi kwabathunjiweyo emfuleni iKebari, avuleka amazulu, ngabona imibono kaNkulunkulu.


text:
ilizwi le Nkosi lafika kimi uHezekeli umpristi, indodana kaBuzi, elizweni lamaKhaladiya emfuleni iKebari. Isandla se Nkosi saba phezu kwami lapho.


text:
Kwathi lapho ngibona, khangela-ke, umoya wesivunguzane ovela enyakatho, leyezi elikhulu elicwazimulayo, lomlilo ovuthayo njalonjalo, phakathi komlilo kwakukhona okungathi lithusi elikhazimulayo.


text:
Phakathi kwalo kwavela umfanekiso wezidalwa ezine eziphilayo. Izimo zazo zazinje, zazifanana labantu,


text:
Imilenze yazo yayiqondile, lengaphansi yenyawo zazo yayifanana lengaphansi yonyawo lwenkonyana, ecwazimula njengethusi elilolongiweyo.


text:
Zazilezandla zomuntu ngaphansi kwempiko zazo enhlangothini zazo ezine. Izidalwa zozine zazilobuso lempiko.


text:
Impiko zazo zazithintana, zazingatshibiliki ekuhambeni kwazo. Kwaba yileso laleso sahamba saqonda phambili.


text:
Izimo zobuso bazo zazinje; zozine zazilobuso bomuntu ngaphambili, zilobuso besilwane ngakwesokunene. zilobuso benkabi ngakwesokhohlo. zilobuso belinqe ngemuva.


text:
Babunjaloke ubuso bazo. Impiko zazo zazivulekile ngaphezulu. Kuyileso laleso isidalwa silempiko ezine, ezimbili zazithintana lezezinye izidalwa, lezimbili zigubuzele umzimba wazo.


text:
Phakathi kwezidalwa eziphilayo kwakukhona okunjengamalahle omlilo ovuthayo, kunjengezihlanti* ezihambahamba phakathi kwazo. Umlilo wawukhazimula, lemlilweni kwakuphuma umbane.


text:
Ngisabone izidalwa eziphilayo, khangela, amavili ngaphansi, ivili elilodwa liseceleni kwaleso laleso isidalwa.


text:
Amavili ayecwazimula njengelitshe elihle elithiwa yitopazi*, wonke ayefanana; izimo zawo lokusebenza kwawo kwakufanana levili eliphakathi kwevili.


text:
Lapho izidalwa eziphilayo zihamba, lamavili ahamba eceleni kwazo; lalapho izidalwa eziphilayo zisuka emhlabathini, lamavili aphakama.


text:
Lapho umoya owawuthanda ukuya khona, zaya khona lazo, lamavili aphakama, ngoba umoya wezidalwa eziphilayo wawusemavilini.


text:
Ekuhambeni kwazo lawo ahamba; ekumeni kwazo lawo ema; ekuphakameni kwazo emhlabeni aphakama lamavili kanye lazo; ngoba umoya wezidalwa eziphilayo wawusemavilini.


text:
Ngaphezu kwamakhanda ezidalwa eziphilayo kwakukhona okunjengomkhathi kucwazimula njengelitshe elihle elithiwa yikristali*, kwendlaliwe ngaphezu kwamakhanda azo.


text:
Ngaphansi komkhathi impiko zazo zazinatshululiwe zithintana, yileso laleso isidalwa silempiko ezimbili ezembese umzimba waso.


text:
Lapho ziphapha, ngezwa umsindo wempiko zazo unjengomdumo wamanzi amanengi, unjengomdumo kaSomandla, unjengokuxokozela kwexuku. Lapho zisima zehlisa impiko zazo,


text:
kodwa kwakuzwakala ilizwi livela emkhathini ongaphezu kwamakhanda azo lalapho sezimi zehlise impiko zazo.


text:
Ngaphezu komkhathi owawuphezu kwamakhanda azo kwakukhona okunjengelitshe elithiwa yisafire*, kunjengesihlalo sobukhosi; ngaphezu kwakho konke kukhona okuhlezi esihlalweni sobukhosi okufanana lomuntu.


text:
Ngabona okunjengethusi okukhanya njengomlilo eziko; kusukela okhaIweni lwakhe kusiya phezulu, kusukela ekhalweni lwakhe kusiya phansi ngabona okunjengomlilo okuvutha indawo zonke.


text:
Ukukhanya lokho okuvuthayo kwakunjengedandili emayezini lapho izulu lisina; kunjengokubonakala kobukhosi be Nkosi. Lapho ngibona lokho, ngathi mbo ngobuso phansi, ngezwa ilizwi likhuluma lami.


text:
lathi kimi: Ndodana yomuntu, ngiyakuthuma ebantwaneni bakoIsrayeli, esizweni esihlamukayo, esingivukelayo. Bona laboyise bonile kimi kuze kube lamuhla.


text:
Lalesisizukulwana engikuthuma kiso silukhuni, kasizwa lapho usithi kiso: Nanka amazwi eNkosi uJehova;


text:
bazakwazi ukuthi kukhona umprofethi phakathi kwabo loba belalela, loba bengalaleli, ngoba bayisizwe esihlamukayo.


text:
Ndodana yomuntu, ungabesabi, ungawesabi lamazwi abo, lanxa usemeveni, uhlezi phezu kwabofezela. Ungawesabi amazwi abo, ungabesabi, ngoba bayisizwe esihlamukayo.


text:
Kodwa wena ndodana yomuntu, zwana engikutshoyo kuwe; ungabi ngohlamukayo njengalesisizwe esihlamukayo; vula umlomo wakho, udle engikunika khona.


text:
Sawutshombulula phambi kwami, wawubhaliwe ngaphakathi langaphandle amazwi okulila lokukhala lokububula.


text:
Yathi kimi: Ndodana yomuntu, dlana lumqulu engikunika wona, ukuze usuthe. Ngasengiwudla, waba mnandi njengoluju emlonyeni wami.


text:
Ngoba kangikuthumi ebantwini abakhuluma ulimi lwezizweni lolimi olulukhuni, kodwa ngikuthuma koIsrayeli.


text:
Kangikuthumi ebantwini abakhulu abakhuluma ulimi lwezizweni lolulukhuni, abalamazwi ongeke uwezwe. Uba bengikuthuma kwabanjalo, bebezakuzwa.


text:
Khangela, lawe ngizakwenza ufanane labo, ngizakwenza ube lukhuni njengabo, ngikwenze ukuthi ungezwa njengabo.


text:
Ngizakwenza ube njengendayimana elukhuni kulensengetshe. Ungabesabi, ungathuthumeli ngabo ngoba bengabahlamukileyo.


text:
Futhi yathi kimi: Ndodana yomuntu, wonke amazwi ami engiwatshoyo kuwe emukele enhliziyweni yakho, uwezwe ngendlebe zakho.


text:
Suka, uye ebantwini bakini abathunjiweyo, ukhulume kibo, loba bezakuzwa loba bengayikukuzwa, uthi: Nanka amazwi eNkosi uJehova.


text:
UMoya wasengiphakamisa; ngezwa emva kwami ilizwi lomdumo omkhulu, lisithi: Kabubusiswe ubukhosi be Nkosi busuka endaweni yabo.


text:
Kwakungumdumo wokuthintana kwempiko zezidalwa eziphilayo, lomsindo wamavili ayeseceleni kwazo, okwezwakala njengokunyikinyeka komhlaba.


text:
UMoya wasengiphakamisa, wangisusa; ngahamba ekubabeni, ngifutheka emoyeni wami, isandla se Nkosi sinzima phezu kwami.


text:
Ngafika-ke kwabathunjiweyo eTelabibi, ababehlala emfuleni iKebari. Ngahlala phakathi kwabo insuku eziyisikhombisa ngithithibele.


text:
lathi: Ndodana yomuntu, ngikwenzile waba ngumlindi wendlu kaIsrayeli. Lapho usizwa ilizwi elivela kimi, ungixwayisele bona.


text:
Lapho ngisithi komubi: Uzakufa isibili; wena uba ungamxwayisi, loba ungakhulumi ukumxwayisa omubi endleleni yakhe embi ukuze aphephe, lowomuntu omubi uzafela ebubini bakhe; kodwa igazi lakhe ngizalibiza kuwe.


text:
Kodwa uba wena umxwayisa omubi, angabuyi ebubini bakhe loba endleleni yakhe embi, uzafela ebubini bakhe; kodwa wena uzaphepha.


text:
Lalapho olungileyo ephambuka ekulungeni kwakhe, enze okubi, ngibeke isikhubekiso phambi kwakhe, uzakufa. Ngoba ungamxwayisanga yena, uzafela ezonweni zakhe kuthi izenzo zakhe ezilungileyo azenzileyo zingakhunjulwa. Kodwa igazi lakhe ngizalibiza kuwe.


text:
Kodwa lapho umxwayisa olungileyo ukuze angoni, angaze ona, uzaphila, ngoba ezwile ukuxwayisa kwakho; wena uzaphepha.


text:
Isandla se Nkosi saba phezu kwami lapho, yathi kimi: Sukuma, uye esigodini, ngizakhuluma kuwe khona.


text:
Ngasengisukuma ngisiya esigodini. Khangela, inkazimulo ye Nkosi yayimi khona, injengenkazimulo engangiyibonile emfuleni iKebari; ngathi mbo ngobuso.


text:
ngizakwenza ukuthi ulimi lwakho lunamathele olwangeni lomlomo wakho ube yisimungulu, ungabakhuzi, ngoba bayisizwe esihlamukileyo.


text:
Kodwa lapho sengikhuluma kuwe, ngizavula umlomo wakho, uzakuthi kibo: Nanka amazwi eNkosi uJehova. Lowo othanda ukuzwa kezwe; ongathandiyo ukuzwa angezwa; ngoba bayisizwe esihlamukileyo.


text:
Wena, ndodana yomuntu, zithathela isitina, usibeke phambi kwakho, ubhale kiso ngokugubha umfanekiso womuzi, umuzi weJerusalema;


text:
udwebe indawo zokuwuvimbezela, lomduli wokuwuvimbezela, ledundulu; udwebe lenkamba futhi, lezigodo zokudiliza inhlangothi zonke.


text:
Uthathe umganu oyincence wensimbi, uwumise phakathi kwakho lomuzi, ube ngumduli wensimbi; wena ukhangele ngakuwo umuzi, umuzi ube ngovinjezelweyo, wena ube ngumvimbezeli. Lokhu kuzakuba yisibonakaliso kundlu kaIsrayeli.


text:
Ubusulala ngomhlubulo wakho wangasekhohlo, ngizabeka phezu kwakho isono sikaIsrayeli; uzathwala isono sabo insuku zonke zokulala kwakho ngalowomhlubulo.


text:
Usuku olulodwa luzamela umnyaka wokona kwabo; ngimisile ukuthi ukuthwale insuku ezilikhulu lamatshumi ayisificamunwemunye. Ngokunjalo-ke uzathwala ukona kwakoIsrayeli.


text:
Lapho usuziphelelisile lezonsuku, uzalala phansi ngokwesibili, kodwa ngomhlubulo wangakwesokunene, uthwale ukona kwakoJuda insuku ezingamatshumi amane; usuku olulodwa ngilumisele umnyaka.


text:
Khangela, ngizakubopha ngamagoda ukuze ungatshibilikeli emhlubulweni omunye lomunye kuze kuphelele insuku zokuvinjezelwa kwakho.


text:
Uthathe ingqoloyi lebhali* lendumba lendlubu lenyawuthi lophoko, ukuhlanganise esitsheni sinye, wenze ngakho ukudla. Insuku olala ngazo ngomhlubulo wakho ezingamakhulu amathathu lezificamunwemunye uzakudla khona.


text:
Uzalinganisa ukudla kwakho, udle amashekeli* angamatshumi amabili ngelanga, ukudle ngesikhathi ngesikhathi.


text:
Amanzi akho okunatha lawo uwalinganise, unathe ingxenye yesithupha yehini*, uwanathe ngesikhathi ngesikhathi.


text:
Ukudla kwakho uzakudla kwenziwe njengezinkwa zebhali*, ukupheke ngamalongwe abantu, ukuphekele lapho abantu abangakubona khona.


text:
I Nkosi yathi: Ngokunjalo-ke abantwana bakoIsrayeli bazakudla ukudla okungcolileyo ezizweni engizabaxotshela kizo.


text:
Ngasengisithi: O Nkosi Jehova! Khangela, kangizanga ngingcoliswe. Kusukela ebutsheni bami kuze kube lamuhla kangizanga ngidle ingcuba lokubulewe zinyamazana, lenyama engcolileyo kayizanga ingene emlonyeni wami.


text:
Yasisithi kimi: Khangela, ngikunika amalongwe enkomo endaweni yamalongwe abantu ukuze upheke ngawo ukudla kwakho.


text:
Yathi futhi kimi: Ndodana yomuntu, khangela, ngizanciphisa ukudla kwabo kwensuku zonke eJerusalema; abantu bazakudla ukudla ngesisindo benqineka, balinganise lamanzi abawanathayo benqineka.


text:
Ukudla kwabo lamanzi abo kuzancipha, baze baphelelwe ngamandla lapho bebonana, baphele nya ngenxa yezono zabo.


text:
Ndodana yomuntu, thatha inkemba ebukhali, uyisebenzise njengempuco yomgeli, uyihambise ekhanda lakho lesilevini sakho; ubusuthatha izilinganiso zokulinganisa, ulinganise inwele uzehlukanise.


text:
Ingxenye yesithathu uzayitshisa ngomlilo phakathi komuzi lapho insuku zokuvimbezela seziphelile. Enye ingxenye yesithathu uyithathe, uyitshayatshayele endaweni zonke zomuzi ngenkemba; lenye ingxenye yesithathu uyichithachithe emoyeni, ngizayilandela ngiphethe inkemba.


text:
Uhlamukele imithetho yami lezimiso zami ngokwenza okubi okwedlula ezinye izizwe lamazwe awuphahlileyo; bayilahlile imithetho yami, kabahambanga ngezimiso zami.


text:
Ngakho-ke iNkosi uJehova ithi: Njengoba lihlamukile okwedlula izizwe eziliphahlileyo, lingalondolozi imithetho yami, lingagcini lezimiso zami, lingagcini lezimiso zezizwe eziliphahlileyo.


text:
Ngalokho iNkosi uJehova ithi: Khangela, mina ngimelene lani, ngizakwenza izigwebo phakathi kwenu, ukuze izizwe zonke zibone.


text:
Ngakho oyise bazakudla abantwana babo phakathi kwenu, labantwana badle oyise. Ngizakwenza izigwebo phakathi kwenu, labo abaseleyo ngizabachithachithela emimoyeni yonke.


text:
Ngakho-ke ngiyazifunga, kutsho iNkosi uJehova, ngoba lingcolisile isibili indlu yami engcwele ngakho konke okuzondekayo langamanyala enu wonke, ngizalibhubhisa ngingalihawukeli, ngingaliyekeli.


text:
Ingxenye yesithathu yenu izabulawa ngomatshayabhuqe wesifo, iqedwe yindlala phakathi kwenu; ingxenye yesithathu izabulawa ngenkemba endaweni zonke zenu; lengxenye yesithathu ngiyichithachithele emimoyeni yonke, ngiyilandele ngiphethe inkemba.


text:
Kuzaphela-ke ukuthukuthela kwami, ngenelise ukufutheka kwami ngabo, bazakwazi ukuthi mina, Nkosi, ngikhulumile ngomona wami lapho sengiphelelise ukufutheka kwami kibo.


text:
Futhi ngizalichitha, ngilenze libe lihlazo phakathi kwezizwe eziliphahlileyo lakubo bonke abadlulayo.


text:
Lizakuba lihlazo lenhlekisa lesixwayiso lento eyesabekayo ezizweni eziliphahlileyo nxa ngisenza izigwebo phakathi kwenu ngokuthukuthela langokufutheka, ngilitshaya ngokubuhlungu; mina Nkosi ngikhulumile.


text:
Lapha ngilitshoka ngemitshoko ebulalayo yendlala, imitshoko yokubhubhisa, ngizayitshokela ukulibhubhisa ngayo, ngizalilethela indlala nginciphise ukudla kwenu kwensuku zonke.


text:
Ngizalithumela indlala lezilo zeganga, zibulale abantwana benu; umatshayabhuqe wesifo legazi kudabule phakathi kwenu; ngizalilethela inkemba. Mina Nkosi ngikhulumile.


text:
uthi: Lina zintaba zakoIsrayeli, zwanini ilizwi leNkosi uJehova. INkosi uJehova ithi ezintabeni lemaqaqeni lezifuleni lezihotsheni: Khangelani, mina uqobo ngizakwehlisela phezu kwenu inkemba, ngivale indawo zenu eziphakemeyo zokukhonzela.


text:
Amalathi enu azadilizwa, kubulawe lamalathi okutshisela impepha; lababuleweyo bakini ngibaphosele phambi kwezithombe zenu.


text:
Ngizabeka izidumbu zabantwana bakoIsrayeli phambi kwezithombe zabo, ngichithachithe amathambo enu kumalathi enu inhlangothi zonke.


text:
Kuzo zonke indawo lapho elihlala khona imizi yenu izachitheka, lendawo zenu eziphakemeyo zokukhonzela zivalwe, lamalathi enu adilike aphele nya, lezithombe zenu zibulawe ziphele, lamalathi enu okutshisela impepha adilizwe, lemisebenzi yenu ibhidlizwe.


text:
Abaseleyo bakini bazangikhumbula phakathi kwezizwe abathunjelwe kizo; bazakhumbula ukudabuka kwami ngenxa yenhliziyo zabo ezasuka kimi ngenxa yobubi langenxa yamehlo abo ayelandele izithombe. Khona bezanengwa yibo bonke ububi ababenzileyo langamanyala abo wonke.


text:
INkosi uJehova ithi: Tshaya ngezandla zakho, ugide ngenyawo zakho uthi: Maye! ngenxa yawo wonke amanyala amabi akoIsrayeli; ngoba bazakuwa ngenkemba, langendlala, langomatshayabhuqe wesifo.


text:
Okhatshana uzabulawa ngomatshayabhuqe wesifo, oseduze uzakuwa ngenkemba, loseleyo abulawe yindlala. Kuzaphela ngokunjalo ukufutheka kwami phezu kwabo.


text:
Lizakwazi ukuthi ngiyi Nkosi nxa ababuleweyo babo sebelele phakathi kwezithombe zabo, behanqe amalathi abo, phezu kwawo wonke amaqaqa amade, lezingqongeni zonke zezintaba, langaphansi kwazo zonke izihlahla eziluhlaza, langaphansi kwazo zonke izihlahla ezinkulu ezilamahlamvu, loba ngaphi lapho ababenikela khona ngephunga elimnandi kuzo zonke izithombe zabo.


text:
Ngizabaphakamisela isandla sami, ngilichithe ilizwe liphele, kuzo zonke indawo abahlala kuzo, kusukela enkangala kuze kufike eRibila. Khona-ke bezakwazi ukuthi ngiyi Nkosi.


text:
Ndodana yomuntu, mina Nkosi uJehova ngithi elizweni lakoIsrayeli: Ukuphela kuyeza, ukuphela kuyeza emagumbini womane elizwe.


text:
Ukuphela sekufikile kini, ngizakwehlisela ukuthukuthela kwami phezu kwenu, ngiligwebe ngezenzo zenu, ngehlisele phezu kwenu amanyala enu.


text:
Kangiyikuliyekela, kangiyikulihawukela, kodwa ngizalitshaya ngenxa yezindlela zenu lapho amanyala enu esephakathi kwenu. Khona lizakwazi ukuthi ngiyi Nkosi.


text:
Ukuchitheka kwakho sekufikile, wena owakhileyo elizweni; isikhathi sesifikile, losuku lusondele, usuku lokukhala olungesilo usuku lomsindo wentokozo phezu kwezintaba.


text:
Ngizakwehlisela ulaka lwami phezu kwenu, ngiqedele ukuthukuthela kwami kini, ngiligwebe ngokufanele indlela zenu, ngilitshaye ngenxa yawo wonke amanyala enu.


text:
Kangiyikuliyekela, kangiyikulihawukela, kodwa ngizalitshaya ngenxa yezenzo zenu langamanyala enu asesephakathi kwenu. Khona lizakwazi ukuthi ngiyi Nkosi etshayayo.


text:
Khangela usuku, khangela luyeza. Ukuchitheka kwenu sekufikile, ububi buyahluma, lokuziqhenya kukhahlele,


text:
isihluku sikhule saba yibubi. Kakuyikusala lutho lwabo, lenothweni yabo, lezifuyweni zabo, lebukhosini babo.


text:
Isikhathi sesifikile, losuku lusondele. Umthengi kangathokozi, lothengisayo angazisoli, ngoba ulaka lwehlela phezu kwabo bonke.


text:
Umthengisi kayikubuya azuze lokho akuthengisileyo besaphila bobabili; ngoba okuthengisiweyo kakuyikubuyiselwa ngenxa yesiphithiphithi; futhi kakuyikuba khona umuntu ozaphila ngenxa yobubi bakhe.


text:
Seluvuthelwe uphondo, bazilungiselela bonke, kodwa kakho ophumayo ukuya empini, ngoba ukuthukuthela kwami kwehlele phezu kwabo bonke.


text:
Ngaphandle kukhona inkemba, ngaphakathi kukhona umatshayabhuqe wesifo lendlala; osegangeni uzakufa ngenkemba, lophakathi komuzi abulawe ngendlala lomatshayabhuqe wesifo.


text:
Uba kukhona ababalekela ezintabeni bazakuba njengamajuba avela esihotsheni; bakhale bonke bekhalela ububi babo.


text:
Bazalahlela isiliva sabo ezindleleni, legolide labo lizakuba njengento engcolileyo. Isiliva sabo legolide labo kakuyikuba lamandla okubakhulula ngosuku lokuthukuthela kwe Nkosi. Kabayikukudla basuthe; ngoba ububi babo buyisikhubekiso sabo.


text:
Babeziqhenya ngobuhle beziceciso zabo abenza ngazo imifanekiso lezithombe ezinengisayo. Ngakho-ke ngizazenza zibe yizinto ezingcolileyo kibo.


text:
Ngizazinikela ezandleni zabezizwe bazithumbe, lakwababi bomhlaba zibe yimpango yabo, bazazingcolisa.


text:
ngizaletha izizwe ezimbi kakhulu ukuthumba indlu zabo, ngiqede ukuziqhenya kwabo lamandla abo, kungcoliswe indawo zabo ezingcwele.


text:
Ukuchitheka kuzalandela ukuchitheka, amahungahunga alandele amanye amahungahunga. Bazadinga umbono kumprofethi, kodwa kakusayikuba khona ukuqondisa kompristi leseluleko sabadala.


text:
Inkosi izalila, leziphathamandla zigcwale ukudana, labantu belizwe bazathuthumela. Ngizakwenza kibo njengokufanele indlela zabo, ngibagwebe njengokufanele izigwebo zabo; bazakwazi ukuthi ngiyi Nkosi.


text:
Kwathi ngomnyaka wesithupha, ngosuku lwesihlanu lwenyanga yesithupha, ngihlezi endlini yami, labadala bakoJuda behlezi lami, isandla seNkosi uJehova sehlela phezu kwami.


text:
Ngabona, khangela-ke, okwakufanana lomuntu; kwakuvutha umlilo kusukela ekhalweni kusiya phansi, kucwazimula njengethusi kusukela ekhalweni kusiya phezulu.


text:
Waseselula okwakungathi yisandla, wangibamba ngenwele. Umoya wangiphakamisela phakathi komhlaba lamazulu, wangiletha ngemibono kaNkulunkulu eJerusalema, entubeni yeguma elingaphakathi, elikhangele inyakatho, lapho okwakukhona isihlalo sesithombe somona esibanga umona.


text:
Wasesithi kimi: Ndodana yomuntu, ake ukhangele ngenyakatho. Ngasengiphakamisa amehlo ami ngenyakatho, khangela-ke, lesosithombe somona ngenyakatho kwesango lelathi, entubeni yalo.


text:
Wasesithi kimi: Ndodana yomuntu, uyakubona yini lokho abakwenzayo, amanyala amakhulu enziwa yindlu kaIsrayeli lapha, ukungixotshela khatshana lendawo yami engcwele? Kodwa usezabona amanyala adlula la.


text:
Ngasengingena, ngabona, khangela, lapho kudwetshiwe emidulini inhlangothi zonke imifanekiso yazo zonke izinto ezihahabayo, lezilo ezenyanyekayo, lazo zonke izithombe zakoIsrayeli.


text:
Kwakumi phambi kwazo abadala bendlu kaIsrayeli abangamatshumi ayisikhombisa bekanye loJahazaniya indodana kaShafani. Bonke babephethe indengezi zempepha, zithunqa intuthu yempepha.


text:
Wasesithi kimi: Ndodana yomuntu, uyakubona yini lokho abakwenzayo emnyameni abadala bendlu kaIsrayeli endlini zabo zemifanekiso? Ngoba bathi: I Nkosi kayisiboni; i Nkosi ilitshiyile ilizwe layo.


text:
Wasengisa entubeni yesango langenyakatho kwendlu ye Nkosi; khangela-ke, lapho abesifazana bekhala inyembezi ngoTamuzi.


text:
Wasesithi kimi: Uyakubona lokhu yini, wena ndodana yomuntu? Khona usuzabona amanyala amakhulu okwedlula la.


text:
Wangingenisa egumeni elingaphakathi kwethempeli; khangela-ke, emnyango wethempeli le Nkosi phakathi komkoto lelathi abantu abangamatshumi amabili lanhlanu befulathele ithempeli le Nkosi, bekhangele ngempumalanga, bekhonza ilanga eliphumayo.


text:
Wasesithi kimi: Uyakubona lokhu yini, wena ndodana yomuntu? Kuyinto elula koJuda ukwenza amanyala abawenzayo lapha yini, ukuthi bagcwalise ilizwe ngokubi, bavuse ulaka lwami? Khangela, babeka ingatsha empumulweni zabo.


text:
Ngizabasulela ekuthukutheleni kwami. Kangiyikubayekela ngibahawukele; lanxa bekhala kakhulu, kangiyikubezwa.


text:
Ngezwa ilizwi elikhulu limemeza lisithi: Sondelani lina eliphatha umuzi, lonke liphathe izikhali zenu zokuchitha.


text:
Khangela-ke, kwasekusiza amadoda ayisithupha evela esangweni langaphezulu elikhangele ngenyakatho, wonke ephethe izikhali zokubulala, ayehamba lomuntu ogqoke ilembu elicolekileyo elezinto zokubhala ekhalweni lwakhe; angena, ema elathini lethusi.


text:
Inkazimulo kaNkulunkulu kaIsrayeli yasuka ngaphezu kwamakherubi* lapho eyayikhona, yayahlala emnyango wendlu. Yasibiza umuntu owayegqoke ilembu elicolekileyo elezinto zokubhala,


text:
yathi kuye: Dabula phakathi komuzi weJerusalema, ufake uphawu emabunzini abantu ababubulayo bekhala ngawo wonke amanyala enziwa phakathi kwawo.


text:
Ngezwa isithi kwabanye: Dabulani phakathi komuzi limlandele, litshaye, lingayekeli, lingabi lasihawu,


text:
libulale liqede amaxhegu, amajaha lezintombi ezigcweleyo, abantwana abancinyane labesifazana; kodwa lingathinti loyedwa olophawu, liqalise endlini yami engcwele. Baqala ngamadoda amadala ayephambi kwethempeli.


text:
Yasisithi kibo: Ngcolisani ithempeli, ligcwalise amaguma alo ngabatshayiweyo. Phumani-ke. Basebephuma, babulala abantu phakathi komuzi.


text:
Kwathi besabatshaya, ngasala ngedwa, ngathi mbo ngobuso, ngakhala ngathi: Hawu, Nkosi Jehova! Uzababulala bonke abaseleyo koIsrayeli ekwehliseleni kwakho ukuthukuthela phezu kweJerusalema yini?


text:
Yathi kimi: Ububi bakoIsrayeli lobakoJuda bukhulu kakhulu, ilizwe ligcwele igazi, lomuzi ugcwele ukungalungi, ngoba bathi: I Nkosi ilitshiyile ilizwe leli, kayiboni.


text:
Khangela-ke, lowomuntu owayegqoke ilembu elicolekileyo elezinto zokubhala ekhalweni lwakhe wabuya wazabika eNkosini wathi: Ngenzile njengokungilaya kwakho.


text:
Ngasengibona, khangela, emkhathini owawungaphezu kwamakherubi* okunjengelitshe elithiwa yisafire* kufanana lesihlalo sobukhosi.


text:
Yasisithi emuntwini ogqoke ilembu elicolekileyo: Ngena phakathi kwamavili atshibilika ngaphansi kwamakherubi*, ugcwalise izandla zakho ngamalahle avuthayo avela phakathi kwamakherubi*, uwachithele phakathi komuzi. Ngambonake engena.


text:
Amakherubi* ayemi ngeningizimu kwethempeli ekungeneni kwalowomuntu, lamayezi ayegcwele egumeni elingaphakathi.


text:
Inkazimulo ye Nkosi yasuka emakherubini*, yaya emnyango wethempeli; ithempeli lagcwala amayezi, leguma lagcwala ukukhanya kwenkazimulo ye Nkosi.


text:
Umdumo wempiko zamakherubi* wezwakala legumeni elingaphandle, njengelizwi likaNkulunkulu uSomandla nxa ekhuluma.


text:
Lapho imtshela umuntu ogqoke ilembu elicolekileyo isithi: Thatha umlilo phakathi kwamavili atshibilikayo phakathi kwamakherubi*; wangena wema phansi kwevili.


text:
Elinye lamakherubi lelulela isandla salo emlilweni owawuphakathi kwamakherubi*, lawuthatha, lawufaka ezandleni zalowomuntu owayembethe ilembu elicolekileyo; yena wawuthatha, waphuma.


text:
Ngabona, khangela, amavili amane eceleni kwamakherubi*, ivili elilodwa liphansi kwekherubi* ngalinye. Amavili ayecwazimula njengelitshe elithiwa yitopazi*.


text:
Ekuhambeni kwawo amakherubi aqonda loba kuluphi lwezinhlangothi zozine, engatshibiliki, kodwa aqonda lapho akhangele khona.


text:
Yonke imizimba yawo lemihlana yawo lezandla zawo lempiko zawo lamavili kwakugcwele amehlo indawo zonke.


text:
Wonke ayelobuso obune; ubuso bokuqala bungobekherubi*, ubuso besibili bungobomuntu, ubuso besithathu bungobesilwane, lobuso besine bungobelinqe.


text:
Lapho amakherubi* ehamba, lamavili ahamba eceleni kwawo; lalapho amakherubi* ephakamisa impiko zawo ukuze aphaphe, amavili kawasukanga kiwo.


text:
Amakherubi* aphakamisa impiko zawo, asuka phansi ngiwabona, lamavili ehamba lawo, aze ema esangweni elingempumalanga kwethempeli; inkazimulo kaNkulunkulu kaIsrayeli yayingaphezu kwawo.


text:
Yizo lezi izidalwa eziphilayo engazibona ngaphansi kukaNkulunkulu kaIsrayeli emfuleni iKebari; ngazi ukuthi ngamakherubi*.


text:
Zonke zazilobuso obune, zilempiko ezine, langaphansi kwempiko zazo kwakukhona okufanana lezandla zomuntu.


text:
UMoya wangiphakamisa, wangisa esangweni lendlu ye Nkosi elingempumalanga, elikhangele ngempumalanga. Khangela, emnyango wesango kwakukhona amadoda angamatshumi amabili lanhlanu; phakathi kwawo ngabona uJahazaniya indodana kaAzuri, loPelatiya indodana kaBhenaya, iziphathamandla zabantu.


text:
UMoya we Nkosi wasewela phezu kwami, wathi kimi: Khuluma: Itsho njalo i Nkosi: Litsho njalo, ndlu kaIsrayeli, ngoba ngiyakwazi okuvela engqondweni zenu.


text:
Ngakho-ke iNkosi uJehova ithi: Izidumbu zabakini elizibeke phakathi kwawo yizo eziyinyama, lumuzi uyimbiza; kodwa lina lizakhutshwa phakathi kwawo.


text:
Lumuzi kawuyikuba yimbiza yenu, lani kaliyikuba yinyama phakathi kwayo. Ngizaligweba emingceleni yakoIsrayeli.


text:
Lizakwazi ukuthi ngiyi Nkosi. Ngoba kalihambanga ngezimiso zami, lemithetho yami kaliyenzanga, kodwa lenze imithetho yezizwe ezilihanqileyo.


text:
Kwathi lokhu ngisaprofetha, uPelatiya indodana kaBhenaya wafa. Ngasengisithi mbo ngobuso phansi, ngamemeza ngelizwi elikhulu ngathi: Hawu, Nkosi Jehova, uzabaqeda abaseleyo koIsrayeli yini?


text:
Ndodana yomuntu, abafowenu, yebo abafowenu abayizihlobo zakho, uIsrayeli wonke, yibo abatshelwe ngabakhileyo eJerusalema ukuthi: Selikhatshana le Nkosi. Ilizwe selinikwe thina ukuze libe yilifa lethu.


text:
Ngakho iNkosi uJehova ithi: Loba ngibese khatshana phakathi kwezizwe, ngabachithachithela emazweni, kanti ngibe yindlu engcwele kibo okwesikhatshana emazweni engabachithachithela kiwo.


text:
Ngakho-ke tshono uthi iNkosi uJehova ithi: Ngizabaqoqa ezizweni ngibabuthe emazweni engibachithachithele kiwo, ngibanike ilizwe lakoIsrayeli.


text:
Njalo ngizabanika inhliziyonye, ngifake umoya omutsha phakathi kwenu, ngikhuphe inhliziyo yelitshe enyameni yabo, ngibanike inhliziyo yenyama,


text:
ukuze bahambe ngezimiso zami, bagcine izimiselo zami bazilalele; bazakuba ngabantu bami, lami ngibe nguNkulunkulu wabo.


text:
Kodwa labo abanhliziyo zabo zithanda okunengisayo kwabo lamanyala abo, ngizaphindisela izenzo zabo phezu kwabo, kutsho iNkosi uJehova.


text:
Amakherubi* asephakamisa impiko zawo, amavili asuka lawo; inkazimulo kaNkulunkulu kaIsrayeli yayingaphezu kwawo.


text:
UMoya wangiphakamisa, wangisa kwabathunjiweyo eKhaladiya. Konke lokhu kwafika ngombono owawuthunywe nguMoya kaNkulunkulu; kwathi umbono engangiwubonile wasusuka kimi.


text:
Ndodana yomuntu, wena uhlala phakathi kwabantu abahlamukayo abalamehlo okubona, kodwa bengaboni, abalendlebe zokuzwa, kodwa bengezwa;


text:
ngoba bangabantu abahlamukayo. Ngakho-ke, wena ndodana yomuntu, lungisa umthwalo womuntu othunjiweyo, usuke emini uhambe phambi kwabo njengomuntu othunjiweyo, usuke endaweni yakho uye kwenye indawo phakathi kwabo. Mhlawumbe bazaqedisisa lanxa bengabantu abahlamukayo.


text:
Uzakhupha umthwalo wakho emini phambi kwabo, ube njengomthwalo womuntu othunjiweyo, usuke wena ntambama phambi kwabo, uhambe njengomuntu othunjiweyo.


text:
Nxa sekuhwalala uthathe umthwalo wakho, uwetshate ehlombe phambi kwabo, uwuthwale ugubuzele ubuso bakho ukuze ungaboni ilizwe. Ngikwenza ube yisixwayiso koIsrayeli.


text:
Ngasengisenza njengokutshelwa kwami. Ngawukhupha umthwalo wami emini, waba njengomthwalo wothunjiweyo. Kwathi kusihlwa ngabhoboza umduli ngezandla zami, ngantshungubala emnyameni, ngetshete umthwalo wami phambi kwabo.


text:
Ubokuthi kibo: INkosi uJehova ithi: Lelilizwi lingesikhulu seJerusalema langendlu yonke kaIsrayeli ayephakathi kwabo.


text:
Isiphathamandla sabo sizakwetshata umthwalo waso emnyameni, sintshungubale embotsheni sigubuzele ubuso baso, ukuze singaboni ilizwe.


text:
Kodwa ngizaphosa imbule lami phezu kwaso, ngisibambe ngalo, ngisise eBhabhiloni elizweni lamaKhaladiya; kanti kasiyikulibona, loba sizafela khona.


text:
Ngizabachithachithela emimoyeni yonke wonke amanxusa aso, labasizi baso lawo wonke amabutho aso, ngibalandele ukubabulala.


text:
Kodwa ngizatshiya abalutshwana baphephe enkembeni lendlaleni lakumatshayabhuqe wesifo, ukuze bafakaze ngawo wonke amanyala abo phakathi kwezizwe abazahamba kuzo, ukuze zazi ukuthi ngiyi Nkosi.


text:
uthi ebantwini belizwe: INkosi uJehova ithi ngabakhileyo eJerusalema abasekhona elizweni lakoIsrayeli: Bazakudla ukudla kwabo besesaba, banathe amanzi beqhaqhazela, ngoba ilizwe labo lizaphundlwa konke elilakho ngenxa yesihluku salabo abahlala kilo.


text:
Ndodana yomuntu, sithini lesisaga esitshiwoyo ngelizwe lakoIsrayeli esokuthi: Insuku ziyadlula, lemibono yonke ilize?


text:
Batshele uthi: INkosi uJehova ithi: Ngizasiqeda lesisaga, kabasayikusisebenzisa koIsrayeli. Uthi kibo: Insuku zisondele, kanye lokugcwaliseka kwemibono yonke.


text:
Kodwa mina Nkosi ngizakhuluma engikuthandayo; engikutshoyo yikho okuzakwenzeka, kungaphuzi lokho engikukhulumayo; ngizakwenza ensukwini zenu, lina bantu abahlamukayo, kutsho iNkosi uJehova.


text:
Ndodana yomuntu, khangela, abakoIsrayeli bathi: Umbono awubonayo ungowe nsuku ezikhatshana, lalokho akuprofethayo kungokwesikhathi esikhatshana.


text:
Ngakho wothi kibo: INkosi uJehova ithi: Kakusayikuphuza lelilodwa emazwini ami, kodwa ilizwi engilikhulumayo lizakwenzeka, kutsho iNkosi uJehova.


text:
Ndodana yomuntu, profetha ngabaprofethi bakoIsrayeli, uthi kulabo abaprofethayo okwengqondo zabo: Zwanini ilizwi le Nkosi.


text:
Kabayanga ezikhaleni ukulungisela uIsrayeli umduli odilikileyo ukuze aqine empini esukwini lwe Nkosi.


text:
Bakhohlisile, bavumisa amanga, besithi: Nanka amazwi e Nkosi; yona i Nkosi ingabathumanga, baqaphele ukuthi izagcwalisa ilizwi labo.


text:
Kakusiwo umbono wenkohliso eliwubonileyo yini, lina baprofethi? Ukuvumisa kwenu kakusiwo amanga yini? Lithi kuyilizwi le Nkosi uqobo, kodwa kungeyisimi engikhulumileyo.


text:
Ngakho-ke iNkosi uJehova ithi: Ngoba likhulume inkohliso, labona amanga, ngakho, khangelani, ngizamelana lani, kutsho iNkosi uJehova.


text:
Isandla sami sizamelana labaprofethi ababona imibono yenkohliso, bavumise amanga. Kabayikuba semhlanganweni wabantu bami, loba babhalwe eluhlwini lwakoIsrayeli, kabayikungena elizweni lakoIsrayeli; lizakwazi ukuthi ngiyiNkosi uJehova.


text:
Yebo, ngoba beduhisa abantu bami besithi: Kulungile! Khona kungalunganga; kunjengabantu abakha umduli, khangela, lababaprofethi bawucombe ngekalaga engavuthwanga.


text:
Tshela labo abawucombayo ngekalaga ukuthi uzakuwa. Kuzakuba khona impophoma zezulu, kukhithike isiqhotho esikhulu, kuvuke isiphepho somoya;


text:
Ngakho-ke, iNkosi uJehova ithi: Ekuthukutheleni kwami ngizavusa isiphepho somoya, langolaka lwami nginise impophoma zezulu lesiqhotho esikhulu ukuze ngiwudilize.


text:
Ngizadiliza umduli eliwucombe ngekalaga, ngiwuwisele phansi ukuze kwembuleke izisekelo zawo; lekuweni kwawo uzalibulala; lizakwazi ukuthi ngiyi Nkosi.


text:
Ngokunjalo-ke ngizakwehlisela emdulini ulaka lwami laphezu kwalabo abawucomba ngekalaga, besengisithi kuwe: Umduli kawusekho, kanye lalabo abawucombileyo,


text:
abangabaprofethi bakoIsrayeli abaprofetha ngeJerusalema, ababona imibono besithi kulungile, khona kungalunganga, kutsho iNkosi uJehova.


text:
Wena ndodana yomuntu, phendukela kwabesifazana bakini abaprofetha okwengqondo zabo, uprofethe ngabo,


text:
uthi: INkosi uJehova ithi: Maye kwabesifazana abathungela intebe ezihlakaleni zabo bonke abantu, babenzele lezimbombozo zokufaka emakhanda ukuze babathiye. Lizathiya abantu bami, ukuze lisizakale lina yini?


text:
Lingingcolisile phakathi kwabantu bami ngenxa yengcosana nje yebhali, langezihletshana zezinkwa, labulala abantu abangafanelanga ukufa, layekela abantu abangafanelanga ukuphila ngamanga enu ebantwini bami abalalela amanga.


text:
Ngakho iNkosi uJehova ithi: Khangelani, ngimelene lentebe zenu elithiya ngazo abantu; ngizazidabula engalweni zenu, ngiyekele abantu elibathiyileyo njengezinyoni bakhululeke.


text:
Lezimbombozo zenu lazo ngizazidabula, ngikhulule abantu bami ezandleni zenu, lingabe lisaba lamandla okubathiya futhi; lizakwazi ukuthi ngiyi Nkosi.


text:
Ngoba lidabukisile abalungileyo ngamanga, lapho ngingabadabukisanga mina, lakhuthaza ababi ukuze bangaphenduki endleleni zabo ezimbi, basile.


text:
Ngakho kalisayikubona imibono yenkohliso, lenze ukuvumisa; ngizakhulula abantu bami ezandleni zenu. Lizakwazi ukuthi ngiyi Nkosi.


text:
Ndodana yomuntu, lamadoda anikele inhliziyo zawo ezithombeni zawo, athanda ukukhangela izinto ezimbi eziwakhubayo. Ngizavuma ukubuzwa yiwo yini?


text:
Ngakho-ke khuluma kuwo uthi: INkosi uJehova ithi: Wonke umuntu wendlu kaIsrayeli onikela inhliziyo zabo ezithombeni zakhe, othanda ukukhangela izinto ezimbi ezimkhubayo, kodwa eze kumprofethi, mina Nkosi uqobo ngizamphendula ngenxa yobunengi bezithombe zakhe,


text:
Ngakho-ke tshono kuIsrayeli uthi: INkosi uJehova ithi: Phendukani, lehlukane lezithombe zenu, lidele wonke amanyala enu.


text:
Ngoba wonke wendlu kaIsrayeli labezizweni abahlala koIsrayeli abazehlukanisa lami, banikela inhliziyo zabo ezithombeni zabo, bethanda ukukhangela izinto ezimbi ezibakhubayo, kodwa beze kumprofethi ukubuza ngami, mina Nkosi uqobo ngizabaphendula.


text:
Ngizamelana lalabobantu, ngibenze babe yizibonakaliso leziga, ngibaquma basuke phakathi kwabantu bami; lizakwazi ukuthi ngiyi Nkosi.


text:
Uba umprofethi ekhohliseka, akhulume ilizwi, mina Nkosi ngimkhohlisile lowomprofethi; ngizaphakamisela isandla sami, ngimbhubhise phakathi kwabantu bami uIsrayeli.


text:
ukuze uIsrayeli angabe esehlukana lami futhi, angabuyi azingcolise ngeziphambeko zabo zonke, kodwa babe ngabantu bami, lami ngibe nguNkulunkulu wabo, kutsho iNkosi uJehova.


text:
Ndodana yomuntu, lapho ilizwe lisona kimi ngokwenza okubi, mina ngizaphakamisela isandla sami kulo, nginciphise ukudla kwalo kwensuku zonke, ngilehlisele indlala, ngiqume ngisuse kulo abantu lezinyamazana.


text:
Loba lamadoda amathathu ebehlala khona, uNowa loDaniyeli loJobe, abezazikhulula wona kuphela ngokulunga kwawo, kutsho iNkosi uJehova.


text:
Loba ngidlulisa phakathi kwelizwe izilo zeganga, ziliphange, lize libe yinkangala, ukuze kungadluli muntu kilo ngenxa yezilo,


text:
uba lamadoda amathathu abehlala kilo, ngiyazifunga mina, kutsho iNkosi uJehova, abengayikukhulula amadodana lamadodakazi awo; wona wodwa abezazikhulula, kodwa ilizwe libe yinkangala.


text:
Uba ngisehlisela inkemba kulelolizwe ngithi: Nkemba, dabula phakathi kwelizwe, ukuze ngiqume ngisuse kulo abantu lezinyamazana,


text:
loba lamadoda abehlala khona, ngiyazifunga, kutsho iNkosi uJehova, abengayikukhulula amadodana lamadodakazi awo, kodwa wona wodwa abezazikhulula.


text:
Uba ngithumela umatshayabhuqe wesifo kulelolizwe, ngehlisele ukuthukuthela kwami kulo ngokuchitha igazi, ukuze ngiqume ngisuse kulo abantu lezinyamazana,


text:
loba uNowa loDaniyeli loJobe bebehlala khona, ngiyazifunga, kutsho iNkosi uJehova, bebengayikukhulula indodana loba indodakazi; kodwa bebezazikhulula bona kuphela ngokulunga kwabo.


text:
INkosi uJehova ithi: Pho-ke, kuzakuba njani eJerusalema nxa ngiyehlisela lezizigwebo zami ezine ezibuhlungu, inkemba, lendlala, lezilo ezimbi, lomatshayabhuqe wesifo, ukuze ngiqume ngisuse kiyo abantu lezinyamazana.


text:
Kodwa khangela, abanye bazasala kilo, abasilileyo ukuze bakhutshwe kilo, amadodana lamadodakazi; khangela, bazaphuma besiza kuwe, ubone ukuthi baziphathe njani lokuthi benzeni; lokhu kuzakutshengisa wena ukuthi konke okubi engikwenzileyo eJerusalema kufanele, lakho konke engiyehlisele khona.


text:
Kuzakutshengisa ukuthi kufanele nxa usubonile ukwenza kwabo lalokho abakwenzileyo, ngoba uzakwazi ukuthi kangikwenzanga lokhu kibo ngaphandle kwesizatho, kutsho iNkosi uJehova.


text:
Ndodana yomuntu, isihlahla sevini sedlula ngani ezinye, singcono kulogatsha lwesinye isihlahla eguswini?


text:
Kuyazuzakala isigodo kiso esifanele ukwenza ulutho olusizayo yini? Abantu bangenza isikhonkwane ngaso, balengise izinto kiso yini?


text:
Khangela, uba sibaswa emlilweni, lezihloko zaso zitshiswe ngumlilo, kuhaqazeke umzaca waso, singenza ulutho olusizayo yini?


text:
Khangela, sisaphelele sasingasetshenziswa lutho; pho, lapho umlilo ususitshisile sesihaqazekile, singabe sisasetshenziswa yini?


text:
Ngakho iNkosi uJehova ithi: Njengenkuni zevini ezihlahleni zeGusu engizenze zaba zinkuni zomlilo, ngokunjalo ngizaphatha abakhileyo eJerusalema.


text:
Ngizamelana labo; bephunyuka emlilweni, umlilo uzabaqeda; lizakwazi ukuthi ngiyi Nkosi, nxa sengimelana labo.


text:
uthi: INkosi uJehova ithi kuyo iJerusalema: Ngokudabuka ungowelizwe leKhanani; uyihlo,wayengumAmori lonyoko wayengumHethi.


text:
Ngosuku owazalwa ngalo inkaba yakho kayiqunywanga, kawugeziswanga langamanzi ukuze uhlambuluke, kawugcotshwanga langetswayi, kawugoqelwanga ngamalembu.


text:
Kakho owaba lomusa kuwe ukuthi akwenzele lezizinto; kakho lowakuthandayo. Kodwa walahlelwa endle, ngoba wawunengeka esukwini owazalwa ngalo.


text:
Nxa ngidlula ngakubona uqhatsha egazini lakho, ngakhuluma lawe usegazini lakho, ngakutshela ukuze uphile.


text:
Ngakuhlakulela njengesihlahla esiluhlaza esikhulayo egangeni. Waqina wakhula, waba ngowesifazana opheleleyo, waphuhla, lenwele zakho zakhula; kodwake wawulokhu unqunu.


text:
Lapho ngidlula kuwe futhi ngakubona, njalo khangela, ususesikhathini sothando; ngendlala isembatho sami phezu kwakho, ngembathisa ubunqunu bakho; ngathembisa ukukuthatha, ngenza isivumelwano lawe, waba ngowami, kutsho iNkosi uJehova.


text:
Ngakugqokisa ilembu elicecisiweyo, ngakufaka amanyathela ezikhumba zikamantswane, ngakugoqela ngelembu elicolekileyo kakhulu, ngakugqokisa isilika.


text:
Waceciswa ngegolide langesiliva, lezembatho zakho zazingezamalembu acolekileyo kakhulu, lezesilika, lezelembu elicecisiweyo; wadla impuphu ecolekileyo loluju lamafutha; waba muhle kakhulu, waba yinkosikazi.


text:
Udumo lwakho lwafinyelela ezizweni ngenxa yobuhle bakho, ngoba babuphelele ngezinto ezinhle engangikwembathise zona, kutsho iNkosi uJehova.


text:
Wathatha futhi iziceco zakho ezinhle zegolide lami lezesiliva sami engakunika zona, wazenzela izithombe zabantu, wawula lazo.


text:
Wathatha izembatho zakho ezicecisiweyo, wazembesa ngazo, wanikela amafutha ami langempepha yami kuzo.


text:
Wathatha ukudla engakunika khona, impuphu ecolekileyo lamafutha kanye loluju engangikondla ngakho, wakunikela kuzo, kwaba ngumnikelo olephunga elimnandi, kutsho iNkosi uJehova.


text:
Wasuthatha amadodana akho lamadodakazi akho owawungizalele wona, wawahlabela zona ukuze adliwe. Kuyinto encinyane yini yokuphinga kwakho?


text:
Kuwo wonke amanyala akho lakukho konke ukuwula kwakho kawukhumbulanga insuku zobutsha bakho lapho wawunqunu, uqhatsha egazini lakho.


text:
emahlanganweni endlela zonke wazakhela indawo ephakemeyo, wangcolisa ubuhle bakho uzinikela kibo bonke abadlulayo, usandisa ukuwula kwakho.


text:
Wabuya wawula lamaGibhithe, omakhelwane bakho, abakhulu enyameni, usandisa ukuwula kwakho ukuze ungithukuthelise.


text:
Khangela, ngakho ngikuphakamisele isandla sami, nginciphisile isabelo sakho, ngakunikela ekuphangeni kwezitha zakho amaFilisti, abe lenhloni ngokuziphatha kwakho ngokubi.


text:
Wazakhela ithala emahlanganweni endlela zonke, wenza indawo zakho eziphakemeyo zokukhonzela emidangeni yonke. Kanti kawubanga njengewule ngoba wadelela inkokhelo.


text:
Amadoda anika inkokhelo kuwo wonke amawule. Kodwa wena wanika izipho zakho kuzo zonke izithandwa zakho, uzithenga ukuze zize kuwe zivela endaweni zonke, zilanda ukuwula lawe.


text:
Ngalokho wawehlukile kwabanye abesifazana ekuwuleni kwakho; kakho owawunxusa ukuwula lawe; kawunikwanga inkokhelo, kodwa wena wazinika izithandwa zakho. Ngalokho-ke wawehlukile.


text:
INkosi uJehova ithi: Njengoba unqunule, kwabonwa ubunqunu bakho lapho uwula lezithandwa zakho, langenxa yazo zonke izithombe zakho, langenxa yegazi labantwana bakho olinike zona,


text:
ngakho, khangela, ngizaqoqa zonke izithandwa zakho obuthokoza lazo, lazo zonke obuzithanda, lazo zonke obuzenyanya. Ngizaziqoqa ukuze zilwe lawe zivela endaweni zonke, ngikunqunulise phambi kwazo ukuze zibone bonke ubunqunu bakho.


text:
Ngizakugweba njengabesifazana abafebayo lababulalayo, ngehlisele phezu kwakho igazi elachithwayo ngenxa yokuthukuthela lomona.


text:
Ngizakunikela ezandleni zezithandwa zakho, zizadiliza ithala lakho, zibhidlize indawo zakho eziphakemeyo, zikuhlubule izembatho zakho, zikuthathele iziceco zakho ezinhle, zikutshiye unqunu.


text:
Zizatshisa izindlu zakho, zenze izigwebo phezu kwakho phambi kwabesifazana abanengi. Ngizakukhawulisa ukuwula ungabe usanika izithandwa zakho inkokhelo.


text:
Ngalokho ngiqede ukuthukuthela kwami kuwe, lobukhwele bami buphele kuwe. Ngizadeda, ngingabe ngisathukuthela.


text:
Ngoba ungakhumbulanga insuku zobutsha bakho, kodwa ungithukuthelisile ngazo zonke lezizinto, ngizaphindisela izenzo zakho phezu kwakho, kutsho iNkosi uJehova. Kawuzenzanga yini lezizinengiso kanye lawo wonke amanye amanyala akho?


text:
Wena uyindodakazi eqotho kanyoko owayesenyanya indoda yakhe labantwana bakhe; ungudade oqotho wabodadewenu ababesenyanya amadoda abo labantwana babo. Unyoko wayengumHethi loyihlo wayengumAmori.


text:
Udadewenu omdala yiSamariya eyayihlala lamadodakazi ayo ngenyakatho kwakho; lomnawakho owayehlala ngeningizimu kwakho yiSodoma lamadodakazi ayo.


text:
Kanti kawukholwanga yikuhamba ngezindlela zabo, layikwenza amanyala abo. Ngesikhatshana nje esincinyane waba mubi kulabo kuzo zonke indlela zakho.


text:
Ngiyazifunga, kutsho iNkosi uJehova, udadewenu iSodoma kalenzanga lona lamadodakazi alo njengokwenza kwakho lamadodakazi akho.


text:
Khangela, ukona kukadadewenu iSodoma; lona lamadodakazi alo lalizigqaja, lisutha okunengi, lichelesile, kodwa kalibasizanga abayanga labaswelayo.


text:
ISamariya kayenzanga ingxenye eyodwa kwezimbili yezono zakho. Wena wenzile amanyala amanengi okwedlula yona, wenza odadewenu babonakale belungile ngamanyala akho owenzileyo.


text:
Ithwale ihlazo lakho lawe ngoba wenzile ukugwetshwa kwabodadewenu kube lula ngenxa yezono zakho owazenzayo okwedlula bona; bona balungile kulawe. Ngakho woba lenhloni lawe, uthwale ihlazo lakho, ngoba wenze ukuthi odadewenu babonakale belungile.


text:
Ngizabuyisa abantu babo, abantu beSodoma lamadodakazi ayo, labantu beSamariya lamadodakazi ayo, ngibuyise labantu bakho kanye labo.


text:
Odadewenu, iSodoma lamadodakazi ayo, bazabuyela esimeni sabo sakuqala, leSamariya lamadodakazi ayo babuyele esimeni sabo sakuqala, lawe lamadodakazi akho libuyele esimeni senu sakuqala.


text:
kungabonakali ububi bakho yini? Khathesi-ke usuphenduke waba njengalo, usuyinto yokuthukwa ngamadodakazi eEdoma labo bonke abakhelene lalo, lamadodakazi eFilisti, abakuhanqileyo labakuzondayo.


text:
Yebo, iNkosi uJehova ithi: Ngizakuphatha njengokwenza kwakho. wena odelele isifungo, wephula isivumelwano;


text:
kanti ngizakhumbula isivumelwano sami lawe, esensukwini zobutsha bakho, ngenze lawe isivumelwano esilaphakade.


text:
Khona uzakhumbula indlela zakho, ube lenhloni lapho uzakwemukela odadewenu, abadala bakho labancinyane bakho, njalo ngikunike babe ngamadodakazi, kodwa kungabi ngenxa yesivumelwano sakho.


text:
Ukuze ukhumbule, ube lenhloni, ungaphindi ukuvula umlomo wakho ngenxa yehlazo lakho, nxa sengibuyisene lawe ngakho konke okwenzileyo, itsho iNkosi uJehova.


text:
uthi: INkosi uJehova ithi: Ukhozi olukhulu olulempiko ezinkulu lensiba ezinde, lensiba ezinengi zemibala eminengi, lwafika eLebhanoni, lwathatha isihloko sesihlahla somsedari,


text:
lwephula insaba zawo eziphezulu, lwazithatha lwazisa elizweni labathengi, lwazibeka emzini wabathengisi.


text:
Lwaseluthatha inhlanyelo yalelolizwe, lwayihlanyela emhlabathini ovundileyo, lwayibeka emanzini amanengi. lwayigxumeka njengosaba lomdubu,


text:
yahluma, yaba livini elinabayo, ingatsha zalo zaqonda phezulu okhozini, impande zalo zagxumeka. Laba livini, lakhupha ingatsha, lahluma amahlamvu.


text:
Kodwa kwakukhona olunye ukhozi olukhulu, olulempiko ezinkulu lensiba ezinengi. Khangela, lelivini lanabisela impande zalo ngakulo, lakhuphela lengatsha zalo ngakulo, ukuze lulithelele amanzi. Lwalisiphuna lapho elalihlanyelwe khona;


text:
lwalisa emhlabathini omuhle emanzini amanengi ukuze likhuphe ingatsha, lithele isithelo, libe livini elihle.


text:
Wothi: INkosi uJehova ithi: Kambe ivini leli lizaphumelela yini? Ukhozi kaluyikusiphuna yini impande zalo, lwephule ingatsha zalo, ukuze wonke amahlamvu alo amatsha ahlumayo abune? Kakuyikudinga amandla labantu abanengi ukulisiphuna.


text:
Nxa, khangela, selisitshuniwe, lizaphumelela yini? Kaliyikubuna yini nxa umoya wempumalanga ulibetha, libunele endaweni elakhula kiyo?


text:
Tshono ebantwini abahlamukayo, uthi: Kalazi yini ukuthi lezizinto zitshoni? Batshele: Khangela, inkosi yeBhabhiloni yafika eJerusalema, yathumba inkosi yayo leziphathamandla zayo, yabaletha eBhabhiloni.


text:
Yathatha omunye wozalo lwesikhosini, yenza isivumelwano laye, yamfungisa. Yathumba amadoda amakhulu esizwe,


text:
Kodwa lowo wayivukela ngokuthuma izithunywa eGibhithe, ukuze bamnike amabhiza labantu abanengi. Uzaphumelela yini? Kambe umuntu owenza okunje angaphepha yini? Angasephula isivumelwano aphephe yini?


text:
Kuphila kwami, kutsho iNkosi uJehova, isibili endaweni yenkosi eyambeka ukuthi abe yinkosi, osifungo sayo wasidelela, losivumelwano sayo wephula, uzakufa layo phakathi kweBhabhiloni.


text:
UFaro lebutho lakhe elikhulu lexuku elikhulu kayikumsiza empini, lapho sekumiswe amadundulu, kwamiswa imiduli yokuvimbezela ukuze kubulawe abanengi.


text:
Ngoba esidelele isifungo, ngokwephula isivumelwano, khangela, lanxa enike isandla sakhe, esenze zonke lezizinto, kayikuphunyuka.


text:
Ngakho, itsho njalo iNkosi uJehova ithi: Kuphila kwami, isibili, isifungo sami asidelelayo, lesivumelwano sami asephulayo, ngizakwehlisela phezu kwekhanda lakhe.


text:
Ngizaphosela imbule lami phezu kwakhe, ngimbambe ngalo, ngimuse eBhabhiloni, ngimgwebe khona ngokungathembeki kwakhe akwenzileyo kimi.


text:
Wonke amaqhawe ebutho lakhe azakuwa ngenkemba, abaseleyo bachithachithelwe emimoyeni yonke. Lizakwazi ukuthi mina i Nkosi ngikhulumile.


text:
INkosi uJehova ithi: Mina uqobo ngizathatha isihlokwana esicolo somsedari omude, ngisigxumeke. Ngizakwephula ihlumela ogatsheni olusengqongeni, ngilihlanyele phezulu entabeni ende,


text:
ngilihlanyele engqongeni yentaba koIsrayeli, likhuphe ingatsha, lithele izithelo, libe ngumsedari omuhle; inyoni zenhlobo zonke zizalala ngaphansi kwawo, zilale emthunzini wengatsha zawo.


text:
Zonke izihlahla zeganga zizakwazi ukuthi mina Nkosi ngiyawisa isihlahla eside, ngikhulise isihlahla esifitshane, ngomise isihlahla esiluhlaza, ngihlumise esomileyo. Mina Nkosi ngikhulumile, ngizakukwenza.


text:
Litsho ukuthini ngalesisaga koIsrayeli sokuthi: Oyise badlile izithelo zevini ezimunyu, amazinyo abantwana asetshelela?


text:
Khangela, yonke imiphefumulo ngeyami; umphefumulo kayise kanye lomphefumulo womntwana ungokwami. Lowomuntu owonayo uzakufa.


text:
engadleli emathempelini aphezu kwezintaba, engaphakamiseli amehlo akhe ezithombeni zakoIsrayeli, engangcolisi umfazi womakhelwane wakhe, engasondeli kowesifazana owehlukanisiweyo,


text:
engacindezeli muntu, ebuyisela kowebolekayo isibambiso sakhe, engaphangi muntu, enika olambileyo ukudla, enika abahambaze izigqoko,


text:
engabolekisi ukuze azuze inzuzo, engathathi umvuzo, ezinqanda kokubi, enze isahlulelo ngokuqondileyo phakathi komuntu lomuntu,


text:
ehamba ngezimiso zami, egcina imithetho yami, onjalo ulungile; uzaphila isibili, kutsho iNkosi uJehova.


text:
icindezela abayanga labaswelayo, iphanga abantu, ingabuyiseli isibambiso, iphakamisela amehlo ayo ezithombeni, yenze amanyala,


text:
isebolekisa ukuze izuze inzuzo, ithathe umvuzo, enjalo izaphila yini? Kayiyikuphila; yenzile wonke la amanyala; izakufa isibili, legazi layo libe phezu kwayo.


text:
Khangela, uba lowomuntu ezala indodana ebona izono zonke lezi ezenziwe nguyise, yesabe, ingenzi njengaye,


text:
ingadleli emathempelini aphezu kwezintaba, ingaphakamiseli amehlo ayo ezithombeni zakoIsrayeli, ingangcolisi umfazi womakhelwane wayo,


text:
ingoni muntu, ingathathi isibambiso, ingaphangi muntu, kodwa iphe abalambileyo ukudla, inike abahambaze izigqoko,


text:
izinqande kokubi, ingathathi inzuzo lomvuzo, igcine imithetho yami, ihambe ngezimiso zami, kayiyikufela izono zikayise, kodwa izaphila isibili.


text:
Uyise-ke, ngoba ecindezele, waphanga umfowabo, wenza okungalunganga phakathi kwabantu bakibo, khangela, uzakufa ngenxa yezono zakhe.


text:
Kanti lina lithi: Kungani indodana ingahlupheki ngenxa yezono zikayise yini? Nxa indodana isikwenzile okufaneleyo lokulungileyo, isigcinile izimiso zami, izaphila isibili.


text:
Lowomuntu owonayo uzakufa. Indodana kayiyikuhlupheka ngenxa yezono zikayise, loyise kayikuhlupheka ngenxa yezono zendodana. Olungileyo uzavuna umvuzo wokulunga kwakhe, lomubi avune umvuzo wobubi bakhe.


text:
Uba omubi ephenduka ebubini bakhe bonke abenzileyo, agcine izimiso zami, enze okufaneleyo lokulungileyo, uzaphila isibili, kayikufa.


text:
Iziphambeko zakhe zonke azenzileyo kazisayikukhunjulwa; kodwa uzaphila ngenxa yokulunga kwakhe akwenzileyo.


text:
Ngiyathokoziswa yini yikufa komubi, kutsho iNkosi uJehova, kungabi yikuphenduka kwakhe endleleni yakhe aphile?


text:
Kodwa nxa olungileyo ephambuka ekulungeni kwakhe, enze okubi, enze amanyala enziwa ngomubi, uzaphila yini? Izenzo zakhe zonke ezilungileyo abezenzile kazisayikukhunjulwa; ngenxa yenkohliso alecala ngayo, lesono asenzileyo, uzakufa.


text:
Kanti lithi: Indlela yeNkosi kayiqondanga. Zwanini-ke, lina Israyeli; indlela yami kayiqondanga yini? Kakusizo yini ezenu indlela ezingaqondanga?


text:
Lapho umuntu olungileyo ephambuka ekulungeni kwakhe, enze okubi, uzakufa ngenxa yakho; yebo, ngenxa yobubi abenzileyo uzakufa.


text:
Futhi nxa umuntu omubi ephenduka ebubini bakhe abenzileyo, enze okufaneleyo lokulungileyo, uzasindisa umphefumulo wakhe.


text:
Kodwa uIsrayeli uthi: Indlela yeNkosi kayiqondanga. Wena Israyeli, indlela zami kaziqondanga yini? Kakusizo ezenu indlela ezingaqondanga yini?


text:
Ngakho ngizalahlulela, lina ndlu kaIsrayeli, ngulowo lalowo ngokwendlela zakhe, itsho iNkosi uJehova. Phendukani, libuye eziphambekweni zenu zonke; ngakho ububi bungabi yincithakalo yenu.


text:
Lahlani kini zonke iziphambeko zenu eliphambeke ngazo, lizenzele inhliziyo entsha lomoya omutsha; ngoba lizafelani, ndlu Israyeli?


text:
uthi: Yeka isilwanekazi esasingunyoko! Salala phakathi kwezilwane, sondla imidlwane yaso phakathi kwamabhongo ezilwane.


text:
Izizwe zahlabelana umkhosi ngawo, wawela emgodini wazo, zawukhupha ngezingwegwe, zawusa elizweni leGibhithe.


text:
Nxa sibona ukuthi sehlulekile, lokuthi ithemba laso liphelile, sathatha omunye wemidlwane yaso, sawenza waba libhongo lesilwane.


text:
Wabhidliza inqaba zabo, wachitha imizi yabo. Ilizwe lamangala labo bonke ababekilo ngenxa yokubhonga kwawo.


text:
Izizwe zaseziwuhlasela zivela emazweni awuzingelezeleyo; zaphosela amambule azo phezu kwawo, wawela emgodini wazo.


text:
Zawufaka endlwaneni ngezingwegwe, zawusa enkosini yeBhabhiloni, zawuvalela enqabeni ukuze ilizwi lawo lingabe lisazwakala futhi phezu kwentaba zakoIsrayeli.


text:
Unyoko wayenjengesihlahla sevini esivinini esigxunyekwe emanzini, esilezithelo lamahlamvu amanengi ngenxa yamanzi amanengi.


text:
Isigodo saso esiqinileyo saba yintonga yombusi; isihlahla sasiside siphakeme phakathi kwengatsha eziqatha, sibonakala ngobude baso langobunengi bengatsha zaso.


text:
Kodwa isihlahla sevini sasitshunwa ngokuthukuthela saphoselwa phansi, lomoya wempumalanga wasomisa, lezithelo zaso zaphephuka, isigodo saso esiqinileyo soma, umlilo wasitshisa.


text:
Umlilo ulumethe esigodweni saso, watshisa ingatsha zaso lezithelo zaso, ukuze kungasali isigodo esiqinileyo sokwenza intonga yombusi. Lesi yisililo esesisetshenziswa.


text:
Kwathi ngomnyaka wesikhombisa, ngosuku lwetshumi enyangeni yesihlanu, abadala abathile bakoIsrayeli beza ukubuza e Nkosi ni, bahlala phambi kwami.


text:
Ndodana yomuntu, khuluma kwabadala bakoIsrayeli, uthi kibo: INkosi uJehova ithi: Kambe lizile ukubuza kimi yini? Ngiyazifunga, kutsho iNkosi uJehova, kangiyikubuzwa yini.


text:
uthi kibo: INkosi uJehova ithi: Ngosuku engakhetha ngalo uIsrayeli, ngaphakamisa isandla sami kuyo inzalo kaJakobe, ngazibonakalisa kibo elizweni leGibhithe, ngaphakamisa isandla sami kibo ngathi: Mina ngiyiNkosi uJehova wenu.


text:
Ngalolosuku ngafunga kibo ukuthi ngibakhuphe elizweni leGibhithe, ngibese elizweni engabadingela lona, ilizwe eligeleza uchago loluju, ilizwe elihle kulawo wonke amazwe.


text:
Ngathi kibo: Lahlani izinto ezenyanyekayo elizibukayo lina lonke, lingazingcolisi ngezithombe zeGibhithe. Ngiyi Nkosi uNkulunkulu wenu.


text:
Kodwa bangihlamuka, kabaze bangilalela. Bonke kabazilahlanga izinto ezenyanyekayo ababezibuka, kabazitshiyanga lezithombe zeGibhithe. Ngasengisithi ngizakwehlisa ukuthukuthela kwami phezu kwabo, ngibaqede ngolaka lwami phakathi kwelizwe leGibhithe.


text:
Kodwa kangikwenzanga ngenxa yebizo lami ukuze lingangcoliswa phambi kwezizwe ababehlala phakathi kwazo, engaziveza kibo phambi kwazo ukuze ngibakhuphe elizweni leGibhithe.


text:
Futhi ngabanika amasabatha ami ukuze abe yisibonakaliso phakathi kwami labo, ukuze bazi ukuthi mina Nkosi ngiyabenza babe ngcwele.


text:
Kodwa abakoIsrayeli bangihlamuka enkangala, kabahambanga ngezimiso zami, bala imithetho yami, umuntu azaphila ngayo uba eyenza, lamasabatha ami bawangcolisa kakhulu. Ngasengisithi ngizakwehlisela ukuthukuthela kwami phezu kwabo enkangala, ngibaqede nya.


text:
Kodwa kangikwenzanga ngenxa yebizo lami ukuze lingangcoliswa phambi kwezizwe engabakhupha phambi kwazo.


text:
Futhi ngafunga kibo enkangala ukuthi kangiyikubaletha elizweni engangilinike bona, ilizwe eligeleza uchago loluju, ilizwe elihle kulawo wonke amazwe,


text:
ngoba bala imithetho yami, kabahambanga ngezimiso zami, bangcolisa amasabatha ami, ngoba inhliziyo zabo zathanda izithombe zabo.


text:
Ngatsho kubantwana babo enkangala ngathi: Lingahambi ngezimiso zaboyihlo, lingagcini imithetho yabo, lingazingcolisi ngezithombe zabo.


text:
lihloniphe amasabatha ami ukuze abe yisibonakaliso phakathi kwami lani, ukuze lazi ukuthi ngiyi Nkosi uNkulunkulu wenu.


text:
Kodwa labantwana bangihlamuka, kabaze bahamba ngezimiso zami, kabaqaphelisanga ukugcina imithetho yami, umuntu azaphila ngayo uba eyenza; bawangcolisa amasabatha ami. Ngasengisithi ngizakwehlisela ukuthukuthela kwami phezu kwabo, ngibaqede ngolaka lwami enkangala.


text:
Kodwa ngazinqanda ngenxa yebizo lami, ukuze lingangcoliswa phambi kwezizwe engangibakhuphe phambi kwazo.


text:
Ngafunga kibo futhi enkangala ukuthi ngizabachithachitha phakathi kwezizwe, ngibahlakazele emazweni wonke,


text:
ngoba bengayenzanga imithetho yami, bezalile izimiso zami, bangcolisa amasabatha ami, bathanda ukukhonza izithombe zaboyise.


text:
ngabayekela ukuze bazingcolise ngeminikelo yabo uqobo, ngoba babenza konke okuvula isizalo kudabule emlilweni ukuze ngibesabise. Ngakwenza lokho ukuze bazi ukuthi ngiyi Nkosi.


text:
Ngalokho, ndodana yomuntu, khuluma kundlu kaIsrayeli, uthi kibo: INkosi uJehova ithi: Lakulokho futhi oyihlo bangihlambaza ngokungikhohlisa.


text:
Ngoba ngathi sengibalethile elizweni engangifunge ukubanika lona, kwathi lapho bebona lonke uqaqa oluphakemeyo lezihlahla ezilamahlamvu amanengi, banikela imihlatshelo yabo lapho, kanye leminikelo eyangithukuthelisayo; banikela lapho iminikelo elephunga elihle, leminikelo yokunathwayo.


text:
Ngathi kibo: Iyini indawo ephakemeyo yokukhonzela eliya kiyo? Ngakho ibizo layo lithiwa yiNdawo ephakemeyo yokukhonzela kuze kube lamuhla.


text:
Ngalokho-ke tshono kundlu kaIsrayeli uthi: INkosi uJehova ithi: Lisazingcolisa njengoyihlo, lilandele izinto zabo ezenyanyekayo yini?


text:
Lapho linikela iminikelo yenu, lisenza abantwana benu badabule emlilweni, liyazingcolisa ngezithombe zenu zonke kuze kube lamuhla. Ngizabuzwa yini, Israyeli yini? Ngiyazifunga, kutsho iNkosi uJehova, kangiyikubuzwa yini.


text:
Umcabango elilawo kawuyikwenzeka othi: Asifanane lezizwe, labantu bamanye amazwe abakhonza isigodo lelitshe.


text:
Ngiyazifunga, kutsho iNkosi uJehova, isibili ngizalibusa ngesandla esilamandla lengalo eqinileyo langolaka lwami;


text:
ngilikhuphe phakathi kwezizwe, ngiliqoqe lemazweni lapho elichithachithelwe khona ngesandla esilamandla langengalo eqinileyo langolaka lwami,


text:
Njengalokhu ngabahlulela laboyihlo enkangala yelizwe leGibhithe, ngokunjalo ngizalahlulela lani, kutsho iNkosi uJehova.


text:
ngikhuphe phakathi kwenu abahlamukayo labo bonke abonayo kimi, ngibakhuphe elizweni abahlala kilo, kodwa kabayikungena elizweni lakoIsrayeli. Khona lizakwazi ukuthi ngiyi Nkosi.


text:
Lina-ke, Israyeli, kutsho iNkosi uJehova, hambani lonke liyekhonza izithombe zenu! Kodwa ngithi lizangilalela ekucineni; lizayekela ukungcolisa ibizo lami elingcwele ngeminikelo yenu langezithombe zenu.


text:
Ngoba entabeni engcwele, entabeni ende yakoIsrayeli, kutsho iNkosi uJehova, lapho indlu yonke kaIsrayeli, bonke ngoluthi lwabo, bazangikhonza elizweni; ngizabemukela khona, ngibize khona iminikelo yenu, lezipho zenu ezinhle, lakho konke okungcwele kwenu.


text:
Ngizalemukela njengephunga elimnandi nxa ngilikhupha ezizweni, ngiliqoqa emazweni lapho ebelichithachithelwe khona; ngizabonakalisa ubungcwele bami phakathi kwenu phambi kwezizwe.


text:
Lizakwazi ukuthi ngiyi Nkosi lapho sengilibuyise elizweni lakoIsrayeli, ilizwe engafunga ukulinika oyihlo.


text:
Lapho-ke lizakhumbula indlela zenu lezenzo zenu zonke elazingcolisa ngazo; lizazizonda ngenxa yazo zonke izinto ezimbi elazenzayo.


text:
Lizakwazi ukuthi ngiyi Nkosi nxa ngiliphatha ngenxa yebizo lami, ngingaliphathi ngokwendlela zenu ezimbi langokwezenzo zenu ezimbi, lina ndlu kaIsrayeli, kutsho iNkosi uJehova.


text:
Ndodana yomuntu. Khangelisa ubuso bakho ngeningizimu, uprofethe ngeningizimu, uprofethe ngelizwe lamaGusu eliseningizimu.


text:
Uthi kilo igusu leningizimu: Zwana ilizwi le Nkosi. INkosi uJehova ithi: Khangela, ngizaphemba umlilo phakathi kwakho ozatshisa zonke izihlahla eziluhlaza ezikuwe lezihlahla ezomileyo; ilangabi elivuthayo kaliyikucitsheka, lizatshisa konke kusukela eningizimu kuze kufike enyakatho.


text:
Ndodana yomuntu, khangela eJerusalema, uprofethe ngezindawo zakhona ezingcwele, uprofethe ngelizwe lakoIsrayeli,


text:
uthi kiyo: I Nkosi ithi: Khangela, ngimelene lawe, ngizahwatsha inkemba yami esikhwameni sayo, ngiqume ngisuse kuwe abalungileyo lababi.


text:
Ngoba ngizaquma ngisuse kuwe abalungileyo lababi, inkemba yami izahwatshelwa yonke inyama, kusukela eningizimu kuze kufike enyakatho.


text:
Yonke inyama izakwazi ukuthi mina Nkosi ngiyihwatshile inkemba yami esikhwameni sayo, kayisayikubuyiselwa kuso futhi.


text:
Nxa besithi kuwe: Ububulelani? wena uthi: Kungenxa yezindaba ezizayo. Lapho sezifikile, zonke inhliziyo zizagcwala ukwesaba, lezandla zibe buthakathaka, lemimoya yonke ihlupheke, lamadolo wonke atshayane. Khangela, sezifikile, zizagcwaliseka, kutsho iNkosi uJehova.


text:
ilolelwe ukubulala, yalolongelwa ukuphazima njengombane. Intonga iyagwetshwa, ndodana yami, ukudelela zonke izithombe zesigodo.


text:
Khala ulile, ndodana yomuntu, ngoba linkemba ngeyokumelana labantu bami, ngeyokumelana lazo zonke iziphathamandla zakoIsrayeli; zinikelwe kuyo kanye labantu bami. Ngakho tshaya isifuba sakho ngenxa yosizi,


text:
ngoba kuyikuhlolwa, pho-ke, kuzakuba njani uba kungesiyo sibili intonga yokudelela? kutsho iNkosi uJehova.


text:
Profetha, wena ndodana yomuntu, utshaye isandla esandleni, ngoba inkemba izagwaza kabili lakathathu, iyinkemba yokubulala, inkemba yokubulawa kwabakhulu ebahanqayo,


text:
ukuze inhliziyo zabo zincibilike. Sengibasongela ngenkemba emasangweni abo wonke, inkemba ekhazimulayo njengombane, yalolongelwa ukubulala.


text:
Lami ngizatshaya isandla sami esandleni sami, ngiphelelise ukufutheka kwami. Mina Nkosi, sengikhulumile.


text:
Ndodana yomuntu, dweba indlela ezimbili zokufika kwenkosi yeBhabhiloni, ilenkemba yayo, zombili zisuke elizweni linye. Umise isiqondiso sendlela, usimise ekuhlanganeni kwezindlela.


text:
Ngoba inkosi yeBhabhiloni isimi ekwehlukaneni kwendlela, ekuhlanganeni kwendlela ezimbili, ukuvumisa khona; ikhahlazisa imitshoko, ibuza izithombe ezithiwa ngamatherafi, ihlole izibindi zomhlatshelo.


text:
Umtshoko wokuvumisa obhalwe ukuthi iJerusalema iwele ngakwesokunene sayo; kulapho okufanele imemeze khona, ihlabe umkhosi wempi, imise izigodo zokudiliza amasango, lamadundulu okuvimbezela, yakhe lezinqaba.


text:
Ebantwini kuzakhanya kuyikuvumisa kwamanga, kanti kuzangikhumbuza izenzo zabo ezimbi, bazawela ezandleni zezitha zabo.


text:
Ngakho-ke iNkosi uJehova ithi: Ngoba lingikhumbuze ukona kwenu ngokubeka obala iziphambeko zenu, ukuze kuvele izono zenu ekwenzeni kwenu konke, langoba selikhunjulwa, lizatshaywa ngenxa yazo.


text:
Wena-ke, sikhulu sakoIsrayeli oyisixhwali esibi, usuku lwakho selufikile, isikhathi sokutshaywa kwakho kokucina.


text:
INkosi uJehova ithi: Susa iqhiye yakho, wethule umqhele; izinto kaziyikuhlala zinjalo. Phakamisa labo abehliselwe phansi, wehlisele phansi abaphakanyisiweyo.


text:
Ukuchitheka, ukuchitheka, ngizaletha ukuchitheka emzini okungazanga kube khona ngaphambili, kuze kufike umuntu onguye okhethiweyo ukuze awahlulele.


text:
Wena, ndodana yomuntu, profetha uthi: INkosi uJehova ithi ngamaAmoni ahleka uIsrayeli: Inkemba, inkemba isihwatshelwe ukubulala, yalolongwa ukuze ikhazimule, iphazime njengombane.


text:
Usabona imibono yamanga, uvumise amanga ubekwe ezintanyeni zezixhwali ezimbi, ezilensuku esezifikile, isikhathi sokutshaywa kwazo kokucina.


text:
Ubuyisele endaweni yawo. Endaweni lapha wadalelwa khona, elizweni owadabuka kilo, ngizakwahlulela khona;


text:
ngehlisele ukuthukuthela kwami phezu kwakho, ngikuthungele ngomlilo wolaka lwami, ngikunikele ezandleni zabantu abalolunya, abakwaziyo ukubulala.


text:
Uzakuba zinkuni zomlilo, le lakho lichithekele phakathi kwezizwe, ungabe usakhunjulwa; ngoba mina Nkosi ngikhulumile.


text:
Wena ndodana yomuntu, uzawahlulela, uwahlulele umuzi ogcwele igazi yini? Wazise zonke izenzo zawo ezenyanyekayo.


text:
Uzakuthi kuwo: INkosi uJehova ithi: Maye kumuzi ochitha igazi phakathi kwawo ukuze isikhathi sawo sifike, owenza izithombe ukuzingcolisa.


text:
Wena ulecala ngegazi olichithileyo, usungcoliswe yizithombe ozenzileyo, ulusondezile eduze usuku lwakho, lesikhathi esimisiweyo seminyaka yakho sifikile. Ngalokho ngikwenzile waba lihlazo ezizweni lenhlekisa emazweni wonke.


text:
Phakathi kwakho abazali benziwa inhlekisa, owezizweni uyacindezela phakathi kwakho, koniwe intandane lomfelokazi.


text:
Kukhona kuwe abantu abahlebayo ukuze bachithe igazi, labadlela phezu kwezintaba emathempelini, labawulayo.


text:
Omunye wenza amanyala lomfazi womakhelwane wakhe, lomunye awule lomalokazana wakhe, omunye angcolise udadewabo, indodakazi kayise.


text:
Phakathi kwakho abantu bazuza imivuzo yokuthengwa ngokuchitha igazi; uyazinothisa ngokuthatha inzuzo lomvuzo kubomakhelwane bakho ngobuqili. Usungikhohliwe, kutsho iNkosi uJehova.


text:
Khangela-ke ngiyatshaya isandla sami ngenzuzo yakho yenkohliso oyenzileyo, langegazi ebeliphakathi kwakho.


text:
Isibindi sakho sizakuma yini, lezandla zakho ziqine, ensukwini engizaphathana lawe kuzo yini? Mina Nkosi ngikhulumile, ngizakwenza.


text:
Ngizakuchithachitha phakathi kwezizwe, ngikuhlakazele emazweni, ngiqede ukungcola kwakho konke kuwe.


text:
Ndodana yomuntu, uIsrayeli wonke usenjengamanyele kimi, wonke ngoluthi lwakhe, unjengamanyele esiliva lethusi lensimbi lomnuso phakathi kwesithando.


text:
Ngakho-ke iNkosi uJehova ithi: Ngoba lonke selinjengamanyele, khangelani, ngizalibuthelela phakathi kweJerusalema.


text:
Njengoba abantu bebuthelela isiliva lethusi lensimbi lomnuso esithandweni somlilo ukuze kufuthwe ngomlilo ukuze kuncibilike, ngokunjalo-ke ngizalibuthelela ekuthukutheleni kwami lasolakeni lwami, ngilifake phakathi. ngilincibilikise.


text:
Njengesiliva sincibilikiswa esithandweni somlilo, ngokunjalo lizancibilikiswa phakathi kwawo. Lizakwazi ukuthi mina Nkosi ngehlisele ulaka lwami phezu kwenu.


text:
Ndodana yomuntu, tshono kiyo iJerusalema uthi: Wena uyilizwe elingahlanjululwanga lelinganethwanga ngosuku lwentukuthelo.


text:
Iziphathamandla eziphakathi kwalo zifanana lezilwane ezibhongayo leziphangayo; zibadlile abantu; zathatha inotho lezinto eziligugu; zenza abanengi baba ngabafelokazi phakathi kwalo.


text:
Abapristi bayo bawephule umlayo wami, bangcolisa izinto zami ezingcwele; kabenzanga umehluko phakathi kwezinto ezingcwele lezingangcwele; futhi kabawufundisanga umehluko phakathi kwezinto ezingcolileyo lezihlambulukileyo, badelile amasabatha ami; ngangcoliswa phakathi kwabo.


text:
Iziphathamandla eziphakathi kwayo zifanana lempisi eziphangayo, ezichitha igazi zibulala abantu, ukuze zizuze umvuzo ngobuqili.


text:
Abaprofethi bayo bayacomba izenzo zazo ngekalaga, babona imibono yamanga, bavumise amanga, besithi: Nanti ilizwi leNkosi uJehova; yona i Nkosi ingakhulumanga.


text:
Abantu belizwe bayaqilibezela, baphange abanye, bahluphe abayanga labaswelayo, bacindezele kakhulu abezizweni.


text:
Ngadinga umuntu phakathi kwabo ongakha umduli, avimbe esikhaleni phambi kwami, avikele ilizwe ukuze ngingalichithi, kodwa kangitholanga muntu,


text:
Ngalokho ngehlisele ukuthukuthela kwami phezu kwabo, ngabaqeda ngomlilo wolaka lwami, ngaphindisela indlela yabo kibo, kutsho iNkosi uJehova.


text:
Omdala wayethiwa nguOhola, lomnawakhe wayethiwa nguOholiba. Baba ngabami, bangizalela amadodana lamadodakazi. UOhola uyiSamariya, loOholiba uyiJerusalema.


text:
amabutho agqoke okuluhlaza okwesibhakabhaka, lababusi lenduna zebutho, bonke bengamajaha athandekayo, labakwaziyo ukugada amabhiza.


text:
Wawula labo, ikhethelo labantu beAsiriya; wazingcolisa ngazo zonke izithombe zabo bonke ayebakhanuka.


text:
Kakuyekelanga ukuwula kwakhe akwenza kusukela ensukwini zakhe eGibhithe, ngoba ebutsheni bakhe amadoda alala laye, abamba amathangazi akhe, akholisisa ukukhanuka kwawo kuye.


text:
Wona amnqunulisa, abamba amadodana lamadodakazi akhe, ambulala ngenkemba; waba yisiga phakathi kwabesifazana emva kokwenza isigwebo phezu kwakhe.


text:
Umnawakhe uOholiba wakubona lokhu, yena wayemubi kulaye ekukhanukeni kwakhe lekuwuleni kwakhe, okwakusedlula okukadadewabo.


text:
Wakhanuka amaAsiriya, ababusi lenduna zebutho, lamabutho agqoke izigqoko zensimbi, labagadi bamabhiza abagadileyo, bonke bengamajaha abukekayo.


text:
Kodwa yena wengezelela ekuwuleni kwakhe. Wabona abesilisa befanekisiwe emdulini, izithombe zamaKhaladiya zifanekisiwe ngokubomvu,


text:
zibotshwe ngamabhanti ezinkalweni zazo, zilamaqhiye alengayo emakhanda azo, zonke zikhangeleka njengezinduna, kungumfanekiso wamaBhabhiloni azalelwa eKhaladiya.


text:
AmaBhabhiloni afika, alala laye, amngcolisa ngenkanuko zawo; emva kokungcoliswa kwakhe wawatshiya esenengiwe yiwo.


text:
Lapho ewula ngokusobala, echaya ubunqunu bakhe, ngamtshiya senginengwe nguye njengalokhu ngamtshiya udadewabo.


text:
Kodwa wandisa ukuwula kwakhe, wakhumbula insuku zobutsha bakhe ezokuwula kwakhe elizweni leGibhithe,


text:
ekhanuka izithandwa zakhe khona, ezilenyama efanana lenyama yabobabhemi, lenzalo yazo ifanana leyamabhiza.


text:
Ngakho wena Oholiba watshisekela amanyala obutsha bakho lapho amaGibhithe ayebamba amathangazi akho lamabele akho.


text:
Ngalokho-ke, wena Oholiba, iNkosi uJehova ithi: Khangela, ngizakuvusela izithandwa zakho owazitshiya usunengwa yizo, ngizilethe kuwe zivela inhlangothi zonke,


text:
amaBhabhiloni lamaKhaladiya wonke, amadoda ePekodi leShowa leKowa, lawo wonke amaAsiriya, amajaha abukekayo, ababusi lenduna zamabutho, bonke ngoluthi lwabo, izinduna lamabutho, bonke begade amabhiza.


text:
Bazakuza kuwe bevela ngenyakatho belezinqola lezinqola zokuthwala impahla, lexuku labantu, bakuhanqe indawo zonke belamahawu lezihlangu ezinkulu lamakhowa; ngizabeka isigwebo phambi kwabo, bazakugweba njengezigwebo zabo.


text:
Ngizakwenzela umona ukuze bakuphathe ngolaka. Bazaquma impumulo yakho lendlebe zakho, labaseleyo emzini wakho babulawe. Bazathumba amadodana lamadodakazi akho, labaseleyo emzini wakho batshiswe ngomlilo.


text:
Ngokunjalo ngizaqeda amanyala akho lokuwula kwakho owasuka lakho elizweni leGibhithe, ukuze ungabe usakhanuka amaGibhithe futhi, uwakhumbule.


text:
INkosi uJehova ithi: Khangela, ngizakunikela ezandleni zalabo obazondayo, ezandleni zalabo owabatshiya usunengiwe yibo.


text:
Bazakuzonda, bakuphathe kubi, bakuthathele zonke izithelo zomsebenzi wakho, usale unqunu uze, lokuwula kwakho kuvele obala.


text:
Amanyala akho lokuwula kwakho kukwehlisele lokho, ngoba uwulile lezizwe, wazingcolisa ngezithombe zazo.


text:
INkosi uJehova ithi: Uzanatha inkezo kadadewenu ezikileyo lebanzi; uzahlekwa ube yinhlekisa, ngoba igcwele okunengi;


text:
Uzayinatha uyibhije, uyiphahlaze ibe yizicucu, udabule amabele akho. Sengikhulumile, kutsho iNkosi uJehova.


text:
Ngalokho iNkosi uJehova ithi: Ngoba ungikhohliwe, wangilahla nyovane, thwala umvuzo wamanyala akho lokuwula kwakho.


text:
I Nkosi yathi kimi: Ndodana yomuntu, uzagweba uOhola loOholiba yini? Batshele-ke izenzo zabo ezingamanyala.


text:
Ngoba bafebile, lezandla zabo zigcwele igazi. Bafebile lezithombe zabo, benza amadodana abo abangizalele wona ukuthi badabule baye kizo.


text:
Ngoba ekubulaleni abantwana babo ukuze babe ngumhlatshelo wezithombe zabo, bangena endlini yami engcwele bayingcolise. Khangela, yikho lokho abakwenza endlini yami.


text:
Babiza abantu ukuthi beze bevela khatshana, okwathunyelwa kibo isithunywa, khangela, labo beza. Wabagezela, wacomba amehlo akho, wagqiza iziceco zakho.


text:
Wawumkhulu umsindo wexuku elithokozayo; kanye labantukazana kwakukhona labeShebha ababevela enkangala, befake amasongo ezandleni zabesifazana lemiqhele emihle emakhanda abo.


text:
Kodwa abantu abalungileyo bazabagweba, babagwebe ngesigwebo esifanele isifebekazi, langesigwebo esifanele abesifazana abachitha igazi; ngoba beyizifebekazi, lezandla zabo zigcwele igazi.


text:
Ixuku lizabakhanda ngamatshe, libaqedisele ngenkemba zalo, lizabulala amadodana lamadodakazi abo, litshise lezindlu zabo.


text:
Ngokunjalo ngizaqeda amanyala elizweni ukuze bonke abesifazana baxwayiseke, bangenzi amanyala njengani.


text:
Amanyala enu azaphindiselwa phezu kwenu, lithwale umvuzo wokuwula kwenu okubi. Lizakwazi ukuthi ngiyiNkosi uJehova.


text:
Ngomnyaka wesificamunwemunye, ngosuku lwetshumi enyangeni yetshumi, ilizwi le Nkosi lafika kimi lathi:


text:
Ndodana yomuntu, bhala ibizo lalolusuku, lona lolusuku kanye, ngoba inkosi yeBhabhiloni isivimbezele iJerusalema ngalona lolusuku.


text:
Utsho umfanekiso ebantwini abahlamukayo uthi: INkosi uJehova ithi: Beka imbiza eziko, ibeke, uthele lamanzi futhi,


text:
Thatha okuhle emhlanjini, ubuthelele inkuni ngaphansi kwayo, ukuze imbiza ibile iphuphume, kuze kuvuthwe lamathambo.


text:
Ngakho-ke iNkosi uJehova ithi: Maye kuwo umuzi ogcwele igazi, kuyo imbiza ethombileyo, ukuthomba kwayo okungelakususwa! Khupha kiyo iqatha ngeqatha, ungakhethi.


text:
Ngoba igazi umuzi olichithileyo lisekhona kuwo, ulithululele phezu kwedwala, kawulichithelanga phansi ukuligqibela ngenhlabathi.


text:
Ukuze kuvuswe ukuthukuthela kwami, ukuze kuphindisele, ngichithele phezu kwedwala igazi olichithileyo ukuze lingagqitshelwa.


text:
Ubusuyibeka phezu kwamalahle ingelalutho, ukuze itshise, kutshe ithusi layo, kuncibilike ingcekeza yayo, kuphele lokuthomba kwayo.


text:
Ukuthomba kwayo kungamanyala enu angcolileyo. Ngoba bengithanda ukulihlambulula, kodwa kalihlambulukanga ekungcoleni kwenu, kalisayikuhlanjululwa ngize ngikholisise ukuthukuthela kwami phezu kwenu.


text:
Mina Nkosi ngikhulumile. Kuzakwenzeka, ngizakwenza. Kangiyikukuyekela, kangiyikuba lesihawu, kangiyikuphenduka. Ngizakugweba ngokufanele indlela zakho lezenzo zakho, kutsho iNkosi uJehova.


text:
Ndodana yomuntu, khangela, sengizasusa othandekayo kuwe ngokuphangisa; kodwa ungalili, ungakhali inyembezi, ungehlisi inyembezi.


text:
Bubula, ungakhali, ungalileli abafileyo. Thwala iqhiye yakho, ufake amanyathela enyaweni zakho, ungagubuzeli umlomo wakho, ungadli ukudla kwabalilayo.


text:
lathi: Tshono kuIsrayeli ukuthi iNkosi uJehova ithi: Khangela, ngizangcolisa indlu yami engcwele, eligugu lamandla enu, ethandekayo emehlweni enu, efiswa ngumoya wenu. Amadodana enu lamadodakazi enu eliwatshiyileyo azakuwa ngenkemba.


text:
Lizathwala amaqhiye enu, lifake amanyathela enu enyaweni zenu, lingalili likhale inyembezi, kodwa lizaphela amandla ezonweni zenu, libubule omunye komunye.


text:
Ngalokho uHezekeli uzakuba yisibonakaliso kini, lizakwenza njengokwenza kwakhe. Lapho sekufika lokhu, lizakwazi ukuthi ngiyiNkosi uJehova.


text:
Ndodana yomuntu, ngizasusa kibo ithempeli labo eliyinqaba yabo, eliyintokozo yabo lodumo lwabo, lelithandekayo emehlweni abo, lelifiswe zinhliziyo zabo, ngisuse amadodana abo lamadodakazi abo.


text:
Ngalolosuku umlomo wakho uzavuleka kophunyukileyo, ukhulume laye, ungabe usaba yisimungulu, ube yisibonakaliso ebantwini; bazakwazi ukuthi ngiyi Nkosi.


text:
Uthi kuwo: Zwanini ilizwi leNkosi uJehova; ithi: Ngoba lathi: Iya! nxa libona indlu yami engcwele ingcoliswa, lelizwe lakoIsrayeli lichitheka, loJuda ethunjwa,


text:
ngalokho khangelani, ngizalinikela ebantwini bempumalanga ukuze balibuse; bazamisa inkamba zabo phakathi kwenu, benze imizi yabo phakathi kwenu; bazakudla izithelo zenu, banathe lochago lwenu.


text:
Ngizakwenza iRaba libe lidlelo lamakamela, lemizi yamaAmoni ibe yisibaya semihlambi. Khona lizakwazi ukuthi ngiyi Nkosi.


text:
INkosi uJehova ithi: Ngoba uqakezile izandla zakho, wagida ngenyawo zakho, wathokoza ugcwele umona ngelizwe lakoIsrayeli,


text:
ngalokho khangela, ngizakuphakamisela isandla sami, ngikunikele ube yimpango yezizwe, ngikuqume usuke ezizweni, ngikuqede kuwo wonke amazwe, ngikuchithe nya. Khona uzakwazi ukuthi ngiyi Nkosi.


text:
ngalokho khangela, ngizachaya umngcele wakoMowabi ukuze imizi esemngceleni eligugu lelizwe inqotshwe, iBeti-Jeshimothi, leBhali-Meyoni, leKiriyathayimi.


text:
Ngizanikela uMowabi lamaAmoni ebantwini bempumalanga ukuwabusa, ukuze amaAmoni angabe esakhunjulwa futhi phakathi kwezizwe,


text:
ngalokho iNkosi uJehova ithi: Ngizaphakamisela isandla sami ngakilo iEdoma, ngiqume ngisuse kilo abantu lezinyamazana, ngilenze libe yinkangala; kusukela eThemani kuze kufike eDedani bazakuwa ngenkemba.


text:
Ngizaphindisela kulo iEdoma ngesandla sabantu bami uIsrayeli, benze kilo okufanele ukuthukuthela kwami lolaka lwami; bazakwazi impindiselo yami, kutsho iNkosi uJehova.


text:
INkosi uJehova ithi: Ngoba amaFilisti ephindisele, aphindisela ezitheni ngolunya langenzondo elaphakade, bazama ngamandla wonke ukuzichitha,


text:
ngalokho, kutsho iNkosi uJehova, khangela, ngizaphakamisela isandla sami ngakuwo amaFilisti, ngichithe abeKerethi, ngibhubhise insali yokhumbi lolwandle.


text:
Ngizabaphindisela ngokwesabekayo. ngibatshaye ekuthukutheleni kwami, lapho sengiphindisela, bazakwazi ukuthi ngiyi Nkosi.


text:
Kwathi ngomnyaka wetshumi lanye, esukwini lokuqala lwenyanga yokuqala, ilizwi le Nkosi lafika kimi lathi:


text:
Ndodana yomuntu, iTire litshilo ngeJerusalema ukuthi: Iya! isango lezizwe selidilikile, langivulekela, sengizanotha lokhu selichithekile.


text:
Ngalokho-ke iNkosi uJehova ithi: Khangela, ngimelene lawe, wena Tire, ngizakulethela izizwe ezinengi njengolwandle luletha amagagasi alo.


text:
Zizadiliza imiduli yeTire, zibhidlizele phansi inqaba zayo. Ngizakhukhula inhlabathi yayo, ngiyenze ibe lidwala elingelalutho.


text:
Lizakuba yindawo yokuchayela amambule phakathi kolwandle, ngoba ngikhulumile, kutsho iNkosi uJehova. Lizakuba yimpango yezizwe,


text:
INkosi uJehova ithi: Khangela, ngizaletha eTire uNebukadinezari inkosi yeBhabhiloni, ivela enyakatho, eyinkosi yamakhosi, elamabhiza lezinqola, labagadi bamabhiza, lexuku elikhulu lamabutho.


text:
Yena uzabulala amadodakazi akho phakathi kwelizwe ngenkemba, akumisele umduli wokuvimbezela, akwakhele idundulu, akuphakamisele izihlangu ezinkulu ezinengi.


text:
Ngenxa yobunengi bamabhiza akhe uthuli lwawo luzakusibekela, lemiduli yakho izanyikinywa ngumsindo wabagadi bamabhiza lowezinqola, nxa engena emasangweni akho njengomuntu ofohlela emzini.


text:
Uzanyathela indlela zakho ngamasondo amabhiza akhe, abulale abantu bakho ngenkemba, lensika zakho eziqinileyo ziwele phansi.


text:
Bazaphanga inotho yakho, bathathe impahla yakho ethengiswayo. badilizele phansi imiduli yakho, babhidlize izindlu zakho ezinhle, baphosele emanzini amatshe akho, lezigodo zakho lenhlabathi yakho.


text:
Ngizakwenza ube lidwala elingelalutho, indawo yokuchaya amambule, ungaphindi wakhiwe futhi; ngoba mina Nkosi ngikhulumile, kutsho iNkosi uJehova.


text:
INkosi uJehova ithi kuyo iTire: Kaziyikuthuthumela yini izihlenge ngomdumo wokuwa kwakho, lapho abagwaziweyo bebubula labafayo besifa phakathi kwakho?


text:
Khona-ke zonke iziphathamandla zolwandle zizakwehla ezihlalweni zazo zobukhosi, zikhulule izigqoko zazo, zikhuphe amabhatshi azo ezicecisiweyo; zigcwale ukuthuthumela, zihlale phansi zithuthumele isikhathi sonke, zimangale zonke.


text:
Zizakulilela zithi: Yeka ukunyamalala kwakho olwandle, wena muzi odumileyo, owawulamandla olwandle, wena labakhileyo kuwe, owenza ukuthi wesatshwe yilo lonke ilizwe.


text:
Khathesi izihlenge ziyathuthumela esukwini lokuwa kwakho, yebo, izihlenge eziselwandle ziyamangala ngokuphela kwakho.


text:
INkosi uJehova ithi: Lapho ngikwenza ube ngumuzi ochithekileyo ongaselabantu, nxa ngiletha ulwandle phezu kwakho lamanzi amanengi akusibekele,


text:
khona ngizakuphosela phansi kanye lalabo abehlela egodini, ebantwini basendulo, ngikwenze uhlale, elizweni elingaphansi, emanxiweni asendulo, kanye lalabo abehlela egodini, ukuze kungahlali muntu kuwe, ungabi landawo elizweni labaphilayo.


text:
Ngizakuchitha ngendlela eyesabekayo, ungabi khona futhi; lanxa udingwa, ungatholakali futhi, kutsho iNkosi uJehova.


text:
uthi kiyo iTire emi ekungeneni kolwandle, ethengisayo ebantwini emazweni amanengi angasolwandle, iNkosi uJehova ithi: Wena Tire, utshilo ukuthi: Ngiphelele ngobuhle.


text:
Benza wonke amapulanka akho ngezihlahla zefiri ezivela eSeniri; bathatha umsedari ovela eLebhanoni ukukwenzela insika.


text:
Langezihlahla zamaokhi* zeBashani bakwenzela amaphini okugwedla; benza izitezi zakho ngezihlahla zomnundu ezivela ezinkunjini zeKuprosi, bazendlala ngempondo zendlovu.


text:
Isayili lakho lenziwa ngelembu elicolekileyo kakhulu, lelicecisiweyo elivela eGibhithe, elaba luphawu lwakho, lethente lakho lenziwa ngelembu eliluhlaza okwesibhakabhaka leliyibubende elivela ezihlengeni zeElisha.


text:
Abakhileyo eSidoni leArvadi babengabagwedli bakho; izihlakaniphi ezazikuwe, wena Tire, zaba ngabaqondisi bakho.


text:
Abadala beGebali lezihlakaniphi zayo zakhona, zinameka izimfa zakho; imikhumbi yonke yolwandle labatshayeli bayo yeza kuwe ukuthenga impahla yakho.


text:
Amadoda ePerisiya laweLudi lawePuti ayesebuthweni yakho elibutho lakho; aphanyeka izihlangu zawo lengowane zawo kuwe, akunika udumo.


text:
Amadoda eArvadi leKilikhiya ayephezu kwemiduli yakho ekuhanqile, lamadoda eGamadi ayesezinqabeni zakho; aphanyeka izihlangu zawo emidulini yakho inhlangothi zonke, enza ubuhle bakho buphelele.


text:
ITarshishi lathengiselana lawe ngenxa yobunengi benotho yakho yenhlobo zonke, benana impahla yakho ngesiliva langensimbi langomnuso.


text:
IJavani leTubali leMesheki zathengiselana lawe, zenana impahla yakho ngabantu uqobo, langezitsha zethusi.


text:
Abantu beRodesi bathengiselana lawe, lezihlenge ezinengi zazingezithengiswa ezandla zakho; bakuhlawula ngempondo zendlovu, langesihlahla esithiwa yi-eboni.


text:
ISiriya yathengiselana lawe ngenxa yempahla zakho ezinengi benana impahla zakho ngamatshe athiwa ngama-emeraldi*, langokuyibubende, langomsebenzi ocecisiweyo, langelembu elicolekileyo kakhulu, langamatshe athiwa yikorali* le-agate*.


text:
UJuda lelizwe lakoIsrayeli bathengiselana lawe, benana impahla zakho ngengqoloyi yeMinithi, langempuphu, langoluju, langamafutha, langamakha.


text:
IDamaseko lathengiselana lawe ngenxa yobunengi bempahla zakho langenxa yenotho yakho enkulu yenhlobo zonke, benana impahla zakho ngewayini leHeliboni langoboya obumhlophe,


text:
langewayini elivela eUzali, langensimbi ekhandiweyo, langekhasiya* langekalamu*; konke lokhu benanisa ngakho.


text:
IArabhiya lazo zonke iziphathamandla zeKedari babengabathengi bakho abathandekayo, bethengiselana lawe ngamawundlu langezinqama langezimbuzi.


text:
Abathengi beShebha leRahama bathengiselana lawe, benana impahla zakho ngenhlobo zonke ezinhle zamakha, langamatshe wonke amahle, langegolide.


text:
Laba bathengiselana lawe ngezembatho ezinhle, langamalembu aluhlaza okwesibhakabhaka, langomsebenzi ocecisiweyo, langamacansi amabalabala, elukwe ngentambo, aqina; bathengiselana lawe ngakho konke lokhu.


text:
Imikhumbi emikhulu yakuthwalela impahla zakho. Waba njengomkolo ogcwele usindwa kakhulu enhliziyweni zenlwandle.


text:
Abagwedli bakho bakukhuphelela emanzini amanengi. Umoya wempumalanga usukwephulele enhliziyweni zenlwandle.


text:
Inotho yakho lempahla yakho, lalokho okuthengisayo, labatshayeli bakho, labaqondisi bakho, labavimbi bezimfa zakho, labathengi bakho, lawo wonke amadoda empi akhona kuwe, ixuku lonke eliphakathi kwakho, lizatshona enhliziyweni zenlwandle ngosuku lokuchitheka kwakho.


text:
Lapho bonke abagwedli besehla emikhunjini yabo, lalapho abatshayeli labaqondisi bekhuphukela ekhunjini kanyekanye,


text:
baziphuce amakhanda, bagqoke amalembu amasaka, bakukhalele inyembezi kakhulu, bakhale inyembezi ngokubaba bomphefumulo, ngokukhala okubabayo.


text:
Ekukhaleni kwabo bayalila ngawe, bathi: Ngubani owayenjengeTire elizigqajayo elizingelezelwe lulwandle?


text:
Ekuphumeni kwempahla yakho olwandle, wenelisa abantu abanengi; ngenotho enengi langempahla yakho wanothisa amakhosi omhlaba.


text:
Khathesi usuwephulwe lulwandle enzikini zamanzi; impahla yakho lalo lonke ixuku lakho kutshone kanye lawe.


text:
Bonke abakhileyo ezihlengeni bayamangala ngawe, lamakhosi abo ayesaba kakhulu, lobuso bawo bunyukumele.


text:
Ndodana yomuntu, tshono kusiphathamandla seTire, uthi iNkosi uJehova ithi: Ngoba inhliziyo yakho iziphakamisile, utshilo ukuthi: Mina nginguNkulunkulu, ngihlezi esihlalweni sabonkulunkulu enzikini zolwandle; kanti ungumuntu nje, kawusunkulunkulu, lanxa uzitshaya ohlakaniphileyo njengonkulunkulu.


text:
Ngokuhlakanipha kwakho langokuqedisisa kwakho uzinothisile, wabuthela endlini zenotho yakho igolide lesiliva.


text:
Ngokuhlakanipha kwakho okukhulu ekuthengeni wandisile inotho yakho, lenhliziyo yakho isizigqaja ngenotho yakho.


text:
khangela, ngizakulethela abezizwe, ngilethe izizwe ezesabekayo kakhulu; zizahwatsha inkemba zazo, zichithe ubuhle bokuhlakanipha kwakho, zone udumo lwakho.


text:
Uzakutsho yini uthi: Ngingunkulunkulu, phambi kwalabo abakugwazayo, lanxa wena ungumuntu ungesuye uNkulunkulu, ezandleni zalabo abakugwazayo?


text:
Ndodana yomuntu, khala isililo ngenkosi yeTire, uthi kiyo: INkosi uJehova ithi: Wawuyisiboniso sokupheleleyo, ugcwele ukuhlakanipha, uphelele ngobuhle.


text:
WawuseEdeni, insimu kaNkulunkulu, ucecile ngawo wonke amatshe amahle, ngitsho ikorneliya* letopazi* lejaspi* lekrisolite* lebherule* le-onikse* lesafire* lerubi* le-emeraldi*. Amahlwayi akho ayengawegolide, lamasongo owawuwagqizile ayenzelwe wena ngosuku lokuzalwa kwakho.


text:
Ngakunika ikherubhi* lokukulinda, usentabeni engcwele kaNkulunkulu, wahamba phakathi kwamatshe avutha umlilo.


text:
Ngenxa yobunengi bokuthenga kwakho wagcwala ulunya, wasusona. Ngakuxotsha njengento engcolileyo entabeni kaNkulunkulu, lekherubi* lokukulinda lakukhupha phakathi kwamatshe avutha umlilo.


text:
Inhliziyo yakho yaziphakamisa ngenxa yobuhle bakho; wona ukuhlakanipha kwakho ngenxa yodumo lwakho. Ngakuphosa phansi, ngakuchaya phambi kwamakhosi ukuze akukhangele ngamehlo awo.


text:
Ngobunengi bezono zakho zokukhohlisa kwakho ekuthengiseni ungcolise indawo zakho ezingcwele; ngaphemba umlilo phakathi kwakho, wakutshisa du, ngakutshisa waba ngumlotha emhlabathini ukuze bonke bakubone.


text:
Bonke abakwaziyo phakathi kwabantu bamangala ngawe. Usuchitheke kubi, kawusayikuba khona kuze kube nininini.


text:
uthi: INkosi uJehova ithi: Khangela, ngimelene lawe, wena Sidoni, ngizabonakalisa udumo lwami phakathi kwakho. Bazakwazi ukuthi ngiyi Nkosi lapho sengenze izigwebo phakathi kwayo, ngibonakalise ubungcwele bami kiyo.


text:
Ngoba ngizathumela umatshayabhuqe wesifo kiyo, kuchitheke legazi endleleni zayo; abantu bazakufela phakathi kwayo, besiwa ngenkemba eyihanqileyo inhlangothi zonke. Khona bazakwazi ukuthi ngiyi Nkosi.


text:
KoIsrayeli kakusayikuba khona ukhula oluhlabayo lameva alimazayo phakathi kwabo bonke omakhelwane babo ababenze inhlekisa. Khona bazakwazi ukuthi ngiyiNkosi uJehova.


text:
INkosi uJehova ithi: Nxa sengibutha uIsrayeli ebantwini abachithachithwe kibo, ngizabonakalisa ubungcwele bami kibo phambi kwezizwe; bazahlala elizweni lazo engalinika inceku yami uJakobe.


text:
Bazahlala kilo belondolozekile, bakhe imizi, bahlanyele izivini. Bazahlala belondolozeka nxa sengisenza izigwebo phezu kwabo bonke omakhelwane babo ababenze inhlekisa. Khona bazakwazi ukuthi ngiyiNkosi uJehova.


text:
Ngomnyaka wetshumi, ngosuku lwetshumi lambili lwenyanga yetshumi, ilizwi le Nkosi lafika kimi lathi:


text:
ukhulume uthi: INkosi uJehova ithi: Khangela, ngimelene lawe, wena Faro nkosi yeGibhithe, wena mgobho omkhulu olele phakathi kwemifula yayo, othi: Umfula iNile ungowami, ngawenza.


text:
Ngizafaka ingwegwe emihlathini yakho, nginamathelise inhlanzi zemifula yakho emaxolweni akho, ngikukhuphe emifuleni yakho, lazo zonke inhlanzi zemifula yakho ezinamathele emaxolweni akho.


text:
Ngikuphosele enkangala, wena lazo zonke inhlanzi zemifula yakho, liwele endle lingabuthwa lingcwatshwe. Ngizakunikela ube yikudla kwezilo zomhlaba lenyoni zamazulu.


text:
Bonke abakhileyo eGibhithe bazakwazi ukuthi ngiyi Nkosi. Ngoba wawuludondolo olunjengomhlanga nje koIsrayeli,


text:
lapho bekubamba ngesandla, wephuka, wabakhumula iziphanga, lalapho beseyama kuwe, waqamuka, wabawisela phansi.


text:
Ngakho-ke iNkosi uJehova ithi: Khangela, ngizakulethela inkemba, ngiqede phakathi kwakho abantu lezinyamazana;


text:
lelizwe leGibhithe lichitheke libe yinkangala. Khona bazakwazi ukuthi ngiyi Nkosi. Lokhu uthe: Umfula iNile ungowami, ngiwenzile;


text:
ngalokho khangela, ngimelene lawe lomfula wakho; ngizalichitha ilizwe leGibhithe libe yinkangala isibili, kusukela eMigidoli ngenyakatho kuze kube seSiyene ngeningizimu, kuze kube lemingceleni yeEtiyopiya.


text:
Kakusayikudlula muntu kilo, kakusayikudlula lanyamazana; kaliyikuhlalwa muntu iminyaka engamatshumi amane.


text:
Ngizalichitha ilizwe leGibhithe okwedlula amazwe wonke achithekileyo; imizi yalo izachitheka okweminyaka engamatshumi amane phakathi kwemizi echithekileyo. Ngizawachithachitha amaGibhithe phakathi kwezizwe, ngiwahlakazele phakathi kwamazwe.


text:
INkosi uJehova ithi: Ekupheleni kweminyaka engamatshumi amane ngizabutha amaGibhithe ebantwini engiwachithachithe phakathi kwabo.


text:
Ngizababuyisela abantu beGibhithe elizweni lePatrosi, ilizwe abadabuka kilo; lapho bazakuba ngumbuso ophansi.


text:
Bazakuba ngumbuso ophansi kulayo yonke, bangaphindi baphakanyiswe phezu kwezinye izizwe; ngizabenza babe bancinyane kakhulu ukuze bangabusi ezinye izizwe futhi.


text:
Indlu kaIsrayeli ingeke ilithembe iGibhithe futhi; lokhu kuzabakhumbuza izono zabo zokuya eGibhithe ukudla usizo. Bazakwazi ukuthi ngiyiNkosi uJehova.


text:
Ngomnyaka wamatshumi amabili lesikhombisa, esukwini lokuqala lwenyanga yokuqala, ilizwi le Nkosi lafika kimi lathi:


text:
Ndodana yomuntu, uNebukadinezari inkosi yeBhabhiloni walwisa ibutho lakhe leTire okwesikhathi eside, kwaze kwaphucuka amakhanda wonke. Kwafutha amahlombe wonke; kodwa yena lebutho lakhe kabazuzanga lutho eTire ngomsebenzi wabo isikhathi eside.


text:
Ngalokho iNkosi uJehova ithi: Khangela, ngizanikela ilizwe leGibhithe kuNebukadinezari inkosi yeBhabhiloni; uzathumba yonke inotho yalo, aliphundle aliphange, aliholise ibutho lakhe.


text:
Ngimnikile ilizwe leGibhithe libe ngumvuzo womsebenzi wakhe, ngoba ungisebenzele, kutsho iNkosi uJehova.


text:
Ngalolosuku ngizakhupha amahlumela amatsha koIsrayeli, ngikunike wena Hezekeli, amandla okukhuluma phakathi kwabo. Bazakwazi ukuthi ngiyi Nkosi.


text:
Usuku selusondele, usuku lwe Nkosi selusondele, luzakuba lusuku olulamayezi, isikhathi sokuchitheka kwezizwe.


text:
Inkemba izakwehlela eGibhithe, losizi lube khona eEtiyopiya, lapho abanengi bebulawa eGibhithe, lenotho yalo ithunjwa, lezisekelo zalo zidilizelwa phansi.


text:
IEtiyopiya lePuti leLudi leArabhiya lonke leLibiya labantu belizwe abahlangene labo bazabulawa kanye labo.


text:
I Nkosi ithi: Labo abasekela iGibhithe bazakufa, lamandla ayo aziphakamisileyo ehliselwe phansi; kusukela eMigidoli ngenyakatho kuze kube seSiyene ngeningizimu bazakuwa ngenkemba, kutsho iNkosi uJehova.


text:
Ilizwe lizachitheka okwedlula amazwe wonke achithekileyo, lemizi yalo ibe phakathi kwemizi echithekileyo.


text:
Khona bazakwazi ukuthi ngiyi Nkosi, lapho sengithungele iGibhithe ngomlilo labo bonke abasizi bayo sebechithiwe.


text:
Ngalolosuku izithunywa ezilesiqubu zizasuka kimi ukwesabisa amaEtiyopiya angethuswanga lutho, ehlelwe lusizi ngalolosuku lokuchitheka kwamaGibhithe, ngoba khangela, usuku luyeza.


text:
Yena labantu bakhe, abesabeka okwedlula izizwe zonke, bazakuza ukulichitha ilizwe; bazayihlasela iGibhithe ngenkemba zabo, bagcwalise ilizwe ngezidumbu.


text:
Ngizakwenza umfula iNile utshe, ngithengise ilizwe ebantwini ababi, ngilichithe ilizwe lakho konke okukilo ngezandla zabezizwe; mina Nkosi ngikhulumile.


text:
INkosi uJehova ithi: Ngizachitha izithombe, ngiqede onkulunkulu bamanga eMemfisi; kungabe kusaba khona isiphathamandla elizweni leGibhithe, ngilethe ukwesaba elizweni leGibhithe.


text:
Ngizathungela iGibhithe ngomlilo, leSini ibe lobuhlungu obukhulu. Imiduli yeNo izafohlelwa, lezimpophoma zamanzi zitheleke phakathi kwayo.


text:
ETahafanesi ukukhanya kuzakuba mnyama, lapho engiqeda khona ukubusa kweGibhithe, lamandla aziphakamisileyo azaphela, lamayezi afike phezu kwayo, kuthunjwe lamadodakazi ayo.


text:
Ngomnyaka wetshumi lanye, ngosuku lwesikhombisa enyangeni yokuqala, ilizwi le Nkosi lafika kimi lathi:


text:
Ndodana yomuntu, ngiyephule ingalo kaFaro inkosi yeGibhithe, khangela, kayibotshwanga, ukuthi ipholiswe yikufakwa uhlaka, ukuze iqinele ukuphatha inkemba.


text:
Ngakho-ke iNkosi uJehova ithi: Khangela, ngimelene loFaro inkosi yeGibhithe, ngizakwephula ingalo zakhe, ingalo eqinileyo lengalo eyephukileyo, ngenze inkemba iphunyuke esandleni sakhe.


text:
Ngizaqinisa ingalo zenkosi yeBhabhiloni, ngibeke inkemba yami esandleni sayo; kodwa ngizakwephula ingalo zikaFaro, abubule phambi kwayo njengomuntu olimele kubi.


text:
Ngizaqinisa ingalo zenkosi yeBhabhiloni, kodwa ingalo zikaFaro zizakuwa; bazakwazi ukuthi ngiyi Nkosi. Nxa sengifakile inkemba yami esandleni senkosi yeBhabhiloni, izayiphakamisela elizweni leGibhithe;


text:
ngizachithachitha amaGibhithe phakathi kwezizwe, ngiwahlakazele emazweni wonke. Khona bazakwazi ukuthi ngiyi Nkosi.


text:
Ndodana yomuntu, tshono kuFaro inkosi yeGibhithe lakubo bonke abantu bakhe uthi: Ufanana lobani ebukhulwini bakho?


text:
Khangela, ngizafananisa iAsiriya lomsedari oseLebhanoni, olengatsha ezinhle ezinika umthunzi eguswini, omude kakhulu, olezihloko ezifinyelela emayezini.


text:
Amanzi awuthelela, lamanzi angaphansi awukhulisa, imifula yawo yageleza yazingelezela indawo ohlanyelwe kiyo, yakhuphela imisele yayo kuzo zonke izihlahla zeganga.


text:
Waphakama-ke, wazedlula zonke izihlahla zegusu, ingatsha zawo zaba zinkulu zabande, ngenxa yobunengi bamanzi empandeni zawo.


text:
Zonke inyoni zamazulu zakhela izidleke zazo engatsheni zawo, lenyamazana zonke zeganga zazalela ngaphansi kwengatsha zawo, langaphansi komthunzi kwahlala izizwe zonke ezinkulu.


text:
Wawumuhle ngobukhulu bawo, langobude bengatsha zawo, ngoba impande zawo zatshona zafika emanzini amanengi.


text:
Imisedari yensimini kaNkulunkulu yayingeke ilinganiswe lawo, lamafiri ayingalingani lengatsha zawo; lomangwe wawungeke ulinganiswe lengatsha zawo, kwakungekho isihlahla ensimini kaNkulunkulu esihle njengawo.


text:
Ngawenza wamuhle ngobunengi bengatsha zawo, lazo zonke izihlahla zeEdeni zawuhawukela, izihlahla ezazisensimini kaNkulunkulu.


text:
Ngakho iNkosi uJehova ithi: Ngenxa yokuthi waba mude, izihloko zawo zathinta amayezi, inhliziyo yawo yaziphakamisa ngobude bawo,


text:
Abezizweni abalesihluku kulazo zonke izizwe bazawuquma bawulahle; ingatsha zawo zizawela ezintabeni lezihotsheni; zizakwephukela ezifuleni zelizwe, labantu bonke bomhlaba basuke emthunzini wawo, bawutshiye.


text:
Nxa usuwile, zonke inyoni zamazulu zizahlala phezu kwawo, lenyamazana zonke zeganga zihlale phezu kwengatsha zawo.


text:
Lokhu kwenzelwa ukuze kungabi lasihlahla emanzini esikhula sibe side kakhulu, lezihloko zaso zithinte amayezi, kungabi lasihlahla esinatha amanzi esifinyelela emayezini; ngoba zonke zimiselwe ukufa, ziye elizweni elingaphansi komhlaba, njengabantu abafileyo abehlela phansi egodini.


text:
INkosi uJehova ithi: Lapho umkusu usuwehlele endaweni yabafileyo, ngizakwenza okungaphansi komhlaba kuwulilele, ngimise imifula yawo, ngivimbele amanzi amanengi. Ngizasibekela iLebhanoni ngomnyama ngenxa yawo, lezihlahla zonke zizadana ngenxa yawo.


text:
Ngizakwenza zonke izizwe zithuthumele ngomdumo wokuwa kwawo, lapho ngiwuphosela esihogweni kanye lalabo abehlela egodini. Zonke izihlahla zeEdeni, ezikhethiweyo lezinhle zeLebhanoni, zonke ezinatha amanzi, zizaduduzwa elizweni elingaphansi komhlaba.


text:
Lazo zizakuya esihogweni kanye lawo, kubo ababulewe ngenkemba. Yebo, labo abahlala ngaphansi komthunzi wawo phakathi kwezizwe bazabhubha.


text:
Pho-ke, wena ufanana lobani ngodumo langobukhulu ezihlahleni zeEdeni? Uzakwehliselwa elizweni elingaphansi komhlaba lezihlahla zeEdeni, ulale phakathi kwabangasokanga, kanye labo ababulewe ngenkemba. Lo nguFaro lexuku lakhe lonke, kutsho iNkosi uJehova.


text:
Ngomnyaka wetshumi lambili, ngosuku lokuqala enyangeni yetshumi lambili, ilizwi le Nkosi lafika kimi lathi:


text:
Ndodana yomuntu, khala isililo ngoFaro inkosi yeGibhithe, uthi kuye: Wena uzifananise lebhongo lesilwane phakathi kwezizwe, kodwa wena ufanana lomgobho emanzini omfula iNile; uvuthela amanzi ngamakhala akho, uvube amanzi ngenyawo zakho, ungcolise imifula.


text:
INkosi uJehova ithi: Ngizaphosela imbule lami phezu kwakho embuthanweni kwezizwe ezinengi, ngikukhuphe ngembule lami,


text:
ngikuphosele emhlabathini, ngikuphose endle, ngihlalise phezu kwakho zonke inyoni zamazulu, zonke izilo zeganga zizitike ngawe.


text:
Lapho sengikuchitha, ngizasibekela amazulu, ngenze inkanyezi zalo zibe mnyama, ngisibekele ilanga ngeyezi, lenyanga ingabe isakhanya.


text:
Konke ukukhanya kwamazulu ngikwenze kube mnyama kuwe, ngehlisele umnyama elizweni lakho, kutsho iNkosi uJehova.


text:
Ngizakhathaza inhliziyo zabantu abanengi nxa ngikuthumba phakathi kwezizwe, ngikusa emazweni ongawaziyo.


text:
Ngizakwenza abantu abanengi bamangale ngawe, lamakhosi abo athuthumele ngenxa yakho nxa ngigweba inkemba yami phambi kwabo; bazathuthumela isikhathi sonke, bonke babe lovalo ngokuphila kwabo mhla wosuku lokuwa kwakho.


text:
Ngizabulala ixuku lakho ngezinkemba zamaqhawe asabeka kuzo zonke izizwe. Azaqeda ukuziphakamisa kweGibhithe, kubhubhe lexuku lonke lalo.


text:
Ngizabulala inyamazana zonke emanzini amanengi, kungabi khona lonyawo lomuntu oluwadungayo futhi, kungabi khona lesondo lenyamazana eliwavubayo.


text:
Lapho ngichitha ilizwe leGibhithe, lalapho ilizwe liphundlwa konke okukilo, lalapho ngitshaya bonke abahlala kilo, bazakwazi-ke ukuthi ngiyi Nkosi.


text:
Lokhu kuyisililo esizahlatshelwa; abesifazana bezizwe bazasihlabela; bazasihlabela ngeGibhithe langexuku lonke lalo, kutsho iNkosi uJehova.


text:
Ngomnyaka wetshumi lambili, ngosuku lwetshumi lanhlanu lwenyanga yokuqala, ilizwi le Nkosi lafika kimi lathi:


text:
Ndodana yomuntu, khalela abantu bonke beGibhithe, ubehlisele elizweni elingaphansi komhlaba kulabo abehlela egodini, bona labesifazana bezizwe ezilodumo.


text:
Iziphathamandla ezilamandla zizakhuluma ngabo labasizi babo, zisendaweni zabafileyo zithi: Sebehlile, balele abangasokanga bebulewe ngenkemba.


text:
LeAsiriya ikhona lapho kanye lexuku layo lonke, lamangcwaba ayo elihanqile inhlangothi zonke, bonke babulewe bawile ngenkemba.


text:
Amangcwaba abo enziwe ekutshoneni kwegodi, lexuku layo lihanqe ingcwaba layo, bonke bebulewe bawa ngenkemba, bona ababesesatshwa elizweni labaphilayo.


text:
Likhona lapho iElamu lexuku layo lonke lihanqe ingcwaba layo, bonke bebulewe bawa ngenkemba, behlela elizweni elingaphansi komhlaba bengasokanga, bona ababesesatshwa elizweni labaphilayo, bathwele ihlazo labo kanye labo abehlela egodini.


text:
Balenzela indawo yokulala phakathi kwabafileyo kanye lexuku layo lonke, amangcwaba abo elihanqile, bonke bengasokanga, bebulewe ngenkemba. Ukwesabeka kwabo kwakugcwele elizweni labaphilayo, bathwala ihlazo labo kanye labo abehlela egodini, babekwa phakathi kwabafileyo.


text:
IMesheki leTubali zikhona lapho kanye lamaxuku azo wonke, lamangcwaba awo ezihanqile, bonke bengasokanga, bebulewe ngenkemba, ngoba babesesatshwa elizweni labaphilayo.


text:
Kabayikulala lamaqhawe afa kudala ehlela esihogweni lezikhali zawo, aqanyeliswa inkemba zawo, lamathambo awo endlalelwa ngezihlangu zawo; ukwesabeka kwamaqhawe kwakuselizweni labaphilayo.


text:
LeEdoma ikhona lapho, kanye lamakhosi leziphathamandla zayo, loba babelamandla balaliswe kanye lalabo ababuleweyo ngenkemba, belele labangasokanga labehlela phansi egodini.


text:
Iziphathamandla zenyakatho zikhona lapho, zonke ngoluthi lwazo, labo bonke abeSidoni, abehlele phansi kanye labafileyo belenhloni ngenxa yokwesabeka konke abakwenza ngamandla abo; balele bangasokanga kanye labo ababuleweyo ngenkemba, bethwele ihlazo labo lalabo abehlela egodini.


text:
Lapho uFaro ebabona, uzaziduduza ngenxa yamaxuku akhe wonke, uFaro lebutho lakhe lonke, bebulewe ngenkemba, kutsho iNkosi uJehova.


text:
Ngoba yena owagcwalisa ukwesabeka kwakhe elizweni labaphilayo uzabekwa phakathi kwabangasokanga kanye lalabo ababuleweyo ngenkemba, uFaro lexuku lakhe lonke, kutsho iNkosi uJehova.


text:
Ndodana yomuntu, tshono kibo abantu bakini uthi: Uba ngiletha inkemba elizweni, labantu belizwe bathathe omunye phakathi kwabo, bambeke abe ngumlindi wabo,


text:
Uzwile ukukhala kophondo, kazananza, ngoba umlandu uzakuba ngowakhe. Kodwa uba ebexwayisekile, ubezaphepha.


text:
Kodwa nxa umlindi ebona inkemba isiza, angaluvutheli uphondo, abantu bengaxwayiswa, inkemba ifike isuse omunye wabo, lowomuntu afele esonweni sakhe, umlandu uzakuba ngowomlindi.


text:
Wena-ke, ndodana yomuntu, ngikubeke ube ngumlindi koIsrayeli; nxa usizwa ilizwi elivela kimi, ubaxwayise.


text:
Uba ngisithi komubi: Wena muntu omubi, uzakufa isibili; uba ungakhulumi wena ukumxwayisa omubi ukuze atshiye indlela yakhe, lowomuntu omubi uzafela esonweni sakhe, kodwa umlandu uzakuba ngowakho.


text:
Kodwa uba umxwayisa omubi ukuze aphenduke endleleni yakhe, angatshiyi indlela yakhe, uzafela esonweni sakhe, kodwa wena uzaphepha.


text:
Wena-ke, ndodana yomuntu, tshono kuIsrayeli uthi: Lina lithi: Iziphambeko zethu lezono zethu zisehlele, siyaphela ngenxa yazo; sizaphila njani?


text:
Tshono kibo uthi: INkosi uJehova ithi: Ngiyazifunga mina, kangithokozi ngokufa komubi, kodwa ngokuthi omubi atshiye indlela yakhe aphile; tshiyani-ke, tshiyani indlela zenu ezimbi, ngoba lizafelani, lina ndlu kaIsrayeli?


text:
Wena-ke, ndodana yomuntu, tshono ebantwini bakini uthi: Ukulunga kolungileyo kakuyikumkhulula uba esona; lobubi bomubi kabuyikumbulala uba etshiya ububi bakhe; lolungileyo kayikuphila ngokulunga kwakhe uba esona.


text:
Lapho ngisitsho kolungileyo ukuthi uzaphila isibili, kanti uba ethemba ukulunga kwakhe, enze isono, kakuyikukhunjulwa lesisodwa isenzo sakhe esilungileyo, kodwa uzafela esonweni asenzileyo.


text:
Futhi uba ngisitsho komubi ukuthi uzakufa isibili, kanti uba ephenduka ezonweni zakhe, enze okufaneleyo lokulungileyo,


text:
uba ebuyisela isibambiso, abuyisele lokho akuphangileyo, ahambe ngezimiso zempilo, angenzi okubi, uzaphila isibili, angafi.


text:
Kakusayikukhunjulwa lesisodwa sezono azenzileyo; ngoba wenzile okufaneleyo lokulungileyo, uzaphila isibili.


text:
Kanti lina lithi: Indlela yeNkosi kayilunganga. Lina ndlu kaIsrayeli, ngizalahlulela lonke ngokufanele izindlela zenu.


text:
Ngomnyaka wetshumi lambili wokuthunjwa kwethu, ngosuku lwesihlanu lwenyanga yetshumi, umuntu owayephunyukile eJerusalema wafika kimi wathi: Umuzi usutshayiwe.


text:
Isandla se Nkosi sasiphezu kwami kusihlwa kungakafiki ophunyukileyo; yavula umlomo wami ngesikhathi lowomuntu engakafiki kimi ekuseni. Umlomo wami wavuleka, angabe ngisaba yisimungulu.


text:
Ndodana yomuntu, abakhileyo endaweni ezichithekileyo elizweni lakoIsrayeli, balokhu besithi: UAbrahama wayemunye lapho enikwa ilizwe, kodwa thina sibanengi; ilizwe silinikiwe isibili ukuhlala kilo.


text:
Ngalokho-ke tshono kibo uthi: INkosi uJehova ithi: Lidla inyama elegazi, liphakamisele amehlo enu ezithombeni zenu, lichithe igazi; lizahlala kilo ilizwe yini?


text:
Lithemba inkemba, lenze amanyala, lowo lalowo angcolise umfazi womakhelwane wakhe; kambe lizahlala kilo ilizwe yini?


text:
Tshono lokhu kibo uthi: INkosi uJehova ithi: Ngiyazifunga mina, isibili labo abasendaweni ezichithekileyo bazabulawa; labo abasendle ngizabanikela ezilweni zibabulale, lalabo abasezinqabeni labasembalwini bazabulawa ngomatshayabhuqe wesifo.


text:
Ngizalichitha ilizwe libe yinkangala, lamandla alo aziphakamisayo azaphela, lentaba zakoIsrayeli zibe yinkangala ukuze kungadluli muntu kuzo.


text:
Khona bazakwazi ukuthi ngiyi Nkosi lapho sengilichithile ilizwe laba yinkangala ngenxa yamanyala abo wonke abawenzileyo.


text:
Wena-ke, ndodana yomuntu, abantu bakini bakhuluma ngawe emidulini leminyango yezindlu, lowo lalowo uthi kumfowabo: Woza, sizwe ukuthi ilizwi lithini elivela e Nkosi ni.


text:
Ngakho abantu bami bayeza kuwe, bahlale phambi kwakho, bezwe okutshoyo, kodwa kabayikukwenza. Ngoba bathanda ngomlomo wabo, kodwa inhliziyo zabo zisenzuzweni yabo.


text:
Khangela, kibo unjengomuntu ohlabela ingoma ezinhle, olelizwi elihle, owazi ukutshaya kuhle ichacho, ngoba bayezwa okutshoyo kodwa kabayikukwenza.


text:
Nxa lokhu kufika, khangela, kuzafika isibili, khona bazakwazi ukuthi bekukhona umprofethi phakathi kwabo.


text:
Ndodana yomuntu, profetha ngabelusi bakoIsrayeli, uprofethe uthi kibo: INkosi uJehova ithi: Maye kini, belusi bakoIsrayeli elizondlayo lina! Abelusi kabafanele ukwelusa izimvu yini?


text:
Kaliziqinisanga ezibuthakathaka, kalizelaphanga ezigulayo, lezephukileyo kalizibophanga, kalizibuyisanga eziduhileyo, lezilahlekileyo kalizidinganga, lizibusile ngamandla langolunya.


text:
Izimvu zami zachitheka, zazulazula kuzo zonke intaba, lakiwo wonke amaqaqa aphakemeyo; izimvu zami zachitheka endaweni zonke zomhlaba, kungekho loyedwa ozilandelayo azidinge.


text:
INkosi uJehova ithi: Ngiyazifunga mina, ngoba izimvu zami seziyimpango, seziyikudla kwazo zonke izilo zeganga, ngoba kungelamelusi, langoba abelusi bami bengazidinganga izimvu zami, kodwa bezondlile bona, bengazelusanga izimvu zami.


text:
INkosi uJehova ithi: Khangela, ngimelene labelusi, ngizafuna izimvu zami kibo, ngibayekelise ukwelusa izimvu zami, bangaphindi ukuzondla bona. Ngizakhupha izimvu zami emilonyeni yabo ukuze zingabi yikudla kwabo.


text:
Njengomelusi edinga umhlambi wakhe lapho ezinye izimvu zakhe sezichithekile, ngokunjalo-ke ngizadinga izimvu zami, ngizikhuphe kuzo zonke indawo lapho ezihlakazekele khona ngosuku lwamayezi lomnyama onzima.


text:
Ngizazikhupha phakathi kwabantu, ngizibuthe emazweni, ngizibuyisele elizweni lazo, ngizidlise entabeni zakoIsrayeli, lemithonjeni, lakuzo zonke indawo zelizwe okwakhiwe kizo.


text:
Ngizazidlisa edlelweni elihle, ledlelo lazo lizakuba sezingqongeni zentaba zakoIsrayeli. Zizalala phansi elizweni eliledlelo elihle, zidle emadlelweni amahle entabeni zakoIsrayeli.


text:
Ngizadinga ezilahlekileyo, ngibuyise eziduhileyo, ngibophe ezephukileyo, ngiqinise ezibuthakathaka; lezinonileyo leziqinileyo ngizazilondoloza, ngizidlise ngokulunga.


text:
Lina-ke, mhlambi wami, kutsho iNkosi uJehova, khangelani, ngizakwahlulela phakathi kwemvu lemvu, laphakathi kwenqama lentondolo.


text:
Kakwenelanga yini ukuthi lidle edlelweni elihle, lize linyathele ngenyawo ledlelo lenu eliseleyo, lokuthi linathe amanzi ahlambulukileyo lize lingcolise lamanye ngenyawo zenu?


text:
Ngakho iNkosi uJehova ithi kuzo: Khangelani, mina uqobo lwami ngizakwahlulela phakathi kwezimvu ezinonileyo lezicakileyo.


text:
Ngoba liyasunduza ngemihlubulo langamalunda, lihlabe ezibuthakathaka ngempondo zenu, zize zihlakazekele khatshana,


text:
Ngizazimisela umelusi abe munye, inceku yami uDavida, yena uzazelusa. Uzazidlisa abe ngumelusi wazo.


text:
Mina Nkosi ngizakuba nguNkulunkulu wazo, lenceku yami uDavida ibe yisiphathamandla phakathi kwazo. Mina Nkosi ngikhulumile.


text:
Ngizakwenza lazo isivumelwano sokuthula, ngixotshe izilo zeganga elizweni, ukuze zilondolozeke enkangala, zilale ehlathini.


text:
Ngizazenza zibe yisibusiso zona lezindawo ezihanqe uqaqa lwami, ngithumele, izulu ngesikhathi salo, izulu elihle.


text:
Izihlahla zeganga zizathela izithelo zazo, lomhlaba uveze inala, zilondolozeke elizweni lazo. Zizakwazi ukuthi ngiyi Nkosi nxa sengephule ijogwe lazo, ngazikhulula kulabo abazithumbileyo.


text:
Kazisayikuba yimpango yezizwe, kazisayikudliwa yizilo zelizwe; zizalondolozeka, zingesatshiswa muntu.


text:
Ngizazinika amasimu avundileyo ukuze zingabe zisaqedwa yindlala elizweni, zingabe zisaba lihlazo lezizwe.


text:
Zizakwazi ukuthi mina Nkosi, uNkulunkulu wazo, ngilazo, lokuthi bona abantu bangabantu bami, indlu kaIsrayeli, kutsho iNkosi uJehova.


text:
Lina, bantu bami, liyizimvu zami, izimvu engizelusayo, mina nginguNkulunkulu wenu, kutsho iNkosi uJehova.


text:
uthi kuyo: INkosi uJehova ithi: Khangela, ngimelene lawe, wena ntaba yeSeyiri, ngizakuphakamisela isandla sami, ngikuchithe ube yinkangala.


text:
Ngoba waba lenzondo elaphakade, wanikela abantwana bakoIsrayeli ekubulaweni ngesikhathi sokuhlupheka kwabo, ngesikhathi sokutshaywa kwabo kokucina.


text:
Ngalokho, kutsho iNkosi uJehova, ngiyazifunga mina ukuthi ngizakunikela ekuchithekeni kwegazi, ukuchitheka kwegazi kuthomane lawe; ngoba ulecala lokuchitha igazi, ukuchitheka kwegazi kuzathomana lawe.


text:
Ngizagcwalisa intaba zakho ngababuleweyo; ababuleweyo ngenkemba bazawela emaqaqeni akho lezihotsheni zakho lezindongeni zakho.


text:
Ngizakwenza ube yinkangala elaphakade, kungahlali muntu emizini yakho. Khona uzakwazi ukuthi ngiyi Nkosi.


text:
Ngoba utshilo wathi: Lezizizwe ezimbili, oJuda loIsrayeli, lamazwe azo kuzakuba ngokwami, sizahlala kukho, lapho i Nkosi eyayihlala khona;


text:
ngalokho ngiyazifunga, kutsho iNkosi uJehova, ngizakuphatha ngokufanele ukuzonda kwakho lomona wakho owawenzayo ngenxa yokubazonda kwakho; ngizakwenza ukuthi ungazi nxa ngikugweba.


text:
Uzakwazi ukuthi mina Nkosi ngizwile ukuthuka kwakho owakutsho ngezintaba zakoIsrayeli usithi: Zichithekile, zinikiwe thina ukuze sizidle.


text:
Njengoba lathokoza ngelizwe lami uIsrayeli ngoba lachitheka, ngizakwenza njalo kuwe, uzachitheka, wena ntaba yeSeyiri, leEdoma lonke. Khona bazakwazi ukuthi ngiyi Nkosi.


text:
Ndodana yomuntu, profetha ngentaba zakoIsrayeli uthi: Lina zintaba zakoIsrayeli, zwanini ilizwi le Nkosi.


text:
ngalokho-ke profetha uthi: INkosi uJehova ithi: Ngoba abantu abalihanqileyo balichitha, balichoboza laze lanqotshwa langezinye izizwe, laba yingxoxo lokunyeya okubi kwabantu.


text:
Ngalokho, lina zintaba zakoIsrayeli, zwanini ilizwi leNkosi uJehova ezintabeni lemaqaqeni, lezindongeni lezihotsheni, lemizini echithekileyo langamanxiwa asephenduke impango lenhlekisa yezizwe ezizingelezeleyo.


text:
INkosi uJehova ithi: Ngikhuluma ngomona wami otshisayo ngezinye izizwe, ikakhulu ngeEdoma lonke, abazithathela ilizwe lami ngentokozo langokudelela ukuze libe ngelabo, bahlale kilo.


text:
Ngalokho profetha ngelizwe lakoIsrayeli, utsho ezintabeni lemaqaqeni, lezindongeni lezihotsheni uthi: INkosi uJehova ithi: Khangela, ngikhuluma ngomona wami langolaka lwami, ngoba lithwele ihlazo lezizwe.


text:
Kodwa, lina zintaba zakoIsrayeli, lizahluma ingatsha zenu, livezele abantu bami uIsrayeli izithelo, ngoba sebezabuya ekhaya.


text:
Ngizakwandisa abantu phezu kwenu, uIsrayeli wonke, wonke ngoluthi lwakhe; imizi izahlala abantu, kwakhiwe lendawo ezichithekileyo;


text:
ngandise phezu kwenu abantu lenyamazana, kuzalane kwande. Ngizakwenza ukuthi kwakhiwe kini njengakudala, ngilenzele okuhle kakhulu kulakuqala. Ngalokho, lina zintaba, lizakwazi ukuthi ngiyi Nkosi.


text:
Ngizahambisa abantu phezu kwenu, yebo abantu bami uIsrayeli. Bazahlala kini, libe zintaba zabo, kalisayikubabulala abantwana babo.


text:
Kangisayikuliyekela lizwe inhlamba yezizwe futhi, kalisayikuthwala ihlazo labantu loba likhubekise isizwe sakini, kutsho iNkosi uJehova.


text:
Ndodana yomuntu, lapho uIsrayeli esahlala elizweni lakhe, walingcolisa ngendlela zakhe langezenzo zakhe, ukuziphatha kwakhe phambi kwami kwakufanana lokungcola kowesifazana owehlukanisiweyo.


text:
Ngakho ngasengehlisela phezu kwabo ulaka lwami ngenxa yegazi abalichitha elizweni, langenxa yezithombe abalingcolisa ngazo.


text:
Ngabachithachitha phakathi kwezizwe, bahlakazekela emazweni wonke; ngabagweba ngokufanele ukuziphatha kwabo lezenzo zabo.


text:
Kodwa nxa befika ezizweni lakuyiphi indawo abafika kiyo, bangcolisa ibizo lami elingcwele, abantu baze bathi ngabo: Laba bangabantu be Nkosi, kodwa bakhutshiwe elizweni layo.


text:
Kodwa ngalikhathalela ibizo lami elingcwele abalingcolisayo indlu kaIsrayeli phakathi kwezizwe abaya kizo.


text:
Ngalokho tshono kuIsrayeli uthi: INkosi uJehova ithi: Kangikwenzi lokhu ngenxa yenu, lina Israyeli, kodwa ngikwenza ngenxa yebizo lami elingcwele elilingcolisileyo phakathi kwezizwe elaya kizo.


text:
Ngizabonakalisa ubungcwele bebizo lami elikhulu elingcoliswe phakathi kwezizwe, elilingcolisileyo lina phakathi kwazo; lezizwe zizakwazi ukuthi ngiyi Nkosi, kutsho iNkosi uJehova, nxa sengibonakalisa ubungcwele bebizo lami ngani phambi kwazo.


text:
Ngizalifafaza ngamanzi ahlambulukileyo, lihlambuluke kukho konke ukungcola kwenu, ngilihlambulule lakuzo zonke izithombe zenu.


text:
Njalo ngizalinika inhliziyo entsha, ngifake lomoya omutsha phakathi kwenu, ngikhuphe inhliziyo yelitshe enyameni yenu, ngilinike inhliziyo yenyama.


text:
Njalo ngizafaka uMoya wami phakathi kwenu, ngilenze ukuthi lihambe ngezimiso zami, ligcine izahlulelo zami lizenze.


text:
Ngizalikhulula kukho konke okulingcolisayo. Ngizabiza amabele, ngiwenze abe manengi, ngingalehliseli indlala.


text:
Ngizakwenza izithelo zezihlahla lezithelo zeganga zibe zinengi, ukuze lingaphindi futhi lithwale ihlazo lendlala phakathi kwezizwe.


text:
Khona lizakhumbula izindlela zenu ezimbi, lezenzo zenu ezingalunganga; lizanengeka ngani ngokwenu ngenxa yezono zenu langenxa yamanyala enu.


text:
Kangi kw enzi lokhu ngenxa yenu, itsho iNkosi uJehova; kakwaziwe yini. Banini lenhloni, liyangeke ngenxa yendlela zenu, ndlu kaIsrayeli.


text:
INkosi uJehova ithi: Mhla ngilihlambulula ebubini benu bonke, ngizakwenza ukuthi imizi ihlale abantu, kwakhiwe indawo ezichithekileyo.


text:
Ilizwe ebeselichithekile lizalinywa futhi, endaweni yokuthi libe yinkangala kubo bonke abedlula khona.


text:
Bazakuthi: Lelilizwe ebeseliyinkangala selifanana lensimu yeEdeni; lemizi ebisichithekile isiyinkangala isingamanxiwa, isibiyelwe ngemithangala ihlala abantu.


text:
Izizwe ezisele zilizingelezele zizakwazi ukuthi mina Nkosi ngizakhile indawo ezingamanxiwa, ngahlanyela kutsha ilizwe ebeseliyinkangala. Mina Nkosi ngikhulumile, ngizakwenza.


text:
INkosi uJehova ithi: Lalokhu indlu kaIsrayeli izangicela ukuthi ngiyenzele khona, ukuze ngandise abantu babo ngangomhlambi,


text:
ngangomhlambi womhlatshelo, ngangomhlambi eJerusalema ngesikhathi semikhosi emisiweyo. Ngokunjalo imizi echithekileyo izagcwala abantu. Khona bazakwazi ukuthi ngiyi Nkosi.


text:
Isandla se Nkosi sasiphezu kwami, sangikhupha ngomoya we Nkosi, sangibeka phansi esihotsheni, sasigcwele amathambo.


text:
Yangizulisa phakathi kwawo, khangela, ayemanengi kakhulu esihotsheni, njalo khangela, ayomile kakhulu.


text:
Yathi kimi: Ndodana yomuntu, kambe amathambo la angaphila yini? Ngaphendula ngathi: Nkosi Jehova, nguwe owaziyo.


text:
Yasisithi kimi futhi: Profetha kulamathambo, uthi kiwo: Lina mathambo omileyo, zwanini ilizwi le Nkosi.


text:
Ngizabeka imisipha phezu kwenu, ngihlumise inyama phezu kwenu, ngilifake isigogo, ngilifake umoya, liphile. Lizakwazi ukuthi ngiyi Nkosi.


text:
Ngasengiprofetha njengokulaywa kwami. Kwathi ngisaprofetha, khangela, kwaba khona umsindo lokukhehlezela. Amathambo abuthana ndawonye, ithambo laba sethanjeni lalo.


text:
Ngabona, khangela-ke, imisipha kiwo, lenyama yahluma phezu kwawo, lesigogo sawembesa. Kodwa kwakungelamoya kiwo.


text:
Yasisithi kimi: Profetha emoyeni, profetha ndodana yomuntu, uthi emoyeni: INkosi uJehova ithi: Woza moya, uvele endaweni zonke, uphefumulele kulaba ababuleweyo ukuze baphile.


text:
Ngasengiprofetha njengokungilaya kwayo; umoya wangena kiwo, aphila, ema ngenyawo zawo, aba lixuku elikhulu kakhulu.


text:
Yasisithi kimi: Ndodana yomuntu, amathambo la anguIsrayeli wonke. Khangela, bathi: Amathambo ethu omile, lethemba lethu lilahlekile, sesiphelile.


text:
Ngakho-ke profetha uthi kibo: INkosi uJehova ithi: Khangela, ngizavula amangcwaba enu, ngilivuse emalibeni enu, lina bantu bami, ngilibuyise elizweni lakoIsrayeli.


text:
Ngizafaka umoya wami kini, liphile, ngizalibeka kwelenu ilizwe; khona lizakwazi ukuthi mina Nkosi ngikhulumile, lokuthi ngikwenzile, kutsho i Nkosi.


text:
Ndodana yomuntu, thatha intonga, ubhale kiyo uthi: NgekaJuda loIsrayeli ahlangene laye. Uthathe enye intonga, ubhale kiyo uthi: NgekaJosefa, intonga kaEfrayimi, loIsrayeli wonke ahlangene laye.


text:
uthi kibo: INkosi uJehova ithi: Khangela, sengizathatha intonga kaJosefa, esesandleni sikaEfrayimi, lezizwe zonke zakoIsrayeli ezihlangene laye, ngiyixhume entongeni kaJuda, zibe yintonganye esandleni sami.


text:
uthi kibo: INkosi uJehova ithi: Khangela, ngizathatha abantwana bakoIsrayeli ezizweni abaya kizo, ngibabuyise bevela endaweni zonke, ngibalethe elizweni labo;


text:
ngizabenza babe yisizwe sinye elizweni phezu kwezintaba zakoIsrayeli, babuswe yinkosinye, bangabe besaba yizizwe ezimbili lemibuso emibili eyehlukeneyo.


text:
Kabasayikuzingcolisa futhi ngezithombe zabo langezinto zabo ezenyanyekayo, langeziphambeko zabo. Kodwa ngizabakhupha kukho konke ukuhlamuka abona ngakho, ngibahlambulule babe ngabantu bami, mina ngibe nguNkulunkulu wabo.


text:
Inceku yami uDavida uzakuba yiNkosi yabo, babe lomelusi munye. Bazalandela imithetho yami, bananzelele ukugcina izimiso zami.


text:
Bazahlala elizweni elalihlala oyihlo engalinika inceku yami uJakobe; bona kanye labantwana babo labantwana babantwana babo bahlale khona kokuphela. UDavida inceku yami uzakuba yisiphathamandla sabo kokuphela.


text:
Ngizakwenza labo isivumelwano sokuthula, sibe yisivumelwano esilaphakade. Ngizababusisa ngibandise, ngakhe indlu yami engcwele phakathi kwabo kokuphela.


text:
Khona izizwe zizakwazi ukuthi mina Nkosi ngenza uIsrayeli abe ngcwele nxa indlu yami engcwele isiphakathi kwabo kokuphela.


text:
Ndodana yomuntu, khangela kuGogi, isiphathamandla seRoshi leMesheki leTubali, elizweni leMagogi, uprofethe ngaye,


text:
Ngizakuphendula, ngifake ingwegwe emihlathini yakho, ngikukhuphe wena lebutho lakho lonke, amabhiza labagadi bamabhiza, bonke begqoke izigqoko zensimbi. bephelele, belixuku elikhulu, bonke bephethe ihawu lesihlangu esikhulu, begweba ngezinkemba.


text:
iGomeri lamaxuku alo wonke, iBeti-Togarima lamaxuku alo elivela endaweni ezikhatshana zenyakatho, abantu abanengi abakanye lawe.


text:
Emva kwensuku ezinengi uzahanjelwa; eminyakeni ezayo uzahlasela ilizwe elathathwa enkembeni, elilabantu ababuthwa ezizweni ezinengi, babekwa entabeni zakoIsrayeli ebeziyinkangala isikhathi eside. Bona abakhutshwa ezizweni bazahlala khona bangethuki, bonke ngoluthi lwabo.


text:
Uzaqhubeka, uze njengesiphepho, ube njengeyezi elisibekele umhlaba, wena lawo wonke amaxuku akho, abantu abanengi belawe.


text:
uthi: Ngizahlasela ilizwe elilemizi engabiyelwanga, ngibulale abantu abahlala ngokuthula bengethuki lutho, bonke behlala emizini engelamiduli, lengelamasango lemigoqo,


text:
ngithathe impango ngiyithumbe, ngihlasele indawo ebezichithekile esezilabantu, ngihlasele abantu ababuthwe ezizweni abazuze izifuyo lempahla, abahlala enkabeni yomhlaba.


text:
IShebha leDedani, labathengisi beTarshishi lawo wonke amabhongo ezilwane layo bazakuthi kuwe: Uzile yini ukuthatha impango yini? Ubuthanisile ixuku lakho ukuthumba impango, uthathe isiliva legolide, uthathe izifuyo lempahla, uthumbe impango enengi yini?


text:
Ngalokho-ke, ndodana yomuntu, profetha kuGogi uthi: INkosi uJehova ithi: Ngalolosuku nxa isizwe sami uIsrayeli sesihlala singethuki, uzavuka,


text:
uphume endaweni yakini, endaweni ezikhatshana zenyakatho, wena labantu abanengi kanye lawe, bonke begade amabhiza, belixuku elikhulu lebutho elilamandla.


text:
Uzahlasela abantu bami uIsrayeli njengeyezi lisibekela umhlaba. Ensukwini zokucina ngizakuqhubeza lelizwe lami ukuze izizwe zingazi, nxa ngibonakalisa ngawe ubungcwele bami phambi kwazo, wena Gogi.


text:
INkosi uJehova ithi: Ekukhulumeni kwami ngenceku zami abaprofethi ensukwini zasendulo, abaprofetha futhifuthi ngalezonsuku, kwakungawe engasonga ukumletha ukuhlasela koIsrayeli.


text:
Kodwa ngalolosuku azafika ngalo uGogi elizweni lakoIsrayeli, ulaka lwami luzavutha, kutsho iNkosi uJehova.


text:
Ngoba ngomona wami langolaka lwami oluvuthayo ngithi: Ngalolosuku kuzakuba khona ukunyikinyeka okukhulu elizweni lakoIsrayeli.


text:
Inhlanzi zolwandle, lenyoni zamazulu, lenyamazana zeganga, lazo zonke izinto ezihahabayo phansi, labo bonke abantu abakhona emhlabeni, kuzathuthumela phambi kwami; intaba zizadilizelwa phansi, kudilike amawa, lemiduli yonke iwele phansi.


text:
Ngizamjezisa ngomatshayabhuqe wesifo langokuchitheka kwegazi, ngehlisele phezu kwakhe lamaxuku akhe labo bonke abantu abalaye izulu lesiqhotho lomlilo lesolufa*.


text:
Ngalokho ngizaveza ubukhulu bami lobungcwele bami, ngizibonakalise ezizweni ezinengi; khona-ke bazakwazi ukuthi ngiyi Nkosi.


text:
Wena-ke, ndodana yomuntu, profetha ngoGogi uthi: INkosi uJehova ithi: Khangela, ngimelene lawe, Gogi, sikhulu esikhulu seRoshi leMesheki leTubali.


text:
Ngizakuphendula, ngikuqhube, ngikukhuphe endaweni ezikhatshana zenyakatho, ngikuse entabeni zakoIsrayeli.


text:
Besengitshayela phansi idandili elisesandleni sakho sokhohlo, ngiwisele phansi imitshoko esandleni sakho sokunene.


text:
Uzawela phezu kwezintaba zakoIsrayeli, wena lamaxuku akho wonke labantu abalawe. Ngizakunikela emanqeni lezilweni zeganga ukuze kukudle.


text:
Ngizathumela umlilo kuMagogi lakulabo abahlala ngokulondolozeka ezihlengeni. Bazakwazi ukuthi ngiyi Nkosi.


text:
Ngizakwenza ukuthi ibizo lami laziwe phakathi kwabantu bami uIsrayeli, kangisayikuyekela ibizo lami elingcwele lingcoliswe futhi; lezizwe zizakwazi ukuthi ngiyi Nkosi, oNgcwele kaIsrayeli.


text:
Kuzakuthi labo abahlala emizini yakoIsrayeli baphume, babuthe izikhali, babase umlilo ngazo, izihlangu ezikhulu lamahawu lamadandili lemitshoko lezinduku lemikhonto, bakubase iminyaka eyisikhombisa,


text:
ukuze bangathezi inkuni egangeni, loba bazigamule eguswini, ngoba bazabasa imililo yabo ngezikhali; bazakwemuka labo ababemukayo, baphange labo ababaphangayo, kutsho iNkosi uJehova.


text:
Ngalolosuku ngizanika uGogi indawo yokungcwabela koIsrayeli isihotsha saseAbarimi, esingempumalanga kolwandle. Bazangcwatshelwa lapho uGogi lawo wonke amaxuku akhe, ligcwale lonke iAbarimi, balibize ngokuthi yisiHotsha samaxuku kaGogi.


text:
Bonke abantu belizwe bazasiza ukubangcwaba, kubalethele udumo mhla ngibonakalisa inkazimulo yami, kutsho iNkosi uJehova.


text:
Bazamisa abantu abazahambahamba phakathi kwelizwe, bangcwabe labo abaseleyo elizweni ukuze lihlambuluke. Ekupheleni kwenyanga eziyisikhombisa bazaqalisa ukuhlola.


text:
Nxa behambahamba phakathi kwelizwe, omunye abone ithambo lomuntu, uzamisa isibonakaliso phansi kwalo, baze balingcwabe abangcwabayo esiHotsheni samaxuku kaGogi.


text:
Wena-ke, ndodana yomuntu, kutsho iNkosi uJehova, khuluma lenyoni zenhlobo zonke lenyamazana zonke zeganga, uthi: Hlanganani lize, buthanani livela indawo zonke lize edilini lomhlatshelo engililungiselele lona, idili elikhulu lomhlatshelo eliphezu kwentaba zakoIsrayeli, lizakudla inyama linathe igazi.


text:
Lizakudla inyama yamaqhawe, linathe igazi leziphathamandla zomhlaba; banjengezinqama, lamawundlu, lezimbuzi, lamajongosi, lezinonileyo zeBashani.


text:
Lizakudla amahwahwa lize lisuthe, linathe igazi lize lidakwe, edilini lomhlatshelo engililungisela lona.


text:
Ngizamisa inkazimulo yami phakathi kwezizwe; izizwe zonke zizabona isigwebo engisenzileyo, lesandla sami engisehlisele phezu kwabo.


text:
Lezizwe zizakwazi ukuthi indlu kaIsrayeli yathunjwa ngenxa yesono sayo, ngoba bangikhohlisa kakhulu ngaze ngafihla ubuso bami kibo, ngabanikela ezandleni zezitha zabo, bawa ngenkemba.


text:
Ngalokho-ke iNkosi uJehova ithi: Sengizabuyisa abantu bakaJakobe, ngibe lesihawu kuIsrayeli wonke, ngibe lobukhwele langebizo lami elingcwele.


text:
Bazakhohlwa ihlazo labo lokungikhohlisa kwabo konke, nxa sebehlale elizweni labo kungasekho lobethusayo,


text:
lapho sengibakhuphile ebantwini, ngabaqoqa emazweni ezitha zabo, ngabonakalisa ubungcwele bami ngabo phambi kwezizwe.


text:
Bazakwazi ukuthi ngiyiNkosi uJehova wabo ngoba ngabaxotshela phakathi kwezizwe, ngabuye ngabaqoqela elizweni labo. Kangisayikutshiya loyedwa wabo phakathi kwezizwe.


text:
Kangisayikubafihlela ubuso bami nxa sengithela umoya wami phezu kukaIsrayeli, kutsho iNkosi uJehova.


text:
Ngomnyaka wamatshumi amabili lanhlanu wokuthunjwa kwethu, ekuqaliseni komnyaka, ngosuku lwetshumi lwenyanga, ngomnyaka wetshumi lane emva kokutshaywa komuzi, ngalolosuku, isandla se Nkosi saba phezu kwami.


text:
Ngombono uNkulunkulu wangisa elizweni lakoIsrayeli, wangibeka phezu kwentaba ende kakhulu, lapho engabona khona okwakungathi yindlu zomuzi kuphambi kwami.


text:
Lapho angiletha khona, khangela, kwakukhona umuntu olesimo esifanana lethusi, ephethe intambo ephothiweyo lomhlanga wokulinganisa, emi esangweni.


text:
Lowomuntu wathi kimi: Ndodana yomuntu, khangela ngamehlo akho, uzwe ngendlebe zakho, ubeke ingqondo yakho kulokho konke engizakutshengisa khona, ngoba ulethelwe ukuthi ngikutshengise khona, utshumayele koIsrayeli konke lokho ozakubona.


text:
Khangela, kwakukhona umduli ngaphandle ozingelezele indawo yethempeli, ubude bomhlanga wokulinganisa owawuphethwe ngulowomuntu babuzingalo eziyisithupha, ubude bengalo inye buyingalo lesandla. Waselinganisa ubuqatha bomduli, balingana lomhlanga munye, lobude balingana lomhlanga munye.


text:
Wasesiya esangweni elikhangele impumalanga, wakhwela ngezinyathelo, walinganisa umbundu wesango, walingana lomhlanga munye ukutshona kwawo.


text:
Walinganisa izindlu eziseceleni, zaba ngumhlanga munye ubude, lomhlanga munye ububanzi. Walinganisa umkhandlo ophakathi kwezindlu eziseceleni, waba zingalo ezinhlanu. Umbundu wesango ongasendlini engasekungeneni kwesango langaphakathi waba ngumhlanga munye.


text:
Kwakukhona izindlu ezintathu ngapha langapha kwesango langasempumalanga, zontathu zazilingana, lensika zangapha langapha zazilingana.


text:
Waselinganisa ububanzi besango, baba zingalo ezilitshumi, lobude besango baba zingalo ezilitshumi lantathu.


text:
Kwakukhona umnxibo phambi kwezindlu eziseceleni, uyingalo ngapha langapha. Izindlu eziseceleni zazizingalo eziyisithupha ngapha langapha.


text:
Waselinganisa isango kusukela ngasemva kwenye indlu kusiya ngasemva kwenye, kwaba zingalo ezingamatshumi amabili lanhlanu ububanzi, kusukela emnyango kusiya emnyango.


text:
Waselinganisa indlu esekungeneni, yaba zingalo ezingamatshumi amabili; kwakukhona iguma elizingelezele indlu engasekungeneni kwesango.


text:
Kusukela ngaphambi kwesango ekungeneni kuze kube sekucineni ngaphakathi endlini esekungeneni kwesango kwaba zingalo ezingamatshumi amahlanu.


text:
Emaceleni womabili esango kwakulamawindi, ezindlini eziseceleni emkhandlweni ophakathi kwazo; kwakukhona amawindi indawo zonke zendlu engasekungeneni kwesango, lezihlahla zelala zicecise izinsika.


text:
Wasengisa egumeni elingaphandle, khangela, kwakukhona lapho izindlwana lendawo egandelweyo kuzingelezele iguma, izindlwana ezingamatshumi amathathu zingaphambi kwendawo egandelweyo.


text:
Waselinganisa ububanzi beguma, kusukela ngaphambi kwesango elingaphansi kusiya ngaphandle kwesango elingaphakathi, kwaba zingalo ezilikhulu. Wasengisa ngenyakatho.


text:
Kwakukhona lapho isango elalikhangele inyakatho, lilisango leguma langaphakathi. Walinganisa ubude balo lobubanzi balo.


text:
Lezindlu zalo ezintathu ngapha langapha lensika zalo lendlu yazo engasekungeneni kwakulingana lokwesango lokuqala. Ubude balo babuzingalo ezingamatshumi amahlanu, lobubanzi balo babuzingalo ezingamatshumi amabili lanhlanu.


text:
Amawindi alo, lendlu yalo engasekungeneni, lezihlahla zalo zamalala kwakulingana lokwesango elikhangele impumalanga. Kwakulezinyathelo eziyisikhombisa eziya kilo, lendlu esekungeneni yayingaphakathi.


text:
Maqondana lesango ngenyakatho, njengempumalanga, kwakukhona isango leguma, walinganisa kusukela esangweni kusiya esangweni, kwaba zingalo ezilikhulu.


text:
Wasengisa ngeningizimu, khangela, kwakukhona isango ngeningizimu; walinganisa insika zalo lendlu yalo esekungeneni, kwakulingana lezinye.


text:
Kwakukhona kilo amawindi inhlangothi zonke lendlini yalo ekungeneni, ayefanana lamanye amawindi. Ubude balo babuzingalo ezingamatshumi amahlanu, lobubanzi balo buzingalo ezingamatshumi amabili lanhlanu.


text:
Kwakukhona izinyathelo eziyisikhombisa eziya kilo, lendlu esekungeneni yayiphakathi; kwakulezihlahla zamalala ensikeni zalo, ngapha langapha kwalo.


text:
Kwakukhona isango ngeningizimu kweguma elingaphakathi; walinganisa kusukela esangweni kusiya esangweni ngeningizimu, kwaba zingalo ezilikhulu.


text:
Wasengiletha egumeni elingaphakathi ngesango leningizimu, walinganisa isango leningizimu, lalilingana lamanye.


text:
Indlu zalo eziseceleni lensika zalo lendlu yalo esekungeneni zazilingana lezinye. Kwakukhona kilo amawindi inhlangothi zonke lendlini yalo ekungeneni. Ubude balo babuzingalo ezingamatshumi amahlanu, lobubanzi balo buzingalo ezingamatshumi amabili lanhlanu.


text:
Kwakukhona izindlu ezisekungeneni inhlangothi zonke, ubude bazo buzingalo ezingamatshumi amabili lanhlanu, lobubanzi bazo buzingalo ezinhlanu.


text:
Indlu yalo esekungeneni yayikhangele iguma elingaphandle, kukhona izihlahla zamalala ensikeni zalo; kwakukhona izinyathelo eziyisificaminwembili zokuya kilo.


text:
Indlu zalo eziseceleni, lensika zalo, lendlu yalo esekungeneni zazilingana lezinye; kwakukhona kilo amawindi inhlangothi zonke lendlini yalo ekungeneni. Ubude balo babuzingalo ezingamatshumi amahlanu, lobubanzi balo buzingalo ezingamatshumi amabili lanhlanu.


text:
Indlu yalo esekungeneni yayikhangele iguma elingaphandle, kukhona izihlahla zamalala ensikeni zalo, ngapha langapha kwalo; kwakukhona izinyathelo eziyisificaminwembili zokuya kilo.


text:
Indlu zalo eziseceleni, lensika zalo, lendlu yalo esekungeneni zazilingana lezinye; lalilamawindi inhlangothi zonke; ubude balo babuzingalo ezingamatshumi amahlanu, lobubanzi balo buzingalo ezingamatshumi amabili lanhlanu.


text:
Indlu yalo esekungeneni yayikhangele iguma elingaphandle, kwakukhona izihlahla zamalala ensikeni zalo. ngapha langapha kwalo, kwakukhona izinyathelo eziyisificaminwembili zokuya kilo.


text:
Kwakukhona indlu eyayilomnyango ongasendlini esekungeneni kwesango, lapho okwakuzageziselwa khona umnikelo wokutshiswa.


text:
Endlini esekungeneni kwesango kwakukhona amatafula amabili ngapha langapha, okwakuzahlatshelwa kiwo umnikelo wokutshiswa lomnikelo wesono lomnikelo wecala.


text:
Ngaphandle kwendlu esekungeneni, ekungeneni kwesango elingenyakatho, kwakukhona amatafula amabili, langaphakathi kwendlu esekungeneni kwesango kwakukhona amatafula amabili.


text:
Amatafula amane ayengaphakathi, lamatafula amane ayengaphandle, eceleni kwesango, wonke ayeyisificaminwembili lapho okwakuzahlatshelwa khona umhlatshelo.


text:
Kwakukhona futhi amatafula amane ayenziwe ngamatshe abaziweyo, angawomnikelo wokutshiswa. ubude bawo buyingalo lengxenye eyodwa kwezimbili, lobubanzi bawo buyingalo lengxenye eyodwa kwezimbili, lokuphakama kwawo kuyingalo, okwakuzabekwa kiwo izinto zokuhlaba umnikelo wokutshiswa leminye iminikelo.


text:
Imibundu, ubude bayo bungangesandla, yayifakiwe ngaphakathi inhlangothi zonke. Ematafuleni kwakuzabekwa inyama yomnikelo.


text:
Wasengingenisa egumeni elingaphakathi. kwakukhona egumeni elingaphakathi izindlu ezimbili. Enye isesangweni elingenyakatho, ikhangele iningizimu, lenye ingasesangweni elingeningizimu, ikhangele inyakatho.


text:
lendlu ekhangele inyakatho ngeyabapristi abaphethe ilathi. Ngitsho amadodana kaZadoki okuyiwona wodwa phakathi kwamadodana kaLevi angasondela e Nkosi ni ukuyikhonza.


text:
Waselinganisa iguma, ubude balo baba yizingalo ezilikhulu. lobubanzi balo buzingalo ezilikhulu. inhlangothi zonke, lelathi laliphambi kwethempeli.


text:
Wasengiletha endlini esekungeneni kwethempeli, walinganisa insika zendlu, zaba zingalo ezinhlanu inhlangothi zonke; ububanzi besango baba zingalo ezilitshumi lane; lobubanzi bemiduli eseceleni kwesango baba zingalo ezintathu ngapha langapha.


text:
Ubude bendlu esekungeneni babuzingalo ezingamatshumi amabili, lobubanzi bayo buzingalo ezilitshumi lambili; kwakukhona izinyathelo ezilitshumi eziya kilo; kwakukhona insika ekungeneni kwesango inhlangothi zombili.


text:
Wasengingenisa ethempelini, walinganisa insika, ububanzi bazo babuzingalo eziyisithupha inhlangothi zonke.


text:
Ububanzi bomnyango babuzingalo ezilitshumi, lobubanzi bemiduli eseceleni kwesango babuzingalo ezinhlanu ngapha langapha. Waselinganisa ubude bethempeli, baba zingalo ezingamatshumi amane, lobubanzi balo baba zingalo ezingamatshumi amabili.


text:
Wasengena endlini engaphakathi, walinganisa insika zomnyango, zaba zingalo ezimbili, lobubanzi bomnyango baba zingalo eziyisithupha; lemiduli eseceleni kwesango yaba zingalo eziyisikhombisa.


text:
Walinganisa ubude bendlu esekucineni, baba zingalo ezingamatshumi amabili, lobubanzi bayo baba zingalo ezingamatshumi amabili. Wasesithi kimi: Lokhu kuyingcwele yezingcwele.


text:
Waselinganisa umduli wethempeli, ubuqatha bawo baba zingalo eziyisithupha. Ububanzi bezindlu eziseceleni baba zingalo ezine, inhlangothi zonke zethempeli.


text:
Izindlu eziseceleni zazelekene zintathu, enye phezu kwenye, zingamatshumi amathathu mzila munye. Kwakulezisekelo emdulini wethempeli ezisekele izindlu eziseceleni ukuze zingaqiniswa ngumduli wethempeli.


text:
Izindlu eziseceleni zaqhela zaba banzi ekuphakameni kwazo kusukela kwenye indlu kusiya kwenye, zivumelana lokuqhela kwezisekelo kusukela kwenye indlu kusiya kwenye, inhlangothi zonke zethempeli. Ethempelini kwakukhona ilele, ukuze umuntu asuke endlini engaphansi, adabule kwephakathi, ukuya kwephezulu.


text:
Ngabona futhi ukuthi ithempeli lalilendawo edundubeleyo inhlangothi zonke. Izisekelo zezindlu eziseceleni zazilingana lomhlanga owodwa olobude obuzingalo eziyisithupha.


text:
Ubuqatha bomduli wangaphandle wezindlu eziseceleni babuzingalo ezinhlanu; lengxenye yendawo edundubeleyo eyayisele yayizingalo ezinhlanu.


text:
Indawo edundubeleyo engaphandle kwezindlu eziseceleni ezizingelezele ithempeli ububanzi bayo babuzingalo ezingamatshumi amabili.


text:
Izivalo zezindlu eziseceleni zavulelwa endaweni edundubeleyo eseleyo, esinye isivalo sivulelwa enyakatho lesinye sivulelwa eningizimu; ububanzi bendawo eseleyo babuzingalo ezinhlanu inhlangothi zonke.


text:
Indlu eyayikhangele iguma lethempeli ngentshonalanga, ububanzi bayo babuzingalo ezingamatshumi ayisikhombisa, lobuqatha bomduli wayo babuzingalo ezinhlanu inhlangothi zonke, lobude bawo babuzingalo ezingamatshumi ayisificamunwemunye.


text:
Waselinganisa ithempeli, ubude balo baba zingalo ezilikhulu. Igceke lendlu lilemiduli yalo kwaba zingalo ezilikhulu ubude;


text:
Waselinganisa indlu ekhangele iguma engentshonalanga kanye lemiduli yayo inhlangothi zonke, yaba zingalo ezilikhulu ubude. Ithempeli, lendlu engaphakathi, lendlu esekungeneni ngaphandle,


text:
zazilemiduli yamapulanka; izindlu lezi ezintathu zazilamawindi alemigubazi. Kusukela phansi kuze kufike emawindini langaphezu komnyango,


text:
kwakukhona izithombe ezibaziweyo, ezamakherubi, lezihlahla zelala, isihlahla selala simi phakathi kwamakherubi* amabili. Ikherubhi* lilinye lalilobuso obubili,


text:
obunye buyibuso bomuntu bukhangelene lesihlahla selala, lobunye buyibuso bebhongo lesilwane bukhangelene lesihlahla selala. Zazinjalo izithombe ezibaziweyo ethempelini lonke.


text:
Amakherubi* lezihlahla zelala kwakubaziwe kusukela phansi kwaze kwafika ngaphezu komnyango, lemdulini wethempeli.


text:
Imigubazi yomnyango wethempeli yayilingana inhlangothi zonke; laphambi kwendawo engcwele kwakukhona into,


text:
efanana lelathi eyakhiwe ngezigodo, ukuphakama kwayo kuzingalo ezintathu, ubude bayo buzingalo ezimbili, lobubanzi bayo buzingalo ezimbili; izingonsi zayo lesidindi sayo kanye lemiduli yayo kwenziwe ngezigodo. Wathi kimi: Lokhu kulitafula eliphambi kwe Nkosi.


text:
Ezivalweni zethempeli kwakubazwe amakherubi* lezihlahla zelala, njengalokho okwakusemidulini. Kwakukhona uphahla lwezigodo ngaphambi kwendlu engasekungeneni.


text:
Kwakukhona amawindi alemigubazi lezihlahla zelala ngapha langapha kwamawindi, emidulini esemaceleni endlu esekungeneni.


text:
Wasengikhuphela egumeni elingaphandle, ngenyakatho, wangisa ezindlini ezaziqondene legceke lethempeli maqondana lendlu engenyakatho.


text:
Ubude bendlu eyayingenyakatho babuzingalo ezilikhulu, lobubanzi bayo buzingalo ezingamatshumi amahlanu.


text:
Endaweni eseleyo eyizingalo ezingamatshumi amabili eyayihlangene lendlu engaphakathi ledundulwini eligandelweyo elegceke elingaphandle, kwakukhona imikhandlo emithathu eyclekeneyo efananayo.


text:
Ngaphambi kwezindlu kwakukhona indlela, ububanzi bayo buzingalo ezilitshumi, lobude bayo buzingalo ezilikhulu eyayiqonda egumeni elingaphakathi; iminyango yazo yayikhangele ngenyakatho.


text:
Izindlu ezingaphezulu zazinciphile kulezindlu ezingaphansi leziphakathi. ngoba imikhandlo yayiziminyanisile.


text:
Ngoba zonke zazelekene zintathu, zingelansika njengeguma; eziphezulu zinciphile kuleziphakathi lezingaphansi.


text:
Umduli wangaphandle ubude bawo buzingalo ezingamakhulu amahlanu, wahamba ngaphambi kwezindlu, ulinganisene lazo, endaweni yeguma elingaphandle.


text:
Izindlu ezazixhumene leguma elingaphandle ubude bazo babuzingalo ezingamatshumi amahlanu; khangela, lalezo ezazikhangelene lethempeli ubude bazo buzingalo ezilikhulu.


text:
Ngaphansi kwalezizindlu kwakukhona umnyango ovelela ngempumalanga lapho umuntu engena evelela egumeni elingaphandle,


text:
lapho okwakuqalisa khona umduli weguma. Lendaweni engeningizimu, ukudlula igceke eliseleyo kanye lendlu, kwakukhona ezinye izindlu,


text:
kulendlela phambi kwazo. Lezindlu zazifanana ngobude langobubanzi langesinye isimo lalezo ezikhangele inyakatho, leminyango yazo yokuphuma leyokungena eyayifanana leyezindlu ezingeningizimu.


text:
Lapho umuntu eqonda ngempumalanga, lapho okuqalisa indlela khona, kwakulomnyango emdulini wangaphakathi.


text:
Wasesithi kimi: Izindlu ezingenyakatho leziqondene lazo ngeningizimu ziyizindlu ezingcwele, lapho abapristi abeza e Nkosi ni abazadlela khona iminikelo engcwelengcwele; babeke khona iminikelo engcwelengcwele, umnikelo wokudla, lomnikelo wesono, lomnikelo wecala, ngoba indawo ingcwele.


text:
Lapho abapristi bengena endaweni engcwele, kabayikuphumela egumeni elingaphandle bengazibekanga lapho izembatho abakhonza ngazo, ngoba lezi zingcwele. Bazagqoka ezinye izembatho bengakasondeli eduze lalokho okungokwabantu.


text:
Kwathi nxa eseqedile ukulinganisa ngaphakathi kwethempeli, wangikhupha ngesango elikhangele impumalanga, walinganisa ithempeli ngakuleyondawo.


text:
Walinganisa indawo zozine. Lalilomduli olizingelezeleyo, uzingalo ezingamakhulu amahlanu ubude, lezingalo ezingamakhulu amahlanu ububanzi, ukwehlukanisa okungcwele lokungangcwele.


text:
Khangela, inkazimulo kaNkulunkulu kaIsrayeli yavelela ngempumalanga, lomdumo wokuza kwakhe wawunjengowamanzi amanengi, lomhlaba wakhanya ngenkazimulo yakhe.


text:
Umbono engawubonayo wawunjengombono engawubona lapho uNkulunkulu esiza ukuchitha iJerusalema, unjengombono engawubona emfuleni iKebari; ngathi mbo ngobuso phansi.


text:
umoya wangiphakamisa, wangiletha egumeni elingaphakathi; khangela-ke, inkazimulo ye Nkosi yayigcwele ithempeli.


text:
Wathi kimi: Ndodana yomuntu, le yindawo yesihlalo sami sobukhosi lendawo yengaphansi yenyawo zami, lapho engizahlala khona phakathi kwabantwana bakoIsrayeli kokuphela. Indlu kaIsrayeli kayisayikungcolisa ibizo lami elingcwele, bona lamakhosi abo, ngokuwula kwabo langezidumbu zamakhosi abo,


text:
ngokumisa umbundu womnyango wabo phansi kowami, lensika zeminyango yabo phansi kwezami, sehlukaniswe ngumduli kuphela. Bangcolisile ibizo lami elingcwele ngamanyala abo abawenzileyo, ngakho ngibaqedile ngolaka lwami.


text:
Ngakhoke kabalahle izithombe zabo lezidumbu zamakhosi abo khatshana lami, ngizahlala phakathi kwabo kokuphela.


text:
Wena-ke, ndodana yomuntu, tshela indlu kaIsrayeli ngalelithempeli, ngokukhangeleka kwalo langesimo salo, ukuze babe lenhloni ngobubi babo.


text:
Uba belenhloni ngakho konke abakwenzileyo, ubatshengise ithempeli, ukuma kwezinto zalo, intuba zalo zokuphuma lezokungena, lesimo salo sonke, ubatshele imithetho yalo yonke lemilayo yalo yonke. Ukubhale konke phambi kwabo ukuze bayigcine bayenze yonke imilayo yalo lemithetho yalo.


text:
Nanku umlayo wethempeli, indawo yonke esengqongeni yentaba izakuba yingcwelengcwele. Khangela, yiwo lowo umlayo wethempeli.


text:
Nanzi izilinganiso zelathi ngezingalo, ubude bengalo inye buyingalo lesandla; ukuphakama kwesidindi salo kuzakuba yingalo, lobubanzi baso bube yingalo, lomqolo olingana lesandla emphethweni waso. Lobu buzakuba yibude belathi;


text:
ingalo ezimbili kusukela esidindini phansi kusiya ngaphezu kwelitshe lokuqala, ububanzi buyingalo; kusukela ngaphezu kwelitshe elincinyane kusiya ngaphezu kwelitshe elikhulu kube zingalo ezine, ububanzi buyingalo.


text:
Iziko lelathi libe zingalo ezine ukuphakama; kusukela eziko lelathi kusiya phezulu kulempondo ezine, ubude bazo buyingalo.


text:
Iziko lelathi lizalingana inhlangothi zonke, ubude balo bube zingalo ezilitshumi lambili lobubanzi bube zingalo ezilitshumi lambili.


text:
Umphetho walo uzalingana inhlangothi zonke, ubude bube zingalo ezilitshumi lane, lobubanzi bube zingalo ezilitshumi lane, ube lomqolo emaceleni awo. ububanzi balo bube yingxenye eyodwa kwezimbili yengalo, ngaphansi kube yingalo inhlangothi zonke. Izinyathelo zelathi zizakhangela empumalanga.


text:
Wasesithi kimi: Ndodana yomuntu, iNkosi uJehova ithi: Nansi imithetho emayelana lokunikela elathini. Mhla lisakhelwa ukunikela iminikelo yokutshiselwa kilo lokufafaza igazi kilo,


text:
uzanika abapristi abangamaLevi abosendo lukaZadoki, abasondela ukukhonza kimi ijongosi ithole lenkomo, lomnikelo wesono, kutsho iNkosi uJehova.


text:
Uthathe elinye legazi layo, ulifake empondweni zozine zelathi, lezingonsini zozine zomphetho walo, lemqolweni olizingelezeleyo. Ngokunjalo-ke uzalihlambulula ilathi, ulenzele inhlawulo yokuthula.


text:
Uthathe ijongosi lomnikelo wesono, ulitshise endaweni elungisiweyo yethempeli ngaphandle kwendawo engcwele.


text:
Ngosuku lwesibili uzanikela izinyane lembuzi elipheleleyo libe ngumnikelo wesono; lihlambuluke ilathi njengoba lihlanjululwe ngejongosi.


text:
Nxa usuqedile ukulihlambulula, uzanikela ijongosi ithole lenkomo elingelasici lenqama engelasici ephuma emhlanjini.


text:
Uzilethe phambi kwe Nkosi, abapristi bazifafaze ngetswayi, bazinikele zibe ngumnikelo wokutshiswa e Nkosi ni.


text:
Insuku eziyisikhombisa insuku zonke uzanika imbuzi ibe ngumnikelo wesono, unikele lejongosi ithole lenkomo lenqama okuvela emhlanjini kungelasici.


text:
Insuku eziyisikhombisa bazakwenzela ilathi inhlawulo yokuthula, balihlambulule, balenze libe ngcwele.


text:
Nxa seziphelile lezonsuku, kusukela esukwini lwesificaminwembili abapristi bazanikela phezu kwelathi iminikelo yenu yokutshiswa leminikelo yokuthula; ngizalemukela, kutsho iNkosi uJehova.


text:
Wathi kimi: Isango leli lizahlala livaliwe, kaliyikuvulwa, kakuyikungena muntu ngalo; ngoba iNkosi uJehova kaIsrayeli ingene ngalo, ngakho lizahlala livaliwe.


text:
Yisiphathamandla sodwa esingahlala kilo sidle isinkwa phambi kwe Nkosi. Sizangena ngendlela yendlu esekungeneni kwesango, siphume ngayo futhi.


text:
Wasengihambisa ngendlela yesangweni elingenyakatho, wangiletha ngaphambi kwethempeli. Ngabona, khangela, inkazimulo ye Nkosi igcwalise ithempeli le Nkosi, ngathi mbo ngobuso.


text:
I Nkosi yathi kimi: Ndodana yomuntu, qaphelisa kuhle ubone ngamehlo akho uzwe ngendlebe zakho konke engizakutshela khona mayelana lemithetho yethempeli le Nkosi lemilayo yalo yonke. Uqaphelise kuhle labo abangavunyelwa ukungena ethempelini lalabo abazatshiywa phandle kwendlu engcwele.


text:
Utsho kibo abakoIsrayeli abahlamukayo ukuthi iNkosi uJehova ithi: Wena Israyeli, kawaphele wonke amanyala akho,


text:
okungenisa abezizwe labangasokanga enhliziyweni lenyameni endlini yami engcwele liyingcolisa, lapho linikela kimi ukudla kwami, amahwahwa legazi. Futhi lisephulile isivumelwano sami ngamanyala enu wonke.


text:
Kalilondolozanga izinto zami ezingcwele, kodwa limisile abezizwe ukwenza umsebenzi wami endlini yami engcwele.


text:
Ngalokho iNkosi uJehova ithi: Kakulamuntu wezizwe ongasokanga enhliziyweni lenyameni kubo bonke abezizwe abaphakathi kwabantwana bakoIsrayeli ozangena endlini yami engcwele.


text:
Kodwa amaLevi asuka kimi, ayakhatshana, eduhela ezithombeni zawo ekuduheni kukaIsrayeli, azathwala ukutshaywa kwawo.


text:
Azakuba yizikhonzi endlini yami engcwele, alinde amasango ethempeli, asebenze ethempelini, ahlabe umnikelo wokutshiswa lomhlatshelo wabantu, akhangele abantu ukuze abasebenzele.


text:
Ngoba abasebenzela phambi kwezithombe zabo, aba yisikhubekiso sobubi kuIsrayeli, ngakho ngifungile mayelana labo ukuthi azathwala ukutshaywa kwawo, kutsho iNkosi uJehova.


text:
Kawayikusondela kimi ukuze angisebenzela njengabapristi, angasondeli ezintweni zami ezingcwele lezintweni ezingcwelengcwele, kodwa azathwala ihlazo lawo ngenxa yamanyala awenzayo.


text:
Kodwa abapristi abangamaLevi, amadodana kaZadoki, abalondoloza indlu yami engcwele ekuduheni kwabakoIsrayeli, bazasondela kimi ukukhonza, beme phambi kwami ukunginika amahwahwa legazi, kutsho iNkosi uJehova.


text:
Nxa bengena ngamasango eguma elingaphakathi, bazagqoka izembatho ezenziwe ngelembu elicolekileyo, bangagqoki lutho olwenziwe ngoboya lapho bekhonza emasangweni eguma elingaphakathi, laphakathi ethempelini.


text:
Bathwale amaqhiye enziwe ngelembu elicolekileyo emakhanda abo, bagqoke okabhudula bangaphansi abenziwe ngelembu elicolekileyo enkalweni zabo, kabayikuzibopha ngalutho oluginqisayo.


text:
Nxa sebephumela egumeni elingaphandle besiya ebantwini, bazakhulula izembatho abebezigqoke ekukhonzeni kwabo, bazibeke ezindlini ezingcwele, bagqoke ezinye izigqoko hlezi bathelele abantu ubungcwele ngezembatho zabo.


text:
Kabayikuphuca amakhanda abo, kabayikuyekela inwele zabo zikhule zibe zinde, kodwa bazaquma inwele zamakhanda abo.


text:
Kabayikuthatha umfelokazi loba owesifazana owehlukene lendoda, kodwa bazathatha intombi ezigcweleyo eyosendo lwakoIsrayeli, loba umfelokazi ongumfelokazi wompristi.


text:
Bazafundisa abantu bami umehluko phakathi kokungcwele lokungangcwele, babatshengise ukwehlukanisa phakathi kokungcolileyo lokuhlambulukileyo.


text:
Lapha kukhona ukuphikisana bazakwahlulela, bahlulele ngokufanele izahlulelo zami. Bazagcina imilayo yami lezimiso zami kiyo yonke imikhosi yami emisiweyo, bagcine amasabatha ami abe ngcwele.


text:
Kabayikuzingcolisa ngokusondela emuntwini ofileyo Kodwa ngaboyise langabonina, ngendodana langendodakazi, ngomfowabo langabodadewabo abangendanga bangazingcolisa.


text:
Mhla bengenayo endaweni engcwele, egumeni elingaphakathi, ukukhonza endaweni engcwele, bazanikela umnikelo wabo wesono, kutsho iNkosi uJehova.


text:
Kabayikuba lelifa, mina ngiyilifa labo; kaliyikubanika isabelo selizwe koIsrayeli; mina ngiyisabelo sabo.


text:
Bazakudla umnikelo wokudla lomnikelo wesono lomnikelo wecala, konke okwehlukanisiweyo koIsrayeli kuzakuba ngokwabo.


text:
Okokuqala kwazo zonke izithelo zokuqala zakho konke, lokweminikelo yenu yonke yenhlobo zonke kuzakuba ngokwabapristi; linike futhi abapristi okokuqala kwempuphu yenu egayekileyo, ukuze isibusiso sehlele endlini yenu.


text:
Ekwehlukaniseni kwenu ilizwe ngenkatho ukuthi zonke izizwe zinikwe isabelo, lizakwehlukanisela i Nkosi ingxenye yelizwe ibe yindawo engcwele, ubude bayo bube zingalo ezizinkulungwane ezingamatshumi amabili lanhlanu, lobubanzi bayo bube zingalo ezizinkulungwane ezingamatshumi amabili. Yonke izakuba ngcwele.


text:
Kulokhu indawo eyizingalo ezingamakhulu amahlanu ubude, lamakhulu amahlanu ububanzi, izakuba yindawo yendlu engcwele, ibe legceke eliyibhodayo elizingalo ezingamatshumi amahlanu.


text:
Endaweni engcwele lizalinganisa isigaba, ubude baso bube zingalo ezizinkulungwane ezingamatshumi amabili lanhlanu, lobubanzi baso bube zingalo ezizinkulungwane ezilitshumi, okuzakuba khona indlu engcwele, lengcwele yezingcwele.


text:
Sibe yingxenye engcwele yelizwe, sizakuba ngesabapristi abakhonzayo endlini engcwele, abasondela ukukhonza i Nkosi, sizakuba yindawo yendlu zabo lendawo engcwele yendlu engcwele.


text:
Esinye isigaba ubude baso buzingalo ezizinkulungwane ezingamatshumi amabili lanhlanu, lobubanzi baso bube zingalo ezizinkulungwane ezilitshumi, sizakuba ngesamaLevi akhonzayo ethempelini, sibe ngesemizi yawo ahlala kiyo.


text:
Lizanika umuzi indawo phansi kwelizwe lendlu engcwele, ubude bayo bube zingalo ezizinkulungwane ezingamatshumi amabili lanhlanu, lobubanzi bayo bube zingalo ezizinkulungwane ezinhlanu, izakuba ngokukaIsrayeli wonke.


text:
Indawo esemaceleni womabili endawo engcwele lawendawo yomuzi izakuba ngeyesikhulu, lendawo eseduze lendawo engcwele leseduze lomuzi, esuka entshonalanga eqonda entshonalanga, lesuka empumalanga eqonda empumalanga, ubukhulu bayo bulingana lesinye sezigaba phakathi kwentshonalanga lempumalanga yemingcele yelizwe.


text:
Izakuba yindawo yesiphathamandla koIsrayeli. Iziphathamandla zami kaziyikubacindezela abantu bami, kodwa zizavumela abakoIsrayeli balisebenzise ilizwe libe ngelezizwe zabo.


text:
INkosi uJehova ithi: Kwenele, lina ziphathamandla zakoIsrayeli! Lahlani isihluku locindezelo, lenze isahlulelo lokulunga, likhawule ukuxotsha abantu bami, kutsho iNkosi uJehova.


text:
l-efa* lebhathi* kuzakuba yizilinganiso ezifananayo, ibhathi libe yingxenye yetshumi yehomeri*, le-efa* libe yingxenye yetshumi yehomeri*; ihomeri* libe yisilinganiso esikhulu.


text:
Ishekeli* lizakuba ngamagera* angamatshumi amabili; amashekeli* amahlanu abe ngamashekeli* amahlanu, lamashekeli alitshumi abe ngamashekeli* alitshumi, lemina* yenu ibe ngamashekeli* angamatshumi amahlanu.


text:
Nanku umnikelo abantu abazawunikela; ingxenye yesithupha ye-efa evela kuwo wonke amahomeri* engqoloyi, lengxenye yesithupha, i-efa* evela kuwo wonke amahomeri ebhali,


text:
lamafutha amisiweyo ingxenye yetshumi yebhathi* kuwo wonke amakhori* ikhori* lilinye, lifanana lehomeri*, lilamabhathi alitshumi


text:
imvu eyodwa emhlanjini wezimvu ezingamakhulu amabili, emizini yakoIsrayeli. Nanku umnikelo weminikelo yokudla, leminikelo yokutshiswa, leminikelo yokuthula yokubenzela inhlawulo yokuthula, kutsho iNkosi uJehova.


text:
Kuzakuba ngumsebenzi wesiphathamandla ukunika iminikelo yokutshiswa leminikelo yempuphu leminikelo yokunathwayo emikhosini, ngesikhathi sokuthwasa kwenyanga, langamasabatha, lakuyo yonke imikhosi emisiweyo yakoIsrayeli. Sizanikela umnikelo wesono lomnikelo wokudla lomnikelo wokutshiswa leminikelo yokuthula ukuyenzela inhlawulo yokuthula indlu yakoIsrayeli.


text:
INkosi uJehova ithi: Ngenyanga yokuqala, ngosuku lokuqala lwenyanga, uzathatha ijongosi ithole lenkomo elingelasici, uhlambulule indlu engcwele.


text:
Umpristi uzathatha elinye igazi lomnikelo wesono, alicombe emgubazini wethempeli lezingonsini zelathi lezinsikeni zamasango eguma langaphakathi.


text:
Uzakwenza okufananayo ngosuku lwesikhombisa lwenyanga ngenxa yomuntu owonileyo ngokuphosisa langokungazi, ukuze uyenzele indlu inhlawulo yokuthula.


text:
Ngenyanga yokuqala, ngosuku lwetshumi lane lwenyanga, lizakuba lomkhosi wephasika, lidle isinkwa esingelamvubelo okwensuku eziyisikhombisa.


text:
Ngalolosuku isiphathamandla sizazidingela kanye labo bonke abantu belizwe ijongosi libe ngumnikelo wesono.


text:
Ngensuku eziyisikhombisa zomkhosi sizanika i Nkosi amajongosi ayisikhombisa lenqama eziyisikhombisa ezingelasici zibe ngumnikelo wokutshiswa kuzo zonke izinsuku eziyisikhombisa, lezinyane lembuzi insuku zonke libe ngumnikelo wesono.


text:
Sizanika kube ngumnikelo wokudla i-efa* libe linye ngalelo lalelojongosi, le-efa libe linye ngaleyo laleyonqama, lehini* yamafutha kulelo lalelo-efa*.


text:
Ngenyanga yesikhombisa, ngosuku lwetshumi lanhlanu lwenyanga, lensukwini eziyisikhombisa zomkhosi uzanika okufananayo ngomnikelo wesono lomnikelo wokutshiswa lomnikelo wokudla lamafutha.


text:
INkosi uJehova ithi: Isango leguma elingaphakathi elikhangele impumalanga, lizavalwa insuku eziyisithupha okusetshenzwa ngazo. Kodwa ngosuku lwesabatha lizavulwa lekuthwaseni kwenyanga.


text:
Isiphathamandla sizangena endlini esekungeneni kwesango sivela ngaphandle, sime ensikeni yesango. Abapristi banikele umnikelo waso wokutshiswa leminikelo yaso yokuthula, sona sizakhonza sisedundulwini lesango. Besesiphumake, kodwa isango kaliyikuvalwa kuze kube kusihlwa.


text:
Abantu belizwe bazakhonza ekungeneni kwesango phambi kwe Nkosi mhla wesabatha, lamuhla wokuthwasa kwenyanga.


text:
Umnikelo wokutshiswa isiphathamandla esizawunikela e Nkosi ni ngesabatha uzakuba ngamawundlu ayisithupha angelasici, lenqama engelasici.


text:
Umnikelo wokudla onikelwa lenqama uzakuba yi-efa*, lomnikelo wokudla onikelwa lamawundlu uzakuya ngamandla aso kanye lehini yamafutha kulelo lalelo-efa*.


text:
Mhla wokuthwasa kwenyanga sizanikela ijongosi ithole lenkomo elingelasici lamawundlu ayisithupha lenqama engelasici.


text:
Okomnikelo wokudla sizanika i-efa* kanye lejongosi, le-efa* kanye lenqama, okukanye lamawundlu kuzakuya ngamandla aso kanye lehini* lamafutha kulelo lalelo-efa*.


text:
Lapho abantu belizwe besiza phambi kwe Nkosi ngesikhathi semikhosi emisiweyo, lowo ongena ngesango elingenyakatho ukukhonza uzaphuma ngesango elingeningizimu, lalowo ongena ngesango elingeningizimu uzaphuma ngesango elingenyakatho, kakho ozaphuma ngesango angena ngalo, kodwa uzahamba aqonde phambili.


text:
Ngesikhathi semikhosi langezikhathi ezimisiweyo umnikelo wokudla onikelwa lejongosi uzakuba yi-efa, lonikelwa lenqama ube yi-efa*, lonikelwa lamawundlu uzakuya ngamandla omuntu kanye lehini* lamafutha kulelo lalelo-efa.


text:
Nxa isiphathamandla sinika umnikelo wesihle e Nkosi ni, kungaba ngumnikelo wokutshiswa loba iminikelo yokuthula, sizavulelwa isango elikhangele empumalanga; sizanikela umnikelo waso wokutshiswa loba iminikelo yokuthula njengokwenza kwaso ngosuku lwesabatha. Siphumeke, nxa sesiphumile lizavalwa isango.


text:
Sizanika iwundlu elingelasici elilomnyaka owodwa, libe ngumnikelo wokutshiswa e Nkosi ni insuku zonke, silinike ekuseni.


text:
Sinike lomnikelo wokudla kanye lalo insuku zonke ekuseni, lengxenye yesithupha ye-efa lengxenye yesithathu yehini* lamafutha okuthambisa impuphu, kube ngumnikelo wokudla e Nkosi ni. Yiwo lo umlayo womnikelo wokutshiswa kokuphela.


text:
INkosi uJehova ithi: Uba isiphathamandla sinika enye indodana yaso isipho empahleni yaso, sizakuba ngokwamadodana aso, ngoba kuyimpahla yabo.


text:
Kodwa uba sinika enye inceku yaso isipho empahleni yaso, sizakuba ngokwayo ize ikhululwe. Besesisiba ngesesikhulu; ngamadodana aso kuphela angalondoloza isipho esivela empahleni yaso.


text:
Isiphathamandla kasiyikuthatha ulutho empahleni zabantu; kasiyikubaxotsha empahleni zabo. Sizanika amadodana aso impahla ngempahla yaso, ukuze kungabi khona omunye wabantu bami owemukwa impahla yakhe.


text:
Wasengikhupha ngentuba eyayisesangweni elingenyakatho eqonda endlini zendawo engcwele eyehlukaniselwa abapristi. Khangela, lapho ekhomba indawo esekucineni ngentshonalanga kwazo.


text:
Wathi kimi: Yiyo le indawo lapho abapristi abazaphekela khona umnikelo wecala lomnikelo wesono, lalapho abazaphekela khona umnikelo wokudla ukuze bangayikhupheli egumeni elingaphandle, bathelele abantu ubungcwele.


text:
Wasengikhuphela egumeni elingaphandle, wangisa engonsini ezine zeguma; khangela, lakuleyo laloyo ingonsi yeguma kwakukhona elinye iguma.


text:
Ezingonsini zozine zeguma kwakulamaguma amancinyane, ubude bawo buzingalo ezingamatshumi amane, lobubanzi bawo buzingalo ezingamatshumi amathathu; ayelingana womane.


text:
Ngaphakathi kuzingelezele lelo laleloguma, kwakulomzila wezitina, kulamaziko ngaphansi komzila indawo zonke.


text:
Wasengibuyisela emnyango wethempeli, khangela-ke, amanzi egobhoza ngaphansi kwedundulu lomnyango wethempeli eqonda empumalanga, ngoba ithempeli lalikhangele impumalanga; amanzi ayegeleza ngakwesokunene ngeningizimu kwelathi.


text:
Wasengikhupha ngendlela yesango langenyakatho, wangibhodisa ngaphandle kwesango elingaphandle elikhangele impumalanga. Khangela, amanzi ayegeleza ngeningizimu.


text:
Waseqonda empumalanga ephethe intambo esandleni sakhe, waselinganisa ingalo eziyizinkulungwane, wasengidabulisa phakathi kwamanzi, ayefika enqagaleni.


text:
Waselinganisa futhi ingalo eziyizinkulungwane, wangidabulisa phakathi kwamanzi, akhawula emadolo. Walinganisa futhi ingalo eziyizinkulungwane, wangidabulisa phakathi kwamanzi, afika ekhalweni.


text:
Walinganisa futhi ingalo eziyizinkulungwane, aba ngumfula engehluleka ukuwuchapha, ngoba amanzi ayesephakeme, esilingene ukuntsheza, esengumfula owawungeke wachatshwa.


text:
Wasesithi kimi: Ndodana yomuntu, ukubonile lokhu yini? Wasengibuyisela emuva enginqumisa ukhumbi lomfula.


text:
Wasesithi kimi: Lamanzi agelezela endaweni ezingempumalanga, aze ehlele emagcekeni; nxa esengena emanzini emiyo olwandle, azakuba matsha.


text:
Lapho umfula odlula khona ezonke izidalwa eziphilayo ezibhinqika emhlabeni zizaphila; kuzakuba khona inhlanzi ezinengi kakhulu, ngoba lamanzi eza lapho ukuze amanye enziwe abe mahle; lapho egeleza khona konke kuzaphila.


text:
Abagoli benhlanzi bazakuma phansi kolwandle, kusukela eEngedi kuze kube seEnegilayimi kuzakuba yindawo yokugola inhlanzi. Inhlanzi zalo zizakuba ngezenhlobo ezinengi njengenhlanzi zolwandle olukhulu.


text:
Enkunjini zombili zomfula kuzakhula zonke inhlobo zezihlahla ezidliwayo. Amahlamvu azo kawayikubuna, lezithelo zazo kaziyikuphutha, zizathela izithelo ezintsha inyanga zonke, ngoba amanzi azo avela endlini engcwele. Izithelo zazo zizakuba ngezokudliwa, lamahlamvu azo abe ngawokwelapha.


text:
INkosi uJehova ithi: Nansi imingcele elizakwehlukanisa ngayo izizwe zakoIsrayeli ezilitshumi lambili ilizwe libe yilifa lazo. UJosefa uzakuba lenkatho ezimbili.


text:
Nanku umngcele welizwe; ngenyakatho kusukela elwandle olukhulu kuyedlula eHethiloni kuze kube sekungeneni eHamathi, kudlulele eZedadi,


text:
leBerotha lSibiriyami, elisemngceleni phakathi kweDamaseko leHamathi, kuze kufike eHazeriHatikoni elisemngceleni weHawurani.


text:
Uzakuba njalo umngcele usukela elwandle usiya eHazari-Enoni, esemngceleni weDamaseko ongenyakatho, lomngcele weHamathi ngenyakatho. Lo uzakuba ngumngcele wenyakatho.


text:
Ngempumalanga umngcele uzasuka eHazari-Enoni phakathi kweHawurani leDamaseko, ulandele iJordani phakathi kweGileyadi lelizwe lakoIsrayeli, uze ufike elwandle olungempumalanga uyefika eTamari. Lo uzakuba ngumngcele wempumalanga.


text:
Ngeningizimu uzasuka eTamari uze ufike emanzini eMeribathi-Kadeshi, usuke lapho uye emfuleni weGibhithe uyefika elwandle olukhulu. Lo uzakuba ngumngcele weningizimu.


text:
Ngentshonalanga, uLwandle olukhulu luzakuba ngumngcele ngentshonalanga kuze kufike maqondana leHamathi. Lo uzakuba ngumngcele wentshonalanga.


text:
Lilabe libe ngelenu lelabezizwe abahlala phakathi kwenu, bezala abantwana phakathi kwenu. Bazakuba njengamadodana azalelwe koIsrayeli. Kanye lani bazakwabelwa ilizwe phakathi kwezizwe zakoIsrayeli.


text:
Nanka amabizo ezizwe. Kusukela emngceleni ongenyakatho, kusukela eceleni kwendlela yeHethiloni ekungeneni kweHamathi, kuze kufike eHazariEnoni, elisemngceleni wenyakatho kweDamaseko maqondana leHamathi, ngitsho kusukela empumalanga kusiya entshonalanga, uDani uzakuba lenkatho eyodwa.


text:
Kuxhuma endaweni kaDani, kusukela empumalanga kusiya entshonalanga uAsheri uzakuba lesigaba esisodwa.


text:
Kuxhuma endaweni kaAsheri, kusukela empumalanga kusiya entshonalanga uNafithali uzakuba lesigaba esisodwa.


text:
Kuxhuma endaweni kaNafithali, kusukela empumalanga kusiya entshonalanga uManase uzakuba lesigaba esisodwa.


text:
Kuxhuma endaweni kaManase, kusukela empumalanga kusiya entshonalanga uEfrayimi uzakuba lesigaba esisodwa.


text:
Kuxhuma endaweni kaEfrayimi, kusukela empumalanga kusiya entshonalanga uRubeni uzakuba lesigaba esisodwa.


text:
Kuxhuma endaweni kaRubeni, kusukela empumalanga kusiya entshonalanga uJuda uzakuba lesigaba esisodwa.


text:
Kuxhuma endaweni kaJuda, kusukela empumalanga kusiya entshonalanga kuzakuba yisigaba elizasehlukanisela i Nkosi, ububanzi baso bube zingalo eziyizinkulungwane ezingamatshumi amabili lanhlanu, ubude baso buzalingana lobesinye sezigaba zezizwe, kusukela empumalanga kusiya entshonalanga indlu engcwele izakuba phakathi kwaso.


text:
Isigaba elizasehlukanisela i Nkosi ubude baso bube zingalo eziyizinkulungwane ezingamatshumi amabili lanhlanu, lobubanzi baso bube zingalo eziyizinkulungwane ezingamatshumi amabili.


text:
Nanzi izabelo zezigaba ezingcwele. Abapristi bazakuba lesabelo esiyizingalo ezizinkulungwane ezingamatshumi amabili lanhlanu ngenyakatho; ububanzi baso ngentshonalanga bube zingalo ezizinkulungwane ezilitshumi, lobubanzi baso ngempumalanga bube zingalo ezizinkulungwane ezilitshumi, lobude baso ngeningizimu bube zingalo ezizinkulungwane ezingamatshumi amabili lanhlanu, indlu engcwele ye Nkosi izakuba phakathi kwaso.


text:
Lesi sizakuba ngesabapristi abehlukaniselwa i Nkosi, amadodana kaZadoki, abagcine umlindo wami abangaduhanga lapho abantwana bakoIsrayeli beduha njengokwenza kwamaLevi.


text:
Kuzakuba yisigaba sabo esikhethiweyo sivela esigabeni esingcwele selizwe, sibe yindawo engcwele yezingcwele, sixhume endaweni yamaLevi.


text:
Eceleni kwendawo yabapristi amaLevi azakuba lesabelo, ubude baso bube zingalo eziyizinkulungwane ezingamatshumi amabili lanhlanu, lobubanzi baso bube zingalo eziyizinkulungwane ezilitshumi. Ubude baso bonke buzakuba zingalo eziyizinkulungwane ezingamatshumi amabili lanhlanu, lobubanzi baso bube zingalo eziyizinkulungwane ezingamatshumi amabili.


text:
Kabayikusithengisa, loba benanise ngaso, kabayikusinika abanye lesisigaba esihle selizwe, ngoba singcwele e Nkosi ni.


text:
Indawo eseleyo, ububanzi bayo buzingalo ezizinkulungwane ezinhlanu, lobude bayo buzingalo ezizinkulungwane ezingamatshumi amabili lanhlanu, izasetshenziswa ngumuzi, ibe yindawo yokwakha, leganga. Phakathi kwayo kuzakuba khona umuzi.


text:
Nanzi izilinganiso zawo; ngenyakatho uzakuba zingalo ezizinkulungwane ezine lamakhulu amahlanu, ngeningizimu ube zingalo ezizinkulungwane ezine lamakhulu amahlanu, ngempumalanga ube zingalo ezizinkulungwane ezine lamakhulu amahlanu, langentshonalanga ube zingalo ezizinkulungwane ezine lamakhulu amahlanu.


text:
Umuzi uzakuba lamadlelo, ngenyakatho abe zingalo ezingamakhulu amabili lamatshumi amahlanu, ngeningizimu abe zingalo ezingamakhulu amabili lamatshumi amahlanu, ngempumalanga abe zingalo ezingamakhulu amabili lamatshumi amahlanu, langentshonalanga abe zingalo ezingamakhulu amabili lamatshumi amahlanu.


text:
Indawo eseleyo eceleni lesabelo esingcwele izakuba zingalo ezizinkulungwane ezilitshumi kusiya empumalanga, ibe zingalo ezizinkulungwane ezilitshumi kusiya entshonalanga, ibeseceleni kwesabelo esingcwele. Izithelo zayo zizakuba ngezokudliwa yizisebenzi zomuzi.


text:
Isabelo sonke elizasehlukanisa sizakuba zingalo ezizinkulungwane ezingamatshumi amabili lanhlanu inhlangothi zonke, ngitsho isabelo esingcwele ndawonye lempahla yonke yomuzi.


text:
Okuseleyo inhlangothi zonke zesigaba esingcwele lenxa zonke zempahla zomuzi kuzakuba ngokwesikhulu. Kusukela ezingalweni ezizinkulungwane ezingamatshumi amabili lanhlanu zesigaba esingcwele ngempumalanga komngcele, kusiya entshonalanga kusukela ezingalweni ezizinkulungwane ezingamatshumi amabili kusiya emngceleni wempumalanga, kulinganisene lezigaba zezizwe, kuzakuba ngokwesikhulu. Isigaba esingcwele kanye lendawo engcwele yethempeli phakathi kwaso,


text:
lempahla yamaLevi lempahla yomuzi kuzakuba phakathi kwendawo yesiphathamandla. Isigaba sesiphathamandla sizakuba phakathi kwelizwe lakoJuda lakoBhenjamini.


text:
Kuxhuma endaweni kaBhenjamini kusukela empumalanga kusiya entshonalanga uSimeyoni uzakuba lesigaba esisodwa.


text:
Kuxhuma endaweni kaSimeyoni kusukela empumalanga kusiya entshonalanga uIsakari uzakuba lesigaba esisodwa.


text:
Kuxhuma endaweni kaIsakari kusukela empumalanga kusiya entshonalanga uZebuluni uzakuba lesigaba esisodwa.


text:
Kuxhuma endaweni kaZebuluni kusukela empumalanga kusiya entshonalanga uGadi uzakuba lesigaba esisodwa.


text:
Kuxhuma endaweni kaGadi kusiya eningizimu, umngcele uzasuka eTamari usiya emanzini eMeribathi-Kadeshi, usuke lapho uhambe emfuleni weGibhithe uye elwandle olukhulu.


text:
Yilo-ke ilizwe elizalaba libe ngelenu phakathi kwezizwe zakoIsrayeli, yizo izigaba zabo, kutsho iNkosi uJehova.


text:
Nanzi intuba zomuzi zokuphuma; ngenyakatho isilinganiso sakhona sizakuba zingalo eziyizinkulungwane ezine lamakhulu amahlanu,


text:
kuzakuba lamasango amathathu, isango likaRubeni lesango likaJuda, lesango likaLevi, amasango omuzi azabizwa ngamabizo ezizwe zakoIsrayeli.


text:
Ngempumalanga isilinganiso sakhona sizakuba zingalo eziyizinkulungwane ezine lamakhulu amahlanu, kuzakuba lamasango amathathu, isango likaJosefa lesango likaBhenjamini lesango likaDani.


text:
Ngeningizimu isilinganiso sakhona sizakuba zingalo eziyizinkulungwane ezine lamakhulu amahlanu, kuzakuba lamasango amathathu, isango likaSimeyoni lesango likaIsakari lesango likaZebuluni.


text:
Ngentshonalanga isilinganiso sakhona sizakuba zingalo eziyizinkulungwane ezine lamakhulu amahlanu, kuzakuba lamasango amathathu, isango likaGadi lesango likaAsheri lesango likaNafithali.


text:
Inhlangothi zonke zomuzi zizakuba zingalo eziyizinkulungwane ezilitshumi laficaminwembili. Ibizo lomuzi kusukela nje lizakuthiwa. INkosi ilapho.


text:
Ngomnyaka wesithathu wokubusa kukaJehoyakhimi inkosi yakoJuda, uNebukadinezari inkosi yeBhabhiloni wafika eJerusalema, wayivimbezela.


text:
INkosi yanikela uJehoyakhimi inkosi yakoJuda esandleni sakhe, lengxenye yezitsha zendlu kaNkulunkulu. UNebukadinezari wazisa elizweni leShinari, endlini kaNkulunkulu wakhe, wazibeka endlini yenotho.


text:
Waselaya uAshipenazi induna yabathenwa bayo ukuthi ilethe ingxenye yabantwana bakoIsrayeli, abozalo lwesikhosini kanye leziphathamandla,


text:
abangamajaha angelasici, abukekayo, ahlakaniphileyo, alolwazi, akwaziyo ukufunda, lalamandla okusebenza esigodlweni senkosi, bafundiswe izincwadi lolimi lwamaKhaladiya.


text:
Inkosi yabamisela isabelo sokudla kwabo kwensuku zonke, okumnandi okudliwa yinkosi, lewayini elinathayo. Babezafundiswa iminyaka emithathu, kuthi ekupheleni kwayo balethwe enkosini ukuyisebenzela.


text:
Induna yabathenwa yabatha amanye amabizo; uDaniyeli yathi nguBeliteshazari, loHananiya yathi nguShadraki, loMishayeli yathi nguMeshaki, loAzariya yathi nguAbedinego.


text:
Kodwa uDaniyeli wazimisela ukuthi angazingcolisi ngokudla kwenkosi okumnandi, langewayini eyayilinatha. Ngakho-ke wasecela induna yabathenwa ukuthi imvumele angazingcolisi.


text:
induna yabathenwa yathi kuDaniyeli: Ngiyesaba ukuthi inkosi yami elimisele ukudla lokunathwayo izabona ukuthi wena ucakile kulamanye amajaha ayintanga yakho; ubusungifaka engozini yokubulawa yinkosi.


text:
UDaniyeli wasesithi encekwini eyayimiswe induna yabathenwa ukuphatha uDaniyeli loHananiya loMishayeli loAzariya:


text:
Ake ulinge inceku zakho okwensuku ezilitshumi, usinike imibhida kuphela ukuze sidle yona sinathe lamanzi.


text:
Ubusukhangela isimo sethu, lesimo samajaha adla ukudla kwenkosi okumnandi, wenzeke njengalokho okubonayo ezincekwini zakho.


text:
Ekupheleni kwensuku ezilitshumi babonakala bengcono bezimukile enyameni kulawo wonke amajaha ayesidla ukudla kwenkosi okumnandi.


text:
Ngakho-ke inceku yasisusa ukudla kwabo okumnandi kanye lewayini ababezalinatha, yabanika imibhida kuphela.


text:
Lamajaha amane uNkulunkulu wawanika ukwazi lamandla okufunda izincwadi, kanye lokuhlakanipha. Njalo uDaniyeli wayelokuqedisisa ngayo yonke imibono lamaphupho.


text:
Ekupheleni kwesikhathi, lapho inkosi isitshilo ukuthi lamajaha angeniswe esigodlweni, induna yabathenwa yawaletha phambi kukaNebukadinezari.


text:
Inkosi yakhuluma labo; phakathi kwawo wonke kwakungekho owayefanana loDaniyeli loHananiya loMishayeli loAzariya; basebeqalisa ukuyisebenzela inkosi.


text:
Ezintweni zonke zokuhlakanipha lezokuqedisisa inkosi eyayibabuza ngazo, yabathola besedlula ngokuphindwe katshumi zonke izanuse lezangoma ezazisembusweni wayo.


text:
Ngomnyaka wesibili wokubusa kwakhe uNebukadinezari waphupha amaphupho, lomoya wakhe wakhathazeka wazewaswela ubuthongo.


text:
Inkosi yasilaya ukuthi kubizwe izanuse lezangoma labathakathi lamaKhaladiya ukuze bayichasisele amaphupho ayo. Bangena-ke, bema phambi kwayo.


text:
AmaKhaladiya athi enkosini ngesiSiriya: Nkosi, phila kuze kube nininini! Ake uzitshele inceku zakho iphupho, thina sizakutshela ingcazelo yalo.


text:
Inkosi yathi kumaKhaladiya: Engikutshoyo nanku; uba lingangitsheli iphupho lengcazelo yalo, lizaqunywaqunywa iziqa, lezindlu zenu zenziwe yinqumbi yomquba.


text:
Kodwa uba lingitshela iphupho lengcazelo yalo, ngizalinika izipho lomvuzo lodumo olukhulu. Ngakho-ke ngitshelani iphupho lengcazelo yalo.


text:
Baphendula okwesibili bathi: inkosi ake itshele inceku zayo iphupho, lathi sizayitshela ingcazelo yalo.


text:
Inkosi yaphendula yathi: Ngiyazi sibili ukuthi lizama ukuchitha isikhathi, ngoba liyabona ukuthi ilizwi lami liqinisile,


text:
ukuthi uba lingangitsheli iphupho, isigwebo senu sinye nje. Livumelene ukukhuluma amanga lamazwi amabi phambi kwami kuze kudlule izikhathi. Ngakho-ke ngitshelani iphupho, lami ngizakwazi ukuthi sibili lingangitshela ingcazelo yalo.


text:
AmaKhaladiya ayiphendula inkosi athi: Kakukho muntu emhlabeni ongayitshela inkosi lokho ekufunayo; ngoba kayikho inkosi enkulu lombusi olamandla owake wabuza into enje esanuseni lesangomeni lakumaKhaladiya.


text:
Into inkosi eyibuzayo ilukhuni, kakho loyedwa ongayitshela inkosi ngaphandle kwabonkulunkulu abangahlali lenyama.


text:
Ngenxa yalokho inkosi yazonda, yathukuthela kakhulu, yalaya ukuthi bonke abahlakaniphileyo beBhabhiloni babulawe.


text:
Kwasekuphuma isimemezelo sokuthi bonke abahlakaniphileyo kababulawe; basebedinga uDaniyeli labangane bakhe ukuze labo babulawe.


text:
UDaniyeli wasehamba ngokunanzelela langokuqonda, waya kuAriyoki induna yabalindi benkosi owayephumile ukubulala abahlakaniphileyo beBhabhiloni.


text:
Wathi kuAriyoki induna yenkosi: Kungani sinzima kangaka isimemezelo senkosi? UAriyoki wasemtshela-ke uDaniyeli udaba.


text:
wabatshela ukuthi bacele isihawu sikaNkulunkulu ophezulu ngalimfihlakalo, ukuze uDaniyeli kanye labangane bakhe bangabhujiswa kanye labo bonke abahlakaniphileyo beBhabhiloni.


text:
UDaniyeli wathi: Kalibongwe ibizo likaNkulunkulu kuze kube nininini,, ngoba ukuhlakanipha konke lamandla wonke kungokwakhe.


text:
Uyaphendula izikhathi lezibanga, uyakhupha amakhosi, abeke amakhosi, anike abahlakaniphileyo ukuhlakanipha, lokwazi kulabo abalokuqedisisa.


text:
Ngiyakubonga ngikudumise, wena Nkulunkulu wabobaba, ngoba unginikile ukuhlakanipha lamandla, usungazisile lokho esikucelileyo kuwe, ngoba usitshengisile udaba lwenkosi.


text:
UDaniyeli wasesiya kuAriyoki owayemiswe yinkosi ukuze abulale abahlakaniphileyo beBhabhiloni, wathi kuye: Ungababulali abahlakaniphileyo beBhabhiloni; ngisa phambi kwenkosi, mina ngizayitshela inkosi ingcazelo.


text:
UAriyoki wasemusa uDaniyeli enkosini ngokuphangisa, wathi kuyo: Ngithole kwabathunjiweyo bakoJuda ongayitshela inkosi ingcazelo.


text:
Inkosi yasisithi kuDaniyeli, obizo lakhe lalinguBeliteshazari: Wena ungangitshela yini iphupho engiliphuphileyo kanye lengcazelo yalo?


text:
UDaniyeli wayiphendula inkosi wathi: Imfihlakalo inkosi eyibuzayo, abahlakaniphileyo lezangoma lezanuse labafunda inkanyezi bangeyichasisele inkosi;


text:
kodwa ukhona uNkulunkulu ophezulu owembula izimfihlakalo, uyitshengisile inkosi uNebukadinezari okuzakwenzeka ensukwini zokucina. lphupho lakho lemibono eyafika engqondweni yakho ulethe embhedeni yile;


text:
kuwe nkosi, usalele embhedeni kwafika imicabango yalokho okuzakwenzeka emva kwalokhu, lalowo owembula izimfihlakalo ukwazisile wena lokho okuzakwenzeka.


text:
Mina-ke, kungeyisikho ukuthi ngihlakaniphile okwedlula bonke abaphilayo ngiyembulelwe limfihlakalo, kodwa ukuze ingcazelo itshengiswe wena nkosi, ukuze wazi imicabango yengqondo yakho.


text:
Wena nkosi, wabona isithombe esikhulu. Isithombe lesi sasisikhulu, sikhazimula, sema phambi kwakho, lesimo saso sasisesabeka.


text:
Ikhanda laso lalenziwe ngegolide elihle, isifuba saso lengalo zaso kwenziwe ngesiliva, isisu saso lamathangazi aso kwenziwe ngethusi,


text:
Wasubona ilitshe liqephuka entabeni, kodwa lingaqetshulwa muntu, latshaya inyawo zesithombe ezenziwe ngensimbi lebumba, lazichoboza.


text:
Kwathi insimbi lebumba lethusi lesiliva legolide, konke kwaba yizicucu, kwafanana lomule lwesiza ehlobo. Kwaphetshulwa ngumoya, kwanyamalala, kakwaze kwasala lutho lwakho. Kodwa ilitshe elatshaya isithombe laba yintaba enkulu, lagcwalisa umhlaba wonke.


text:
okunikelwe esandleni sakho endaweni zonke abantu lenyamazana zeganga lenyoni zaphezulu, wenziwa waba ngumbusi wazo zonke, wena ulikhanda elenziwe ngegolide.


text:
Emva kwakho kuzavela omunye umbuso omncinyane kulowakho, kuvele lomunye owesithathu owethusi ozabusa umhlaba wonke.


text:
Kuzakuba khona umbuso wesine oqinileyo njengensimbi; ngoba njengoba insimbi ichoboza ibulale zonke izinto lawo uzachoboza, ubulale yonke imibuso yakuqala!


text:
Njengoba wabona inyawo lamazwane enziwe ngengxenye yebumba lombumbi lengxenye yensimbi, uzakuba ngumbuso odabukileyo phakathi. Kodwa ingxenye yawo izakwenziwa njengensimbi njengoba wabona insimbi ihlanganiswe lebumba elibuthakathaka.


text:
Njengoba amazwane enyawo ayenziwe ngengxenye yensimbi lengxenye yebumba, ngakho-ke lowombuso uzakuba lamandla nganxanye, ube buthakathaka nganxanye.


text:
Njengoba wabona insimbi ihlanganiswe lebumba elibuthakathaka, bazaxubana ngokuthathana; kodwa kabayikunamathelana njengoba insimbi ingahlangani lebumba.


text:
Ensukwini zalawomakhosi uNkulunkulu ophezulu uzamisa umbuso ongayikuchithwa, lobukhosi bawo kabuyikuthathwa ngabanye abantu. Uzachoboza yonke limibuso, uyiqede, ume njalo kuze kube nininini,


text:
njengoba wabona ilitshe liqephuka entabeni, lingaqetshulwa muntu, laphohloza insimbi lethusi lebumba lesiliva legolide. UNkulunkulu omkhulu uyazisile inkosi okuzakwenzeka emva kwalokho. lphupho liqinisile, lengcazelo yalo iliqiniso.


text:
Inkosi uNebukadinezari yasisithi mbo ngobuso phansi, yakhuleka kuDaniyeli, yalaya ukuthi kunikelwe kuye umnikelo lempepha.


text:
Inkosi yathi kuDaniyeli: Isibili uNkulunkulu wakho unguNkulunkulu wabonkulunkulu, leNkosi yamakhosi, lomambuli wezimfihlakalo, ngoba uyembule limfihlakalo.


text:
Inkosi yasimnika uDaniyeli udumo olukhulu lezipho ezinengi ezinkulu, yambeka umbusi welizwe lonke iBhabhiloni lenduna enkulu yabo bonke abahlakaniphileyo baseBhabhiloni.


text:
UDaniyeli wasecela enkosini ukubeka oShadraki loMeshaki loAbedinego babe ngabaphathi belizwe iBhabhiloni; kodwa yena uDaniyeli wahlala esigodlweni senkosi.


text:
Inkosi uNebukadinezari yenza isithombe segolide, ubude baso babuzingalo ezingamatshumi ayisithupha, lobuqatha baso buzingalo eziyisithupha. Yasimisa egcekeni leDura, elizweni leBhabhiloni.


text:
Inkosi uNebukadinezari yasibiza iziphathamandla, lezinduna, lababusi, labeluleki, labaphathi bemali, labahluleli, labahluleli, labo bonke abaphathi bamazwe ukuze beze ekumisweni kwesithombe esasimiswe yinkosi uNebukadinezari.


text:
Iziphathamandla, lezinduna, lababusi, labeluleki, labaphathi bemali, labahluleli, labahluleli, labo bonke abaphathi bamazwe babuthaniselwa ukumiswa kwesithombe esasimiswe yinkosi uNebukadinezari; bema phambi kwesithombe.


text:
ukuthi lapho lisizwa ukukhala kophondo, lomhlanga, lechacho, lechachwana, logubhu lwezintambo, lomfece, lezinto zonke ezikhaliswayo, liwe phansi, likhuleke esithombeni esimiswe yinkosi eNebukadinezari.


text:
Ngakho-ke kwathi lapho abantu bonke besizwa ukukhala kophondo, lomhlanga, lechacho, lechachwana, logubhu lwezintambo, lomfece, lazo zonke izinto ezikhaliswayo, bonke abantu bezizwe zonke lezindimi zonke baziwisela phansi, bakhuleka esithombeni segolide esasimiswe yinkosi uNebukadinezari.


text:
Wena nkosi, ukhuphile isimemezelo sokuthi wonke umuntu ozwayo ukukhala kophondo, lomhlanga, lechacho, lechachwana, logubhu lwezintambo, lomfece, lezinto zonke ezikhaliswayo, uzaziwisela phansi, akhuleke esithombeni segolide;


text:
Kukhona amaJuda athile owawabeka ukuphatha ilizwe iBhabhiloni. oShadraki loMeshaki loAbedinego. Lawomadoda, nkosi, kawakulaleli: kawakhonzi uNkulunkulu wakho, kawakhuleki esithombeni segolide osimisileyo.


text:
UNebukadinezari wasethukuthela evutha ulaka olukhulu, walaya ukuthi oShadraki loMeshaki loAbedinego balethwe kuye. Basebewaletha lawomadoda phambi kwenkosi.


text:
UNebukadinezari wathi kibo: Kuliqiniso yini, lina Shadraki loMeshaki loAbedinego, ukuthi kalikhonzi onkulunkulu bami, kalikhuleki esithombeni segolide engisimisileyo?


text:
Khangelani, uba selilungile, lapho lisizwa ukukhala kophondo, lomhlanga, lechacho, lechachwana, logubhu lwezintambo, lomfece, lezinto zonke ezikhaliswayo, liwe phansi, likhuleke esithombeni engisenzileyo, kuzabe kulungile; kodwa uba lingakhuleki, lizaphoselwa masinyane esithandweni somlilo ovuthayo. Nguwuphi uNkulunkulu ozalikhulula ezandleni zami?


text:
OShadraki loMeshaki loAbedinego bayiphendula inkosi uNebukadinezari bathi: Kasifisi ukukuphendula kuloludaba.


text:
Uba kunjalo, uNkulunkulu wethu esimkhonzayo ulamandla okusikhulula esithandweni somlilo ovuthayo; yena uzasikhulula esandleni sakho, wena nkosi.


text:
Kodwa loba kungenjalo, yazi lokhu, wena nkosi, ukuthi thina kasiyikumkhonza unkulunkulu wakho, loba sikhuleke esithombeni segolide osimisileyo.


text:
UNebukadinezari wasethukuthela kakhulu, lobuso bakhe banyukumala ngoShadraki loMeshaki loAbedinego. Walaya ukuthi isithando somlilo sibaselwe kasikhombisa okwedlula ukubaselwa kwaso okwejwayelekileyo.


text:
Walaya amadoda alamandla ebuthweni lakhe ukubopha oShadraki loMeshaki loAbedinego, babaphosele esithandweni somlilo ovuthayo.


text:
Asebotshwa lawomadoda, egqoke amabhulugwe awo lamayembe awo lengowane zawo lezinye izigqoko zawo, aphoselwa esithandweni somlilo ovuthayo.


text:
Ngenxa yokuthi umlayo wenkosi wawulukhuni, lesithando somlilo sitshisa kakhulu, amalangabi omlilo abulala lawomadoda ayethwele oShadraki loMeshaki loAbedinego.


text:
Inkosi uNebukadinezari wamangala, wasuka ngokuphangisa. Wathi kubo abeluleki bakhe: Kasiphoselanga yini amadoda amathathu emlilweni ebotshiwe? Bayiphendula inkosi bathi: Sibili nkosi.


text:
Yaphendula yathi: Kodwa ngibona amadoda amane akhululekileyo ezihambela phakathi komlilo. kawalimalanga; leyesine ifanana lendodana yaboNkulunkulu.


text:
UNebukadinezari wasesondela emnyango wesithando somlilo ovuthayo, wathi: Shadraki loMeshaki loAbedinego, lina nceku zikaNkulunkulu oPhezukonke, phumani, lize lapha. Basebephuma emlilweni oShadraki loMeshaki loAbedinego.


text:
Iziphathamandla, izinduna, lababusi, labeluleki benkosi babuthana, babona lamadoda ukuthi umlilo kawubanga lamandla phezu kwemizimba yawo, lokuthi unwele lwamakhanda awo kalutshanga, lezambatho zawo kaziguqukanga, lokunuka komlilo kakunamathelanga kiwo.


text:
UNebukadinezari wasesithi: Kabongwe uNkulunkulu waboShadraki loMeshaki loAbedinego othume ingilosi yakhe ukukhulula inceku zakhe ezimthembileyo, zaze zadelela umlayo wenkosi, zanikela imizimba yazo kulokuthi zikhonze omunye uNkulunkulu endaweni kaNkulunkulu wazo.


text:
Ngakho ngami isimiso senziwa ukuthi bonke abantu, isizwe, lolimi, olukhuluma imphosiso ngoNkulunkulu kaShadraki loMeshaki loAbedinego uzaqunywaqunywa izitho, lendlu yakhe yenziwe inqumbi yomquba; ngoba kakukho omunye unkulunkulu olamandla okukhulula ngalindlela.


text:
Inkosi uNebukadinezari wathi kubo bonke abantu lezizwe lezindimi ezisemhlabeni wonke: Ukuthula kakwande phakathi kwenu!


text:
Yeka ubukhulu bezibonakaliso zakhe, lamandla ezimangaliso zakhe! Umbuso wakhe ungumbuso ongelakuphela, lokubusa kwakhe kungokwezizukulwana zonke.


text:
Ngaphupha iphupho elangethusayo, ngisalele embhedeni wami imicabango lemibono yengqondo yami yangethusa.


text:
Ngasengikhupha isimemezelo sokuthi bonke abahlakaniphileyo beBhabhiloni balethwe phambi kwami ukuze bangitshele ingcazelo yephupho.


text:
Zasezifika izanuse lezangoma lamaKhaladiya labafunda okutshiwo zinkanyezi, ngabatshela iphupho, kodwa behluleka ukungitshela ingcazelo yalo.


text:
Ekucineni uDaniyeli wafika kimi, lowo owathiwa ibizo likaNkulunkulu wami lokuthi uBeliteshazari, yena olomoya wabonkulunkulu abangcwele; ngamtshela iphupho ngathi:


text:
Wena Beliteshazari, nduna yezanuse, ngoba ngiyazi ukuthi ulomoya wabonkulunkulu abangcwele, lokuthi kakulamfihlakalo ekwehlulayo, nanti iphupho engiliphuphileyo; ngitshela ingcazelo yalo.


text:
Nansi imibono eyafika engqondweni yami ngisaIele embhedeni. Ngabona isihlahla phakathi komhlaba, sasiside kakhulu.


text:
Amahlamvu aso ayemahle, lezithelo zaso zazinengi, kukhona kiso ukudla kwabo bonke. Inyamazana zeganga zathola umthunzi ngaphansi kwaso, lenyoni zaphezulu zahlala engatsheni zaso, layo yonke inyama yondliwa kiso.


text:
Wamemeza wathi: Sigamuleleni phansi isihlahla, liqume ingatsha zaso, lisiphundle amahlamvu, lichithachithe izithelo zaso. Izinyamazana kazibaleke ngaphansi kwaso, lenyoni engatsheni zaso.


text:
Kodwa litshiye isidindi sigxumeke ngempande emhlabathini, sibotshiwe ngebhanti lensimbi lethusi phakathi kwamahlungu otshani beganga. Kathanjiswe yena ngamazolo aphezulu, ahlale etshanini lezinyamazana.


text:
Lesisigwebo siyisimemezelo sabangcwele abalindayo, isinqumo selizwi lazo, ukuze abaphilayo bazi ukuthi oPhezukonke uyabusa umbuso wabantu, awunike lowo athanda ukumnika, amise phezu kwawo abantukazana.


text:
Leliphupho ngaliphupha mina nkosi uNebukadinezari. Wena-ke, Beliteshazari, wangitshela ingcazelo yalo, ngoba bonke abahlakaniphileyo embusweni wami bengelamandla ukungitshela ingcazelo yalo; kodwa wena ulawo. ngoba umoya wabonkulunkulu abangcwele ukuwe.


text:
Khona uDaniyeli obizo lakhe lalinguBeliteshazari wamangala okwesikhatshana, lemicabango yakhe yamethusa. Inkosi yasisithi: Beliteshazari, ungethuswa liphupho lengcazelo yalo. UBeliteshazari waphendula wathi: Nkosi yami, iphupho kalibe ngelalabo abakuzondayo, lengcazelo yalo ibe ngeyezitha zakho.


text:
Isihlahla owasibonayo esakhula saqina, lesicholo saso safinyelela phezulu, sabonakala emhlabeni wonke,


text:
silamahlamvu amahle lezithelo ezinengi, silokudla kwabo bonke, lezinyamazana zeganga zathola umthunzi ngaphansi kwaso, lenyoni zaphezulu zahlala engatsheni zaso,


text:
singuwe, wena nkosi, osukhulile waqina. Ubukhulu bakho sebukhulile, bafinyelela phezulu, lokubusa kwakho kwafinyelela ekucineni komhlaba.


text:
Njengoba inkosi yabona ongcwele olindayo esehla evela ezulwini esithi: Gamulelani phansi isihlahla, lisiqede, kodwa litshiye isidindi sigxumeke ngempande emhlabathini sibotshwe ngebhanti lensimbi lethusi emahlungwini otshani beganga; yena athanjiswe ngamazolo aphezulu, ahlale lenyamazana zeganga, kuze kudlule iminyaka eyisikhombisa.


text:
sokuthi uzaxotshwa ebantwini, lenhlalo yakho izakuba lenyamazana zeganga, bakudlise utshani njengenkabi, bakunethise ngamazolo amazulu, lezikhathi eziyisikhombisa zidlule phezu kwakho, uze wazi ukuthi oPhezukonke uyabusa umbuso wabantu, uwunika lowo amthandayo.


text:
Njengoba kwalaywa ukuthi kutshiywe isidindi sesihlahla silempande, umbuso wakho uzaqina kusukela esikhathini ozakwazi ngaso ukuthi uNkulunkulu uyabusa.


text:
Ngakho-ke, wena nkosi, akuzwe iseluleko sami; yekela izono zakho, wenze ukulunga, uyekele leziphambeko zakho ngokutshengisa isihawu kwabacindezelweyo, ukuze mhlawumbe ungahlala uchelesile okwesikhathi eside.


text:
Ekupheleni kwenyanga ezilitshumi lambili inkosi yayihambahamba ephahleni lwendlu yenkosi eBhabhiloni,


text:
yathi: Kakusilo yini leliBhabhiloni elikhulu engalakha ngamandla ami amakhulu, laba ngumuzi wenkosi, laba lodumo lobukhosi bami?


text:
Kwathi inkosi ingakaqedi ukukhuluma, kwezwakala ilizwi livela ezulwini lisithi: Wena nkosi Nebukadinezari, kutshiwo kuwe ukuthi: Ubukhosi bususiwe kuwe;


text:
uzaxotshwa ebantwini, uhlale lenyamazana zeganga, udle utshani njengenkabi okweminyaka eyisikhombisa ukuze wazi ukuthi oPhezukonke uyabusa umbuso wabantu, awunike lowo athanda ukumnika.


text:
Lahle lagcwaliseka lelolizwi kuNebukadinezari. Waxotshwa ebantwini, wadla utshani njengenkabi, lomzimba wakhe wathanjiswa ngamazolo aphezulu, lezinwele zakhe zakhula zaze zalingana lensiba zelinqe, lenzipho zakhe zafanana lenzipho zenyoni.


text:
Ekupheleni-ke kwezinsuku mina Nebukadinezari ngaphakamisela amehlo ami emazulwini, lokuqedisisa kwami kwabuyela kimi; ngambusisa oPhezukonke, ngamdumisa, ngamhlonipha yena ophila kuze kube nininini. Ngoba ubuninimandla bakhe buyibuninimandla ngobungapheliyo, lombuso wakhe usuka kusizukulwana kusiya kusizukulwana;


text:
futhi bonke abakhileyo emhlabeni babalelwe njengeze, wenza njengentando yakhe ebuthweni lamazulu, lakwabakhileyo emhlabeni; kakho ongavimbela isandla sakhe, loba athi kuye: Wenzani?


text:
Ngasona lesosikhathi yabuya kimi ingqondo yami, lobukhosi bami kanye lodumo lwami kwabuyiselwa kimi, lodumo embusweni wami. Abeluleki bami leziphathamandla zami zangidinga, ngabuyiselwa embusweni wami, kwengezelelwa ubukhulu bami.


text:
Ngalokho-ke mina Nebukadinezari ngiyayibonga ngiyiphakamise ngiyidumise iNkosi yaphezulu; ngoba yonke imisebenzi yayo ilungile, lendlela zayo zinhle. Labo abazigqajayo uyabathobisa.


text:
Inkosi uBelishazari wenzela iziphathamandla zakhe eziyinkulungwane idili elikhulu, wanatha iwayini kanye lazo.


text:
UBelishazari esalikholisa iwayini walaya ukuthi kulethwe izitsha zegolide lezesiliva uNebukadinezari uyise ayezithethe ethempelini eJerusalema, ukuze inkosi leziphathamandla zayo labomkayo labanye abafazi bayo banathele kizo.


text:
Basebeziletha izitsha zegolide lezesiliva ezazithethwe ethempelini, endlini kaNkulunkulu eJerusalema; inkosi leziphathamandla zayo labomkayo labanye abafazi bayo banathela kizo.


text:
Banatha iwayini, badumisa onkulunkulu begolide labesiliva labethusi labensimbi labesigodo labelitshe.


text:
Kwahle kwavela iminwe yesandla somuntu, yabhala emdulini obhadiweyo wesigodlo senkosi maqondana lesiqobane sesibane; inkosi yasibona isandla sibhala.


text:
Yasiphenduka ibala layo, lemicabango yayo yayethusa, kwaxega izitho zokhalo lwayo, kwatshayana amadolo ayo.


text:
Yamemeza ukuthi kulethwe izangoma lamaKhaladiya labafunda okutshiwo zinkanyezi. Yathi kulababahlakaniphileyo beBhabhiloni: Lowo ofunda lumbhalo, angitshele ingcazelo yawo, uzagqokiswa okuyibubende, agqiziswe iketane legolide entanyeni yakhe, abe ngumbusi wesithathu embusweni.


text:
Basebengena bonke abahlakaniphileyo benkosi, kodwa behluleka ukuwubala umbhalo lokutshela inkosi ingcazelo yawo.


text:
Indlovukazi isizwa amazwi enkosi laweziphathamandla zayo yangena endlini yedili, yathi: Nkosi, phila kuze kube nininini! Imicabango yakho kayingakwethusi, leBala lakho lingaphenduki.


text:
Kukhona embusweni wakho umuntu olomoya wabonkulunkulu abangcwele. Ensukwini zikayihlo kwatholwa kuye ukukhanya lokuqedisisa lokuhlakanipha, ukuhlakanipha okufanana lokwabonkulunkulu, loyihlo inkosi uNebukadinezari wambeka waba yinduna yezanuse lezangoma lamaKhaladiya labafunda okutshiwo zinkanyezi,


text:
ngoba kwatholakala kulowomuntu othiwa nguDaniyeli, inkosi eyambiza ngokuthi nguBelitesbazari, umoya omuhle, lokwazi, lokuqedisisa ukuchaza amaphupho, lokuchasisa imizekeliso, lokuthukulula amafindo. Ake abizwe uDaniyeli, azekutsho ingcazelo yalo.


text:
UDaniyeli waselethwa phambi kwenkosi; inkosi yathi kuDaniyeli: O nguwe Daniyeli, omunye wabathunjwayo koJuda, inkosi ubaba eyamthatha koJuda.


text:
Sengizwile ngawe ukuthi umoya wabonkulunkulu ukuwe, lokuthi ukukhanya lokuqedisisa lokuhlakanipha okuhle kukhona kuwe.


text:
Abahlakaniphileyo lezangoma balethiwe phambi kwami ukuze bawufunde lumbhalo, bangitshele ingcazelo yawo. Kodwa behlulekile ukungitshela ingcazelo yendaba.


text:
Kodwa ngizwile ukuthi wena ulamandla ukutsho izingcazelo lokuthukulula amafindo. Ngakho-ke uba ungafunda lumbhalo, ungitshele ingcazelo yawo, uzagqokiswa okuyibubende, ugqiziswe iketane legolide entanyeni yakho, ube ngumbusi wesithathu embusweni.


text:
UDaniyeli wasephendula phambi kwenkosi wathi: Zigcinele izipho zakho, unike omunye umvuzo wakho. Kodwa ngizayifundela inkosi umbhalo, ngiyitshele ingcazelo yawo.


text:
Ngenxa yobukhulu amnika bona bonke abantu bezizwe lezindimi bathuthumela besaba phambi kwakhe; wambulala ayethanda ukumbulala, wamyekela ayethanda ukuthi aphile, wamphakamisa ayethanda ukumphakamisa, wamehlisa ayethanda ukumehlisa.


text:
Kodwa lapho inhliziyo yakhe isizikhukhumeza, lomoya wakhe ususiba lukhuni waze wazigqaja, wakhutshwa esihlalweni sakhe sobukhosi, kwasuswa lodumo lwakhe.


text:
Waxotshwa ebantwini, lengqondo yakhe yenziwa yafanana leyenyamazana, wahlala labobabhemi beganga, wadla utshani njengenkabi, lomzimba wakhe wathanjiswa ngamazolo aphezulu, waze wazi ukuthi uNkulunkulu oPhezukonke uyabusa umbuso wabantu, abeke kuwo lowo athanda ukumbeka.


text:
kodwa umelene leNkosi yaphezulu; kwalethwa lezitsha zendlu yayo phambi kwakho; wena leziphathamandla zakho labomkakho labanye abafazi bakho lanathela kuzo iwayini. Wadumisa onkulunkulu besiliva labegolide labethusi labensimbi labezigodo labamatshe, abangaboniyo labangezwayo labangaziyo; kodwa uNkulunkulu ophethe ngesandla sakhe umphefumulo wakho lezindlela zakho zonke ezingezakhe kawumdumisanga.


text:
UBelishazari waselaya ukuthi uDaniyeli agqokiswe okuyibubende, agqiziswe iketane legolide entanyeni yakhe, kwenziwa isimemezelo ngaye sokuthi abe ngumbusi wesithathu embusweni.


text:
Phezu kwazo wamisa abongameli abathathu, omunye wabo enguDaniyeli, ukuze iziphathamandla zibike kubo ukuze inkosi ingalahlekelwa lutho.


text:
UDaniyeli lowo wabedlula bonke abongameli leziphathamandla zonke, ngoba wayelomoya omuhle. Inkosi yazimisela ukumbeka phezu kombuso wonke.


text:
Abongameli leziphathamandla basebedinga ulutho uDaniyeli abangamsola ngalo mayelana lombuso; kodwa behluleka ukuzuza ulutho abangamsola ngalo lokuzuza icala. ngoba wayethembekile engelaso isiphosiso lecala.


text:
Lawomadoda asesithi: Singeke sithole ulutho esingamsola ngalo uDaniyeli ngaphandle kokuthi siluthole mayelana lomlayo kaNkulunkulu wakhe.


text:
Ngakho-ke labobongameli lezikhulu bavumelana ukuya enkosini, bathi kuyo: Nkosi Dariyusi, phila kuze kube nininini!


text:
Bonke abongameli bombuso, lezinduna, leziphathamandla, labeluleki, lababusi, bavumelene ukuthi inkosi imise umthetho, ikhuphe isimemezelo esiqinileyo ngawo sokuthi lowo okhuleka komunye uNkulunkulu loba omunye umuntu ensukwini ezingamatshumi amathathu ezizayo ngaphandle kwakho, nkosi, uzaphoselwa emgodini wezilwane.


text:
Khathesi-ke, wena nkosi, misa lumlayo ngokuwubhala kulincwadi ukuze ungaguqulwa, ngoba umthetho wamaMede lamaPerisiya kawuguquki.


text:
Lapho uDaniyeli asesazi ukuthi inkosi isibhalile encwadini, wangena endlini yakhe; amawindi endlu yakhe ephezulu ayekhangele iJerusalema. Kathathu ngosuku ekhuleka edumisa uNkulunkulu wakhe njengokwenza kwakhe insuku zonke.


text:
Asesiza enkosini, ayikhumbuza umthetho athi: Wena nkosi, kawubhalanga yini umthetho wokuthi lowomuntu okhuleka komunye uNkulunkulu loba omunye umuntu ensukwini ezingamatshumi amathathu ezizayo ngaphandle kwakho, wena nkosi, uzaphoselwa emgodini wezilwane? Inkosi yaphendula yathi: Lokhu kumisiwe ngomthetho wamaMede lamaPerisiya ongelakuguqulwa.


text:
Asephendula enkosini esithi: UDaniyeli lowo ongomunye wabathunjiweyo bakoJuda kakunanzi, wena nkosi, lomthetho owulobileyo, kodwa uyakhuleka kuNkulunkulu wakhe kathathu ngosuku.


text:
Lapho inkosi isizwile lawomazwi yaba losizi kakhulu, yadinga indlela yokumkhulula uDaniyeli. Yanakana ngokumophula laze latshona ilanga.


text:
Asesiza enkosini lawomadoda, athi kuyo: nkosi, khumbula ukuthi kungumthetho wamaMede lamaPerisiya ukuthi kakulamlayo lomthetho omiswa yinkosi ongaguqulwa.


text:
Inkosi yasilaya ukuthi uDaniyeli alethwe, aphoselwe emgodini wezilwane. Yathi kuDaniyeli: Kungathi uNkulunkulu wakho omkhonzayo njalonjalo angakukhulula!


text:
Kwasekulethwa ilitshe, labekwa emlonyeni womgodi, lenkosi yalinameka ngophawu lwayo langophawu lweziphathamandla zayo ukuze isinqumo mayelana loDaniyeli singaguqulwa.


text:
Inkosi yasisiya endlini yayo, yazila ukudla ngalobobusuku; kakulethwanga sifazana kuyo, yaswela lobuthongo.


text:
Ekufikeni kwayo emgodini lapho owayekhona uDaniyeli, yamemeza ngelizwi elibuhlungu, yathi kuDaniyeli: We Daniyeli, nceku kaNkulunkulu ophilayo, uNkulunkulu wakho omkhonzayo njalonjalo ukusindisile yini ezilwaneni?


text:
UNkulunkulu wami uthume ingilosi yakhe, yavala imilomo yezilwane, kazingilimazanga, ngoba ngitholwe ngingelacala phambi kwakhe; laphambi kwakho, nkosi, kangonanga lutho.


text:
Inkosi yasithokoza kakhulu, yalaya ukuthi uDaniyeli akhutshwe emgodini. Ngakho uDaniyeli wasekhutshwa emgodini, watholakala engalimalanga, ngoba wayethembe kuNkulunkulu wakhe.


text:
Inkosi yasilaya ukuthi kulethwe lawomadoda ayemmangelele uDaniyeli, aphoselwe emgodini wezilwane, wona labantwana bawo labomkawo. Kwathi bengakafiki ekucineni komgodi, iziIwane zabaqaga, zafohloza wonke amathambo abo, aba yizicucu.


text:
Inkosi uDariyusi yasilobela bonke abantu bezizwe zonke lezindimi zonke ezihlala emhlabeni wonke, yathi: Ukuthula kakwande kini.


text:
Ngiyamisa umthetho ukuthi kuwo wonke amazwe asembusweni wami abantu kabathuthumele bamesabe uNkulunkulu kaDaniyeli. Ngoba unguNkulunkulu ophilayo, lohlala kuze kube nininini. Umbuso wakhe kawuyikuchithwa lokubusa kwakhe kuzakuma kuze kube sekupheleni.


text:
Uyakhulula, ophule, enze izibonakaliso lezimangaliso ezulwini lemhlabeni, yena umkhulule uDaniyeli emandleni ezilwane.


text:
Ngakho-ke uDaniyeli waphumelela esikhathini sonke sokubusa kukaDariyusi lesokubusa kukaKurosi umPerisiya.


text:
Ngomnyaka wokuqala kaBelishazari, inkosi yeBhabhiloni, uDaniyeli waphupha iphupho, wabona lemibono ngengqondo yakhe esalele embhedeni wakhe. Waselibhala iphupho, waqalisa


text:
Esokuqala sasifanana lesilwane, silempiko zenkozi. Kwathi lapho ngisakhangele, impiko zaso zephulwa, saphakanyiswa omhlabathini, samiswa ngenyawo ezimbili njengomuntu, sanikwa ingqondo yomuntu.


text:
Isilo sesibili sasifanana lebhere. Sasiquthile silembambo ezintathu emlonyeni waso phakathi kwamazinyo aso. Kwathiwa kuso: Vuka, udle inyama enengi.


text:
Emva kwalokho ngakhangela, ngabona esinye esifanana lengwe, silempiko ezine zenyoni emhlana waso, silamakhanda amane, sanikwa amandla okubusa.


text:
Emva kwalokho ngabona emibonweni ebusuku isilo sesine, esesabekayo kakhulu, silamandla amakhulu, silamazinyo amakhulu ensimbi, sadla safohloza, lokuseleyo sakuhlifiza ngenyawo. Sasehlukile kuzo zonke izilo ezazingaphambi kwaso, silempondo ezilitshumi.


text:
Ngisazikhangele impondo, kwaphuma olunye phakathi kwazo, oluncinyane; kwasekusitshunwa ezintathu ezokuqala ukulucentela indawo. Lwalulamehlo afanana lawomuntu, lomlomo okhuluma amazwi okuzincoma.


text:
Ngisakhangele, kwabekwa izihlalo zobukhosi, kwahlala oyisimakade; izembatho zakhe zazimhlophe njengeliqhwa elikhithikayo, lenwele zekhanda lakhe zinjengoboya bezimvu obuhlambulukileyo; isihlalo sakhe sobukhosi singamalangabi omlilo, lamavili aso enjengomlilo ovuthayo,


text:
Kwavela umkhonjwana womlilo, waphumela ngaphambi kwakhe. Inkulungwane zezinkulungwane zamkhonza, lezinkulungwane ezilitshumi zezinkulungwane ezilitshumi zema phambi kwakhe. Isahlulelo sazimisa, lezincwadi zavulwa.


text:
Ngasengikhangela ngenxa yomsindo wamazwi okuzincoma ayekhulunywa luphondo. Ngisakhangele, isilo sabulawa, lomzimba waso wachithwa, wanikelwa ukutshiswa ngomlilo.


text:
Ngabona emibonweni ebusuku kufika lamayezi aphezulu ofanana lendodana yomuntu, wafika koyisimakade, wasondezwa phambi kwakhe.


text:
Wanikwa amandla okubusa, lodumo, lombuso, ukuze bonke abantu bezizwe lezindimi bamkhonze. Ukubusa kwakhe kakulakuphela, kakuyikudlula, lombuso wakhe uyilowo ongayikuchithwa.


text:
Ngasondela komunye walabo abemi lapho, ngambuza iqiniso ngakho konke lokhu. Wasengitshela, wangibonisa ingcazelo yalezozinto.


text:
Ngasengithanda ukwazi iqiniso mayelana lesilo sesine esasehlukile kwezinye zonke, sisesabeka kakhulu, silamazinyo ensimbi lenzipho zethusi, esadla safohloza, sahlifiza okuseleyo ngenyawo zaso.


text:
Futhi ngathanda ukwazi langempondo ezilitshumi ezazisemhlokweni yaso, langolunye uphondo okwathi ekuphumeni kwalo zawa ezintathu, uphondo olwalulamehlo lomlomo owakhuluma amazwi okuzincoma, olwakhanya lulukhulu kulezinye.


text:
kwaze kwafika oyisimakade, lesahlulelo saphiwa abangcwele boPhezukonke; kwafika isikhathi sokuthi abangcwele bemukeliswe umbuso.


text:
Wangiphendula wathi: Isilo sesine sizakuba ngumbuso wesine emhlabeni, ozakwehluka kuyo yonke imibuso; uzachitha umhlaba wonke, uwuhlifize, uwufohloze.


text:
Impondo ezilitshumi zingamakhosi alitshumi azavela kulowombuso. Kuzavela enye emva kwawo, yona izakwehluka kwawokuqala, izachitha amakhosi amathathu.


text:
Izakhuluma kubi ngoPhezukonke, ihluphe abangcwele boPhezukonke. Izanakana ukuguqula izikhathi zemikhosi lomlayo. Abangcwele bazanikelwa esandleni sayo, iminyaka emithathu lengxenye.


text:
Amandla lobukhulu bemibuso yonke engaphansi komthunzi welanga kuzanikwa abantu abangcwele boPhezukonke. Ukubusa kwabo kakuyikuphela, layo yonke imibuso izabakhonza ibalalele.


text:
Luphelela lapha udaba. Mina Daniyeli, imicabango yami yangethusa kakhulu, kwaphenduka lebala lami. Ngakugcina kwaba yimfihlo.


text:
Ngomnyaka wesithathu wokubusa kwenkosi uBelishazari kwabonakala umbono kimi mina Daniyeli, emva kwalowo owabonakala kimi kuqala.


text:
Ngabona embonweni kungathi ngiseSusa emzini omkhulu welizwe iElamu; ngabonake embonweni kungathi ngisemfuleni iUlayi.


text:
Nga phakamisa amehlo ami, khangela, inqama imi ekhunjini lomfula. Yayilempondo ezimbili, impondo zombili, zazinde, olwesibili lulude okwedlula olunye.


text:
Ngayibona inqama igqikilela ngentshonalanga langenyakatho langeningizimu; kwakungelanyamazana eyayingema phambi kwayo kwakungekho muntu ongaphephisa lutho emandleni ayo; yayizenzela santando, yazikhukhumeza.


text:
Kwathi ngisacabanga, khangela, kwaqhamuka impongo ivela ngentshonalanga idabula umhlaba wonke, inganyatheii phansi. Yayilophondo oluqaphileyo phakathi kwamehlo ayo.


text:
Yafika enqameni elempondo ezimbili engangiyibone imi ekhunjini lomfula, yayisukela ekuthukutheleni kwayo okukhulu.


text:
Ngayibona isondela enqameni, yayithukuthelela kakhulu, yayitshaya, yephula impondo zayo zombili. Inqama yayingelamandla okuyimela; impongo yayiwisela phansi, yayihlifiza; kwakungekho owayengayephula inqama emandleni ayo.


text:
Impongo yazikhukhumeza kakhulu; kodwa kwathi isilamandla, uphondo lwayo olukhulu lwephuka, endaweni yalo kwaphuma impondo ezine eziqaphileyo zikhangele emagumbini amane amazulu.


text:
Kolunye lwazo kwaphuma uphondo oluncinyane, lwakhula kakhulu, lwatshengisa amandla ayo enginizimu lempumalanga laselizweni elihle.


text:
Lwakhula lwaba lukhulu lwaze lwafinyelela ebuthweni lamazulu; lwazidilizela phansi ezinye inkanyezi, lwazinyathela.


text:
Lwazikhukhumeza lwaze lwalingana lenkosi yezinkanyezi. Lwamisa iminikelo yayo etshiswa insuku zonke, lwadiliza indlu yayo engcwele,


text:
lwanikela lezinkanyezi; lwafaka okubi esikhundleni somnikelo, lwaphosela phansi iqiniso, luphumelela kukho konke.


text:
Ngasengisizwa ongcwele okhuluma, lomunye owathi kulowo okhulumayo: Koze kube nini lumbono usiba khona owomnikelo otshiswa insuku zonke? Koze kube nini isono esichithayo sisenziwa? Koze kube nini kuyekelwa indawo engcwele lezinkanyezi ukuthi zinyathelwe phansi?


text:
Wathi kuye: Kuzaze kube yizikhathi zokuhlwa lezokusa eziyizinkulungwane ezimbili lamakhulu amathathu zokunikelwa kweminikelo; besekulungiswa indawo engcwele.


text:
Kwathi sengiwubonile umbono, mina Daniyeli, ngazama ukuwuqedisisa. Khangela, kwasekusima phambi kwami othile olesimo somuntu.


text:
Ngezwa ilizwi lomuntu phakathi komfula iUlayi, limemeza lisithi: Gabriyeli, yenza lumuntu ukuthi awuqedisise umbono.


text:
UGabriyeli wasesondela lapho engimi khona. Esefikile ngatshaywa luvalo, ngathi mbo ngobuso phansi. Kodwa yena wathi kimi: Ndodana yomuntu, qedisisa ukuthi umbono ungowesikhathi sokucina.


text:
Kwathi esakhuluma lami, ngaqaleka ngawela phansi; kodwa wangithinta, wasengiphakamisa engimisa ngenyawo.


text:
Wathi: Khangela, ngizakutshela okuzakwenzeka ekupheleni kwentukuthelo, ngoba ukucina kuzakuba ngesikhathi esimisiweyo.


text:
Uphondo olwephukayo, okwakhula impondo ezine endaweni yalo, lokhu kuyimibuso emine ezavela esizweni sayo, kodwa ingabi lamandla ayo.


text:
Ensukwini zokucina zaleyomibuso, lapho izono zayo sezizinkulu, kuzavela inkosi elolunya elukhuni lekhohlisayo.


text:
Izakuba lamandla amakhulu, ilethe ukuchitheka okwesabekayo, iphumelele kulokho ekwenzayo, ichithe amaqhawe labantu babangcwele.


text:
Ngobuqili bayo izakwenza inkohliso iphumelele, izikhukhumeze engqondweni yayo, ichithe abanengi ngokubajuma, ize imelane leNkosi yamakhosi, kodwa izaphohlozwa kungeyisikho ngezandla zomuntu.


text:
Umbono wezikhathi zokuhlwa lezokusa osulandisiwe uliqiniso. Kodwa kawube yimfihlo, ngoba ungowensuku ezinengi ezizayo.


text:
Mina Daniyeli, ngasengiphela amandla, ngagula insuku ezithile; ngavuka ngenza umsebenzi wenkosi, kodwa ngamangaliswa yilowombono, kangaze ngawuqedisisa.


text:
Ngomnyaka wokuqala kaDariyusi indodana kaAhasuwerusi, umMede ngokuzalwa, owabekwa waba yinkosi yamaKhaladiya,


text:
ngomnyaka wokuqala wokubusa kwakhe, mina Daniyeli ngabona ezincwadini ukuthi ubunengi beminyaka yokuchitheka kweJerusalema, elakhuluma ngayo ilizwi le Nkosi kuJeremiya umprofethi, uzakuba yiminyaka engamatshumi ayisikhombisa.


text:
Ngasengikhuleka kuNkulunkulu iNkosi, ngayincenga, ngizila ukudla, ngigqoke amalembu amasaka, ngihlezi esilotheni.


text:
Ngakhuleka e Nkosi ni uNkulunkulu wami. ngavuma izono ngathi: Wena Nkosi, Nkulunkulu omkhulu lowesabekayo, ogcina isivumelwano lothando kwabakuthandayo labagcina imilayo yakho,


text:
kasilalelanga inceku zakho abaprofethi, ezikhulume ebizweni lakho emakhosini ethu, lezikhulwini zethu, lakubobaba, lakibo bonke abantu belizwe.


text:
Kukhona ukulunga kuwe, Nkosi, kodwa kithi kukhona ihlazo njengalamhlanje ebantwini bakoJuda, labakhileyo eJerusalema, lakuIsrayeli wonke, kubo abaseduze labakhatshana. emazweni wonke obaxotshele kiwo ngenxa yenkohliso abayenze kuwe.


text:
Kasilalelanga ilizwi lakho ngokulandela imilayo yakho owasimisela yona ngezinceku zakho abaprofethi.


text:
UIsrayeli wonke weqe umlayo wakho, waphambuka kiwo, wala ukulalela ilizwi lakho. Isiqalekiso lesifungo esibhaliweyo emlayweni kaMozisi inceku yakho sehliselwe phezu kwethu, ngoba sonile kuwe.


text:
Uqinisile amazwi akho owawakhuluma emelene lathi njalo emelene labahluleli bethu abasahlulelayo ngokusehlisela umonakalo omkhulu, ngoba emazulwini wonke kakuzanga kwenziwe okunjengalokho okwenziwe eJerusalema.


text:
Lumonakalo wonke usehlele njengoba kubhaliwe emlayweni kaMozisi; kodwa kasiyincenganga i Nkosi uNkulunkulu wethu, ukuthi sitshiye izono zethu, silalele iqiniso layo.


text:
Ngakho-ke i Nkosi yasisidlinzeka ngomonakalo, yawehlisela phezu kwethu; ngoba i Nkosi uNkulunkulu wethu ilungile emisebenzini yayo yonke eyenzileyo, thina kasililalelanga ilizwi layo.


text:
Khathesi-ke, Nkosi Nkulunkulu wethu, owabakhuphayo abantu bakho elizweni leGibhithe ngesandla esilamandla, wazenzela udumo njengalamhlanje, sonile senza okubi.


text:
Nkosi, ngakho konke ukulunga kwakho dedisa ulaka lwakho lokuthukuthela kwakho emzini weJerusalema, entabeni yakho engcwele. Ngoba ngenxa yezono zethu langobubi babobaba iJerusalema labantu bakho bayisiga phakathi kwabo bonke abasihanqileyo.


text:
Ngakho-ke, Nkulunkulu wethu, zwana umkhuleko wenceku yakho lokuncenga kwayo; langenxa yebizo lakho, Nkosi, ukhanyise futhi ubuso bakho endlini yakho engcwele echithekileyo.


text:
Nkulunkulu wami, beka indlebe yakho uzwe; vula amehlo akho ubone ukuchitheka kwethu, lokomuzi obizwa ngebizo lakho; ngoba kasikhuleki kuwe ngenxa yokulunga kwethu, kodwa ngenxa yesihawu sakho esikhulu.


text:
Nkosi, zwana! Nkosi, thethelela! Nkosi, nanzelela wenze! Ungalibali, ngenxa yebizo lakho, Nkulunkulu wami, ngoba umuzi wakho labantu bakho babizwa ngebizo lakho.


text:
Kwathi ngisakhuluma ngikhuleka, ngivuma izono zami lezono zabantu bakithi uIsrayeli, ngincenga i Nkosi uNkulunkulu wami ngentaba engcwele kaNkulunkulu wami,


text:
ngisakhuluma ngikhuleka, lowomuntu uGabriyeli engambona embonweni kuqala waphaphela kimi masinyane ngesikhathi somnikelo wakusihlwa.


text:
Ekuqaliseni kokuncenga kwakho kwaphuma ilizwi, ngize ukukutshela lona, ngoba uyathandeka kakhulu. Ngakho-ke lilalele ilizwi, uqedisise umbono.


text:
Amaviki angamatshumi ayisikhombisa amiswe phezu kwabantu bakho laphezu komuzi wakho ongcwele ukuqeda ububi, lokuphela izono, lokwenzela isono inhlawulo yokuthula, lokungenisa ukulunga okulaphakade, lokuphawula umbono lesiprofethi, lokugcoba ingcwelengcwele.


text:
Ngakho-ke yazi uqedisise ukuthi kusukela ekuphumeni kwelizwi ukuthi kwakhiwe futhi iJerusalema kuze kube sekufikeni kogcotshiweyo, ungumbusi, kuzakuba ngamaviki ayisikhombisa. IJerusalema izahlala yakhiwe okwamaviki angamatshumi ayisithupha lambili ilezindlela lemifolo yamanzi, kodwa kuzakuba yisikhathi sokuhlupheka.


text:
Lemva kwamaviki angamatshumi ayisithupha lambili uMesiya uzaqunywa, kodwa kungesi kwakhe; lomuzi lendawo engcwele abantu bombusi abazakuza bazawuchitha; lokuphela kwawo kuzakuba ngesikhukhula, njalo kuze kube sekupheleni kwempi ukuchitheka kumisiwe.


text:
Njalo uzaqinisa isivumelwano labanengi okweviki eyodwa, laphakathi kweviki uzakwenza umhlatshelo lomnikelo kume; ngophiko lwezinengiso kuzakwenza kuchitheke, kuze kube sekutshabalaleni, lokumisiweyo kuzathululelwa phezu kochithwayo.


text:
Ngomnyaka wesithathu kaKurosi inkosi yePerisiya ilizwi lembulelwa uDaniyeli, owayethiwa nguBeliteshazari. Lelolizwi laliqinisiIe, kodwa kwakulukhuni ukuliqedisisa. Waliqedisisa ngombono.


text:
Kangidlanga okumnandi lenyama, kanginathanga lewayini, futhi kangigcobanga okwamaviki amathathu agcweleyo.


text:
Ngosuku lwamatshumi amabili lane ngenyanga yokuqala, lapho ngangimi ekhunjini lomfula omkhulu othiwa iTigrisi,


text:
ngaphakamisa amehlo ami, ngabona, khangela, umuntu egqoke ilembu elicolekileyo, ebophe ngebhanti legolide leOfiri ekhalweni lwakhe.


text:
Umzimba wakhe wawunjengelitshe elithiwa yibherule*, lobuso bakhe bunjengokuphazima kombane, lamehlo akhe enjengezihlanti* ezivuthayo, ingalo lemibala yakhe kunjengokukhazimula kwethusi elikhazimulayo, lokuzwakala kwelizwi lakhe kunjengomsindo wexuku.


text:
Yimi ngedwa engabona lowombono, ngoba abantu ababelami kabawubonanga, kodwa behlelwa yikuthuthumela okukhulu, babaleka ukuze bacatshe.


text:
Ngakho-ke ngasengisala ngedwa, ngawubona lumbono omkhulu, ngaphelelwa ngamandla, ubuso bami baguquka kubi.


text:
Wathi kimi: Daniyeli, wena muntu othandekayo kakhulu, zwana lamazwi engiwakhuluma kuwe; sukuma ume, ngoba sengithunywe kuwe. Kwathi ekhuluma lelilizwi kimi, ngasukuma ngithuthumela.


text:
Wasesithi kimi: Ungesabi, Daniyeli, ngoba kusukela esukwini lokuqala owazama ngalo ukusebenzisa ingqondo yakho ukuze uqedisise, wazithoba phambi kukaNkulunkulu wakho, amazwi akho ezwakele, ngizile ngenxa yamazwi akho.


text:
Umbusi wesizwe samaPerisiya wamelana lami insuku ezingamatshumi amabili lanye; kodwa khangela, uMikayeli omunye wababusi abakhulu weza ukungisiza; ngoba ngangitshiywe ngedwa embusweni sePerisiya,


text:
ngizile ukuthi ngikwenze uqedisise okuzakwehlela abantu bakini ensukwini zokucina. Lo ngumbono ngensuku ezizayo.


text:
Khangela, okunye okufanana lomuntu kwathinta umlomo wami; ngavula umlomo wami, ngakhuluma. Ngathi kulowo omi phambi kwami: Nkosi yami, ngenxa yombono ngifikelwe yibuhlungu, kangiselawo amandla.


text:
Mina-ke, inceku yeNkosi yami, ngingakhuluma ngithini eNkosini yami? Ngoba kangiselawo amandla, sengisehluleka lokuphefumula.


text:
Wasesithi: Wena muntu othandekayo kakhulu, ungesabi; ukuthula kakube kuwe, qina ume isibindi. Kwathi lapho ekhuluma lami ngaqina, ngasengisithi: Kayikhulume iNkosi yami, ngoba isingiqinisile.


text:
Wasesithi: Uyazi ukuthi ngizeleni kuwe? Kodwa khathesi ngizabuyela ukulwa lombusi wePerisiya; kuthi lapho sengimehlule, khangela, kufike umbusi wamaGriki.


text:
Kodwa ngizakutshela okubhaliweyo encwadini yeqiniso; kakho loyedwa oziqinisa lami ukumelana labo ngaphandle kukaMikayeli umbusi wenu.


text:
Khathesi ngizakutshela. Khangela, kusezavela amakhosi amathathu ePerisiya; eyesine izanotha okwedlula wonke. Kuthi lapho isiqinile ngenxa yenotho yayo, ibavuse bonke ukumelana lombuso wamaGriki.


text:
Izakwenela ukuvela nje, umbuso wayo uchithwe wehlukaniswe izigaba ezine zamazulu, kodwa unganikwa inzalo yayo, ungabuswa njengokubusa kwayo. Ngoba umbuso wayo uzasitshunwa, unikwe abanye ngaphandle kwalaba.


text:
Inkosi yeningizimu izakuba lamandla, kodwa omunye wababusi bayo uzakuba lamandla ukuyedlula, abe lombuso omkhulu.


text:
Emva kweminyaka izakwenza isivumelwano, inkosi yeningizimu yendisele indodakazi yayo enkosini yenyakatho ukuze enze isivumelwano sokuthula; kodwa kasiyikuma, yona kanye lenceku zayo eyafika lazo, lomntwana wayo, lomkayo bazabulawa.


text:
Ngalezozikhathi kuzavela olihlumela empandeni zaleyondodakazi athathe indawo yenkosi. Uzakuza lebutho lenkosi yenyakatho, angene enqabeni yayo, alwe labantu bayo, abehlule.


text:
Uzathumbela eGibhithe onkulunkulu babo, lezithombe zabo zensimbi, lezitsha zabo eziligugu ezesiliva lezegolide. Okweminyaka eminengi kayikuba asayihlasela inkosi yenyakatho.


text:
Amadodana ayo azahloma abuthe ibutho elikhulu; enye izakhukhula yedlule, ilwe ize ifike enqabeni yayo.


text:
Inkosi yeningizimu izathukuthela, iphume ukulwa lenkosi yenyakatho, ibuthe ibutho elikhulu, kodwa izanikelwa esandleni sesitha sayo.


text:
Lapho ixuku selithunjiwe, inhliziyo yayo izaziphakamisa, ibulale amatshumi ezinkulungwane, kodwa kayiyikunqoba.


text:
Inkosi yenyakatho ibuye ibuthe futhi ibutho elikhulu kuleyokuqala; kuthi emva kweminyaka ethile ifike lebutho elikhulu lempahla ezinengi.


text:
Ngalezozikhathi abanengi bazayivukela inkosi yeningizimu. Abantu abalesihluku phakathi kwabantu bakini bazavuka ukuze bagcwalise umbono, kodwa behluleke.


text:
Inkosi yenyakatho ibisifika, yakhe idundulu lokuvimbezela, iwuthathe umuzi obiyelweyo. Ibutho leningizimu kaliyikuma kanye lamabutho ayo akhethiweyo, azaswela amandla.


text:
Kodwa ehlaselayo izakwenza ekuthandayo, kungabi khona loyedwa oyimelayo. Izakuma elizweni elihle, lonke libe sesandleni sayo.


text:
Izazimisela ukunqoba umbuso wonke wenkosi yeningizimu, yenze isivumelwano layo, iyendisele indodakazi yayo ukuze kuchitheke umbuso wayo; kodwa lokhu kakuyikuphumelela.


text:
Emva kwalokho etshibilikela ezihlengeni, iwanqobe amanengi awo; kodwa induna yezizweni izakuqeda lokhu ukuzikhukhumeza kwayo, ikuphendule kube lihlazo.


text:
Esikhundleni sayo kuzavela enye inkosi ezathuma umthelisi ukuthelisa abantu abacindezele; kodwa ngensuku ezinlutshwana izabulawa, kungeyisikho obala loba empini.


text:
Esikhundleni sayo kuzavela umuntu odelelekileyo ongabunikwanga ubukhosi, afike kungananzelelwe, awuthathe umbuso ngokukhohlisa.


text:
Kusukela esikhathini sokwenziwa kwesivumelwano laye uzasebenza ngobuqili, aqine abe lamandla elabantu abalutshwana.


text:
Uzanqoba izindawo ezinothileyo zombuso, enze okungenziwanga ngoyise, laboyise baboyise, abele abalandeli bakhe impango lokuthunjiweyo lempahla; enze amacebo okuhlasela inqaba, kodwa kube ngokwesikhatshana nje.


text:
Uzasukela inkosi yeningizimu ngamandla lesibindi elebutho elikhulu; inkosi yeningizimu ilwe laye ilebutho elikhulu elilamandla; kodwa kayiyikuma, ngoba abantu bazayenzela amacebo.


text:
Amakhosi amabili esidla ndawonye azakwenza amacebo, akhohlisane, kodwa kungawasizi. Kodwa ukuphela kuzafika ngesikhathi esimisiweyo.


text:
Uzabuyela elizweni lakhe elempahla enengi, kodwa inhliziyo yakhe imelane lesivumelwano esingcwele, enze akufunayo, abesebuyela elizweni lakhe.


text:
Imikhumbi yamaRoma izamhlasela, abesesesaba, abuyele emuva; uzabuyela ethukuthele, asukelane lesivumelwano esingcwele. Uzabuya asekele labo abadele isivumelwano esingcwele.


text:
Amabutho akhe azafika angcolise ithempeli lenqaba, asuse umnikelo otshiswa insuku zonke, amise amanyala aletha ukuchitheka.


text:
Uzabakhohlisa ngokubabamba amehlo labo abephula isivumelwano; kodwa abantu abamaziyo uNkulunkulu wabo bazakuma baqine, balwe.


text:
Abahlakaniphileyo babantu bazafundisa abanengi, kodwa bezakuwa ngenkemba langomlilo, babanjwe, bathunjwe okwensuku ezithile.


text:
Abanye babahlakaniphileyo bazabulawa ukuze abanye bahlolwe, bahlanjululwe, benziwe babe mhlophe, kuze kufike isikhathi sokuphela, ngoba kungokwesikhathi esimisiweyo.


text:
Inkosi izakwenza ekuthandayo; izaziphakamisa izikhulise ngaphezu kwabo bonke onkulunkulu, ikhulume okumangalisayo ngonkulunkulu, iphumelele kuze kuphelele intukuthelo. ngoba okumisiweyo kuzakwenziwa.


text:
Kayiyikunanza onkulunkulu baboyise lonkulunkulu othandwa ngabesifazana; kayiyikunanza loyedwa uNkulunkulu, ngoba izazikhulisa ibe phezu kwabo bonke.


text:
Izadumisa uNkulunkulu wezinqaba; uNkulunkulu owayengaziwa ngoyise izamdumisa ngegolide langesiliva, langamatshe amahle, langezipho ezibiza imali enengi.


text:
Izagcwalisa inqaba zayo eziqinileyo ngabantu bezizweni, abantu abakhonza uNkulunkulu wezizweni; labo abayivumayo ibanike udumo, ibenze ababusi phezu kwabanengi, ibanike umvuzo wamazwe.


text:
Ngesikhathi sokuphela inkosi yeningizimu izayihlasela; kodwa inkosi yenyakatho izayisukela njengesivunguzane ilezinqola, labagadi bamabhiza, lemikhumbi eminengi, ihlasele amazwe, ikhukhule, idlule.


text:
Izangena elizweni elihle, ibulale amatshumi azinkulungwane; kodwa iEdoma loMowabi lengxenye enkulu yabeAmoni bazaphunyuka esandleni sayo.


text:
Izathatha inotho yegolide leyesiliva lazo zonke izinto eziligugu zeGibhithe; amaLibiya lamaEtiyopiya azayikhonza.


text:
Kodwa izakwethuswa yimibiko evela empumalanga lenyakatho, iphume ngokuthukuthela okukhulu ukuqeda lokutshabalalisa abanengi.


text:
Izamisa amathente ayo obukhosi phakathi kolwandle lentaba enhle engcwele. Kodwa izakufa, kungekho ongayisiza.


text:
Ngalesosikhathi kuzavela uMikayeli, umbusi omkhulu olinda abantu bakini. Kuzakuba khona isikhathi sokuhlupheka esingazanga sibe khona kusukela ekuqaleni kwezizwe kuze kube ngalesosikhathi. Kodwa ngalesosikhathi bazakhululwa abantu bakini, bonke ababhaliweyo egwalweni.


text:
Labanengi abaleleyo ethulini lomhlaba bazavuka, abanye bavukele impilo elaphakade, labanye bavukele ihlazo lokuhlekwa okulaphakade.


text:
Abahlakaniphileyo bazakhanya njengokukhanya kwesibhakabhaka, lalabo abaphendulela abanengi ekulungeni bakhanye njengezinkanyezi kuze kube nininini.


text:
Kodwa, wena Daniyeli, vala amazwi, unameke incwadi, kuze kube sesikhathini sokuphela. Abanengi bazazula baye le lale, lobubi buzabalokhu busanda.


text:
Ngasengibona, mina Daniyeli, khangela-ke, ababili bemi, omunye enganeno komfula lomunye engaphetsheya.


text:
Ngathi kulowomuntu ogqoke ilembu elicolekileyo, owayemi ngaphezu komfula: Kuzakuba nini ukuphela kwalezizimangaliso?


text:
Lowomuntu ogqoke ilembu elicolekileyo, owayemi ngaphezu komfula, waphakamisela isandla sokunene lesandla sakhe sokhohlo emazulwini; ngamuzwa efunga ngalowo ophila kuze kube nininini ukuthi kuzakuba yisikhathi esimisiweyo, izikhathi ezimisiweyo, lengxenye eyodwa kwezimbili. Lapho sekuphelile ukufohlozwa kwamandla abantu abangcwele, zonke lezizinto zizaphela.


text:
Abanengi bazazihlambulula, bazenze babe mhlophe, balungiswe; kodwa ababi bazakwenza kubi, kungabi khona loyedwa wababi oqedisisayo; kodwa labo abahlakaniphileyo bazaqedisisa.


text:
Kusukela esikhathini sokususwa komnikelo otshiswa insuku zonke, lamanyala aletha ukuchitheka esemisiwe, kuzakuba zinsuku eziyinkulungwane lamakhulu amabili lamatshumi ayisificamunwemunye.


text:
Ubusisiwe olindayo aze afinyelele ensukwini eziyinkulungwane lamakhulu amathathu lamatshumi amathathu lanhlanu.


text:
Ilizwi le Nkosi lafika kuHoseya indodana kaBeyeri ensukwini zaboUziya loJothamu loAhazi loHezekhiya, amakhosi akoJuda, lensukwini zikaJerobowamu indodana kaJowasi inkosi yakoIsrayeli.


text:
Lapho i Nkosi iqalisa ukukhuluma ngoHoseya yathi kuye: Hamba uyethatha umfazi oliwule, uzale abantwana bokuwulwa; ngoba ilizwe leli liyawula kakhulu ngokudela i Nkosi.


text:
I Nkosi yasisithi kuye: Ithe ibizo layo uthi yiJizereyeli, ngoba kuseseyisikhatshana ngizaphindisela igazi leJizereyeli phezu kwendlu kaJehu, ngiwuqede umbuso wakoIsrayeli.


text:
UGomeri wabuya wakhulelwa, wazala indodakazi. Yathi kuHoseya: Ithe ibizo uthi nguLoruhama, ngoba kangisayikuyihawukela indlu kaIsrayeli ukuze ngibathethelele.


text:
Kodwa ngizahawukela indlu yakoJuda, ngibakhulule nge Nkosi uNkulunkulu wabo; njalo kangiyikubakhulula ngedandili, loba ngenkemba, loba ngempi, ngamabhiza, kumbe ngabagadi bamabhiza.


text:
Yathi kuHoseya: Ithe ibizo uthi nguLoAmi, ngoba kalisibo abantu bami, lami kangisuye uNkulunkulu wenu.


text:
Kanti ubunengi babantwana bakoIsrayeli buzakuba ngangetshebetshebe lolwandle elingeke lilinganiswe loba libalwe. Endaweni yokuthi kuthiwe kibo: Kalisibo abantu bami; kuzakuthiwa kibo: Lingamadodana kaNkulunkulu ophilayo.


text:
Abantwana bakoJuda labantwana bakoIsrayeli bazabuthana ndawonye, bazikhethele umkhokheli abe munye, bagcwale baze beqe imingcele yelizwe. ngoba luzakuba lukhulu usuku lweJizereyeli.


text:
Solani unyoko, limsole, ngoba kasuye umkami, lami kangisiyo indoda yakhe, ukuze ayekele ukuwula kwakhe, asuse izigqizo zokufeba kwakhe emabeleni akhe,


text:
hlezi ngimhlubule abe nqunu, abe njengosukwini azalwa ngalo, ngimenze afanane lenkangala, ngimbeke abe njengelizwe elomileyo, ngimbulale ngokoma.


text:
Ngoba unina wabo uwulile, owabazalayo wenzile ihlazo. Ngoba wathi: Ngizazilandela izithandwa zami, ezingipha ukudla lamanzi, loboya bezimvu, lefilakisi, lamafutha lokunathwayo.


text:
Ngalokho, khangela, ngizavala indlela yakhe ngameva, ngimakhele umduli ukuze angazitholi indlela zakhe ezindala.


text:
Uzathungatha izithandwa zakhe, kodwa angazifici; uzazidinga, kodwa angazitholi. Abesesithi: Sengizabuyela endodeni yami yokuqala, ngoba kwakungcono kimi ngalesosikhathi kulakhathesi.


text:
Wayengakwazi ukuthi kwakuyimi engangimnika amabele lewayini elitsha lamafutha, ngimnika isiliva esinengi legolide elinengi abakusebenzisela uBhali.


text:
Ngakho ngizathatha amabele ami ngesikhathi sokuvuna, lewayini lami elitsha ngesikhathi salo esimisiweyo; ngithathe loboya bami bezimvu lesikhusha sami, okuzakwembesa ubunqunu bakhe.


text:
Ngizaqeda intokozo yakhe yonke, amadili akhe, lokuthwasa kwenyanga, lamasabatha akhe, lemikhosi yakhe yonke emisiweyo.


text:
Ngizagamula izihlahla zakhe zamavini lezemikhiwa, atsho ngazo ukuthi: Lezi zingumvuzo wami izithandwa zami ezinginike wona. Ngizazenza zibe liGusu, zidliwe zinyamazana zeganga.


text:
Ngizamphindisela ngenxa yezinsuku zemikhosi yaboBhali, ayebatshisela ngazo impepha, ezicecisa ngamasongo langamangqongqo, walandela izithandwa zakhe, wangikhohlwa, kutsho i Nkosi.


text:
Lapho-ke ngizambuyisela izivini zakhe, ngenze isihotsha seAkori, okutsho iNhlupheko, sibe nguMnyango wethemba. Uzaphendula lapho njengensukwini zobutsha bakhe, njengesukwini lokuphuma kwakhe elizweni leGibhithe.


text:
Ngalolosuku ngizakwenza isivumelwano lenyamazana zeganga lenyoni zamazulu lezinto ezihahabayo ukuze zingabahluphi. Ngizakwephula idandili lenkemba, ngiqede impi emhlabeni, ngikulalise phansi uvikelekile.


text:
Ngizazimisela wena Israyeli ube ngumkami kokuphela, ngizimisele wena ngokuqotho langokulunga langothando.


text:
Kuzakuthi-ke ngalolosuku, ngizanika impendulo, kutsho i Nkosi, ngizaphendula amazulu, lona liphendule umhlaba,


text:
Ngizamhlanyela uIsrayeli elizweni abe yisivuno sami. Ngizamhawukela uLoRuhama, ngithi kuLoAmi: Lina lingabantu bami; yena athi: Wena unguNkulunkulu wethu.


text:
I Nkosi yathi kimi: Hamba futhi, uthande owesifazana othandwa yisithandwa sakhe loyisifebe, njengoba i Nkosi ithanda abantwana bakoIsrayeli, lanxa bephendukela kwabanye onkulunkulu, bethanda izinkwa zezithelo ezonyisiweyo zevini ezinikelwa ezithombeni.


text:
Ngathi kuye: Uzahlala lami ube ngowami insuku ezinengi; ungawuli, ungabi ngowenye indoda, lami ngizakuba ngowakho.


text:
Ngoba abantwana bakoIsrayeli bazahlala insuku ezinengi bengelankosi lombusi, lomhlatshelo, lensika, bengela-efodi*, lezithombe ezithiwa ngamatherafi.


text:
Emva kwalokho abakoIsrayeli bazabuya bayidinge i Nkosi uNkulunkulu wabo, loDavida iNkosi yabo. Bazabuya e Nkosi ni besesaba, beze lekulungeni kwayo ensukwini ezizayo.


text:
Zwanini ilizwi le Nkosi, lina bantwana bakoIsrayeli, ngoba i Nkosi imangalela abakhileyo elizweni. Kakukho uthembeko lomusa lokumazi uNkulunkulu elizweni.


text:
Kukhona ukwephulwa kwezifungo, lokuqamba amanga, lokubulala, lokweba, lokufeba; baqhubeka ngokwenza okubi, lamacala egazi ayalandelana.


text:
Ngakho-ke ilizwe liyalila, labo bonke abahlala kilo baphela amandla, kanye lenyamazana zeganga lenyoni zamazulu, lenhlanzi zolwandle ziyaphela.


text:
Kakungabi khona umuntu owethwesa omunye icala, lomangelela omunye, ngoba mina ngizakwethwesa icala, wena mpristi.


text:
Abantu bami bayabhubha ngokuswela ukwazi; ngoba ukwalile ukwazi, lami ngizakwala, ungangisebenzeli njengompristi. Lokhu usuwukhohliwe umlayo kaNkulunkulu wakho, lami ngizakhohlwa abantwana bakho.


text:
Abapristi labantu bazaphathwa ngokufananayo, ngizabatshaya ngenxa yendlela zabo, ngibaphindisele ngenxa yezenzo zabo.


text:
Bayacela izeluleko esigodweni, lentonga yabo iyabeluleka. Ngoba umoya wokuwula ubaduhisile, bawulile ngokutshiya uNkulunkulu wabo.


text:
Benza imihlatshelo engqongeni zentaba, banikela iminikelo phezu kwamaqaqa, ngaphansi kwesihlahla se-okhi*, langaphansi kwemikhaya emhlophe, langaphansi kwezihlahla ezinkulu lezilamahlamvu ngoba zilemithunzi emihle. Ngakho-ke amadodakazi enu ayawula, labomakoti benu bayafeba.


text:
Kangiyikuwatshaya amadodakazi enu nxa ewula, labomakoti benu nxa befeba; ngoba lamadoda lawo ahamba lamawule, enze imihlatshelo yawo kanye lezifebe zethempelini; abantu abangelakuqedisisa bazabhubha.


text:
Loba wena Israyeli uwula, uJuda kangabi lacala. Lingangeni eGiligali, lingayi eBetiAveni, lingafungi lithi: Kuphila kukaJehova.


text:
UIsrayeli ulenkani njengethokazi elihlanyayo; i Nkosi izabelusela edlelweni elibanzi njengamawundlu yini?


text:
Zwanini lokhu, lina bapristi, lilalele, lina Israyeli, libeke indlebe, lani ndlu yenkosi. Ngoba isigwebo simayelana lani, ngoba belingumjibila eMizipa, lembule elendlalwe eThabhori.


text:
Ngiyamazi uEfrayimi, loIsrayeli kafihlakalanga kimi, ngoba khathesi, wena Efrayimi, ufebile. uIsrayeli ungcolisiwe.


text:
Izenzo zabo kazibavumeli ukubuyela kuNkulunkulu wabo. Ngoba umoya wokuwula uphakathi kwabo, kabayazi i Nkosi.


text:
Ukuzigqaja kukaIsrayeli kuyafakaza phambi kwakhe; uEfrayimi uzakubeka ngokona kwakhe, loJuda akhubeke kanye laye.


text:
Bazahamba lezimvu zabo lenkomo zabo ukuyahlabela i Nkosi, kodwa kabayikuyithola, ngoba isukile kibo.


text:
Bayikhohlisile i Nkosi, ngoba bazele abantwana bezizweni. Khathesi-ke ohlaselayo uzabachitha lamazwe abo.


text:
Vuthelani uphondo eGibeya, liluvuthele eRama, lihlabe umkhosi eBetiAveni, uthuthumele, wena Bhenjamini.


text:
UEfrayimi uzachitheka esukwini lokutshaywa; phakathi kwezizwe zakoIsrayeli ngiyatshengisa okuliqiniso.


text:
Ababusi bakoJuda sebenjengabantu abasiphuna izikhonkwane zemingcele; ngizakwehlisela kibo ulaka lwami njengamanzi.


text:
Kwathi lapho uEfrayimi ebona umkhuhlane wakhe, loJuda ebona isilonda sakhe, uEfrayimi wasesiya eAsiriya, wathumela ilizwi enkosini enkulu. Kodwa kayilamandla ukulelapha, lokupholisa izilonda zenu.


text:
Ngizakuba njengesilwane koEfrayimi, ngibe njengebhongo lesilwane koJuda. Mina, uqobo lwami, ngizabadabudabula, besengihamba, ngibathwale njengempango yami, kungabi khona ongemukayo.


text:
Wozani sibuyele e Nkosi ni, ngoba yona isilimazile, kanti izaselapha; isitshayile, kanti izabopha amanxeba ethu.


text:
Asiyazi, asiphikelele ukuyazi i Nkosi, ukufika kwayo kuqinisekile njengokusa; izafika kithi njengemikhizo, njengezulu elinetha umhlaba.


text:
I Nkosi ithi: Ngizakwenza njani ngawe, wena Efrayimi? Ngizakwenza njani ngawe, wena Juda? Uthando lwenu lunjengeyezi lekuseni. njengamazolo athintitheka masinyane.


text:
Ngakho-ke ngilitshayile ngabaprofethi, ngalibulala ngamazwi omlomo wami, lesigwebo sakho sisobala njengokukhanya.


text:
Njengabaphangi becathamele umuntu. abapristi bayabuthana ukubulala abantu endleleni eya endaweni engcwele eShekema. yebo, benza okubi.


text:
KoIsrayeli ngibone into eyesabekayo endlini engcwele; uEfrayimi uwulile lapho, yebo, uIsrayeli uzingcolisile.


text:
Lapho ngifisa ukwelapha uIsrayeli ukonakala kukaEfrayimi kuyembulwa, lezenzo ezimbi zeSamariya; ngoba bayakhohlisana, bangamasela afohlela ezindlini, labaphangi abaphanga ngaphandle.


text:
Kabananzi ukuthi ngiyakhumbula yonke imisebenzi yabo emibi. Khathesi izenzo zabo zibahanqile, zikhona phambi kwami.


text:
Bayizifebe bonke, banjengeziko elitshisayo, elingakhwezelwa ngumphekizinkwa, kusukela esikhathini sokuxova inhlama kuze kube sekubileni kwayo.


text:
Ngenxa yamacebo abo inhliziyo zabo ziyavutha njengeziko; ukufutheka kwabo kudede ubusuku bonke, kodwa ekuseni kubhebhe njengamalangabi.


text:
Bonke bayatshisa njengeziko, bayabulala ababusi babo. Amakhosi abo wonke asephelile, kakho loyedwa okhuleka kimi.


text:
Abezizwe badla amandla akhe, kodwa yena kakwazi lokho. Izimvu seziphumile ekhanda lakhe, kodwa yena kakwazi.


text:
Ukuzigqaja kukaIsrayeli kuyafakaza ngaye, kodwa kababuyeli e Nkosi ni uNkulunkulu wabo, kabamdingi ngakho konke lokhu.


text:
UEfrayimi unjengejuba eliyisiphukuphuku elingelangqondo; ucela usizo eGibhithe, abuye alucele eAsiriya.


text:
Loba ngaphi lapho abaphendukela khona, ngizabathiya ngembule lami, ngibaphosele phansi njengenyoni zamazulu, ngibatshaye ngenxa yezenzo zabo ezimbi.


text:
Maye kibo, ngoba basukile kimi! Kabachitheke, ngoba bangihlamukile. Mina bengithanda ukubahlenga, kodwa bona baqamba amanga ngami.


text:
Kabamemezi kimi ngenhliziyo zabo, kodwa bakhala besemibhedeni yabo; lapho bekhalela amabele lewayini elitsha, bayazisika, kodwa mina bayangihlamuka.


text:
Baphendukela kuBhali, banjengedandili elikhohlisayo, ababusi babo bazabulawa ngenkemba ngenxa yokuziphakamisa kwabo. Lokhu kuzakuba yinhlekisa ngabo elizweni leGibhithe.


text:
Khalisa uphondo, ngoba ukhozi Iuzula phezu kwendlu ye Nkosi; abantu bami sebeqe isivumelwano sami, baphambuka emlayweni wami.


text:
Bazibekela amakhosi ngaphandle kwemvumo yami. Bamisa ababusi ngingazi mina. Ngesiliva sabo langegolide labo bazenzela izithombe ezabalethela ukuchitheka.


text:
Ngaleyisa ithole eladunyiswa nguwe, wena Samariya. Ukuthukuthela kwami kuyabavuthela. Koze kube nini uIsrayeli engahlanjululwanga?


text:
Ngoba behlanyela umoya, bazavuna isivunguzane. Amabele abo kawayikukhahlela, kawayikuba lanhlamvu; uba engaba lazo, zizadliwa ngabezizwe.


text:
Ngoba njengobabhemi oduhileyo bayile eAsiriya ukudinga usizo. UEfrayimi uqatshile izithandwa ukuthi zimsize.


text:
Lanxa beqatsha abasizi phakathi kwezizwe, sengizabaqoqa; khona bezakhawula ukubeka amakhosi lababusi.


text:
Lanxa benikela inyama yemihlatshelo, babuye bayidle, mina Nkosi kangiyikuyemukela. Ngizakhumbula ububi babo, ngibaphindisele ngenxa yezono zabo, babuyele eGibhithe.


text:
UIsrayeli umkhohliwe uMenzi wakhe, wazakhela indlu zamakhosi; uJuda wandisile imizi ebiyelwe ngemithangala; kodwa ngizathumela umlilo phezu kwemizi yakhe, ozaqothula inqaba zakhe.


text:
Ungajabuli, wena Israyeli, ungathokozi njengabezizwe, ngoba uwulile ngokutshiya uNkulunkulu wakho; uthandile umvuzo wewule emabaleni wonke okubhulela amabele.


text:
Ibala lokubhulela lesikhamelo sewayini kakuyikubanika abantu ukudla, lewayini elitsha lizabaphelela.


text:
Kabayikuhlala elizweni le Nkosi, kodwa abakoEfrayimi bazabuyela eGibhithe, badle ukudla okungcolileyo eAsiriya.


text:
Kabayikuthululela iminikelo yewayini e Nkosi ni, kabayikuyithokozisa ngemihlatshelo yabo. Ukudla kwabo kuzakuba njengokudla kwabalilayo, bonke abakudlayo bazangcola; ngoba ukudla kwabo kuzakuba ngokwabo kuphela, kakuyikunikelwa ethempelini le Nkosi.


text:
Ngoba khangela, bazabaleka endaweni yokuchitheka, iGibhithe lizabemukela, iMemfisi libe lingcwaba labo, izinto zabo eziligugu zesiliva zigcwale imbabazane, lameva agcwale emathenteni abo.


text:
Insuku zokuhanjelwa sezifikile, lensuku zempindiselo sezifikile. UIsrayeli uzakwazi lokhu. Umprofethi uzakuba njengesithutha. lomuntu olomoya abe njengohlanyayo ngenxa yobubi benu obukhulu lenzondo yenu enkulu.


text:
Ngolaka olukhulu uEfrayimi ucathamele abantu bakaNkulunkulu umprofethi uyisifu endleleni zabo zonke, lomjibila endlini kaNkulunkulu.


text:
Bazonakalisile kakhulu njengensukwini zeGibeya. UNkulunkulu uzakhumbula ububi babo, abaphindisele ngenxa yezono zabo.


text:
Ngamthola uIsrayeli njengezithelo zevini egangeni, ngababona oyihlo njengezithelo zokuqala zomkhiwa. Kodwa bafika eBhali-Peyori, bazinikela kuBhali, baba yisinengiso njengento abayithandileyo.


text:
Udumo lukaEfrayimi luzaphapha luhambe njengenyoni, kungabikho ukuzala, lokuthatha isisu, lokukhulelwa.


text:
Njengokubona kwami abantwana bakoEfrayimi bazakuba yimpango; uEfrayimi kakhuphele abantwana bakhe ukubulawa.


text:
Bonke ububi babo baqala eGiligali, ngalokho ngabazonda khona. Ngenxa yobubi bezenzo zabo ngizabaxotsha endlini yami. Kangisayikubathanda; bonke ababusi babo bayahlamuka.


text:
AbakoEfrayimi batshayiwe; impande yabo yomile, kabayikuthela izithelo. Loba bezala, ngizabulala isithelo sesizalo sabo esithandekayo.


text:
UIsrayeli ulivini elihle kakhulu elithelayo izithelo. Ngokwanda kwezithelo zakhe wandisa amalathi akhe; langokwanda kobuhle belizwe lakhe wenza insika zakhe eziyizithombe zibe zinhle.


text:
Inhliziyo yabo ikhohlakele, khathesi sebezathwala icala labo. Izabhidliza amalathi abo, idilize lensika zabo eziyizithombe.


text:
Bakhuluma amazwi nje, benze izivumelwano ngezifungo zamanga; isigwebo sesinjengokhula olubulalayo olukhula emifolweni yensimu.


text:
Abakhileyo eSamariya bayathuthumela ngethole leBeti-Aveni. Abantu balo bazalililela, labapristi bezithombe balikhalele, bekhalela ubuhle balo osebususiwe kulo.


text:
Yebo, lona lizathwalelwa eAsiriya, libe ngumthelo enkosini enkulu. UEfrayimi uzayangeka, loIsrayeli abe lenhloni ngokungalaleli kwakhe.


text:
Indawo eziphakemeyo zokukhonzela ezilize eziyisono sikaIsrayeli zizachithwa; ameva lokhula oluhlabayo kuzamila emalathini abo. Bazakuthi ezintabeni: Sisibekeleni; bathi lemaqaqeni: Welani phezu kwethu.


text:
Ngizabasukela abantu abahlamukayo, ngibatshaye; izizwe zizababuthanela nxa betshayelwa izono zabo ezinengi.


text:
UEfrayimi ulithokazi elithambileyo elithanda ukubhula amabele; ngilibophele ejogweni; ngambophela uEfrayimi, ukuze alime, loJakobe wambulalela amagade.


text:
Zihlanyeleleni ukulunga, livune izithelo zothando; qhathani ingqatho yenu, ngoba kuyisikhathi sokuyidinga i Nkosi, ukuze ifike, ithele ukulunga phezu kwenu.


text:
Lilime ububi, lavuna ukungalungi, lidlile izithelo zamanga. Ngoba lithembile indlela yenu, lobunengi bamaqhawe enu;


text:
ngalokho kuzakuba khona ukuxokozela kwempi phakathi kwabantu bakini, kudilizwe lenqaba zenu zonke njengalokhu ushalimani wachitha iBetiAribeli ngosukulwempi, kwachotshozwa onina labantwana babo.


text:
Kuzakuba njalo kuwe, Israyeli, ngenxa yobubi bakho obukhulu; njengoba ilanga lingaphuthi ukuphuma, kunjalo-ke lenkosi kuIsrayeli izachithwa.


text:
Kwathi ngibabiza, kwaba khona besuka kimi; baqhubeka ukuhlabela oBhali lokutshisela izithombe ezibaziweyo impepha.


text:
Kanti kwakuyimi engacathulisa uEfrayimi, ngabaphatha abantu bami ezingalweni zami, kodwa kabazanga ukuthi ngibelaphile.


text:
Ngabadonsa ngamagoda omusa langentambo zothando, ngenza kibo njengomuntu ophakamisela umntwana emlonyeni ukumanga, ngakhothama kibo, ngabanika ukudla.


text:
Abantu bami baqonde ukuhlehla kimi, lanxa bekhuleka kuNkulunkulu wabo ophakemeyo, kodwa kayikubasiza.


text:
Ngizakulahla njani, Efrayimi? Ngizakunikela njani, Israyeli? Ngizakwenza njani ube njengeAdima? Ngizakuphatha njani njengeZeboyimi? Inhliziyo iyala phakathi kwami, lesihawu sami siyaqubuka.


text:
Kangiyikwenza njengokuthukuthela kwami okukhulu. Kangiyikuphinda ngimchithe uEfrayimi; ngoba mina nginguNkulunkulu, kangisuye umuntu, ngingoNgcwele ophakathi kwenu, kangiyikuza ukuchitha,


text:
Bazayilandela i Nkosi ezabhonga njengesilwane; yebo, izabhonga, lamadodana ayo azavela entshonalanga ngokuphangisa.


text:
Azavela eGibhithe ngokuphangisa njengenyoni, lanjengamajuba evela elizweni leAsiriya; ngizababuyisela emizini yabo, kutsho i Nkosi.


text:
UEfrayimi ungizingelezele ngamanga, loIsrayeli ungiphahlile ngenkohliso; loJuda uyangihlamuka, mina othembekileyo longcwele.


text:
UEfrayimi uhamba lomoya, alandele umoya wempumalanga usuku lonke; bayandisa amanga lesihluku, benze isivumelwano leAsiriya, base amafutha eGibhithe.


text:
I Nkosi ilecala loJuda, izamtshaya uJakobe ngokufanele indlela zakhe, imphindisele ngokufanele izenzo zakhe.


text:
Wabindana lengilosi wanqoba, wakhala inyembezi ecela umusa kuyo. Wahlangana lonkulunkulu eBhetheli, uNkulunkulu wakhuluma laye lapho.


text:
Ngakho-ke, wena, ngokusizwa nguNkulunkulu wakho, buyela, ubambelele othandweni lakokufaneleyo, uthembe kuNkulunkulu wakho njalonjalo.


text:
UEfrayimi uthe: Senginothile, ngizizuzele inotho. Kodwa yonke inotho yakhe ingelihlawulele icala alenzileyo.


text:
Mina ngiyi Nkosi, uNkulunkulu wakho, kusukela ekuhlaleni kwakho elizweni leGibhithe. Ngisazakuhlalisa emathenteni njengensukwini zomkhosi omisiweyo.


text:
Kwakukhonzwa izithombe eGileyadi yini? Yebo, babonakele, bahlabela onkulunkulu bezinkunzi eGiligali. Amalathi abo anda njengenqumbi zamatshe emasimini.


text:
UJakobe wabalekela elizweni leSiriya, lapho uIsrayeli asebenzela khona ukuthola umfazi, welusa izimvu ngenxa yomfazi.


text:
UEfrayimi ucunule ngokubabayo kakhulu; ngakho iNkosi yakhe izakwehlisela phezu kwakhe icala lakhe legazi, ibuyisele kuye inhlamba yakhe.


text:
Kwakusithi lapho uEfrayimi ekhuluma, abantu bathuthumele, wayemkhulu kuIsrayeli wonke; kodwa wazehlisela icala ngokukhonza uBhali, wafa.


text:
Khathesi sebesona kakhulu, bazenzela izithombe ezibunjwe ngokuncibilikisa, izithombe ezenziwe kuhle ngesiliva sabo, zonke ziyimisebenzi yezingcitshi. Bathi: Hlabelani lezi imihlatshelo. Abantu banga izithombe zamathole.


text:
Ngalokho-ke bazakuba njengenkungu yasekuseni, babe njengamazolo aphela ekuseni, njengomule ophephuka ebaleni lokubhulela, njengentuthu ethunqa ngetshimini.


text:
Mina ngiyi Nkosi, uNkulunkulu wakho, kusukela ekuhlaleni kwakho elizweni leGibhithe; kawumazi omunye uNkulunkulu ngaphandle kwami, kakho omunye umsindisi ngaphandle kwami.


text:
ngikudumele njengebhere elithathelwe imidlwane yalo, ngidabule isifuba sakho, ngikudlele lapho njengesilwane, ngikudabudabule njengesilo.


text:
Ingaphi inkosi yakho khathesi ukuze ikusize? Bangaphi ababusi bakho bonke ukuze bakuvikele? labo owathi ngabo: Nginike inkosi lababusi.


text:
Umhelo uyamfikela, kodwa unjengomntwana oyisiphukuphuku, othi isikhathi sakhe sesifikile, kodwa kaphumi esiswini.


text:
Ngizabahlawulela emandleni esihogweni yini? ngibahlenge ekufeni yini? Kufa, bangaphi omatshayabhuqe wesifo bakho? Sihogo, kungaphi ukuchitheka kwakho? Isihawu kasisekho kimi.


text:
Loba uIsrayeli ekhahlela phakathi kwemihlanga, kuzafika umoya wempumalanga, isivunguzane esivela e Nkosi ni siphuma enkangala; imithombo yakhe izakutsha, kome lamaxhaphozi akhe; sithathe inotho yakhe, izinto zonke eziligugu.


text:
ISamariya izathwala icala layo, ngoba ihlamukele uNkulunkulu wayo,bazakuwa ngenkemba, labantwana babo bachotshozwe, labakhulelweyo babo baqhaqhwe.


text:
Thathani amazwi lani, libuyele e Nkosi ni; lithi kiyo: Susa konke okubi, wemukele okuhle; ngakho sizanikela amajongosi endebe zethu.


text:
leAsiriya kayiyikusisiza, kasisayikugada amabhiza; kasisayikutsho kuzo izithombe zethu ukuthi: Ungunkulunkulu wethu. Kuwe intandane iyathola umusa.


text:
Amahlumela akhe azanaba, lobuhle bakhe bube njengesihlahla somhlwathi, lephunga lakhe libe njengeLebhanoni.


text:
Bazabuya bahlale emthunzini wami, batshaye inala yamabele, bakhahlele njengevini, babe lodumo njengewayini leLebhanoni.


text:
UEfrayimi uselendaba lezithombe yini? Mina ngiyamphendula ngimcinge. Mina nginjengefiri elihlala liluhlaza, izithelo zakhe zivela kimi.


text:
Lowo ohlakaniphileyo aziqedisise lezizinto; lowo oqondayo azazi; ngoba indlela ze Nkosi zilungile, labaqotho bayahamba ngazo, kodwa abaphambuki bayakhubeka kuzo.


text:
Zwanini lokhu, lina badala, libeke indlebe lonke abakhileyo elizweni. Kwake kwenzeka okunje ensukwini zenu lensukwini zaboyihlo yini?


text:
Kutsheleni abantwana benu, labantwana benu bakutshele abantwana babo, labantwana babo bakutshele esinye isizukulwana esibalandelayo.


text:
Okutshiywe yintothoviyane kwadliwa yisikhonyane; okutshiywe yisikhonyane kwadliwa liqhwagi; lokutshiywe liqhwagi kwadliwa yinswabanda.


text:
Phaphamani, lina zidakwa, likhale inyembezi; lilani lonke, lina banathi bewayini, lililele iwayini elitsha, ngoba liqunyiwe lisuke emlonyeni wenu.


text:
Ngoba isizwe sihlasele ilizwe lami, silamandla, kasilakubalwa, Amazinyo aso anjengawesilwane, silamazinyo amakhulu njengesiIwane esisikazi.


text:
Siqedile amavini ami, sakhwixula izihlahla zami zemikhiwa, sazebula amaxolo azo. sawaphosela phansi, ingatsha zaso zaba mhlophe qhwa.


text:
Umnikelo wokudla lowokunathwayo uqunyiwe wasuka endlini ye Nkosi. Izikhonzi ze Nkosi, abapristi, ziyakhala.


text:
Amasimu aphelile, umhlabathi uyakhala, ngoba amabele aphelile, lewayini elitsha kalisekho, lamafutha ayancipha.


text:
Danani, lina balimi bomhlabathi, likhale, lina baphathi bezivini, ngenxa yengqoloyi lebhali*; ngoba isivuno semasimini siphelile.


text:
Ivini liyabuna, lomkhiwa wome, ipomegranati*, lesihlahla selala, lomkhuna, zonke izihlahla zeganga sezomile, lentokozo iphelile ebantwini.


text:
Gqokani izembatho zokulila, likhale, lina bapristi, lilani, lina zikhonzi zaselathini. Ngenani, lilale emalenjini amasaka bonke ubusuku, lina zikhonzi zikaNkulunkulu wami. Ngoba umnikelo wokudla lomnikelo wokunathwayo igodliwe ukunikelwa endlini kaNkulunkulu wenu.


text:
Zilani ukudla, lenze umhlangano onzulu lina badala, buthanisani bonke abakhileyo elizweni, endlini ye Nkosi uNkulunkulu wenu, likhuleke kuyo.


text:
Ukudla kakuqunywanga phambi kwamehlo ethu yini? Lokuthaba lentokozo kakuphelanga yini endlini kaNkulunkulu?


text:
Inhlanyelo iyabola ngaphansi kwamagade; indlu zamabele kazilalutho, leziphala zidilikile, ngoba amabele kawakho.


text:
Yeka ukukhala kwezifuyo! Imihlambi yenkomo ididekile ngoba kayilalo idlelo; lemihlambi yezimvu ihluphekile.


text:
Ngiyakhala kuwe, Nkosi, ngoba umlilo utshisile amadlelo, lamalangabi atshisa zonke izihlahla zeganga.


text:
Lenyamazana zeganga ziyakhala kuwe, ngoba imifula yamanzi itshile, lomlilo utshisile amadlelo eganga.


text:
Vuthelani uphondo eZiyoni, lihlabe umkhosi entabeni yami engcwele. Kabathuthumele bonke abakhileyo elizweni, ngoba usuku lwe Nkosi luyeza, seluseduze,


text:
usuku lomnyama losizi, usuku lwamayezi lomnyama onzima. Njengobumnyama obembese izintaba, abantu abalamandla abangelakubalwa. Kakuzanga kube khona abanje ngabo kusukela endulo, futhi kabayikuba khona emva kwabo kuyo yonke iminyaka ezayo.


text:
Umlilo uyatshisa phambi kwabo, langemva kwabo kuvutha ilangabi. Phambi kwabo ilizwe lifanana lensimu yeEdeni, kodwa ngemva kwabo liyinkangala elugwadule; kakukho okungabaleka kubo.


text:
Umsindo wokweqa kwabo ezingqongeni zezintaba unjengomsindo wezinqola zempi, unjengokufahlaza kwelangabi lomlilo otshisa amabibi, banjengabantu abalamandla abahlelelwe impi.


text:
Bayahlasela njengamaqhawe, bakhwele imiduli njengamadoda empi, baqhubekele phambili bonke bengaphambuki endleleni zabo.


text:
Kabasunduzani, ngulowo lalowo uhamba ngomgwaqo wakhe omkhulu; bafohla phakathi kwezikhali, bengavinjelwa.


text:
Nxa besiza, umhlaba uyanyikinyeka phambi kwabo, lamazulu athuthumele. Ilanga lenyanga kuphenduka kube mnyama, lezinkanyezi kucitshe ukukhanya kwazo.


text:
I Nkosi izwakalisa ilizwi layo phambi kwebutho layo, ngoba ibutho layo likhulu kakhulu; logcina ilizwi layo ulamandla. Ngoba usuku lwe Nkosi lukhulu, luyesabeka kakhulu; ngubani ongalumela?


text:
Kanti lakhathesinje, itsho i Nkosi, phendukelani kimi ngenhliziyo yenu yonke, langokuzila ukudla, langokukhala, langokulila,


text:
lidabule inhliziyo yenu, hatshi izembatho zenu. Phendukelani e Nkosi ni, uNkulunkulu wenu, ngoba ilesisa lesihawu, iphuza ukuthukuthela, ilobubele obukhulu, izisola ngobubi.


text:
Mhlawumbe izaphenduka isihawukele, isitshiyele isibusiso, isibusiso somnikelo wokudla lomnikelo wokunathwayo we Nkosi, uNkulunkulu wenu.


text:
buthanisani abantu, libize ibandla, lihlanganise abadala labantwana lensane ezimunyayo. Umyeni kaphume endlini yakhe, lomakoti exhibeni lakhe.


text:
Abapristi, izikhonzi ze Nkosi, kabakhale inyembezi phakathi komkoto lelathi, bathi: Bahawukele abantu bakho, Nkosi. ungabenzi babe yinhlamba, lesiga phakathi kwezizwe. Bazatsholoni phakathi kwezizwe ukuthi: Ungaphi uNkulunkulu wabo?


text:
I Nkosi yabaphendula abantu bayo yathi: Khangelani, sengizalinika amabele lewayini elitsha lamafutha, lisuthe; kangisayikuphinda ngilenze inhlamba phakathi kwezizwe.


text:
Ngizasusela khatshana lani ibutho elivela enyakatho, ngilixotshele elizweni elomileyo leliyinkangala, uphondo lwalo ngiluxotshele elwandle lwempumalanga, lomsila walo elwandle lwentshonalanga; kwenyuke ivumba lalo kwenyuke umnuko walo, ngoba lenzile izinto ezinkulu.


text:
Lingesabi, zinyamazana zeganga, ngoba amadlelo enkangala asehlumile; izihlahla zithela izithelo zazo, umkhiwa levini kuthelile kakhulu.


text:
Thabani, lina beZiyoni, lithokoze nge Nkosi, uNkulunkulu wenu; ngoba ilinikile izulu lensewula ukuze ilibusise, yalinisela izulu elinengi, lensewula lelamuva njengakuqala.


text:
Ngizabuyisela kini okwadliwa eminyakeni yesikhonyane leqhwagi lenswabanda lentothoviyane, ibutho lami elikhulu engalithumela kini.


text:
Lizakudla okunengi, lisuthe, lidumise ibizo le Nkosi, uNkulunkulu wenu, oliphethe ngokumangalisayo. Abantu bami kabasayikuphinda bayangiswe futhi


text:
Lizakwazi ukuthi ngikhona phakathi kukaIsrayeli, lokuthi mina Nkosi nginguNkulunkulu wenu, kakho omunye. Abantu bami kabasayikuphinda bayangiswe futhi.


text:
Kuzakuthi emva kwalokho ngithele umoya wami phezu kwayo yonke inyama; amadodana enu lamadodakazi enu azaprofetha, labadala benu baphuphe amaphupho, lamajaha enu abone imibono.


text:
Ilanga lizaphenduka umnyama, lenyanga ibe ligazi, lungakafiki usuku lwe Nkosi olukhulu lolwesabekayo.


text:
Kuzakuthi bonke abakhuleka ebizweni le Nkosi bakhululwe; ngoba entabeni yeZiyoni kuzakuba khona labo abaphunyukileyo, njengokutsho kwe Nkosi, leJerusalema kube khona abaseleyo ababizwe yi Nkosi.


text:
ngizabutha zonke izizwe, ngizilethe esihotsheni sikaJehoshafathi, ngizigwebe khona ngenxa yabantu bami lesizwe sami uIsrayeli, ngoba zabachithachitha phakathi kwezizwe, zabelana ilizwe lami,


text:
zenza inkatho yokuphosa ngabantu bami, zenanisa abafana ngamawule, zathengisa amankazana ngewayini, zalinatha.


text:
Liyini kimi, lina Tire leSidoni, lani lonke zabelo zeFilisti? Liyangiphindisela ngolutho yini? Uba lingiphindisela ngolutho, ngizaphangisa ukulibuyisela ngezenzo zenu.


text:
Ngizathengisa amadodana lamadodakazi enu ebantwini bakoJuda, bona bazabathengisa ebantwini beShebha esizweni esikhatshana; ngoba i Nkosi ikhulumile.


text:
Memezelani lokhu phakathi kwezizwe lithi: Lungiselani impi, livuse amaqhawe. Kawasondele wonke amadoda empi, azilungisele impi.


text:
Khandani amakhuba enu abe yizinkemba, lengqamu zenu zokuthena izihlahla zibe yimikhonto, lobuthakathaka athi: Ngiliqhawe


text:
Phangisani lize, lina zizwe zonke elizingelezeleyo, libuthane esihotsheni sikaJehoshafathi. Thuma amaqhawe akho, Nkosi.


text:
Kazizivuse izizwe, zizwe esihotsheni sikaJehoshafathi; ngoba kulapho engizahlala khona ukugweba zonke izizwe ezizingelezeleyo.


text:
Fakani isikela, ngoba okuvunwayo sekuvuthiwe. Ngenani linyathele izithelo zevini, ngoba isikhamelo sewayini sesigcwele, lamafatshi asephuphuma, sebubukhulu kangaka ububi bezizwe.


text:
Amaxuku ngamaxuku akhona esihotsheni sokugweba. Ngoba usuku lwe Nkosi selusondele esihotsheni sokugweba.


text:
I Nkosi iyavungama iseZiyoni, izwakalisa ilizwi layo iseJerusalema, kunyikinyeke amazulu lomhlaba. Kodwa i Nkosi iyisiphephelo sabantu bayo, lenqaba yabantwana bakoIsrayeli.


text:
Ngalokho-ke lizakwazi ukuthi ngiyi Nkosi, uNkulunkulu wenu ohlala eZiyoni, intaba yami engcwele. IJerusalema izakuba ngcwele, abezizwe kabasayikuphinda badlule phakathi kwayo futhi.


text:
Kuzakuthi ngalolosuku intaba zigobhoze iwayini elitsha, lamaqaqa ageleze uchago, layo yonke imifula yakoJuda igeleze amanzi, kuzabhoboka umthombo endlini ye Nkosi, uthelele isihotsha seShithimi.


text:
IGibhithe lizakuba yinkangala, leEdoma libe yinkangala engelalutho, ngenxa yesihluku esenziwa kwabakoJuda, langenxa yegazi elingelacala abalichitha elizweni labo.


text:
La ngamazwi kaAmosi owayengomunye wabelusi beThekhowa, awaboniswa ngoIsrayeli ensukwini zikaUziya inkosi yakoJuda, lensukwini zikaJerobowamu indodana kaJowashi inkosi yakoIsrayeli iminyaka emibili ngaphambi kokuzamazama komhlaba.


text:
Wathi: I Nkosi iyaduma iseZiyoni, izwakalise ilizwi layo iseJerusalema; amadlelo abelusi atshe, lezingqonga zeKharmeli zibune.


text:
I Nkosi ithi: Ngenxa yeziphambeko ezinengi zabeDamaseko kangiyikubayekela, ngoba babhula iGileyadi ngembulo zensimbi.


text:
Ngizakwephula imigoqo yamasango eDamaseko, ngibaqume abakhileyo basuke esihotsheni seAveni, kanye laye obusayo eBetiEdeni, labantu beSiriya bazathunjelwa eKiri; kutsho i Nkosi.


text:
I Nkosi ithi: Ngenxa yeziphambeko ezinengi zabeGaza kangiyikubayekela, ngoba bathumba isizwe sonke ukuze basinikele kuEdoma.


text:
Ngizaquma abakhileyo basuke eAshidodi, kanye laye obusayo eAshikeloni, ngiphendulele isandla sami eEkhironi; labaseleyo bamaFilisti bazabhubha; kutsho iNkosi uJehova.


text:
I Nkosi ithi: Ngenxa yeziphambeko ezinengi zabeTire kangiyikubayekela, ngoba banikela isizwe sonke kuEdoma, kabaze bakhumbula isivumelwano sobuzalwane.


text:
I Nkosi ithi: Ngenxa yeziphambeko ezinengi zamaEdoma kangiyikuwayekela, ngoba axotshana labafowabo ngenkemba, aswela isihawu, lolaka lwawo lwavutha njalonjalo, ahlala ethukuthela kokuphela.


text:
I Nkosi ithi: Ngenxa yeziphambeko ezinengi zamaAmoni kangiyikuwayekela, ngoba aqhaqha abesifazana abakhulelwayo eGileyadi, ukuze andise ilizwe labo.


text:
Ngakho ngizaphemba umlilo emithangaleni yeRaba ozaqeda izinqaba zalo ngoku memeza esukwini lwempi, langesiphepho esukwini lwesivunguzane;


text:
I Nkosi ithi: Ngenxa yeziphambeko ezinengi zamaMowabi kangiyikuwayekela, ngoba atshisa amathambo enkosi yeEdoma aze aba likalaga.


text:
Ngakho ngizathumela umlilo koMowabi ozaqeda izinqaba zeKeriyothi, uMowabi afele phakathi kokuxokozela lokumemeza lokukhala kophondo;


text:
I Nkosi ithi: Ngenxa yeziphambeko ezinengi zakoJuda kangiyikubayekela, ngoba bawalile umlayo we Nkosi, kabagcinanga izimiso zayo, baduhiswe yizithombe zabo abazikhonzayo oyise.


text:
I Nkosi ithi: Ngenxa yeziphambeko ezinengi zakoIsrayeli kangiyikubayekela, ngoba bathengisa abalungileyo ngesiliva labaswelayo ngamanyathela;


text:
abalangatha uthuli lomhlaba phezu kwekhanda labayanga, baphambukisa indlela yabamnene. Umuntu loyise baya entombini nye, ukuze bangcolise ibizo lami elingcwele.


text:
Bacambalala emaceleni awo wonke amalathi ezembathweni ezinikwe zaba yisibambiso, banathe endlini kaNkulunkulu wabo iwayini labahlawulisiweyo.


text:
Kanti mina ngachitha amaAmori phambi kwabo, ubude bawo babulingana lobude bezihlahla zomsedari ezinde, lokuqina kwawo kunjengezihlahla zamaokhi*; kodwa ngachitha izithelo zawo ngaphezulu, lempande zawo ngaphansi.


text:
Futhi mina ngalikhupha elizweni leGibhithe, ngalikhokhela enkangala iminyaka engamatshumi amane, ukuze lithumbe ilizwe lamaAmori.


text:
Ngavusa abanye emadodaneni enu ukuze babe ngabaprofethi, labanye emajaheni enu ukuze babe ngamaNaziri. Kakunjalo yini lina bantwana bakoIsrayeli? kutsho i Nkosi.


text:
Zwanini lelilizwi i Nkosi elikhulume ngani, lina bantwana bakoIsrayeli, ngesizwe sonke eyasikhupha elizweni leGibhithe, ithi:


text:
Yini kuphela engilikhethileyo, ngalilondoloza ezizweni zonke zomhlaba; ngakho-ke ngizalitshaya ngenxa yabo bonke ububi benu.


text:
Isilwane singabhonga ehlathini singabambanga lutho yini? Ibhongo lesilwane libhonge ebhalwini lwaso singelalutho yini?


text:
Uphondo lungavuthelwa emzini abantu bengethuki yini? Umuzi ungehlelwa ngokubi i Nkosi ingakuvumelanga yini?


text:
Isilwane sesibhongile, ngubani ongayikwesaba? INkosi uJehova isikhulumile, ngubani ongayekela ukuprofetha?


text:
Memezelani ezinqabeni zeAsiriya lezinqabeni zelizweni leGibhithe, lithi: Buthanani phezu kwezintaba zeSamariya, libone iziphithiphithi ezinkulu eziphakathi kwayo locindezelo olukiyo.


text:
Ngoba kabakwazi ukwenza okulungileyo, kutsho i Nkosi, bagcwalisa inqaba zabo ngomvuzo wokugebenga lokuphanga.


text:
Ngakho iNkosi uJehova ithi: Izitha zizazingelezela ilizwe lakini, zichithe amandla enu, ziphangwe inqaba zenu.


text:
I Nkosi ithi: Njengalokho umelusi ekhupha emlonyeni wesilwane imilenze emibili loba isiqa sendlebe, ngokunjalo-ke abantwana bakoIsrayeli abahlala eSamariya bazakhutshwa, abalala emibhedeni elamalembu amahle.


text:
Mhla ngiphindisela uIsrayeli ngenxa yeziphambeko zakhe ngizaphindisela amalathi eBhetheli, kwaphuke impondo zelathi ziwele phansi.


text:
Ngizatshaya indlu yasebusika lendlu yasehlobo, izindlu zempondo zendlovu zizadilika, lezindlu ezinengi ziwohloke; kutsho i Nkosi.


text:
Zwanini lelilizwi, lina mankomokazi eBashani, elisentabeni yeSamariya, elicindezela abayanga, linyathezela phansi abaswelayo, elithi kubomkenu: Lethani sinathe.


text:
INkosi uJehova ifungile ngebizo layo elingcwele, yathi: Khangelani, insuku zizalifikela lapho bazalihudula ngezingwegwe, labokucina kini ngengwegwe zokubamba inhlanzi.


text:
Lizakhutshwa ngezikhala kube ngulowo lalowo ngesiqondene laye, lilahlelwe ngaphandle; kutsho i Nkosi.


text:
Wozani eBhetheli, lizekona, leGiligali, lizekwandisa izono zenu. lilethe imihlatshelo yenu ekuseni insuku zonke, lengxenye yetshumi yenu kanye ngensuku ezintathu!


text:
linikele umhlatshelo wenu wokubonga ngokuwutshelweyo, limemezele iminikelo yesihle liyizwakalise! ngoba lithanda ukwenza njalo lina bantwana bakoIsrayeli, kutsho iNkosi uJehova.


text:
Yimi engalethela indlala emizini yenu yonke, lokusweleka kokudla kuzo zonke indawo zenu; kanti kaliphendukelanga kimi, kutsho i Nkosi.


text:
Futhi ngalincitsha izulu kusasele inyanga ezintathu ukuthi kuvunwe; ngalinisa komunye umuzi, kangaze ngalinisa komunye. esinye isiqinti sanethwa, kwathi leso esinganethwanga satsha.


text:
Kwasekuhamba imizi emibili loba emithathu. yayanatha amanzi emzini owodwa, kodwa kayikholwanga; kanti kaliphendukelanga kimi, kutsho i Nkosi.


text:
Ngalitshaya ngalilethela ukutshisa lengumane, ngatshisa izivande zenu lezivini zenu, izihlahla zenu zemikhiwa lezihlahla zenu zemihlwathi zadliwa zintethe; kanti kaliphendukelanga kimi, kutsho i Nkosi.


text:
Ngathumela phakathi kwenu umatshayabhuqe wesifo ofanana loweGibhithe, ngabulala amajaha enu ngenkemba, ngathumba amabhiza enu; ngenza ivumba lenkamba yenu lenyuke; kanti kaliphendukelanga kimi, kutsho i Nkosi.


text:
Ngachitha abanye benu njengalokho uNkulunkulu wachitha iSodoma leGomora, lalinjengesikhuni esophulwe eziko; kanti kaliphendukelanga kimi, kutsho i Nkosi.


text:
Ngakho-ke ngizakwenza lokhu kuwe, Israyeli; ngoba ngizakwenza lokhu kuwe, zilungiselele ukuhlangana loNkulunkulu wakho, Israyeli.


text:
Ngoba khangela, lowo owabumba izintaba, wadala umoya, lotshela umuntu ukuthi imicabango yakhe iyini, owenza ukusa kube mnyama, onyathela ezindaweni eziphakemeyo zomhlaba, yi Nkosi, uNkulunkulu wamabandla, ibizo lakhe.


text:
Iwile intombi emsulwa yakoIsrayeli, kayisayikuvuka futhi; iwele phansi emhlabathini wayo, kakho ongayivusa.


text:
INkosi uJehova ithi: Emzini okwaphuma kiwo abayinkulungwane kuzasala ikhulu nje, lokwaphuma kiwo abalikhulu kuzasala itshumi nje koIsrayeli.


text:
kodwa lingadingi iBhetheli, lingangeni eGiligali, loba lidlulele eBherishebha, ngoba iGiligali lizathunjwa, leBhetheli lizachitheka.


text:
Dingani i Nkosi ukuze liphile, hlezi ilumathe endlini kaJosefa njengomlilo otshisa uqothule, kungabi khona owucitshayo eBhetheli,


text:
Yiyo eyenza inkanyezi ezithiwa yisiLimela lezithiwa yiziNja, lephendula umnyama omkhulu ube yikusa, iphendule imini ibe yibusuku, ibize amanzi olwandle iwanisele phezu komhlabathi; yi Nkosi ibizo layo.


text:
Ngenxa yokuthi linyathezela phansi abayanga, libize kibo isipho samabele, kaliyikuhlala kuzo izindlu zamatshe abaziweyo elizakhileyo; lihlanyela izivini ezinhle, kodwa kaliyikunatha iwayini lazo.


text:
Ngoba ngiyazi ukuthi iziphambeko zenu zinengi kangakanani, lokuthi izono zenu zinkulu kangakanani, lina elihlupha abalungileyo, lemukele umvuzo wokuthengwa, lixotshe abaswelayo enkundleni.


text:
Dingani okuhle, hatshi okubi, ukuze liphile, ukuze ibe lani iNkosi uJehova wamabandla njengokutsho kwenu.


text:
Zondani ububi lithande okuhle, limise ukwahlulela esangweni; mhlawumbe i Nkosi uNkulunkulu wamabandla ingaba lomusa kunsali yakoJosefa.


text:
I Nkosi uNkulunkulu wamabandla, iNkosi, ithi: Edangeni yenu yonke kuzakuba khona ukulila, lakuzo zonke indlela bazakuthi: Maye! Maye! Bazabiza abalimi ukuze balile, labakwaziyo ukukhala ukuze balile.


text:
Maye kini, lina elifisa usuku lwe Nkosi ! Usuku lwe Nkosi luzalisizani? Ngoba lungumnyama, kalusikho ukukhanya.


text:
Kunjengomuntu obalekele isilwane, ehlangane lebhere, loba angene endlini abambelele ngesandla emdulini, alunywe yinyoka.


text:
Lanxa linikela kimi iminikelo yenu yokutshiswa leminikelo yenu yokudla, kangiyikuyemukela, leminikelo yokuthula yezifuyo yenu ezinonileyo kangiyikuyinanza.


text:
Lina ndlu kaIsrayeli lake laletha kimi imihlatshelo leminikelo enkangala okweminyaka engamatshumi amane yini?


text:
Lizathwala uSakuthi inkosi yenu loKayiwane inkanyezi kaNkulunkulu wenu, izithombe zenu elizenzele zona.


text:
Ngakho-ke ngizalenza ukuthi lithunjelwe ngaphambi kweDamaseko, kutsho i Nkosi, ebizwa ngokuthi nguNkulunkulu wamabandla.


text:
Maye kubo abachelesileyo eZiyoni labalondolozekileyo entabeni yeSamariya, amadoda adumileyo esizwe sokuqala abaya kuyo indlu kaIsrayeli!


text:
Dlulelani eKaline libone, lisuke lapho liye eHamathi elikhulu, beselisehlela eGathi lamaFilisti. Bona bangcono kulalimibuso yini? Ilizwe labo likhulu kulelizwe lenu yini?


text:
Maye kulabo abalala phezu kwemibheda eyenziwe ngophondo lwendlovu, bacambalale phezu kwemibheda yabo, badle inyama yamawundlu avela emhlanjini, leyamankonyana avela esibayeni,


text:
benatha iwayini ngemiganu yokufafaza, bazigcobe ngamagcobo amahle, kodwa kabadabukeli ukuchitheka kukaJosefa.


text:
INkosi uJehova ifungile ngayo uqobo, yathi: Ngiyanengwa yikuzigqaja kukaJakobe, ngizonda inqaba zakhe; ngizawunikela umuzi lakho konke okukuwo.


text:
Lapho isihlobo somunye wawo esitshisa amathambo akhe sithatha amathambo ukuze siwakhuphe endlini, sithi kophakathi endlini isibili: Kusekhona omunye umuntu olawe yini? Yena uzakuthi: Hatshi. Thula, ungaliphathi ibizo le Nkosi.


text:
Ngoba khangela, ngokulaya kwe Nkosi, izatshaya indlu enkulu ibe yizihlephu, lencinyane ibe yizicucu.


text:
Kambe amabhiza angagijima emadwaleni yini? Kuyalinywa khona ngezinkabi yini? Liphendulele okufaneleyo kwaba ngumuthi obulalayo, lezithelo zokulunga zaba yinto ebabayo.


text:
Ngoba khangelani, ng izalivusela isizwe, lina ndlu kaIsrayeli, kutsho i Nkosi uNkulunkulu wamabandla; sizalicindezela kusukela ekuyeni eHamathi kuze kube semfuleni wenkangala.


text:
INkosi uJehova yangitshengisa lokhu; khangela, yenza isikhonyane ekuhlumeni kotshani bamuva, njalo khangela, kwakungutshani bamuva emva kokusikwa kotshani benkosi.


text:
Kwathi lapho sesidlile utshani belizwe, ngathi: Nkosi uJehova, ake uthethelele, ngiyakuncenga. Uzaphepha njani uJakobe emncinyane kangaka?


text:
INkosi uJehova yasingitshengisa lokhu; khangela, yehlisa umlilo ukugweba ngawo, owaqothula amanzi amanengi, owawusuzaqeda ilizwe.


text:
Yasingitshengisa lokhu; khangela, iNkosi yayimi emdulini owakhiwa ngentambo yokumisa iphethe intambo yokumisa esandleni sayo.


text:
Yathi kimi: Amosi, ubonani? Ngathi: Ngibona intambo yokumisa. INkosi yasisithi: Khangela, ngiyabeka intambo yokumisa phakathi kwabantu bami uIsrayeli; kangisayikubayekela futhi;


text:
indawo eziphakemeyo zokukhonzela zikaIsaka zizavalwa, lezindlu ezingcwele zakoIsrayeli zizadilizwa; ngizayivukela indlu kaJerobowawamu ngenkemba.


text:
UAmaziya umpristi weBhetheli wasethumela ilizwi kuJerobowamu inkosi yakoIsrayeli, wathi: UAmosi uvusela indlu kaIsrayeli, lelizwe kalilakuwamela wonke amazwi akhe.


text:
UAmaziya wasesithi kuAmosi: Wena mboni, hamba ubalekele elizweni lakoJuda, udle ukudla khona, uprofethe lapho,


text:
UAmosi wasemphendula uAmaziya esithi: Kangisuye umprofethi mina, futhi kangisindodana yomprofethi; kodwa ngingumelusi lomhlanyeli wemikhiwa yesikhamore.


text:
I Nkosi yona ithi: Umkakho uzakuba liwule phakathi komuzi; amadodana lamadodakazi akho azakuwa ngenkemba, lelizwe lakini lizadatshulwa phakathi ngentambo; wena-ke uzafela elizweni elingcolileyo, uIsrayeli athunjelwe elizweni elikhatshana.


text:
Yathi kimi: Amosi, ubonani? Ngathi: Ngibona isitsha sezithelo zasehlobo. I Nkosi yasisithi kimi: Ukuphela sekufikile ebantwini bami uIsrayeli; kangisayikubayekela futhi.


text:
Izingoma zethempelini zizaphenduka zibe yikukhala mhlalokho, kutsho iNkosi uJehova; izidumbu zizagcwala yonke indawo, zikhutshelwe phandle. Thulanike!


text:
elithi: Ukuthwasa kwenyanga kuzadlula nini ukuze sithengise amabele? lesabatha lizaphela nini ukuze sidingise amabele ethu, senze isikali sokulinganisa sibe sincinyane, lemali ibe nengi, sikhohlise ngesilinganiso,


text:
I Nkosi ifungile ngokuzigqaja kukaJakobe, yathi: Isibili kangiyikuzikhohlwa izenzo zabo kuze kube nininini.


text:
Kawuyikuqhaqhazela umhlaba wonke ngalokhu, balile bonke abakhileyo kiwo, ukhukhumale wonke njengomfula inile, uphoseke le lale, ubuye ubohle njengeNile leGibhithe yini?


text:
Ngalolosuku, itsho iNkosi uJehova, ngizatshonisa ilanga emini, ngenze kube mnyama emhlabeni emini ekhanyayo.


text:
Ngizaphendula imikhosi yenu ibe yikukhala, lengoma zenu zonke zibe yikulila, livunule amalembu amasaka enkalweni zonke liphuce amakhanda enu, kube yisililo esinjengesokulilela indodana eyodwa, kube lusuku olubabayo.


text:
Khangelani, insuku ziyeza, kutsho iNkosi uJehova, lapho ngizathumela indlala elizweni, kungabi yindlala yokudla, kungabi ngeyokomela amanzi, kodwa kube ngeyokuzwa amazwi e Nkosi.


text:
Abantu bazazula kusukela elwandle kuze kube selwandle, kusukela enyakatho kuze kube sempumalanga, bagijimele le lale, bedinga ilizwi le Nkosi, bangalitholi.


text:
Abafunga isithombe seSamariya besithi: Unkulunkulu wakho, Dani, uyaphila! lokuthi: Indlela yeBherishebha; bazakuwa, bangabe besavuka.


text:
Ngayibona iNkosi imi phansi kwelathi, yathi: Tshaya izihloko zezinsika ukuze iminyango inyikinyeke, uzephulele amakhanda abo bonke abantu; abaseleyo ngizababulala ngenkemba; kakuyikuphunyuka loyedwa abaleke.


text:
Loba besehlela esihogweni, isandla sami sizabakhupha khona; loba bakhwela besiya emazulwini, ngizabehlisa khona;


text:
loba becatsha engqongeni yeKharmeli, ngizabadinga ngibehlise lalapho; loba becatsha kubuphansi bolwandle, ngizathumela umgobho ukuze ubalume;


text:
loba bethunjwa yizitha zabo, lalapho ngizathumela inkemba ukuze ibabulale; ngizabehlisela okubi ngingabehliseli okuhle.


text:
INkosi uJehova wamabandla yiyo ethinta umhlaba uncibilike, bakhale bonke abakhileyo kuwo, ukhukhumale wonke njengomfula iNile, ubuye ubohle njengeNile leGibhithe.


text:
Yiyo eyakha indlu zayo emazulwini, yamisa umkhathi wayo phezu komhlaba, ebiza amanzi olwandle, iwanisele phezu komhlaba; yi Nkosi ibizo layo.


text:
Kimi kalinjengamaEtiyopiya yini, lina bantwana bakoIsrayeli? itsho i Nkosi. Mina engakhupha uIsrayeli elizweni leGibhithe kangikhuphulanga yini amaFilisti eKafitori lamaSiriya eKiri?


text:
Khangela, amehlo eNkosi Jehova aphezu kombuso owonayo; ngizawuchitha ngiwususe ebusweni bomhlaba, kube kanti kangiyikuyichitha ngokupheleleyo indlu kaJakobe, kutsho i Nkosi.


text:
Ngoba khangela, ngizalaya njalo ngizahlungula indlu kaIsrayeli phakathi kwazo zonke izizwe njengo muntu ehlungula ngokhomane, kodwa kakuyikuwela emhlabathini uhlamvu.


text:
Ngalolosuku ngizavusa idumba likaDavida eliwileyo, ngivale izikhala zalo, ngilungise okudilikileyo kwalo, ngilakhe kutsha njengensukwini zendulo;


text:
ukuze badle ilifa lokuseleyo eEdoma, lezizweni zonke ezibizwa ngebizo lami, kutsho i Nkosi eyenza lokhu.


text:
Khangelani, insuku ziyeza, kutsho i Nkosi, lapho olimayo ezaficana lovunayo. lokhama izithelo zevini aficane lohlanyela inhlanyelo; intaba zizathonta iwayini elimnandi, lamaqaqa wonke ancibilike.


text:
Ngizabuyisa abantu bami uIsrayeli bayakhe futhi imizi echithekileyo, bahlale kiyo; bahlanyele izivini, banathe iwayini lazo, balime amasimu, badle izithelo zawo.


text:
Ngizabagxumeka elizweni labo, bangabe besasitshulwa futhi elizweni engibanike lona, kutsho i Nkosi uNkulunkulu wakho.


text:
Lo ngumbono kaObadiya. INkosi uJehova ithi ngoEdoma: Sizwile imibiko evela e Nkosi ni, kuthunywe isithunywa phakathi kwezizwe ukuze sithi: Vukani, simvukele silwe laye!


text:
Ukuziqhenya kwenhliziyo yakho kukukhohlisile, wena ohlala ezimbalwini zamawa, olendawo ephakemeyo yokuhlala, othi enhliziyweni yakho: Ngubani ozangehlisela phansi?


text:
Loba uqonga njengokhozi, loba isidleke sakho sakhiwe phakathi kwezinkanyezi, ngizakwethula khona, kutsho i Nkosi.


text:
Uba amasela efika kuwe labaphangi ebusuku, kungakanani ukulahlekelwa kwakho, bebengayikuthatha yini lokho abakufunayo? Uba abavuna izithelo zevini befika kuwe, bebengayikutshiya ingcosana yini?


text:
Bonke abangane bakho besivumelwano bakukhohlisile, bakuxotshela emngceleni; ababehlalisene lawe ngokuthula bakwehlule, labangane bakho abathembekileyo bakuthiyile; kakho okuqedisisayo lokhu.


text:
I Nkosi ithi: Ngalolosuku ngizachitha abahlakaniphileyo eEdoma, ngiqede lokuhlakanipha entabeni yakoEsawu.


text:
Ngosuku owema ngalo khatshana, ngosuku abezizweni abathumba ngalo impahla yakhe, bangena emasangweni akhe, benza inkatho yokuphosa ngeJerusalema lawe wawunjengomunye wabo.


text:
Kodwa wawungafanelanga intokozo ngomfowenu esukwini lokuhlupheka kwakhe; wawungafanelanga intokozo ngabantu bakoJuda esukwini lokuchitheka kwabo; wawungafanelanga ukukloloda esukwini losizi lwakhe.


text:
Ngabe kawungenanga ngesango labantu bami esukwini lokuhlupheka kwabo; ngabe kawuthokozanga ngezinhlupheko zabo esukwini lokuhlupheka kwabo; ngabe kawuphanganga impahla yabo esukwini lokuhlupheka kwabo.


text:
Wawungafanelanga ukuma emehlukanweni endlela ukumvimbela ekubalekeni kwakhe; wawungafanelanga ukunikela abaphunyukileyo bakhe esukwini losizi lwakhe.


text:
Ngoba usuku lwe Nkosi lusondele ezizweni zonke. Njengokwenza kwakho kuzakwenziwa njalo lakuwe, Edoma, izenzo zakho zizakwehliselwa ekhanda lakho.


text:
Njengoba lina linathile inkezo yolaka entabeni yami engcwele, zonke izizwe ezikhona inhlangothi zonke zizanatha kuyo kakhulu zinyamalale.


text:
Kodwa entabeni yeZiyoni kuzakuba khona abaphunyukileyo, izakuba ngcwele; lendlu kaJakobe izakudla ilifa layo.


text:
Indlu kaJakobe izakuba ngumlilo, lendlu kaJosefa ibe lilangabi, indlu kaEsawu ibe ngamabibi; bazawatshisa bawaqede; kakuyikuba khona oseleyo endlini kaEsawu; ngoba i Nkosi isikhulumile.


text:
Abeningizimu bazathumba intaba kaEsawu, abeShefela bathumbe ilizwe lamaFilisti, kanye lelizwe lakoEfrayimi lelizwe iSamariya, loBhenjamini athumbe iGileyadi.


text:
Abathunjiweyo bebutho lakoIsrayeli bazabuya bathumbe ilizwe lamaKhanani, kuze kufike eZarefathi; labathunjiweyo beJerusalema abaSerafadi bazabuya bathumbe imizi yeningizimu.


text:
lathi: Suka uye eNineve kulowana umuzi omkhulu, umemezele kuwo ukuthi ububi babantu bawo bufinyelele kimi.


text:
Kodwa uJona wasuka waya eTarshishi ukuze abalekele i Nkosi. Wehlela eJafo, wathola khona umkhumbi oya eTarshishi; wakhupha imali yokukhwela, wakhwela kuwo ukuze ahambe labaya eTarshishi, abaleke e Nkosi ni.


text:
I Nkosi yathumela umoya omkhulu olwandle, kwaba khona isiphepho esikhulu, lomkolo wafuna ukudabuka phakathi.


text:
Abawuqhubayo besaba, lowo lalowo wakhala kuNkulunkulu wakhe; baphosela olwandle impahla eyayisemkhunjini ukuze ube lula. Kodwa uJona wayehlele phakathi komkolo, walala khona.


text:
Induna yomkolo, yamfica khona yathi kuye: Ulani wena olele ubuthongo? Vuka, ukhuleke kuNkulunkulu wakho; mhlawumbe luNkulunkulu uzasikhumbula ukuze singabhubhi.


text:
Basebekhulumisana besithi: Wozani senze inkatho yokuphosa, ukuze sibone ukuthi ngubani osibangele lobububi. Basebesenza inkatho yokuphosa, inkatho yabo yawela phezu kukaJona.


text:
Basebesithi kuye: Akusitshele ukuthi ngubani osibangele lobububi. Wenzani lapha? Uvela ngaphi? Ungowangaphi? Ungowesiphi isizwe?


text:
Yena wathi kibo: NgingumHebheru, ngikhonza i Nkosi uNkulunkulu wamazulu owenza ulwandle lomhlabathi owomileyo.


text:
Basebesethuka kakhulu labobantu, bathi: Wenzeni? Ngoba basebesazi ukuthi ubalekile e Nkosi ni lokhu wayesebatshelile.


text:
Wathi kibo: Ngithathani, lingiphosele olwandle; khona-ke ulwandle luzathula; ngoba ngiyazi ukuthi lesisiphepho esikhulu silifikele ngenxa yami.


text:
Kodwa-ke amadoda agwedla ngamandla ukuze abuyisele umkhumbi emhlabathini, ehluleka, ngoba ulwandle lwalulokhu luvubeka.


text:
Ngakho-ke basebekhuleka e Nkosi ni besithi: Siyakuncenga, Nkosi, asingabhubhi ngenxa yalumuntu, ungasibekeli umlandu wegazi lomuntu ongelacala; ngoba wena, Nkosi, wenzile njengokuthanda kwakho.


text:
I Nkosi yaletha inhlanzi enkulu ukuze imginye uJona; uJona waba sesiswini senhlanzi insuku ezintathu lobusuku obuthathu.


text:
esithi: Ekuhluphekeni kwami ngakhala e Nkosi ni, yangiphendula; ngisengcwabeni ngamemeza. wena walizwa ilizwi lami.


text:
Wangiphosela ekujuleni, enhliziyweni zenlwandle, impophoma yangihanqa inhlangothi zonke; wonke amagagasi lamaza akho edlula phezu kwami.


text:
Amanzi angihanqileyo asefike entanyeni yami, amanzi amanengi angisibekela; ukhula lwathandela ikhanda lami


text:
ezisekelweni zentaba. Ngatshona elizweni, imigoqo yalo yangivalela kwaze kwaba nini lanini; kanti wangikhupha emgodini, Nkosi Nkulunkulu wami.


text:
Lapho umphefumulo wami uphela amandla, ngayikhumbula i Nkosi; umkhuleko wami wafinyelela kuwe ethempelini lakho elingcwele.


text:
Kodwa mina ngizanikela umnikelo ngikudumise ngelizwi lokubonga, ngikhokhe izithembiso zami; ukukhulula kungokwe Nkosi.


text:
Ngakho uJona wasuka waya eNineve njengokutsho kwelizwi le Nkosi. INineve yayingumuzi omkhulu kakhulu ohanjwa insuku ezintathu.


text:
UJona waqala ukungena emzini, wawuhamba usuku lwaba lunye. Wamemeza wathi: Kusele insuku ezingamatshumi amane ukuthi iNineve lichitheke.


text:
Abantu baseNineve bakholwa kuNkulunkulu, bamemezela ukuthi kuzilwe ukudla, bagqoka amalembu amasaka, kusukela komkhulu wabo kwaze kwafika komncinyane.


text:
Ilizwi lafinyelela enkosini yeNineve; yasuka esihlalweni sayo sobukhosi, yakhulula isembatho sayo, yagqoka ilembu lesaka, yahlala emlotheni.


text:
Yamemezela eNineve yathi: Ngomthetho wenkosi leziphathamandla zayo kakungadli kunathe umuntu lenyamazana lenkomo lemvu;


text:
bonke kabembathe amalembu amasaka, bakhale kakhulu kuNkulunkulu, baphenduke bonke endleleni zabo ezimbi lebubini bonke ababenzayo.


text:
Lapho uNkulunkulu ebona izenzo zabo ukuthi baphendukile ebubini babo, wazisola ngobubi ayezabenza kibo, kasabenzanga.


text:
Wakhuleka eNkosini wathi: Ngiyakuncenga, Nkosi, kayisikho lokhu engakutshoyo ngiseselizweni lakithi yini? Yikho lokhu ngaphangisa ukubalekela eTarshishi; ngoba ngangisazi ukuthi wena unguNkulunkulu olomusa lolesihawu, ophuza ukuthukuthela, ogcwele uthando olungapheliyo, ozisola ngokubi.


text:
UJona wasephuma emzini, wayehlala ngasempumalanga komuzi, wazakhela idumba khona, wahlala ngaphansi kwalo emthunzini ukuba abone ukuthi uzakwehlelwa yini umuzi.


text:
INkosi uNkulunkulu yenza ukuba isihlahla somhlafutho sikhule sisithe uJona, sibe ngumthunzi kuye, ukuze simlamulele kokumkhathazayo. UJona wathokoza kakhulu ngenxa yomhlafutho.


text:
Kwathi ekuphumeni kwelanga uNkulunkulu wathumela umoya otshisayo wasempumalanga, ilanga lamtshaya uJona waze wayatha. Wakhulekela ukuba afe. wathi: Kungcono kimi ukufa kulokuphila.


text:
Kodwa unkulunkulu wathi kuye: Kambe wenza kuhle ngokuthukuthela ngenxa yomhlafutho? Yena wathi: Ngenza kuhle ukuthukuthela ngize ngiphose ukufa.


text:
INkosi yathi: Wena ulesihawu ngomhlafutho ongawusebenzelanga, ongawenzanga ukuba ukhule, okhule ngobusuku bunye, wafa futhi ngobusuku bunye.


text:
Mina-ke kangifanelanga yini ukuba lesihawu ngeNineve lowana umuzi omkhulu, okukuwo abantwana abadlula izinkulungwane ezilikhulu lamatshumi amabili abangakwaziyo ukwahiukanisa isandla sokunene esandleni sokhohlo, futhi kukhona inkomo ezinengi?


text:
Ilizwi le Nkosi lafika kuMika weMoreshethi ensukwini zikaJothamu loAhazi loHezekhiya, amakhosi akoJuda aliboniswa ngeSamariya langeJerusalema.


text:
Wathi: Zwanini, bantu lonke, ulalele lawe mhlaba lakho konke okukuwo; iNkosi uJehova kayibe ngumfakazi ngani, iNkosi isethempelini layo elingcwele.


text:
intaba zizancibilika ngaphansi kwayo lezihotsha ziqekezeke, zincibilike njengengcino phambi komlilo. zibe njengamanzi ageleza emaweni.


text:
Konke lokhu kungenxa yezono zikaJakobe, langenxa yezono zikaIsrayeli. Siyini isono sikaJakobe yini? Kasisiyo iSamariya yini? Siyini isono sikaJuda yini? Kasisiyo iJerusalema yini?


text:
Ngakho ngizadiliza iSamariya ngiyenze ibe yindawo yezivini, ngiphosele amatshe ayo esihotsheni, ngiphande izisekelo zayo.


text:
Zonke izithombe zalo ezibaziweyo zizaphahlazwa, lawo wonke amahlawulo alo okuwula azatshiswa ngomlilo, lezifanekiso zonke zalo zibulawe; ngoba lizizuze ngamahlawulo amawule, zizabuyiselwa emahlawulweni okuwula.


text:
Ngenxa yalokhu ngizalila ngikhaIe, ngihlubule ngihambeze, ngikhale njengamakhanka, ngilile njengezintshe.


text:
Ngoba amanxeba alo kawapholi, lokhu sekufikile lakoJuda; kufinyelele esangweni labantu bami eJerusalema.


text:
Dlulani, lina beShafiri, lihambeze lilenhloni; abakhe eZanani kabaphumanga emzini wabo; abeBetiEzeli bayakhala, kabalamandla okulisiza.


text:
Ngoba abakhe eMarothi balindele okuhle belovalo. ngoba okubi kwehlile kuvela e Nkosi ni, kwafika esangweni leJerusalema.


text:
Bophelani enqoleni amabhiza ale jubane, lina beLakishi; laliyikuqala kwezono zeZiyoni, ngoba iziphambeko zakoIsrayeli zatholakala kini.


text:
Ngakho-ke lizanika uMoreshethiGathi isipho sokuvalelisana; iBetiAkizibi lizakuba yinkohliso emakhosini akoIsrayeli.


text:
Phucani inwele zenu ukuze likhalele abantwana elibathandayo; phucani libe njengokhozi, ngoba bazathunjwa kini.


text:
Maye kulabo abenza amacebo obubi, benze okubi emibhedeni yabo! Lapho sekusile bazakwenza, ngoba balamandla okukwenza.


text:
Bahawukela amasimu, bawathathe ngodlakela, lezindlu bayazithatha; bathathela umuntu umuzi wakhe, bamthathele lelifa lakhe.


text:
Ngakho-ke i Nkosi ithi: Khangela, ngenza amacebo amabi ngalesisizwe, elingayikukhupha intamo zenu kuwo; futhi kalisayikuhamba ngokuzikhukhumeza, ngoba kuzakuba yisikhathi esibi leso.


text:
Ngalolosuku bazahlabela ingoma eyinhlekisa ngani, bakhale isililo esikhulu, bathi: Ilizwe labantu bakithi labiwe; kakho ongalibuyisa kithi; labo abasithumbileyo basithathele amasimu ethu; sichithekile isibili!


text:
Lithi ndlu kaJakobe baqalekisiwe yini? I Nkosi iyaphangisa ukuthukuthela yini? Lezi ziyizenzo zayo yini? Kawamsizi yini amazwi ayo ohamba ngobuqotho?


text:
Kanti liyizitha zabantu bami, libahlubule izembatho zabo abathanda ukuthula, lalabo abadlulayo bevela empini, besithi bavikelekile.


text:
Lixotshe abesifazana babantu bami ezindlini abazithandayo; ebantwaneni babo lisuse udumo lwami kokuphela.


text:
Sukani lihambe, ngoba lapha kakusiyo indawo yokuphumula, ngenxa yokungcola okuletha ukuchitheka okukhulu.


text:
Uba kuhambahamba umuntu okhuluma umoya lamanga esithi: Ngizaprofetha kini ngewayini lokunathwayo okulamandla; uzakuba ngumtshumayeli abamthandayo lababantu.


text:
Ngizalibutha lonke, lina bakoJakobe, ngibuthe insali yakoIsrayeli, ngibabuthelele ndawonye njengezimvu esibayeni, njengomhlambi osedlelweni lawo, libe lixuku labantu ababanga umsindo.


text:
Umkhokheli wabo uzabavulela indlela, bonke bazafohla, bafike esangweni, baphume ngalo. Inkosi yabo izahamba phambi kwabo, bekhokhelwa yiyo.


text:
Ngathi: Zwanini, lina nhloko zakoJakobe, lani ziphathamandla zakoIsrayeli. Kakusikho okwenu yini ukwazi ukulunga?


text:
lina elizonda okuhle, lithande okubi, elebula isikhumba sabantu bami, lihlubule inyama emathanjeni abo,


text:
elibadla inyama abantu bami, lihlinze isikhumba sabo, lephule amathambo abo, libaqobe njengenyama esembizeni lanjengenyama esebhodweni.


text:
Lizakhuleka e Nkosi ni, kodwa kayiyikuliphendula; izalifihlela ubuso bayo ngalesosikhathi, ngoba lenzile okubi.


text:
I Nkosi ithi ngabaprofethi abaduhisa abantu bami, ababathembisa ukuthula lapho besazuza ukudla, kodwa lowo ongabaniki ukudla balwe laye:


text:
Ngakho lizafikelwa yibusuku obungelambono, kube mnyama, lingabe lisavumisa; ilanga lizabatshonela abaprofethi, losuku lube mnyama tshu.


text:
Ababoni bazayangeka, labavumisi babe lenhloni, bambomboze imilomo yabo, ngoba kungaveli impendulo kuNkulunkulu.


text:
Kodwa mina nginikwe amandla, lokulunga lesibindi, ukuze ngimtshele uJakobe iziphambeko zakhe loIsrayeli isono sakhe.


text:
Zwanini lokhu, lina nhloko zendlu kaJakobe, lani ziphathamandla zendlu kaIsrayeli, elinenga ukulunga, lihlanekele bonke ubuqotho,


text:
Inhloko zayo zahlulelela izipho, labapristi bayo bafundisela inkokhelo, labaprofethi bayo bavumisela imali; kanti beyama e Nkosi ni besithi: I Nkosi kayikho phakathi kwethu yini? Okubi kakuyikusehlela.


text:
Ngakho ngenxa yenu iZiyoni izalinywa njengensimu, leJerusalema ibe lunxiwa oludilikileyo, lentaba yethempeli iphenduke ibe lihlathi.


text:
Kuzakuthi ensukwini ezizayo intaba yendlu ye Nkosi iphakanyiswe phezu kwazo zonke intaba, yengame wonke amaqaqa; abantu bazabekelela baye kuyo,


text:
lezizwe ezinengi zizafika zithi: Wozani sikhwele entabeni ye Nkosi, siye endlini kaNkulunkulu kaJakobe, ukuze asifundise indlela zakhe, ukuze sihambe endleleni zakhe. Ngoba kuzaphuma ukufundisa eZiyoni, lelizwi le Nkosi eJerusalema.


text:
Izakwahlulela phakathi kwezizwe ezinengi, equmele izizwe ezilamandla ezikhatshana; zizakhanda inkemba zazo zibe yimilomo yamakhuba, lemikhonto yazo ibe zingqamu zokuthena izihlahla; izizwe kazisayikuphuma impi, kazisayikufunda impi futhi;


text:
kodwa abantu bazazihlalela ngaphansi kwezihlahla zabo zevini, langaphansi kwezomkhiwa, kabayikwethuswa lutho; ngoba umlomo we Nkosi yamabandla ukhulumile.


text:
Ngoba bonke abantu balalela uNkulunkulu wabo, kodwa thina sizalalela i Nkosi uNkulunkulu wethu kuze kube nininini.


text:
Ngalolosuku, kutsho i Nkosi, ngizababuthanisa abaqhulayo, ngiqoqe abaxotshiweyo lalabo engibahluphileyo.


text:
Abaqhulayo ngizabenza babe lixukwana labaseleyo, labadeliweyo babe yisizwe esilamandla; i Nkosi izababusa entabeni yeZiyoni, kusukela khathesi kuze kube nininini.


text:
Usumemezelani kangaka? Kawuselankosi yini? Ubhubhile ummeli wakho yini ukuze wehlelwe ngumhelo njengobelethayo ?


text:
Zitshile, ububule, Ziyoni, njengowesifazana ohelelwayo; ngoba khathesi uzaphuma emzini, uhlale egangeni; uzakuya leBhabhiloni lapho ozakhululwa khona, lapho i Nkosi ezakuhlenga khona ezitheni zakho.


text:
Kodwa kabayazi imicabango ye Nkosi, kabawaqedisisi amacebo ayo, ukuthi ubabuthelele njengezithungo ebaleni lokubhulela.


text:
Sukuma, ubhule, Ziyoni, ngoba ngizakwenza impondo zakho zibe yinsimbi, lamasondo akho abe lithusi. Uzahoboza abantu abanengi, wehlukanisele i Nkosi inzuzo yabo lemfuyo yabo iNkosi yomhlaba wonke.


text:
Hlomisa amabutho akho, wena Jerusalema! izitha zikuvimbezele; zizatshaya umbusi wakho, wena Israyeli, esihlathini ngenduku.


text:
Kodwa wena, Bhethelehema Efratha, omncinyane ukuthi ube phakathi kwezizwe zakoJuda, kuzavela kuwe othile ozakuba ngumbusi wakoIsrayeli, okudabuka kwakhe kusukela endulo.


text:
Uzakuma eluse umhlambi wakhe ngamandla e Nkosi, ngobukhosi bebizo le Nkosi uNkulunkulu wakhe. Bazavikeleka, ngoba khathesi esemkhulu kuze kube semingceleni yomhlaba;


text:
uzaletha ukuthula. Lapho umAsiriya engena elizweni lakithi, enyathela emhlabathini wethu, sizahlomisa abelusi abayisikhombisa leziphathamandla zabantu eziyisificaminwembili;


text:
bazabusa ilizwe iAsiriya ngenkemba, lelizwe likaNimrodi, basophule kumaAsiriya lapho engena elizweni lakithi lalapho enyathela phakathi kwalo.


text:
Abaseleyo bakoJakobe bephakathi kwabantu abanengi bazakuba njengamazolo avela e Nkosi ni lanjengomkhizo phezu kotshani, okungalindeli muntu, okungahlaleli muntu.


text:
Abaseleyo bakaJakobe phakathi kwezizwe, bephakathi kwabantu abanengi bazakuba njengesilwane esiphakathi kwenyamazana zeganga, njengebhongo lesilwane eliphakathi komhlambi wezimvu, esithi lapho sidabula phakathi kwawo sibambe, sinyathele sidabule iziqa, kungabi khona osizayo.


text:
Kuzakuthi ngalezonsuku, itsho i Nkosi, ngiqede amabhiza akho phakathi kwakho, ngichithe inqola zakho,


text:
ngibulale izithombe zenu ezibaziweyo, ngidilize imizi yenu; kalisayikuphinda likhothamele umsebenzi wezandla zenu.


text:
Zwanini ukuphikisa kwe Nkosi, lina zintaba, lani zisekelo zomhlaba ezilamandla; ngoba i Nkosi iphikisana labantu bayo, izamelana loIsrayeli.


text:
Ngoba ngalikhupha elizweni leGibhithe, ngalihlenga endaweni yobugqili; ngathuma oMozisi loAroni loMiriyamu ukuze balikhokhele.


text:
Bantu bami, ake likhumbule ugobe lukaBalaki inkosi yakoMowabi, lokuthi uBalami indodana kaBeyori wamphendula njani, likhumbule lalokho okwenzekayo kusukela eShitimi kwaze kwaba seGiligali, ukuze lazi izenzo ezilungileyo ze Nkosi.


text:
Ngizakuza ngiphetheni e Nkosi ni, ngikhothame phambi kukaNkulunkulu ophezulu yini? Ngizakuza kuyo ngiphethe umnikelo wokutshiswa, ngilamathole alomnyaka owodwa yini?


text:
I Nkosi izakweneliswa zinqama eziyinkulungwane, lezinkulungwane ezilitshumi zemifula yamafutha yini? Ngizanikela izibulo lami ngenxa yesiphambeko sami, isithelo sesizalo sami ngenxa yesono senhliziyo yami yini?


text:
Ikutshengisile, muntu, okuhle; le Nkosi ifunani kuwe, kodwa ukwenza ukulunga, lokuthanda umusa, lokuhamba ngokuzithoba loNkulunkulu wakho?


text:
Ilizwi le Nkosi liyamemeza kuwo umuzi kuyikuhlakanipha okuqotho ukwesaba ibizo lakho. Zwanini, lina bantu lomphakathi womuzi.


text:
Lizakudla, kodwa lingasuthi, kube khona ukulamba ngaphakathi kwenu; lizalondoloza, kodwa kungalondolozeki; lalokhu elikulondolozayo ngizakunikela enkembeni.


text:
Lizahlanyela, kodwa lingavuni; likhame izithelo zemihlwathi, kodwa lingagcobi ngamafutha awo; lizakhama izithelo zevini, kodwa linganathi iwayini lazo elitsha.


text:
Ngoba ligcinile izimiso zikaOmri, lenzile yonke imisebenzi yendlu kaAhabi, lahamba ngamacebo abo, ngakho ngizalichitha, labakhileyo benu babe yinhlekisa; lizakweyiswa ngabantu.


text:
Maye mina! ngoba senginjengokuvunwa kwezithelo zasehlobo, njengevini eselivunwe laphela; kakuselahlukuzo lokudliwa, lemikhiwa yokuqala engiyithandayo.


text:
Abalungileyo babhubhile emhlabeni. kakusekho oqotho phakathi kwabantu; bonke bacathamela ukuchitha igazi, lowo lalowo uzingela umfowabo ngembule.


text:
Izandla zabo zikhuthalele ukwenza okubi, isiphathamandla lomahluleli bathengwa ngemali, loyisiphathamandla wahlulela ngokuthanda kwakhe, kuhlanekelwe ukulunga.


text:
Omuhle wabo unjengameva, lolungileyo wabo unjengothango lwameva. Usuku lwempindiselo yabo, abatshumayela ngalo abalindi babo, selufikile, lokudideka kwabo sekusondele.


text:
Indodana iyadelela uyise, lendodakazi ivukela unina, umalokazana uvukela uninazala, lezitha zomuntu zingamadoda endlu yakhe.


text:
Kodwa mina ngizalindela i Nkosi, ngilindele uNkulunkulu wosindiso lwami; uNkulunkulu wami uzangizwa.


text:
Ungathokozi ngami, sitha sami, ngoba lapho ngisiwa, ngizavuka; lapho ngihlezi emnyameni, i Nkosi izakuba yikukhanya kimi.


text:
Ngizathwala intukuthelo ye Nkosi, ngoba ngonile kuyo, ize imele indaba yami, ingenzele ukwahlulela. Izangikhuphela ekukhanyeni, ngizabona ukulunga kwayo.


text:
Isitha sami sizakukubona, zimbambe inhloni yena owathi kimi: Ingaphi iNkosi uNkulunkulu wakho? Ngizathokoza nxa ngimbona esenyathelwe phansi njengodaka lwendlela.


text:
Ngalolosuku bazafika kuwe bevela eAsiriya laseGibhithe, kusukela eGibhithe kuze kube semfuleni iYufrathi, bevela kuzo zonke inlwandle lezintaba.


text:
Yelusa abantu bakho ngentonga yakho, umhlambi ongowakho impela ohlala wodwa ehlathini lasezihotsheni; kawalukele eBashani leGileyadi njengasendulo.


text:
Izizwe zizabona, zibe lenhloni lanxa zilamandla, zibambe imilomo yazo, lendlebe zazo zibe yizacuthe,


text:
Zizahuba ngesisu othulini njengenyoka, lanjengezinto ezihahabayo zomhlaba; zizaphuma enqabeni zazo zithuthumela, ziphendukele eNkosini unkulunkulu wethu ngokwesaba, zitshaywe luvalo ngenxa yakho.


text:
Ngubani uNkulunkulu onjengawe, othethelela isono sabantu bakhe abaseleyo ayekele isiphambeko sabo? Kathukutheli kokuphela, ngoba uthokoza ngothando olungapheliyo.


text:
Uzasihawukela futhi, anyathele phansi ububi bethu. Wena uzaphosela enzikini yolwandle izono zethu zonke;


text:
uzanika uJakobe ukuthembeka, lenzalo kaAbrahama uthando olungapheliyo, njengokufunga kwakho kubo endulo.


text:
I Nkosi inguNkulunkulu olobukhwele ophindiselayo; i Nkosi ingumphindiseli, igcwele ulaka; i Nkosi iphindisela ezitheni zayo, igcinela izitha zayo intukuthelo.


text:
I Nkosi iyaphuza ukuthukuthela, kodwa ilamandla amakhulu, kayiyikumyekela ngitsho olecala; indlela yayo isesivunguzaneni lesiphepheni, lamayezi aluthuli lwenyawo zayo.


text:
Ikhuza ulwandle lutshe, yenze imifula yonke itshe; iBashani leKharmeli kubone, lempoko zeLebhanoni zibune.


text:
Intaba ziyanyikinyeka phambi kwayo, lamaqaqa ayancibilika; ilizwe liyachitheka phambi kwayo, umhlaba labo bonke abakhileyo kuwo.


text:
Ngubani ongema phambi kwentukuthelo yayo? Ngubani ongema ekuvutheni kolaka lwayo? Ulaka lwayo luthululeka njengomlilo, lamadwala aqekezeke phambi kwayo.


text:
lapho izikhukhula zibafikela; kodwa labo abamelana layo izabachitha bathi nya, ixotshele izitha zayo emnyameni.


text:
I Nkosi ithi: Loba amaAsiriya elamandla, futhi emanengi, azaqedwa anyamalale. Loba ngikuhluphile, Juda, kangisayikukuhlupha futhi.


text:
I Nkosi ilayile ngawe, Nineve, yathi: Kalisayikukhunjulwa ibizo lakho; endlini yabonkulunkulu bakho ngizachitha izithombe ezibaziweyo lezithombe ezibunjwe ngokuncibilikisa; ngizagebhela ingcwaba, ngoba ungcolile.


text:
Khangelani ezintabeni inyawo zakhe oletha indaba ezinhle, omemezela ukuthula. Gcina imikhosi yakho, Juda, ugcwalise izithembiso zakho, ngoba omubi kasayikumelana lawe futhi, uchithiwe waphela nya.


text:
Umchithi ukufikele, wena Nineve, gcina inqaba zakho, ulinde indlela, uqinise ukhalo lwakho, uqinise amandla akho.


text:
Ngoba i Nkosi ibuyisa ubukhosi bukaJakobe bube njengobukhosi bukaIsrayeli; ngoba abahlaselayo balikhwexule ivini. baqeda ingatsha zalo


text:
Izihlangu zamaqhawe akhe zibomvu, amabutho akhe agqoke okuyibubende, lenqola zakhe ziphazima njengamalangabi lapho sezilungisa; amabhiza ayagidagida.


text:
Izinqola ziyatheleka emigwaqweni, ziphoseka le lale ezigcawini, zikhanye njengezihlanti, ziphazime njengemibane.


text:
INineve injengechibi elilamanzi afohlayo. Bamemeza besithi: Manini! manini! kodwa kakho ophendukayo.


text:
Seliseleze, kaliselalutho, lichithekile; inhliziyo ziphele amandla, amadolo ayatshayana, lobuhlungu busenkalweni zonke, bamukumele.


text:
Singaphi isikhundla sesilwane lezimbalu zezilwane lapho isilwane esasiletha khona esikubambileyo, lalapho amabhongo aso ayehlala khona engethuki lutho?


text:
Isilwane sabamba okwenele imidlwane yaso, sabambela lezilwanekazi zaso; sagcwalisa izimbalu ngesikubambileyo lezikhundla zaso ngenyama.


text:
Khangela, ngimelene lawe, kutsho i Nkosi yamabandla; ngizatshisa ngomlilo inqola zakho, lenkemba izaqeda amabhongo ezilwane akho; ngizaquma konke okubambayo kusuke emhlabeni, lelizwi lezithunywa zakho kalisayikuzwakala.


text:
Zwanini ukukhala kwesiswepu lomsindo wokugedlezela kwamavili, lowamabhiza amathayo, lowenqola ezigijimayo.


text:
Abagadi bamabhiza bayasukela; kubonakala ukuphazima kwenkemba, lokucwazimula komkhonto; banengi ababuleweyo; kukhona inqwaba zezidumbu, izidumbu ezinengi ezingelakuphela; abantu bayakhubeka phezu kwazo.


text:
Konke lokhu kungenxa yokuphinga okunengi kwesiphingi esibukekayo langenxa yobuthakathi baso abulalayo, esithengisa izizwe ngokuphinga kwaso labantu ngobuthakathi baso.


text:
Khangela, ngimelene lawe, kutsho i Nkosi yamabandla; ngizakwembula izidwaba zakho, ngitshengise izizwe ubunqunu bakho, lemibuso ihlazo lakho.


text:
Bonke abakubonayo bazakubalekela, bathi: INineve lichithekile. Ngubani ozalililela? Ngizalidingela ngaphi abaduduzi?


text:
Wena Nineve, ungcono yini kulomuzi weNo owawusemfuleni uNile, uzingelezelwe ngamanzi, omthangala wawo wawululwandle, lamanzi engumduli wawo?


text:
Kanti lathunjwa laya ekuthunjweni, lezingane zalo zachotshozwa engonsini zazo zonke indlela; kwenziwa inkatho yokuphosa ngezikhulu zalo, labo bonke abakhulu balo babotshwa ngamaketane.


text:
Inqaba zakho zonke zinjengezihlahla zemikhiwa elezithelo zokuqala, uba zinyikinywa, izithelo ziwela emlonyeni wodlayo.


text:
Khangela, amabutho akho anjengabesifazana nje. Amasango elizwe lakho avulekele izitha zakho; umlilo uyiqedile imigoqo yawo.


text:
Zikhelela amanzi ulungisele ukuvinjezelwa, uqinise inqaba zakho; ngena odakeni, uxove ibumba, ulungise ibhokisi lokubumba izitina.


text:
Wandise abathengisi bakho baze badlule inkanyezi zamazulu. Kodwa kabasekho njengesikhongwane eselula impiko zaso siphaphe, sihambe.


text:
Iziphathamandla zakho zinjengezintethe, lababhali bakho banjengomhlambi wesikhonyane esimisa inkamba othangweni ngosuku oluqandayo; lapho ilanga seliphumile, siyasuka siphaphe, singabe sizaziwa ukuthi singaphi.


text:
Abelusi bakho balele, nkosi yeAsiriya, leziphathamandla zakho ziyawozela. Abantu bakho bahlakazekile ezintabeni, kakho obabuthayo.


text:
Kakukho okukupholisa ukulimala kwakho, inxeba lakho libi; bonke abezwa umbiko ngawe batshaya izandla. Ngoba ngubani obungafinyelelanga kuye ububi bakho?


text:
Umlayo ubuthakathaka, lesahlulelo kasiphumeleli. Ngoba omubi uphica olungileyo, ngakho ukulunga kuyahlanekelwa.


text:
Khangelani phakathi kwezizwe, libone limangale kakhulu. Ngoba mina ngenza imisebenzi ensukwini zenu elingayikuyikholwa lapho ulilandiselwa.


text:
Ngoba, khangelani, ngivusa amaKhaladiya, isizwe esibabayo lesiphangisayo, esidabula emhlabeni wonke ukuyathumba indawo zokuhlala ezingeyisizo ezaso.


text:
Amabhiza aso alejubane kulezingwe, ayesabeka kulempisi ehamba kusihlwa; abagadi bamabhiza aso baqhubekela phambili, bevela elizweni elikhatshana, bandize njengokhozi oluphangisa ukudla.


text:
Bonke bafikela ukwenza ububi, lokwesabeka kwabo kuhambela phambi kwabo; babuthe abathunjiweyo babe ngangetshebetshebe.


text:
Yisizwe esiklolodela amakhosi, lababusi sibahleka usulu, sihlekisane ngazo zonke inqaba, ngoba sibuthelela umhlabathi, sizithathe.


text:
Kawusuye owasendulo yini, wena Nkosi Nkulunkulu wami oNgcwele? Kasiyikufa. Nkosi, wenzile lesisizwe ukuthi sibe yisigwebo; wena Dwala, usimisele ukutshaya.


text:
Wena omehlo akho ahlambulukile kakhulu ukuthi abone okubi, ongelakukhangela okungalunganga. ubakhangelelani abakhohlisayo? Uthulelani lapho ababi beqeda abalungileyo kulabo?


text:
Isizwe samaKhaladiya siyabakhupha bonke ngengwegwe, sibadonse ngembule, sibabuthe ngembule laso elihudulwayo; ngalokho-ke siyathokoza sijabule.


text:
Ngakho-ke siyalihlabela imbule laso, sitshisele imbule laso elihudulwayo impepha; ngoba lisizuzela ukudla okunengi lokumnandi.


text:
Ngizakuma endaweni yami yokulinda, ngime enqabeni yami, ngikhangele ukuze ngibone ukuthi izakuthini kimi, lokuthi izaphendula ithini ekukhaleni kwami.


text:
I Nkosi yangiphendula yathi: Bhala umbono, uwenze ucace ematsheni, ukuze ufundwe kalula nguye ogijimayo.


text:
Ngoba umbono ungowesikhathi esimisiweyo; uyaphangisa ukuya ekupheleni, kawuyikukhohlisa. Uba uphuza, uwulindele; ngoba uzafika isibili, kawuyikuphuza.


text:
Iwayini liyakhohlisa; umuntu ozikhukhumezayo kayikuma; ubuhwaba bakhe bubanzi njengengcwaba; kasuthi njengokufa; uzibuthela zonke izizwe. aziqoqele bonke abantu.


text:
Bonke bayahlekisana ngaye yini bemklolodela besithi: Maye kuye owandisa okungeyisikho okwakhe. Koze kube nini? Kozethwesa ngezibambiso.


text:
Labo olezikwilidi zabo kabayikukujuma yini? Bakuvukele labo abazakwenza uthuthumele yini? Uzakuba yimpango yabo.


text:
Ngoba uziphangile izizwe ezinengi, wachitha igazi labantu, wenza ububi emhlabeni, emizini yonke lakubo bonke abahlala kiyo, bonke abaseleyo emhlabeni bazakuphanga.


text:
Maye kulowo ozuzela indlu yakhe inzuzo embi, ukuze akhele isidleke sakhe phezulu ukuze avikeleke engozini!


text:
Khangela, kakumiswanga yi Nkosi yamabandla yini ukuthi umsebenzi wezizwe uphelele emlilweni, labantu basebenzele ize?


text:
Maye kuye onathisa omakhelwane bakhe inkezo yolaka lwakhe, abenze ukuthi badakwe, ukuze abukele ubuze babo!


text:
Wena uzazisuthisa ngehlazo endaweni yodumo; natha lawe, udakwe! Inkezo esesandleni se Nkosi izafinyelela kuwe, lehlazo lehlele phezu kodumo lwakho.


text:
Ububi obenziwa eLebhanoni buzakwehlela kuwe, ukuchitheka kwenyamazana kukwethuse ngenxa yegazi labantu lobubi obenziwa emhlabeni, emizini lakubo bonke abahlala kiyo.


text:
Sisizani isithombe esibaziweyo, lokhu umenzi waso esibazile? Kumbe isithombe esibunjwe ngokuncibilikisa? Siyinto ebunjiweyo eqamba amanga. Kusizani ukuthi umenzi waso athembe kiso, lokuthi enze isithombe esingakhulumiyo?


text:
Maye kulowo otshoyo esigodweni esibaziweyo ukuthi: Vuka! lelitsheni eliyisimungulu ukuthi Phaphama! Lokhu kungamfundisa ulutho yini? Khangela, kunanyekwe ngegolide langesiliva, kakulamoya wokuphefumula.


text:
Nkosi, ngizwile umbiko ngawe, ngiyesaba izenzo zakho. Ziphinde futhi kuliminyaka, wenze ukuthi zaziwe kuliminyaka; ukhumbule umusa elakeni.


text:
UNkulunkulu wavela eThemani, oNgcwele wavela entabeni yeParani. Selah. Inkazimulo yakhe yasibekela amazulu, umhlaba wagcwala indumiso yakhe.


text:
Ekusukumeni kwakhe umhlaba wanyikinyeka, ekukhangeleni kwakhe kwathuthumela izizwe; intaba zendulo zahlakazeka, amaqaqa alaphakade atshona. Indlela zakhe zazilaphakade.


text:
Nkosi, ulaka lwakho lwaluvuthela imifula yini? Wawuthukuthelele imifula yini, lentukuthelo yakho yayivuthela ulwandle lapho ugade amabhiza akho, ukhwele phezu kwenqola yakho yokunqoba yini?


text:
Idandili lakho livele obala, lembuliwe, ufakile imitshoko yakho entanjeni. Selah. Waqhekeza umhlaba ngemifula.


text:
Intaba zakubona wena, zathuthumela, lezikhukhula zamanzi zedlula; amanzi amanengi akhupha ilizwi lawo, aphakamisela izandla zawo phezulu.


text:
Ilanga lenyanga kwema endaweni yakho ekukhanyeni kwemitshoko yakho egijimayo, lekuphazimeni komkhonto wakho ocwazimulayo.


text:
Waphumela ukukhulula abantu bakho, ukukhulula ogcotshiweyo wakho. Ubhidlizele phansi indlu yomubi, waquphula lezisekelo zayo. Selah.


text:
Ngemitshoko yakho ucibile umkhokheli wamabutho akhe, afika njengesivunguzane ukusichitha, ethokoza kungathi azakudla abahluphekayo ekusithekeni.


text:
Ngiyezwa, kuthuthumela umzimba wami, indebe zami ziqhaqhazele ngenhlokomo; ukubola kungena emathanjeni ami, kutshayane amadolo ami. Ngizalindela ngokuthula ukuthi usuku lokuhlupheka lufike phezu kwalabo abasihlaselayo.


text:
Loba umkhiwa ungavezi impoko, loba kungekho izithelo evinini lomhlwathi liphuthe ukuthela, amasimu angavezi ukudla, izimvu ziqunywe zisuka esibayeni, kungabi khona inkomo esibayeni,


text:
UNkulunkulu, iNkosi, ungamandla ami, wenza inyawo zami zibe njengezempala, engenze ukuthi ngihambe endaweni zami eziphakemeyo. Ngeyomqondisi womculo. Ezigincini zami.


text:
Ilizwi le Nkosi lafika kuZefaniya indodana kaKushi, kaGedaliya, kaAmariya, kaHezekhiya, ensukwini zikaJosiya indodana kaAmoni inkosi yakoJuda.


text:
ngizaqothula abantu lenyamazana, ngiqothule inyoni zamazulu lenhlanzi zolwandle. Ngizachitha ababi, ngiqume abantu basuke emhlabeni, kutsho i Nkosi.


text:
Ngizaphakamisela isandla sami phezu kukaJuda laphezu kwabo bonke abakhileyo eJerusalema, ngiqume konke okuseleyo kukaBhali kusuke kulindawo lebizo labapristi bezithombe,


text:
ngiqede labakhonza ibutho lamazulu phezu kwezindlu, labakhuleka kimi bangifunge, bafunge futhi loMilkomu,


text:
Thula phambi kweNkosi uJehova! Ngoba usuku lwe Nkosi selusondele. I Nkosi isilungisile umhlatshelo, yahlambulula labanxusiweyo bayo.


text:
Kuzakuthi ngosuku lomhlatshelo wami ngitshaye iziphathamandla lamadodana e Nkosi labo bonke abagqoka izigqoko zabezizwe.


text:
Ngalolosuku ngizatshaya bonke abeqayo umbundu womnyango, labagcwalisa indlu yenkosi yabo ngobubi langenkohliso.


text:
Ngalolosuku, itsho i Nkosi, kuzazwakala ilizwi lokukhala eSangweni lenhlanzi, lokulila esigabeni sesibili somuzi lokufohloza okukhulu kuzwakala emaqaqeni.


text:
Khalani. lina elakhe endaweni yokuthengisela, ngoba bonke abathengisayo kabasekho, bonke abalinganisa isiliva baphelile.


text:
Kuzakuthi ngalesosikhathi ngihlole iJerusalema ngezibane, ngitshaye bonke abantu abazithokozisayo abazithembayo, abathi enhliziyweni zabo: I Nkosi kayiyikwenza lutho.


text:
Impahla yabo izaphangwa, lezindlu zabo zidilizwe. Loba besakha izindlu, kabayikuhlala kuzo, loba belima izivini, kabayikunatha iwayini lazo.


text:
Usuku olukhulu lwe Nkosi selusondele, luyeza ngokuphangisa; usuku lwe Nkosi lulobuhlungu, iqhawe liyakhala ngokubabayo kulo.


text:
Lolosuku lusuku lolaka, usuku lokuhlupheka losizi, usuku lokuchitheka lokubhidlika, usuku lomnyama, lolwamayezi, lomnyama onzima,


text:
Ngizakwehlisela abantu usizi ukuze bahambe njengeziphofu, ngoba bonile e Nkosi ni; igazi labo lizachithwa njengothuli; lenyama yabo njengobulongwe.


text:
Isiliva sabo legolide labo kakuyikuba lamandla okubakhulula ngosuku lolaka lwe Nkosi. Umhlaba wonke uzaqedwa ngumlilo wolaka lwayo lobukhwele bayo; ngoba izaqeda, yebo izabajuma ibaqede bonke abakhileyo elizweni.


text:
ungakadudulwa njengamakhoba aphephukayo, ungakehlelwa yintukuthelo eyesabekayo ye Nkosi, ungakafikelwa lusuku lolaka lwe Nkosi.


text:
Dingani i Nkosi, lina lonke abathobekileyo bomhlaba abenza imilayo yayo, dingani ukulunga, lidinge ukuthobeka; mhlawumbe lingavikelwa ngosuku lolaka lwe Nkosi.


text:
Ngoba iGaza lizatshiywa, leAshikeloni lizakuba lunxiwa, labantu beAshidodi bazaxotshwa emini, leEkhironi lidilizwe.


text:
Maye kwabakhileyo ekhunjini lolwandle, lina sizwe samaKerethi! Ilizwi le Nkosi lingawe, Khanani, lizwe lamaFilisti; ngizalichitha kuze kungabi khona ohlala khona.


text:
ukhumbi uzakuba ngelabaseleyo endlini kaJuda belusele kibo, endlini zeAshikeloni bazalala khona kusihlwa. Ngoba i Nkosi uNkulunkulu wabo izabahambela, ibenzele inhlanhla.


text:
Ngizwile ukukloloda kukaMowabi lokuthuka kwamaArnoni, ukuthi babaklolodela njani abantu bami, bezincoma ngelizwe labo.


text:
Ngifunga impilo yami, kutsho i Nkosi yamabandla, uNkulunkulu kaIsrayeli, ngithi: UMowabi uzakuba njengeSodoma, lamaAmoni abe njengeGomora, ilizwe lezimbabazane lemigodi yetswayi elachitheka kokuphela. Abaseleyo ebantwini bami bazabaphanga, labasilileyo esizweni sami babathumbe.


text:
Lokhu kuzakuba ngumvuzo wokuziphakamisa kwabo, ngoba bakloloda, bazikhukhumeza ngabantu be Nkosi yamabandla.


text:
I Nkosi izakwenza okwesabekayo kibo; ngoba izabaqeda bonke onkulunkulu bomhlaba, akhuleke kuyo wonke amazwe ezizwe, wonke umuntu esendaweni yakibo.


text:
Izaphakamisela isandla sayo ngenyakatho, ichithe iAsiriya, yenze iNineve ukuthi ibe lunxiwa, lome njengenkangala.


text:
Imihlambi izalala phakathi kwalo, lazo zonke inyamazana zeganga, ingabuzane lodwayi kulale ebusuku ezinsikeni zalo, kukhale isidlova ewindini, lewabayi likhale emnyango.


text:
Yiwo lumuzi owajabula, owawulondolozekile, owawusithi: Mina ngikhona; kakho futhi omunye. Yeka ukuchitheka kwawo! Usuyindawo yokubuthanela inyamazana; bonke abadlula kiwo bayancifa, bawukhombe ngengqindi.


text:
Iziphathamandla zawo zinjengezilwane ezibhongayo; labahluleli bawo banjengezimpisi eziyizihwaba ezingatshiyi lutho kuze kuse.


text:
Abaprofethi bawo kabananzeleli, bayakhohlisa; abapristi bawo bangcolisa okungcwele, bephule umthetho.


text:
I Nkosi iphakathi kwawo ilungile, kayenzi okubi; insuku zonke ekuseni iletha ilungelo layo ekukhanyeni, futhi kayiphuthi; kodwa omubi kalanhloni.


text:
Ngizichithile izizwe, lenqaba zazo zidilikile; ngidilizile imigwaqo yazo ukuze kungahambi muntu ngayo; imizi yazo yenziwe yaba ngamanxiwa, kakusekho loyedwa ohlala kiyo.


text:
Ngathi: isibili umuzi uzangesaba, wemukele ukulaywa; kawuyikukhohlwa ukulaya kwami konke. Kodwa bavuke ngovivi bekhuthalela ngamandla ukwenza okungalunganga.


text:
Ngakho-ke ngilindela, itsho i Nkosi, kuze kube lusuku engizavuka ngalo ngahlulele izizwe. Ngoba isinqumo sami siyikubuthelela izizwe, ngiqoqe imibuso, ngithululele phezu kwayo intukuthelo yami, konke ukuvutha kolaka lwami; ngoba ngomlilo wolaka lwami lobukhwele bami wonke umhlaba uzaqotshulwa.


text:
Ngalesosikhathi ngizanika abantu ukukhuluma okuhlambulukileyo, ukuthi bonke bakhuleke ebizweni lami, bangikhonze nganhliziyonye.


text:
Kusukela phetsheya kwemifula yeEtiyopiya abacela kimi phakathi kwabahlakazekileyo bami bazaletha umnikelo.


text:
Ngalolosuku lina bantu bami, kaliyikuyangeka ngenxa yezenzo eliphambuka ngazo kimi, ngoba ngizakhupha phakathi kwenu labo abazikhukhumezayo; kalisayikuziphakamisa entabeni yami engcwele.


text:
abaseleyo koIsrayeli; kabayikwenza okubi, kabayikukhuluma amanga, kakuyikuphuma emlonyeni wabo amazwi akhohlisayo. Ngoba bazakweluka balale phansi, kungabi khona obethusayo.


text:
Hlabela kakhulu, wena Ziyoni, umemeze, Israyeli. Thokoza, uthabe ngenhliziyo yakho yonke, wena Jerusalema.


text:
I Nkosi isusile izigwebo zakho, izixotshile izitha zakho. UMbusi kaIsrayeli, i Nkosi, uphakathi kwakho; kawuyikwesaba okubi.


text:
I Nkosi uNkulunkulu wakho iphakathi kwakho, injengeqhawe elinqobayo; izajabula ngawe ngentokozo, ikuvuselele ngothando lwayo, ithabe ngawe ngokuhlabelela.


text:
Khangela, ngalesosikhathi ngizakuba lokwenza labo bonke abakucindezelayo; ngizasiza bonke abaqhulayo, ngibuthe abaxotshiweyo, ngiphendule ihlazo labo libe yingoma yokudumisa lodumo emhlabeni wonke.


text:
Ngalesosikhathi ngizaliletha ekhaya esikhathini sokulibutha, kwami. Ngizalenza ukuthi libe lodumo, libongwe phakathi kwabantu bonke bomhlaba lapho sengibuyisa inhlanhla yenu futhi, kutsho i Nkosi.


text:
Ngomnyaka wesibili kaDariyusi inkosi, ngosuku lokuqala lwenyanga yesithupha, ilizwi le Nkosi lafika ngoHagayi umprofethi kuZerubhabheli indodana kaSalatiyeli umbusi wakoJuda, lakuJoshuwa indodana kaJehozadaki umpristi omkhulu;


text:
lathi: I Nkosi yamabandla ithi: Lababantu bathi kakukabi yisikhathi sokwakha kithi ithempeli le Nkosi.


text:
Lihlanyele okunengi, lavuna okuyingcosana; liyadla, kodwa kalisuthi; liyanatha, kodwa kalikholwa; ligqoke lingakhudumali, lohola imali uholela ukuyifaka esikhwameni esivuzayo.


text:
Khwelani ezintabeni ligamule izigodo, lakhe indlu engithokozisayo, lapho engingabonakalisa khona udumo lwami, kutsho i Nkosi.


text:
Beliqaphele okunengi, kodwa khangelani, kube yingcosana elikuzuzileyo; lapho likuletha ekhaya, ngikuphephule konke. Kungani? kutsho i Nkosi yamabandla. Kungenxa yendlu yami elunxiwa, lina lilibele ngendlu zenu.


text:
Ngenxa yalokhu-ke amazulu avalekile ukuze kungabi lamazolo, lomhlabathi uvalekile ukuze lingazuzi izithelo zawo.


text:
Ngilethile ukoma elizweni lezintabeni laphezu kwamabele laphezu kwewayini elitsha lamafutha laphezu kwakho konke okuvela emhlabathini, ebantwini lezifuyweni lakho konke abakwenzayo.


text:
Ngakho uZerubhabheli indodana kaSalatiyeli loJoshuwa indodana kaJehozadaki umpristi omkhulu, labo bonke abantu ababesele, balilalela ilizwi le Nkosi uNkulunkulu wabo, lamazwi kaHagayi umprofethi owayethunywe yi Nkosi uNkulunkulu wabo; abantu bayesaba i Nkosi.


text:
I Nkosi yavusa umoya kaZerubhabheli indodana kaSalatiyeli umbusi wakoJuda, lomoya kaJoshuwa indodana kaJehozadaki umpristi omkhulu, lomoya wabo bonke abantu ababesele; beza ukuze basebenze endlini ye Nkosi yamabandla uNkulunkulu wabo,


text:
Ngomnyaka wesibili, ngosuku lwamatshumi amabili lanye lwenyanga yesikhombisa, ilizwi le Nkosi lafika ngoHagayi umprofethi


text:
lisithi: Tshela uZerubhabheli indodana kaSalatiyeli umbusi wakoJuda, loJoshuwa indodana kaJehozadaki umpristi omkhulu, labo bonke abantu abaseleyo,


text:
ithi: Ngubani osekhona phakathi kwenu owabona lindlu ebuhleni bayo bakuqala? Kambe injani khathesi? Kayisize emehlweni enu yini?


text:
Kodwa qina, wena Zerubhabheli, kutsho i Nkosi, ume isibindi lawe Joshuwa, ndodana kaJehozadaki, mpristi omkhulu; qinani lani lonke, bantu belizwe. Sebenzani, ngoba mina ngilani, kutsho i Nkosi yamabandla,


text:
njengokuthembisa kwami engakwenza kini ekuphumeni kwenu eGibhithe. Umoya wami uhlala phakathi kwenu, lingesabi.


text:
Ngoba i Nkosi yamabandla ithi: Kuseyisikhatshana nje ngibuye nginyikinye futhi amazulu lomhlaba, ulwandle lomhlabathi owomileyo;


text:
ngizanyikinya izizwe zonke ukuze inotho yazo ifike lapha, igcwalise indlu le ngobuhle, kutsho i Nkosi yamabandla.


text:
Ubuhle bokucina balindlu buzakuba bukhulu kulobokuqala, kutsho i Nkosi yamabandla; lakulindawo ngizanika ukuthula.


text:
Ngosuku lwamatshumi amabili lane, lwenyanga yesificamunwemunye, emnyakeni wesibili kaDariyusi, ilizwi le Nkosi lafika kuHagayi umprofethi


text:
Uba umuntu ethwele inyama engcwele ngesembatho sakhe, athinte ngesembatho sakhe isinkwa, loba isitshwala, loba iwayini, loba amafutha, loba okunye ukudla, kuzakuba ngcwele yini? Abapristi baphendula bathi: Hatshi.


text:
Wasesithi uHagayi: Uba umuntu ongcoliswe yisidumbu ethintana lalezizinto, ziyangcola yini? Abapristi bamphendula bathi: Yebo, ziyangcola.


text:
Khona uHagayi waphendula wathi: Banjalo lababantu sinjalo lesisizwe phambi kwami, kutsho i Nkosi, futhi unjalo wonke umsebenzi wezandla zabo, lalokho abakusondeza lapha kungcolile.


text:
Ake licabange ngokwenzakayo kusukela ngaphambili kuze kube lamhlanje; kungakabekwa ilitshe phezu kwelinye ethempelini le Nkosi,


text:
kwakunjani kini? Lapho umuntu esiya enqwabeni yezilinganiso ezingamatshumi amabili zamabele, wathola itshumi nje; lalapho esiya esikhamelweni sewayini ukukha imbiza ezingamatshumi amahlanu, wathola amatshumi amabili nje.


text:
Ngalitshaya kanye layo yonke imisebenzi yenu ngokutshisa langengumane langesiqhotho; kanti kaliphendukelanga kimi, kutsho i Nkosi.


text:
Ake licabange kuhle kusukela lamuhla, kusukela kulolusuku lwamatshumi amabili lane, enyangeni yesificamunwemunye, kusukela esukwini lokubekwa kwezisekelo zethempeli; cabangani kuhle.


text:
Inhlanyelo isesesilulwini yini? Ivini lomkhiwa lepomegranati* lomhlwathi, lokhu kungatheli yini? Kusukela lamuhla ngizalibusisa.


text:
ngigenqule isihlalo sobukhosi semibuso, ngichithe amandla emibuso yezizwe, ngigenqule izinqola labakhweli baze amabhiza labagadi bawo azakuwa, lowo lalowo awe ngenkemba yomfowabo.


text:
Ngalolosuku, kutsho i Nkosi yamabandla, ngizakuthatha, wena Zerubhabheli, inceku yami, indodana kaSalatiyeli, ngikwenze ube njengendandatho elophawu yodumo; ngoba nguwe engikukhethileyo, kutsho i Nkosi yamabandla.


text:
Ngenyanga yesificaminwembili, ngomnyaka wesibili kaDariyusi, ilizwi le Nkosi lafika kuZekariya umprofethi. indodana kaBerekiya kaldo, lisithi:


text:
Ngakho-ke tshono ebantwini uthi: I Nkosi yamabandla ithi: Buyelani kimi, lami ngizabuyela kini, kutsho i Nkosi yamabandla.


text:
Lingabi njengoyihlo abaprofethi bakuqala abamemeza kibo besithi: I Nkosi yamabandla ithi: Phendukani ezindleleni zenu ezimbi lezenzweni zenu ezimbi. Kodwa kabezwanga, kabanginanzanga, kutsho i Nkosi.


text:
Kodwa amazwi ami lezimiso zami, engalaya ngakho inceku zami abaprofethi, kakubaficanga oyihlo yini? Ngakho baphenduka bathi: Njengalokhu i Nkosi yamabandla yazimisela ukusiphatha ngokufanele indlela zethu lezenzo zethu, yenze njalo.


text:
Ngosuku lwamatshumi amabili lane lwenyanga yetshumi lanye ethiwa nguShebati, ngomnyaka wesibili kaDariyusi, ilizwi le Nkosi lafika kuZekariya umprofethi, indodana kaBerekiya kaldo. UZekariya wathi:


text:
Ngabona ebusuku, khangela, umuntu ogade ibhiza elibomvu. Wayemi phakathi kwezihlahla zomtshekisane esigodini, kukhona ngemva kwakhe amabhiza abomvu lalubhidi lamhlophe.


text:
Ngasengisithi: Kutshoni lokhu, Nkosi? Ingilosi eyayikhuluma lami yathi kimi: Ngizakutshengisa ukuthi kuyini.


text:
Ngakho-ke lowomuntu owayemi phakathi kwezihlahla zomtshekisane waphendula wathi: Laba yibo i Nkosi ebathumileyo ukuhlola umhlaba.


text:
Bona basebeyiphendula ingilosi ye Nkosi eyayimi phakathi kwezihlahla zomtshekisane, bathi: Sesiwuhlolile umhlaba, khangela, umhlaba wonke uhlezi kuhle.


text:
Ingilosi ye Nkosi yasisithi: Nkosi yamabandla, koze kube nini ungabanga lasihawu kiyo iJerusalema lakuyo imizi yakoJuda, oyithukutheleleyo okweminyaka engamatshumi ayisikhombisa?


text:
Ngakho ingilosi eyayikhuluma lami yathi kimi: Memeza uthi i Nkosi yamabandla ithi: Ngilobukhwele obukhulu ngeJerusalema langeZiyoni.


text:
Ngalokho-ke, ithi i Nkosi, sengibuyile eJerusalema ngilesihawu; indlu yami izakwakhiwa kuyo, kutsho i Nkosi yamabandla, lentambo yokulinganisa izatshonjululwa phezu kweJerusalema.


text:
Memeza futhi ithi: I Nkosi yamabandla ithi: Imizi yami izagcwala iphuphume futhi izinto ezinhle. I Nkosi izaduduza futhi iZiyoni, ibuye iyikhethe iJerusalema.


text:
Ngathi kuyo ingilosi eyayikhuluma lami: Kuyini lokhu? Yangiphendula yathi: Lezi zimpondo ezachithachitha uJuda loIsrayeli leJerusalema.


text:
Ngasengisithi: Laba bazekwenzani? Yangiphendula yathi: Leziya impondo zachithachitha uJuda, kwaze kwasweleka loyedwa ongaphakamisa ikhanda. Lababakhandi bezile ukwesabisa izizwe, lokwephula impondo zezizwe ezaphakamisela impondo zazo ilizwe lakoJuda ukulichithachitha.


text:
Ngasengisithi kuye: Uya ngaphi? Wathi kimi: Ngiyalinganisa iJerusalema, ngibone ukuthi bungakanani ububanzi bayo lobude bayo.


text:
Yona yathi: Gijima, utshele leliyana ijaha uthi: iJerusalema lizakuba ngumuzi ongelamiduli ngenxa yobunengi babantu lezifuyo ezikilo.


text:
Ngoba mina ngizakuba ngumduli womlilo olizingelezeleyo, lolivikeleyo, kutsho i Nkosi, ngibe yinkazimulo phakathi kwalo.


text:
Heyi! Balekani elizweni lenyakatho, kutsho i Nkosi; ngilihlakazele emazweni wonke njengemimoya yomine yamazulu.


text:
Ngoba i Nkosi yamabandla yangithuma ngenxa yodumo lwayo ezizweni ezaliphangayo, ngoba olithintayo uthinta igugu layo, yathi:


text:
Ngoba khangela, ngizaziphakamisela isandla sami, zibe yimpango yalabo ababezikhonza. Khona lizakwazi ukuthi i Nkosi yamabandla ingithumile.


text:
Izizwe ezinengi zizazihlanganisa le Nkosi ngalolosuku, zibe ngabantu bayo. Izahlala phakathi kwakho, uzakwazi ukuthi i Nkosi yamabandla ingithumile kuwe.


text:
Yasingitshengisa uJoshuwa umpristi omkhulu emi phambi kwengilosi ye Nkosi, loSathane emi ngakwesokunene sikaJoshuwa emmangalela.


text:
Ingilosi ye Nkosi yathi kuSathane: I Nkosi kayikukhuze, wena Sathane. I Nkosi eyikhethileyo iJerusalema kayikukhuze. Lumuntu kanjengesikhuni esikhutshwe emlilweni yini?


text:
Ingilosi yathi kulabo ababemi phambi kwayo: Mkhupheni izigqoko ezingcolileyo. Yasisithi kuye: Khangela, sengisusile ububi bakho kuwe, ngizakugqokisa izigqoko ezinhle.


text:
Yasisithi: Mthwaliseni iqhiye ehlambulukileyo. Basebemthwalisa iqhiye ehlambulukileyo, bamgqokisa izigqoko; ingilosi ye Nkosi yayimi phansi kwakhe.


text:
I Nkosi yamabandla ithi: Uba uzahamba endleleni zami, ugcine imilayo yami, uzaphatha indlu yami, ugcine lamaguma ami, ngizakunika ilungelo lokungena phakathi kwabo abemiyo lapha.


text:
Zwana-ke, wena Joshuwa, mpristi omkhulu, wena labangane bakho abahlezi phambi kwakho, ngoba khangelani, lingabantu abayisibonakaliso esihle. Ngizaveza inceku yami elillumela.


text:
Ngoba khangela, ngelitshe engalibeka phambi kukaJoshuwa, ilitshe okukhonakilo amacele ayisikhombisa; mina ngizabaza ukubaza kilo, kutsho i Nkosi yamabandla; ngizasusa ububi balelilizwe ngosuku olulodwa.


text:
Ngalolosuku, kutsho i Nkosi yamabandla, ngulowo lalowo wenu uzanxusa umngane wakhe ukuze azehlala ngaphansi kwesihlahla sakhe sevini langaphansi kwesomkhiwa.


text:
Yathi kimi: Ubonani? Ngathi: Ngibona, khangela, uluthi lwesibane olwenziwe ngegolide kuphela, phezu kwalo lulomganu wamafutha, lezibane eziyisikhombisa, lezimbobo zezibane eziyisikhombisa.


text:
Kulezihlahla zomhlwathi ezimbili phansi kwalo, esinye singakwesokunene somganu, lesinye singakwesokhohlo sawo.


text:
Yasingiphendula ingilosi eyayikhuluma lami isithi: Kawazi ukuthi kutshoni lokhu? Ngathi: Hatshi, Nkosi yami.


text:
Yasisithi kimi: Nanti ilizwi le Nkosi kuZerubhabheli lithi: Ukuphumelela kwakho kakusikho ngengalo langamandla, kodwa ngomoya wami, kutsho i Nkosi yamabandla.


text:
Wena uyini, ntaba enkulu? Phambi kukaZerubhabheli uzakuba ligceke. Yena uzabeka ilitshe lokucina, abantu besithi: Kuhle, kuhle!


text:
Izandla zikaZerubhabheli zabeka isisekelo salindlu, zizaqeda ukulakha. Khona-ke lizakwazi ukuthi i Nkosi yamabandla ingithumile kini.


text:
Ngubani odelele usuku lwezinto ezincinyane? Uzathokoza lapho ebona uZerubhabheli ephethe ilitshe elikhethiweyo. Ingilosi yasisithi: Izibane eziyisikhombisa zingamehlo e Nkosi athalazayo umhlaba wonke.


text:
Ngasengisithi kuyo: Zitshoni lezizihlahla zomhlwathi ezingakwesokunene soluthi lwesibane langakwesokhohlo yini?


text:
Ngasengisitsho ngokwesibili ngisithi: Zitshoni izingatsha ezimbili zezihlahla zomhlwathi eziseceleni kwembobo ezimbili zegolide okuthululwa ngazo amafutha?


text:
Ingilosi yathi kimi: Ubonani? Ngaphendula ngathi: Ngibona umqulu wencwadi ondizayo; ubude bawo buzingalo ezingamatshumi amabili, lobubanzi bawo buzingalo ezilitshumi.


text:
Yasisithi kimi: Lokhu kuyisiqalekiso esiphumela emhlabeni wonke; ngoba ngokutsho kwaso umuntu owebayo uzalahlwa, langokutsho kwaso wonke umuntu ofunga amanga uzalahlwa.


text:
Ngizasithwalela, kutsho i Nkosi yamabandla, singene endlini yesela lendlini yalowo ofunga amanga ngebizo lami, sihlale endlini yakhe, siyidilize, izigodo lamatshe.


text:
Yasisondela ingilosi eyayikhuluma lami, yathi kimi: Phakamisa amehlo akho, ubone ukuthi kuyini lokhu okuvelayo.


text:
Ngasengisithi: Kuyini? Yathi: Yifatshi enkulu le evelayo. Yathi: Lokhu kuyibubi babantu elizweni lonke.


text:
Ingilosi yasisithi: Lokhu kuyiBubi. Yasimsunduzela phakathi kwefatshi, yayisibekela ifatshi ngesisibekelo somnuso.


text:
Ngasengiphakamisa amehlo ami, ngabona, khangela, abesifazana ababili besiza, belezimpiko ezifanana lezengabuzane. Babephapha emoyeni, bayiphakamisela emazulwini ifatshi.


text:
Yona yathi: Bayisa elizweni leShinari ukuyakhela indlu khona; lapho isiyakhiwe, bazayibeka phezu kwesisekelo sayo.


text:
Ngabuya ngaphakamisa amehlo ami, ngabona, khangela-ke, inqola ezine ziphuma phakathi kwentaba ezimbili ezazingezethusi.


text:
Ingilosi yangiphendula yathi: Lokhu kuyimimoya emine yamazulu esuka ekumeni phambi kweNkosi yomhlaba wonke.


text:
Inqola elamabhiza amnyama iya elizweni lenyakatho, elamabhiza amhlophe iya elizweni lentshonalanga, lelamabhiza alamabala iya elizweni leningizimu.


text:
Ekuphumeni kwawo ayephitshekela ukuhamba, ayehlola ilizwe. Yathi: Hambani liyehlola umhlaba. Ngakho awuhlola umhlaba.


text:
Yasingimemeza isithi: Khangela, lawo aya elizweni lenyakatho aphumuzile umoya wami elizweni lenyakatho.


text:
Hamba uye kwabathunjiweyo, oHelidayi loTobiya loJedaya loJosiya indodana kaZefaniya, abafike bevela eBhabhiloni,


text:
wemukele kibo isiliva legolide, wenze umqhele, uwuthwalise uJoshuwa indodana kaJehozadaki umpristi omkhulu,


text:
uthi kuye: I Nkosi yamabandla ithi: Khangela, umuntu obizo lakhe lithiwa ngulhlumela, ngoba uzakhula endaweni yakhe, akhe ithempeli le Nkosi.


text:
Nguye ozakwakha ithempeli le Nkosi, abe lobukhosi; uzahlala esihlalweni sobukhosi, abuse. Kuzakuba khona umpristi ngakwesokunene sakhe, bazazwana bobabili.


text:
Umqhele uzakuba sethempelini le Nkosi, ube yisikhumbuzo kuHelidayi loTobiya loJedaya loJosiya indodana kaZefaniya.


text:
Lalabo abakhatshana bazafika ukusiza ukwakha ithempeli le Nkosi; lizakwazi ukuthi i Nkosi yamabandla ingithumile kini. Lokhu kuzakwenzeka, uba lilalela ilizwi le Nkosi uNkulunkulu ngenhliziyo zenu zonke.


text:
Ngomnyaka wesine wenkosi uDariyusi ilizwi le Nkosi lafika kuZekariya ngosuku lwesine lwenyanga yesificamunwemunye ethiwa nguKisilevi.


text:
lokubuza abapristi bendlu ye Nkosi yamabandla labaprofethi ukuthi: Sizakhala inyembezi ngenyanga yesihlanu njengokwenza kwethu iminyaka yonke yini?


text:
Tshono ebantwini bonke belizwe lakubapristi uthi: Ekuzileni kwenu ukudla lekulileni kwenu enyangeni yesihlanu lenyangeni yesikhombisa, kule iminyaka engamatshumi ayisikhombisa, lalizilela mina ukudla yini?


text:
Nxa iJerusalema yayisakhiwe iphumelele, lemizi yayo yonke iyihanqile, leningizimu leShefela kwakhiwe kuzo, la ayengesiwo amazwi i Nkosi eyawatshumayela ngabaprofethi bakuqala yini?


text:
lingacindezeli umfelokazi lentandane lowezizweni lomyanga, kungabi khona loyedwa wenu owenza amacebo amabi enhliziyweni yakhe ngomfowabo.


text:
Benza inhliziyo zabo zaba lukhuni njengendayimana, hlezi bezwe ukulaya lamazwi i Nkosi yamabandla ebathumele wona ngomoya wayo ngabaprofethi bakuqala. Lokhuke kwayithukuthelisa kakhulu i Nkosi yamabandla.


text:
Ngabachithachitha phakathi kwezizwe zonke ababekade bengazazi. Ngakho ilizwe abalitshiyayo lachitheka, kakusadabulanga muntu kulo, lelizwe elihle laba yinkangala.


text:
I Nkosi ithi: Ngizabuyela eZiyoni, ngihlale phakathi kweJerusalema, leJerusalema izakuthiwa ngumuzi othembekileyo, lentaba ye Nkosi yamabandla izakuthiwa yintaba engcwele.


text:
I Nkosi yamabandla ithi: Amaxhegu lezalukazi bazahlala futhi endleleni zeJerusalema, ngulowo lalowo ephethe udondolo ngenxa yokuluphala.


text:
I Nkosi yamabandla ithi: Uba kumangalisa emehlweni alabo abaseleyo balababantu kulezinsuku, kuzamangalisa yini lemehlweni ami yini?


text:
ngibalethe ukuze bahlale phakathi kweJerusalema, babe ngabantu bami, lami ngibe nguNkulunkulu wabo ngeqiniso langokulunga.


text:
I Nkosi yamabandla ithi: Qungani isibindi, lina elizwa kulezinsuku amazwi avela kubaprofethi, ababekhona kusukela esikhathini sokubekwa kwesisekelo sethempeli lami, ukuze lakhiwe.


text:
Ngoba ngaphambi kwalezonsuku kwakungelakuqatshwa umuntu lokwenyamazana, kungekho lokuvikelwa ezitheni kwabasebenzayo. Ngoba wonke umuntu ngamxega lomfowabo.


text:
Kodwa khathesi kangisayikubaphatha abaseleyo balababantu njengensukwini zakuqala, kutsho i Nkosi yamabandla.


text:
Ngoba kuzahlanyelwa ngokuthula, ivini lizathela izithelo zalo lomhlabathi wandise inala yawo, lamazulu ehlise amazolo awo; ngizabanika abaseleyo balababantu zonke lezizinto.


text:
Njengoba beliyisiqathekiso phakathi kwezizwe, wena Juda lawe Israyeli, ngakho ngizalikhulula libe yisibusiso. Lingesabi, kodwa manini isibindi.


text:
I Nkosi yamabandla ithi: Njengoba ngazimisela ukwenza okubi kini ekungithukutheliseni kwaboyihlo, ngingaliyekelanga, kutsho i Nkosi yamabandla,


text:
Nanzi izinto elizazenza. Khulumani iqiniso omunye komunye; lahlulele ngokuqotho langokuqonda enkundleni;


text:
lingenzelani amacebo amabi enhliziyweni zenu; lingathandi izifungo zamanga; ngoba ngiyazizonda zonke lezizinto, kutsho i Nkosi.


text:
I Nkosi yamabandla ithi: Ukuzila ukudla kwenyanga yesine, lenyanga yesihlanu, lenyanga yesikhombisa, lenyanga yetshumi, kuzakuba yizikhathi zentokozo lezokuthaba lezikhathi ezimisiweyo zenjabulo koJuda. Ngakho-ke thandani iqiniso lokuthula.


text:
kuthi abakhileyo komunye umuzi baye kwabakhe komunye, bathi: Asihle sihambeni, siyedinga i Nkosi yamabandla, sicele umusa wayo; siyahamba khathesi.


text:
Abantu abanengi lezizwe ezilamandla zizakuza ukuyidinga i Nkosi yamabandla eJerusalema lokucela umusa wayo.


text:
I Nkosi yamabandla ithi: Ngalezonsuku abantu abalitshumi abavela ezizweni zezindimi zonke bazabamba umJuda ngesembatho sakhe, bathi kuye: Sizahamba lawe ngoba sesizwile ukuthi uNkulunkulu ukini.


text:
Nanti ilizwi. Yilizwi le Nkosi elimelana lelizwe leHadiraki, lizakwehlela phezu kweDamaseko. Ngoba imizi yeSiriya ingeye Nkosi, njengazo zonke izizwe zakoIsrayeli;


text:
IAshikeloni izakubona lokho, yesabe, leGaza lalo ithuthumele kakhulu, leEkhironi layo ngoba ithemba lato liphelile. Inkosi yeGaza izabhubha, leAshikeloni kalisayikuhlalwa muntu.


text:
Ngizakhupha igazi lemihlatshelo emilonyeni yawo, leminikelo yawo enengekayo phakathi kwamazinyo awo; abaseleyo bawo bazakuba ngabakankulunkulu wethu, abe njengesizwe koJuda, leEkhironi libe njengamaJebusi.


text:
Besengimisa inkamba izingelezele indlu yami ngibe ngumlindi, ukuze kungabi khona ongenayo lophumayo, kungabi lamcindezeli obanqobayo; sengikubonile lokhu ngawami amehlo.


text:
Thokoza kakhulu, wena Ziyoni! Memeza kakhulu, Jerusalema! Khangela, iNkosi yakho iyeza kuwe, inqobile yehlula, imnene, ikhwele ubabhemi, ithole, inkonyana kababhemi.


text:
Ngizaquma inqola isuke koEfrayimi, lamabhiza eJerusalema; ledandili lempi lizaqunywa. Izamemezela ukuthula ezizweni; lokubusa kwayo kuzasukela elwandle kusiya elwandle, kusukele emfuleni iYufrathi kuze kube sekucineni komhlaba.


text:
Laweke, ngenxa yesivumelwano sakho lami esiqiniswe ngegazi, ngizakhupha izibotshwa zakho emgodini ongelamanzi.


text:
Buyelani enqabeni yenu, lina zibotshwa esezilethemba; lamuhla ngiyalitshela ukuthi ngizalibusisa ngokuphindwe kabili.


text:
Ngoba sengimgobisile uJuda njengedandili lami, ngenza uEfrayimi waba ngumtshoko wakho. Ngizavusela amadodana akho, Ziyoni, kumadodana akho, Javani, ngikwenze ube njengenkemba yeqhawe.


text:
I Nkosi izabonakala ngaphezu kwabo, lomtshoko wayo uphazime njengombane; iNkosi uJehova izavuthela uphondo, iphume ngezivunguzane zaseningizimu.


text:
I Nkosi yamabandla izabavikela, banqobe, behlisele phansi amatshe ezavutha; bazanatha igazi labo njengewayini, bagcwale lona njengomganu yokufafaza, lanjengezingonsi zelathi.


text:
I Nkosi uNkulunkulu wabo izabakhulula ngalolosuku, ngoba bangumhlambi wayo labantu bayo, ngoba njengeziceco ezinhle zomqhele, bazakhanya elizweni lakhe.


text:
Yeka ubuhle balo lokubukeka kwalo! Amabele azakhulisa amajaha, lewayini elitsha likhulise izintombi ezigcweleyo.


text:
Celani e Nkosi ni izulu ngesikhathi sentwasa, e Nkosi ni eyenza amayezi eziphepho, enika abantu izihlambo zezulu, enika bonke utshani egangeni.


text:
Ngoba izithombe ezithiwa amatherafi zikhuluma ize, labavumisi babona okungamanga, labaphuphi balandisa amaphupho ayinkohliso, ukududuza kwabo kuyize. Ngakho-ke abantu bayahambahamba njengezimvu, bahlupheke ngoba bengelamelusi.


text:
Ukuthukuthela kwe Nkosi kuyavutha ngabelusi, izaphindisela abakhokheli; ngoba i Nkosi yamabandla izawuhambela umhlambi wayo uJuda, izabenza babe njengebhiza lobukhosi empini.


text:
Kuzaphuma ilitshe lengonsi kibo, kuphume isikhonkwane sethente, kuphume idandili lempi, kuphume bonke ababusi.


text:
Bebonke bazakuba njengamaqhawe empini anyathela udaka lwezindlela; bazakulwa ngoba i Nkosi ilabo, bayangise abagadi bamabhiza.


text:
Mina ngizamqinisa uJuda. ngikhulule uJosefa. Ngizababuyisa ngoba ngilesihawu kibo, babe njengokungathi kangizanga ngibalahle; ngoba ngiyi Nkosi uNkulunkulu wabo, ngizabaphendula.


text:
UEfrayimi uzakuba njengeqhawe, inhliziyo yabo ithokoze njengokungathi ithokoziswa liwayini. Abantwana babo bazabona lokho bathabe, inhliziyo zabo zizajabula e Nkosi ni.


text:
Njalo ngibachithachithe phakathi kwezizwe, kanti lemazweni akhatshana bazangikhumbula, bazakondla abantwana babobabuye.


text:
Ngizababuyisa ekhaya bevela elizweni leGibhithe, ngibaqoqe eAsiriya; ngizabaletha elizweni leGileyadi leLebhanoni, kuwo kungasali ndawo.


text:
Ulwandle luzakwehlelwa yikuhlupheka okukhulu, lamagagasi olwandle azatshaywa, kutshe lenziki zonke zeNile; kwehliswe ukuzigqaja kweAsiriya, kusuke intonga yobukhosi yeGibhithe.


text:
Khala wena firi, ngoba umsedari usuwile, ngoba izihlahla ezinhle ziphundlekile. Khalani lina zihlahla zamaokhi* zeBashani, ngoba igusu elingangenekiyo seliwile.


text:
Ilizwi lokukhala kwabelusi liyezwakala, ngoba udumo lwabo luchithekile. Ukubhonga kwamabhongo ezilwane kuyezwakala ngoba ihlathi leJordani liqothulwe.


text:
Abazithengayo bayazihlaba, bengabilacala; labazithengisayo bathi: Kayibusiswe i Nkosi, senginothile; abelusi bazo kabazihawukeli.


text:
Ngoba kangisayikubahawukela abakhileyo kulelilizwe, kutsho i Nkosi. Kodwa khangela, ngizabanikela abantu ezandleni zabomakhelwane babo, lezamakhosi abo; bazachitha ilizwe, kangiyikophula loyedwa ezandleni zabo.


text:
Ngasengizelusa izimvu zokuhlatshwa yilabo abathenga izimvu. Ngathatha intonga ezimbili, enye ngayibiza ngokuthi nguMusa, lenye ngayibiza ngokuthi nguNhlanganiso. Ngazelusa-ke izimvu.


text:
Ngakho-ke ngasengisithi: Kangisayikulelusa; efayo kayife, lelahlekayo kayilahleke; lalezo eziseleyo zidlane inyama.


text:
Ngasengithatha intonga yami ethiwa nguMusa, ngayephula ukuze ngephule isivumelwano sami engangisenze labantu bonke.


text:
Ngasengisithi kibo: Uba kulungile kini, ngiphani iholo lami; kodwa uba kungalunganga, yekelani. Basebengilinganisela iholo lami amashekeli* esiliva angamatshumi amathathu.


text:
I Nkosi yasisithi kimi: Aphosele endaweni yokugcinela imali; yeka inani elinje ababengihlawule ngalo! Ngakho-ke ngasengiwathatha amashekeli esiliva angamatshumi amathathu, ngawaphosela endaweni yokugcinela imali ethempelini.


text:
Ngasengisephula intonga yami yesibili ethiwa nguNhlanganiso ukuze kwaphuke ukuzalana kukaJuda loIsrayeli.


text:
Ngoba khangela, ngizabeka elizweni umelusi ongahambeli labo abaqunyiweyo, ongazidingiyo ezilahlekileyo, longazelaphiyo ezilimeleyo, longaziboneliyo eziphilayo, kodwa adle inyama yezinonileyo, adabule amasondo azo.


text:
Maye kumelusi oyisithutha otshiya izimvu! Kungathi inkemba ingagwaza ingalo yakhe lelihlo lakhe lokunene. Ingalo yakhe kayitshwabhane, lelihlo lokunene lifiphale.


text:
Nanti ilizwi. Yilizwi le Nkosi ngoIsrayeli. I Nkosi eyendlala amazulu, yamisa umhlaba, yenza umoya womuntu phakathi kwakhe,


text:
ithi: Khangela, ngizakwenza iJerusalema ibe njengenkezo edakisayo kibo bonke abayizingelezeleyo; loJuda laye uzavinjezelwa ekuvinjezelweni kweJerusalema.


text:
Ngalolosuku ngizakwenza iJerusalema ibe njengelitshe elisindayo kubo bonke abantu; bonke abalithwalayo bazazilimaza kakhulu; lazo zonke izizwe zomhlaba zizayihlanganyela.


text:
Ngalolosuku ngizatshaya wonke amabhiza ngokusanganiseka, labagadi bawo ngokuhlanya. UJuda ngizamlinda, kodwa ngizaphumputhekisa wonke amabhiza abezizwe.


text:
Izizwe zakoJuda zizakuthi: Abakhileyo eJerusalema balamandla ngenxa ye Nkosi yamabandla, uNkulunkulu wabo.


text:
Ngalolosuku ngizakwenza izizwe zakoJuda zibe njengembawula yomlilo phakathi kwezihlahla, lanjengesihlanti* esibhebhayo phakathi kwezithungo. Bazabaqeda bonke abantu ababazingelezeleyo, abangakwesokunene labangakwesokhohlo; kodwa abantu beJerusalema babelokhu besahlala kuhle endaweni yabo.


text:
I Nkosi izakhulula kuqala imizi yakoJuda ukuze udumo lwendlu kaDavida lodumo lwabakhileyo eJerusalema lungedluli olukaJuda.


text:
Ngalolosuku i Nkosi izavikela abakhileyo eJerusalema ukuze ngalolosuku obuthakathaka phakathi kwabo abe lamandla njengoDavida, lendlu kaDavida ibe njengonkulunkulu, njengengilosi ye Nkosi eyahamba phambi kwabo.


text:
Ngizathululela phezu kwendlu kaDavida laphezu kwabakhileyo eJerusalema umoya womusa lowokulabhela, njalo bazangikhangela abamgwazileyo, bamlilele, njengokulilelwa kozelwe yedwa, bamkhalele ngokubabayo njengokukhalelwa ngokubabayo kolizibulo.


text:
Ngalolosuku kuzakuba khona ukulila eJerusalema okunjengokulilelwa kukaHadadi-Rimoni egcekeni leMegido.


text:
Ilizwe lizalila, yileyo laleyondlu iyodwa; indlu kaDavida layo ilile iyodwa, labesifazana bayo bebodwa; indlu kaNathani iyodwa, labesifazana bayo bebodwa;


text:
Ngalolosuku umthombo uzavulelwa indlu kaDavida labakhileyo eJerusalema ukuze bahlanjululwe ezonweni lekungcoleni.


text:
Kuzakuthi ngalolosuku, kutsho i Nkosi yamabandla, ngiqume amabizo ezithombe asuke elizweni, zingabe zisakhunjulwa; futhi ngizadlulisa abaprofethi lomoya ongcolileyo ngibasuse elizweni.


text:
Kuzakuthi-ke, uba umuntu ezaprofetha njalo, ng’khona uyise lonina-ke abamzalayo bazakuthi kuye: Kawuyikuphila, ngoba ukhulume amanga ebizweni le Nkosi. Uyise lonina abamzalayo babesebemgwaza esaprofetha.


text:
Ngalolosuku bonke abaprofethi bazakuba lenhloni ngemibono yabo nxa beprofetha; kabayikugqoka izigqoko zoboya ukuze bakhohlise,


text:
kodwa omunye lomunye wabo uzakuthi: Kangisuye mprofethi mina, ngingumlimi womhlabathi; ngoba ilizwe laba yilifa lami kusukela ebutsheni bami.


text:
Uba sekuthiwa kuye: Ngawani lamanxeba asemzimbeni wakho? uzakuthi: Ngamanxeba okutshaywa kwami endlini yabangane bami,


text:
Vuka, nkemba, uvukele umelusi wami, uvukele umuntu ongumngane wami, kutsho i Nkosi yamabandla. Tshaya umelusi ukuze izimvu zichitheke; ngizaphendulela isandla sami kwezincinyane.


text:
Ngizayifaka emlilweni lingxenye yesithathu, ngibancibilikise njengomuntu encibilikisa isiliva, ngibahlole njengokuhlolwa kwegolide. Bazabiza ibizo lami, ngibaphendule; ngithi: Bangabantu bami; labo bathi: I Nkosi inguNkulunkulu wethu.


text:
Ngizabuthanisa zonke izizwe ukuze zilwe leJerusalema, umuzi uzathathwa lendlu ziphangwe, kudlwengulwe abesifazana; kuthunjwe ingxenye eyodwa kwezimbili yomuzi, kodwa abantu abaseleyo kabayikuqunywa basuke emzini.


text:
Ngalolosuku inyawo zayo zizakuma entabeni ethiwa ngeyeMihlwathi emaqondana leJerusalema empumalanga; intaba yeMihlwathi izadabuka phakathi kuvele isigodi esikhulu kusukela empumalanga kusiya entshonalanga, ingxenye eyodwa kwezimbili yentaba izatshedela enyakatho, lengxenye eyodwa kwezimbili itshedele eningizimu.


text:
Isihotsha esiphakathi kwezintaba sizavaleka, ngoba isihotsha esitsha phakathi kwezintaba sizafinyelela eceleni kwaso. Lizabaleka njengalokho labalekela ukunyikinyeka komhlaba ensukwini zikaUziya inkosi yakoJuda. I Nkosi uNkulunkulu wami ibisifika ilabo bonke abangcwele bayo.


text:
Kuzakuba yimini kokuphela eyaziwa yi Nkosi, kungabi lamini labusuku, ngoba kuzakuthi kusihlwa kube khona ukukhanya.


text:
Ngalolosuku amanzi agobhozayo azaphuma eJerusalema, ingxenye eyodwa kwezimbili yawo igelezele elwandle lwasempumalanga, lengxenye eyodwa kwezimbili yawo igelezele elwandle lwentshonalanga, igeleza ehlobo lebusika.


text:
Ilizwe lonke lizaphenduka igceke kusukela eGeba kuze kube seRimoni eningizimu kweJerusalema. Kodwa iJerusalema izasala iphakeme endaweni yayo, igcwele abantu kusukela eSangweni lakoBhenjamini kuze kube sendaweni yesango lakuqala, isango leGonsini, kusukela eMphotshongweni kaHananeli kuze kube sezikhamelweni zewayini zenkosi.


text:
Nansi isifo i Nkosi ezasehlisela bonke abantu abahlasela iJerusalema; inyama yabo izabola besemi ngenyawo zabo, lamehlo abo abolele emikhoxweni yawo, lenlimi zabo zibolele emilonyeni yabo.


text:
Ngalolosuku i Nkosi izabehlisela ukwesaba okukhulu, kuthi lowo lalowo abambe isandla sikamakhelwane wakhe ukuze asizwe nguye, kodwa isandla sikamakhelwane siphakamele ukumtshaya.


text:
LoJuda uzakulwa leJerusalema, kubuthwe inotho yazo zonke izizwe ezizizingelezeleyo, igolide, lesiliva, lezembatho ezinengi kakhulu.


text:
Isifo esinjengalesi sizafikela amabhiza lembongolo, lamakamela, labobabhemi, lezifuyo zonke ezikhona kulezo zihonqo.


text:
Kuzakuthi bonke abaseleyo kuzo zonke izizwe ezazihlasele iJerusalema bahambe iminyaka ngeminyaka ukuyakhonza uNkulunkulu i Nkosi yamabandla, lokugcina umkhosi wamadumba.


text:
Uba ezinye zezizwe zomhlaba zingayi eJerusalema ukukhonza uNkulunkulu i Nkosi yamabandla, kungani izulu kuzo.


text:
Uba isizwe seGibhithe singayi eJerusalema ukukhonza, sizakwehlelwa yisifo leso i Nkosi ezasehlisela izizwe ezingayi emzini ukugcina umkhosi wamadumba.


text:
Ngalolosuku kuzabe sekubhaliwe emabhereni amabhiza ukuthi: Zehlukaniselwe i Nkosi. Lezimbiza zethempelini zizakuba njengemiganu yokufafaza engaphambi kwelathi.


text:
Zonke imbiza eJerusalema lakoJuda zizakwehlukaniselwa i Nkosi yamabandla, ukuze bonke abanikela umhlatshelo bazithathe, bapheke ngazo inyama yomhlatshelo. Kakusayikuba khona umthengi endlini ye Nkosi yamabandla ngalolosuku.


text:
Ngilithandile, kutsho i Nkosi. Kodwa lithi: Usithande ngani? UEsawu kasuye yini umfowabo kaJakobe? kutsho i Nkosi. Kanti ngamthanda uJakobe,


text:
Lanxa uEdoma esithi: Senziwe abayanga, kodwa sizabuyela si ye kwakha amanxiwa; itsho njalo i Nkosi yamabandla: Bona bangakha, kodwa mina ngizadiliza, njalo bazababiza ngokuthi: Ngumngcele wobubi, labantu i Nkosi ebathukutheleleyo kuze kube phakade.


text:
Indodana iyamhlonipha uyise, lenceku inkosi yayo. Uba-ke nginguyihlo, kungaphi ukuhlonitshwa kwami? Uba-ke ngiyiNkosi, kungaphi ukwesatshwa kwami? itsho i Nkosi yamabandla kini, bapristi elidelela ibizo lami; kodwa lithi: Silidelele ngani ibizo lakho?


text:
Lisondeza isinkwa esingcolileyo phezu kwelathi lami, lisithi: Sikungcolise ngani? Ngokuthi kwenu: Itafula le Nkosi liyadeleleka.


text:
Njalo nxa lisondeza okuyisiphofu kube ngumhlatshelo, kakukubi yini? Lalapho lisondeza okuqhulayo lokugulayo, kakukubi yini? Ake ukusondeze kumbusi wakho; angaba lomusa kuwe yini? kumbe angabemukela yini ubuso bakho? itsho i Nkosi yamabandla.


text:
Khathesi-ke ake lincenge ubuso bukaNkulunkulu ukuze abe lomusa kithi; lokhu kube ngesandla senu; uzakwemukela ubuso benu yini? kutsho i Nkosi yamabandla.


text:
Ngubani okhona ngitsho phakathi kwenu ongavala izivalo? Yebo, lingabaseli ize umlilo phezu kwelathi lami. Kangithokozi ngani, kutsho i Nkosi yamabandla, njalo kangiyikwemukela umnikelo esandleni senu ngentokozo.


text:
Ngoba kusukela ekuphumeni kwelanga kuze kube sekutshoneni kwalo, ibizo lami li za kuba likhulu phakathi kwezizwe; lakuyo yonke indawo impepha izatshiselwa ibizo lami, lomnikelo ohlambulukileyo; ngoba ibizo lami li za kuba likhulu phakathi kwezizwe, itsho i Nkosi yamabandla.


text:
Kodwa liyalingcolisa ngokuthi kwenu: Itafula leNkosi lingcolisiwe, lesithelo salo, ukudla kwalo, kudelelekile.


text:
Njalo lithi: Khangela, kudinisa kangakanani! Njalo likuchilela amakhala, itsho i Nkosi yamabandla: njalo lilethe impango, lokuqhulayo, lokugulayo; ngokunjalo lilethe umnikelo. Ngikwemukele lokhu yini ngokuthokoza esandleni senu? itsho i Nkosi.


text:
Kaqalekiswe-ke umkhohlisi oleduna emhlanjini wakhe, ofunga ahlabele iNkosi okonakeleyo; ngoba ngiyiNkosi enkulu, itsho i Nkosi yamabandla, lebizo lami liyesabeka phakathi kwezizwe.


text:
Uba lingalaleli, njalo uba lingakubeki enhliziyweni ukunika ibizo lami udumo, itsho i Nkosi yamabandla, sengizathumela isiqalekiso phakathi kwenu, ngiqalekise izibusiso zenu. Yebo, sengiziqalekisile, ngoba kalikubeki enhliziyweni.


text:
Khangelani, ngizakona inzalo yenu, ngithele umswane ebusweni benu, umswane wamadili enu, lisuswe lawo.


text:
Njalo lizakwazi ukuthi ngithumele lumlayo kini, ukuze isivumelwano sami sibe loLevi, itsho i Nkosi yamabandla.


text:
Isivumelwano sami besilaye siyikuphila lokuthula; ngamnika khona kube yikwesaba angesaba ngakho; wathuthumela phambi kwebizo lami.


text:
Umlayo weqiniso wawusemlonyeni wakhe, lesiphambeko kasitholakalanga endebeni zakhe. Wahamba lami ngokuthula langobuqotho, waphendula abanengi ebubini.


text:
Ngoba indebe zompristi ziyagcina ulwazi, njalo bayadinga umlayo emlonyeni wakhe, ngoba uyisithunywa se Nkosi yamabandla.


text:
Kodwa lina liphambukile endleleni, lakhubekisa abanengi emlayweni; lona isivumelwano sikaLevi, itsho i Nkosi yamabandla.


text:
Ngakho lami ngilenzile laba ngabadelelekayo labehliselwe phansi phambi kwabantu bonke, njengokuba lingagcinanga izindlela zami, kodwa lamukele ubuso emlayweni.


text:
Kasilababa munye yini thina sonke? UNkulunkulu munye kasidalanga yini? Kungani sisenza ngenkohliso, omunye emelene lomfowabo, ngokungcolisa isivumelwano sabobaba?


text:
UJuda wenze ngenkohliso, njalo kwenziwe amanyala koIsrayeli leJerusalema; ngoba uJuda ungcolisile ubungcwele bukaJehova abuthandayo, uthethe indodakazi kankulunkulu wezizweni.


text:
I Nkosi izaquma umuntu owenza lokhu, umfundisi lofundiswayo, asuke emathenteni kaJakobe, lalowo oletha umnikelo e Nkosi ni yamabandla.


text:
Lalokhu likwenzile kabili; lisibekela ilathi le Nkosi ngezinyembezi, ngokukhala, langokububula, okungangokuthi kayisawunanzi umnikelo, kumbe ukuwemukela ngokuthokoza esandleni senu.


text:
Kanti lithi: Kungani? Kungoba i Nkosi yayingumfakazi phakathi kwakho lomfazi wobutsha bakho, wena omphethe ngenkohliso, kanti engumngane wakho, lomfazi wesivumelwano sakho.


text:
Kenzanga yini oyedwa, lanxa elomoya oseleyo? Njalo kungani oyedwa? Wadinga inzalo kaNkulunkulu. Ngakho qaphelisani ngomoya wenu, njalo kakungabi lamunye ophatha umfazi wobutsha bakhe ngenkohliso.


text:
Ngoba i Nkosi uNkulunkulu kaIsrayeli ithi iyazonda ukwala. Ngoba omunye usibekela udlakela ngesembatho sakhe, itsho iNkosi yamabandla. Ngakho qaphelisani ngomoya wenu, ukuze lingenzi ngenkohliso.


text:
Liyidinisile i Nkosi ngamazwi enu. Kanti lithi: Siyidinise ngani? Ngokuthi kwenu: Wonke owenza okubi ulungile emehlweni e Nkosi, njalo uyathokoza ngabo; kumbe: Ungaphi uNkulunkulu wesahlulelo?


text:
Khangelani, ngithuma isithunywa sami, esizalungisa indlela phambi kwami; leNkosi eliyidingayo izafika masinyane ethempelini layo, ngitsho isithunywa sesivumelwano elithokoza ngaso; khangela siyeza, itsho iNkosi yamabandla.


text:
Kodwa ngubani ongalumela usuku lokuza kwaso, njalo ngubani ongema ekubonakaleni kwaso? Ngoba sinjengomlilo womcwengi wegolide, lanjengesepa yomwatshi.


text:
Sizahlala njeng omcwengi lomhlambululi wesiliva, sihlambulule amadodana kaLevi, siwacwenge njengegolide lanjengesiliva, aze asondeze iminikelo ngokulunga e Nkosi ni.


text:
Khona umnikelo wakoJuda loweJerusalema uzakuba mnandi e Nkosi ni njengensukwini zendulo, lanjengeminyakeni yakuqala.


text:
Njalo ngizasondela kini ngokwahlulela; ngibe ngumfakazi ophangisayo ngimelene labathakathi, ngimelene lezifebe, ngimelene labafungi bamanga, ngimelene labacindezeli bamaholo abaqatshiweyo, abafelokazi, lezintandane, labasunduzela abezizweni eceleni, njalo abangangesabiyo, itsho iNkosi yamabandla.


text:
Ngitsho kusukela ensukwini zaboyihlo liphambukile ezimisweni zami, kalizigcinanga. Buyelani kimi, lami ngizabuyela kini, itsho i Nkosi yamabandla. Kanti lithi: Sizabuyela ngani?


text:
Umuntu angamphanga yini uNkulunkulu? Kanti lina lingiphangile. Kodwa lithi: Sikuphange ngani? Ng okwetshumi lomnikelo.


text:
Lethani konke okwetshumi esiphaleni ukuze kube lokudla endlini yami. Lingihlole-ke khathesi kukho, itsho i Nkosi yamabandla, uba ngingayikulivulela amawindi amazulu, ngilithululele isibusiso kuze kungabi le ndawo eyaneleyo.


text:
Ngizakhuza okudlayo ngenxa yenu, njalo kakuyikulichithela izithelo zomhlabathi; levini kaliyikulibozisela ensimini, itsho i Nkosi yamabandla.


text:
Njalo zonke izizwe zizakuthi libusisiwe, ngoba lina lizakuba yilizwe elithokozisayo, itsho i Nkosi yamabandla.


text:
Lithe: Kuyize ukukhonza uNkulunkulu. Njalo kuyinzuzo bani ukuthi sigcine imfanelo yakhe, lokuthi sihambe sikwezimnyama phambi kwe Nkosi yamabandla?


text:
Khathesi-ke sithi abaziqhenyayo babusisiwe; yebo, labo abenza inkohlakalo bayakhiwa; yebo balinga uNkulunkulu, baphephe.


text:
Khona abayesabayo iNkosi bakhuluma, lowo lalowo kumngane wakhe; njalo i Nkosi yalalela, yezwa; logwalo lwesikhumbuzo lwalotshwa phambi kwayo ngabo abayesabayo i Nkosi, langalabo abazindla ngebizo layo.


text:
Njalo bazakuba ngabami, itsho i Nkosi yamabandla, ngalolosuku engizakwenza ngalo okuligugu kwami, njalo ngizabayekela njengendoda eyekela indodana yayo eyisebenzelayo.


text:
Beselibuya libona umehluko phakathi kolungileyo lomubi, phakathi kokhonza uNkulunkulu lalowo ongamkhonziyo.


text:
Ngoba khangelani, luyeza usuku oluvutha njengeziko; labo bonke abazigqajayo, yebo, bonke abenza ngenkohliso bazakuba libibi; losuku oluzayo luzabatshisa, itsho i Nkosi yamabandla, ukuze lungabatshiyeli impande kumbe ugatsha.


text:
Kodwa kini elesaba ibizo lami, ilanga lokulunga lizaphuma lilokusilisa empikweni zalo. Njalo lizaphuma liqolotsha njengamathole esibaya.


text:
Lizanyathelela phansi ababi, ngoba bazakuba ngumlotha ngaphansi kwengaphansi yenyawo zenu ngosuku engizakwenza, itsho i Nkosi yamabandla.


text:
Khumbulani umlayo kaMozisi inceku yami, engamlaya wona eHorebe ngoIsrayeli wonke, izimiso lezahlulelo.


text:
Uzaphendulela-ke inhliziyo yaboyise ebantwaneni, lenhliziyo yabantwana kuboyise, hlezi ngize ngitshaye ilizwe ngesiqalekiso.


text:
Kwathi emva kokuthunjelwa eBhabhiloni uJekoniya wazala uSalatiyeli; uSalatiyeli wasezala uZerubhabheli;


text:
Ngakho izizukulwana zonke ezisukela kuAbrahama zisiya kuDavida ziyizizukulwana ezilitshumi lane; lezisukela kuDavida ziye ekuthunjelweni eBhabhiloni ziyizizukulwana ezilitshumi lane; lezisukela ekuthunjelweni eBhabhiloni ziye kuKristu ziyizizukulwana ezilitshumi lane.


text:
Ngakho ukuzalwa kukaJesu Kristu kwaba nje. Ngoba unina uMariya esegane uJosefa, bengakahlangani wabonakala eselesisu ngoMoya oNgcwele.


text:
Kodwa uJosefa indoda yakhe engolungileyo, njalo engathandi ukumthela ihlazo, wayefuna ukumala ensitha.


text:
Kwathi esanakana lezizinto, khangela, ingilosi yeNkosi yabonakala kuye ephutsheni, yathi: Josefa, ndodana kaDavida, ungesabi ukumthatha uMariya umkakho. Ngoba lokho akukhulelweyo kungoMoya oNgcwele;


text:
njalo uzazala indodana, ubusuyitha ibizo uthi nguJesu; ngoba yena uzasindisa abantu bakhe ezonweni zabo.


text:
Khangela, intombi izathatha isisu ibelethe indodana, njalo bazabiza ibizo layo ngokuthi nguEmanuweli, okuyikuthi ngokuphendulelwa, uNkulunkulu ulathi.


text:
Kwathi uJosefa esephapheme ebuthongweni wenza njengalokho ingilosi yeNkosi imlayile, wasethatha umkakhe;


text:
Kwathi uJesu esezelwe eBhethelehema yeJudiya, ensukwini zikaHerodi inkosi, khangela, kwafika izazi eJerusalema zivela empumalanga,


text:
zisithi: Ungaphi ozelwe eyinkosi yamaJuda? Ngoba sibonile inkanyezi yakhe empumalanga, njalo sesize ukumkhonza.


text:
Esebuthanisile bonke abapristi abakhulu lababhali babantu, wabuza kubo ukuthi uKristu uzazalelwa ngaphi.


text:
Lawe, Bhethelehema lizwe lakoJuda, kawusuye omncinyane lakanye phakathi kwababusi bakoJuda; ngoba kuzavela kuwe umbusi, ozakwelusa abantu bami uIsrayeli.


text:
Wasezithuma eBhethelehema wathi: Hambani libuzisise ngomntwana; kuzakuthi nxa limtholile, libike kimi, ukuze lami ngiye ngimkhonze.


text:
Kwathi seziyizwile inkosi zasuka zahamba; njalo khangela, inkanyezi, ezayibona empumalanga, yahamba phambi kwazo, yaze yafika yema phezu kwalapho usane olwalukhona.


text:
Zasezingena endlini, zabona usane kanye loMariya unina, zawela phansi zalukhonza, zavula impahla zazo eziligugu zalukhunga ngezipho, igolide lempepha lemure*.


text:
Kwathi sezilayiwe nguNkulunkulu ephutsheni ukuthi zingabuyeli kuHerodi, zasuka zabuyela elizweni lakizo ngenye indlela.


text:
Kwathi sezisukile, khangela, ingilosi yeNkosi yabonakala kuJosefa ephutsheni, isithi: Vuka uthathe usane lonina, ubusubalekela eGibhithe, uhlale khona ngize ngikutshele; ngoba uHerodi uzaludinga usane, ukuze alubulale.


text:
wasehlala khona kwaze kwaba yikufa kukaHerodi; ukuze kugcwaliswe okwakhulunywa yiNkosi ngomprofethi ukuthi: EGibhithe ngiyibizile indodana yami.


text:
Kwathi uHerodi, esebonile ukuthi uphicwe yizazi, wathukuthela kakhulu, wathuma wabulala abantwana bonke ababeseBhethelehema lemingceleni yayo yonke, kusukela eminyakeni emibili langaphansi, njengesikhathi abebuzisise ngaso kuzazi.


text:
Kwezwakala ilizwi eRama, ukukhala lokulila lokudabuka okukhulu, uRasheli elilela abantwana bakhe, njalo engavumi ukududuzwa, ngoba benga se kho.


text:
yathi: Vuka uthathe umntwana omncinyane lonina, ubususiya elizweni lakoIsrayeli; ngoba sebefile ababedinga umphefumulo womntwana.


text:
Kodwa esezwile ukuthi uAkelawu usebusa eJudiya esikhundleni sikaHerodi uyise, wesaba ukuya khona; kodwa esexwayisiwe nguNkulunkulu ephutsheni, wasuka waya kungxenye zeGalili,


text:
wasefika wahlala emzini othiwa yiNazaretha; ukuze kugcwaliseke okwakhulunywa ngabaprofethi ukuthi: Uzabizwa ngokuthi ngumNazaretha.


text:
Ngoba nguye okwakhulunywa ngaye nguIsaya umprofethi, esithi: Ilizwi lomemezayo enkangala, lithi: Lungisani indlela yeNkosi; qondisani indledlana zayo.


text:
Njalo uJohane lo wayelesembatho sakhe soboya bekamela, lozwezwe lwesikhumba ekhalweni lwakhe; lokudla kwakhe kwakuzintethe loluju lweganga.


text:
Kwathi ebona abanengi babaFarisi labaSadusi besiza ekubhabhathizeni kwakhe, wathi kubo: Nzalo yezinyoka, ngubani olibonise ukubalekela ulaka oluzayo?


text:
njalo lingacabangi ukutsho phakathi kwenu lithi: SiloAbrahama ongubaba; ngoba ngithi kini: UNkulunkulu ulamandla okumvusela uAbrahama abantwana kulawamatshe.


text:
Lakhathesi ihloka selibekiwe empandeni zezihlahla; ngakho sonke isihlahla esingatheli isithelo esihle siyaganyulwa siphoselwe emlilweni.


text:
Mina ngilibhabhathiza ngamanzi kube sekuphendukeni; kodwa yena oza emva kwami ulamandla kulami, engingafanele ukuphatha amanyathela akhe; yena uzalibhabhathiza ngoMoya oNgcwele langomlilo;


text:
okhomane lwakhe lokwela lusesandleni sakhe, njalo uzathanyelisisa isibuya sakhe, abesebuthela amabele akhe esiphaleni sakhe, kodwa amakhoba uzawatshisa ngomlilo ongacitshekiyo.


text:
Kodwa uJesu ephendula wathi kuye: Vuma khathesi; ngoba kusifanele ukuthi sigcwalise ngokunjalo ukulunga konke. Wasemvumela.


text:
UJesu esebhabhathiziwe wahle wakhuphuka emanzini; njalo khangela, amazulu amvulekela, wasebona uMoya kaNkulunkulu esehla kungathi lijuba esiza phezu kwakhe.


text:
Njalo khangela, ilizwi livela emazulwini, lisithi: Lo uyiNdodana yami ethandekayo, engithokoza ngayo.


text:
Kodwa yena waphendula wathi: Kulotshiwe ukuthi: Umuntu kayikuphila ngesinkwa sodwa, kodwa ngalo lonke ilizwi eliphuma emlonyeni kaNkulunkulu.


text:
wasesithi kuye: Uba uyiNdodana kaNkulunkulu, ziwisele phansi; ngoba kulotshiwe ukuthi: Uzalaya ingilosi zakhe ngawe, besezikuphatha ngezandla, hlezi loba nini ukhube unyawo lwakho elitsheni.


text:
USathane wabuya wamusa entabeni ende kakhulu, wamtshengisa imibuso yonke yomhlaba lokukhazimula kwayo,


text:
UJesu wasesithi kuye: Suka, Sathane ! Ngoba kulotshiwe ukuthi: Uzakhothamela eNkosini uNkulunkulu wakho, njalo uzakhonza yona yodwa.


text:
wasesuka eNazaretha, weza wahlala eKapenawume engaselwandle, emingceleni yakoZebuloni leyakoNafithali;


text:
Ilizwe lakoZebuloni lelizwe lakoNafithali, e ndlel eni yaselwandle, ngaphetsheya kweJordani, iGalili labezizwe,


text:
abantu ababehlezi emnyameni babonile ukukhanya okukhulu, lababehlezi elizweni lethunzini lokufa ukukhanya kuphumele kubo.


text:
Kusukela kulesosikhathi uJesu waqala ukutshumayela lokuthi: Phendukani; ngoba umbuso wamazulu ususondele.


text:
Kwathi uJesu ehambahamba elwandle lweGalili wabona izelamani ezimbili, uSimoni othiwa nguPetro, loAndreya umfowabo, bephosela imbule olwandle; ngoba babengabagoli benhlanzi.


text:
Eseqhubeke esuka lapho, wabona ezinye izelamani ezimbili, uJakobe okaZebediya loJohane umfowabo, besemkhunjini kanye loZebediya uyise, belungisa amambule abo; wasebabiza.


text:
UJesu wasebhoda iGalili yonke, efundisa emasinagogeni abo, etshumayela ivangeli lombuso, eselapha sonke isifo lobuthakathaka bonke ebantwini.


text:
Indumela yakhe yasiphumela kuyo yonke iSiriya; basebeletha kuye bonke abagulayo, ababephethwe yizifo ngezifo lobuhlungu, lababengenwe ngamadimoni, lababelezithuthwane, lezigoga; wasebasilisa.


text:
Amaxuku amakhulu asemlandela evela eGalili leDikapolisi leJerusalema leJudiya langaphetsheya kweJordani.


text:
Lina libusisiwe, nxa belithuka belizingela, bekhuluma okubi konke bemelana lani beqamba amanga, ngenxa yami;


text:
thokozani lithabe kakhulu, ngoba umvuzo wenu mkhulu emazulwini; ngoba ngokunjalo babazingela abaprofethi abalandulelayo.


text:
Lina lilitswayi lomhlaba; kodwa uba itswayi seliduma lizatswaywa ngani? Kalisasizi lutho, ngaphandle kokulahlwa phandle beselinyathelwa ngabantu.


text:
njalo kabalumathisi isibane basibeke ngaphansi kwesitsha, kodwa phezu kwesiqobane sesibane, besesibakhanyisela bonke abasendlini.


text:
Ngokunjalo kakukhanye ukukhanya kwenu phambi kwabantu, ukuze babone imisebenzi yenu emihle, badumise uYihlo osemazulwini.


text:
Lingacabangi ukuthi ngize ukuchitha umlayo kumbe abaprofethi; angizanga ukuchitha kodwa ukugcwalisa.


text:
Ngoba ngiqinisile ngithi kini: Kuze kudlule izulu lomhlaba, kakusoze kudlule ibadlana libe linye kumbe ichatshana libe linye lomlayo kuze kwenzeke konke.


text:
Ngakho owephula owodwa kulimilayo emincinyane, afundise abantu ngokunjalo, uzathiwa ngomncinyane embusweni wamazulu; kodwa oyenzayo ayifundise, lowo uzathiwa mkhulu embusweni wamazulu.


text:
Ngoba ngithi kini: Ngaphandle kokuthi ukulunga kwenu kwedlule okwababhali lokwabaFarisi, kalisoze lingene embusweni wamazulu.


text:
Lizwile ukuthi kwathiwa kwabasendulo: Ungabulali; laloba ngubani obulalayo, uzakuba lecala lokugwetshwa;


text:
kodwa mina ngithi kini: Wonke othukuthelela umfowabo kungelasizatho uzakuba lecala lokugwetshwa; lotshoyo kumfowabo ukuthi: Siphukuphukundini! uzakuba lecala emphakathini; lotshoyo ukuthi: Sithuthandini ! uzakuba lecala elokuya esihogweni somlilo.


text:
Ngakho uba uletha umnikelo wakho elathini, ubusukhumbula ulapho ukuthi umfowenu ulolutho olumelana lawe,


text:
tshiya lapho umnikelo wakho phambi kwelathi, uhambe, uqale ubuyisane lomfowenu, ubusuzonikela umnikelo wakho.


text:
Phangisa uzwane laye omangalelane lawe usesendleleni laye, hlezi omangalelane lawe akunikele kumahluleli, futhi umahluleli akunikele epholiseni, ubusuphoselwa entolongweni.


text:
Njalo uba ilihlo lakho lokunene likukhubekisa, likhuphe ulilahlele khatshana lawe; ngoba kungcono kuwe ukuthi kubhubhe sibe sinye sezitho zakho, lokuthi umzimba wakho wonke ungaphoselwa esihogweni.


text:
Njalo uba isandla sakho sokunene sikukhubekisa, siqume usilahlele khatshana lawe; ngoba kungcono kuwe ukuthi kubhubhe sibe sinye sezitho zakho, lokuthi umzimba wakho wonke ungaphoselwa esihogweni.


text:
kodwa mina ngithi kini: Loba ngubani owala umkakhe, ngaphandle kodaba lokufeba, umenza afebe, njalo loba ngubani omthathayo owaliweyo uyafeba.


text:
Lizwile futhi ukuthi kwathiwa kwabasendulo: Ungafungi amanga, kodwa gcwalisa izifungo zakho eNkosini.


text:
Kodwa mina ngithi kini: Lingafungi lakanye; loba ngezulu, ngoba liyisihlalo sobukhosi sikaNkulunkulu;


text:
kodwa mina ngithi kini: Lingamelani lobubi; kodwa loba ngubani okuwakala esihlathini sokunene, mphendulele lesinye;


text:
kodwa mina ngithi kini: Thandani izitha zenu, libabusise abaliqalekisayo, libaphathe kuhle abalizondayo, libakhulekele abaliphatha kubi, labalizingelayo;


text:
ukuze libe ngabantwana bakaYihlo osemazulwini, ngoba yena uphumisa ilanga lakhe phezu kwababi labahle, anise izulu phezu kwabalungileyo labangalunganga.


text:
Futhi uba libingelela abafowenu bodwa, lenzani okukhulu okwedlula okwabanye? Kabenzi njalo labathelisi yini?


text:
Qaphelani ukuthi umsebenzi wenu womusa lingawenzi phambi kwabantu ukuze libonwe yibo; nxa kunge njalo, alilamvuzo kuYihlo osemazulwini.


text:
Ngakho nxa usenza umsebenzi womusa, ungakhalisi uphondo phambi kwakho, njengokwenza kwabazenzisi emasinagogeni lezindleleni, ukuze badunyiswe ngabantu; ngiqinisile ngithi kini: Sebewemukele umvuzo wabo.


text:
Kodwa wena nxa usenza umsebenzi womusa isandla sakho sokhohlo kasingakwazi esikwenzayo esokunene sakho,


text:
ukuze umsebenzi wakho womusa ube sekusithekeni; njalo uYihlo obona ekusithekeni, yena uzakuvuza obala.


text:
Lalapho likhuleka, lingabi njengabazenzisi, ngoba bona bathanda ukukhuleka bemi emasinagogeni lemahlanganweni endlela, ukuze babonwe ngabantu; ngiqinisile ngithi kini: Sebewemukele umvuzo wabo.


text:
Kodwa wena nxa ukhuleka, ngena endlini yakho yensitha, ubusuvala umnyango wakho, ukhuleke kuYihlo osensitha; njalo uYihlo obona ekusithekeni uzakuvuza obala.


text:
Njalo uba likhuleka lingaphindaphindi njengabezizwe; ngoba bacabanga ukuthi bazakuzwiwa ngokukhuluma kwabo okunengi.


text:
njalo ungasingenisi ekulingweni, kodwa usikhulule ebubini. Ngoba umbuso ungowakho lamandla lenkazimulo kuze kube nini lanini. Ameni.


text:
Futhi nxa lizila ukudla, lingabi lobuso obudanileyo njengabazenzisi; ngoba benyukumalisa ubuso babo, ukuze babonakale ebantwini ukuthi bazilile; ngiqinisile ngithi kini: Sebewemukele umvuzo wabo.


text:
ukuze ungabonakali ebantwini ukuthi uzilile ukudla, kodwa kuYihlo osekusithekeni; njalo uYihlo obona ekusithekeni uzakuvuza obala.


text:
Lingazibekeli impahla eziligugu emhlabeni, lapho inundu lokuthomba okona khona, lalapho amasela afohlela khona abeseseba;


text:
kodwa zibekeleni izinto eziligugu ezulwini, lapho inundu lokuthomba okungoni khona, lalapho amasela angafohleli khona ebe.


text:
Isibane somzimba yilihlo; ngakho uba ilihlo lakho liphilile, umzimba wakho wonke uzagcwala ukukhanya;


text:
kodwa uba ilihlo lakho lilibi, umzimba wakho wonke uzakuba lobumnyama. Ngakho uba ukukhanya okuphakathi kwakho kuyibumnyama, umnyama mkhulu kangakanani !


text:
Kakho ongakhonza amakhosi amabili; ngoba uzazonda enye, athande enye; kumbe uzabambelela kwenye, adelele enye. Lingekhonze uNkulunkulu loMamona*.


text:
Ngakho ngithi kini: Lingaphisekeli impilo yenu, ukuthi lizakudlani lokuthi lizanathani; lomzimba wenu, ukuthi lizakwembathani. Impilo kayidluli yini ukudla, lomzimba izembatho?


text:
Khangelani inyoni zezulu, ukuthi kazihlanyeli njalo kazivuni, kazibutheli eziphaleni; kanti uYihlo osezulwini uyazondla; lina kalizidluli kakhulu yini?


text:
Langezembatho liphisekelani? Qaphelisani imiduze yeganga, ukuthi ikhula njani; kayitshikatshiki, kayiphothi;


text:
Njalo uba uNkulunkulu esembathisa ngokunjalo utshani beganga, obukhona lamuhla, kuthi kusasa buphoswe eziko, kayikule mbathisa kakhulu yini, lina abokholo oluncinyane?


text:
Ngoba zonke lezizinto izizwe ziyazidinga; ngoba uYihlo osezulwini uyazi ukuthi liyaziswela zonke lezizinto.


text:
Kodwa dingani kuqala umbuso kaNkulunkulu lokulunga kwakhe, njalo zonke lezizinto zizakwengezelelwa kini.


text:
ngoba ngokwehlulela elehlulela ngakho lizakwahlulelwa ngakho; langesilinganiso elilinganisa ngaso, lizalinganiselwa ngaso lani.


text:
Kanti ukhangelelani ucezwana oluselihlweni lomfowenu, kodwa ungalunanzeleli ugodo olukwelakho ilihlo?


text:
Kumbe ungatsho njani kumfowenu ukuthi: Kahle ngikhuphe ucezwana oluselihlweni lakho; khangela kanti ugodo luselihlweni lakho?


text:
Mzenzisi, qala ukhuphe ugodo elihlweni lakho, khona-ke uzabona kuhle ukukhupha ucezwana elihlweni lomfowenu.


text:
Linganiki izinja okungcwele; lingaphoseli amapharele* enu phambi kwezingulube, hlezi ziwanyathele ngenyawo zazo, besezitshibilika ziliklebhule.


text:
Ngakho uba lina, elingababi, likwazi ukupha abantwana benu izipho ezinhle, uYihlo osemazulwini uzabapha kakhulu kangakanani izinto ezinhle abacela kuye?


text:
Ngakho konke elithanda ukuthi abantu bakwenze kini, kwenzeni lani ngokunjalo kubo; ngoba lokhu kungumlayo labaprofethi.


text:
Ngenani ngesango elincinyane; ngoba isango likhulu, lendlela ibanzi eya ekubhujisweni, njalo banengi abangena ngalo;


text:
Kodwa nanzelelani abaprofethi bamanga, abeza kini bembathise okwezimvu, kodwa ngaphakathi bazimpisi eziphangayo.


text:
Lizabazi ngezithelo zabo; bayazikha yini izithelo zevini emeveni, kumbe imikhiwa ekhuleni oluhlabayo?


text:
Ngokunjalo sonke isihlahla esihle siyathela izithelo ezinhle; kodwa isihlahla esibi siyathela izithelo ezimbi;


text:
Kakusibo bonke abatshoyo kimi ukuthi: Nkosi, Nkosi, abazangena embusweni wamazulu; kodwa lowo oyenzayo intando kaBaba osemazulwini.


text:
Abanengi bazakuthi kimi ngalolosuku: Nkosi, Nkosi, kasiprofethanga yini ngelakho ibizo, sakhupha amadimoni ngelakho ibizo, senza imisebenzi elamandla eminengi ngelakho ibizo?


text:
Ngakho wonke owezwayo la amazwi ami njalo awenze, ngizamfananisa lendoda ehlakaniphileyo, eyakha indlu yayo phezu kwedwala;


text:
laselisina izulu, kwasekufika impophoma, kwasekuvunguza imimoya yayitshaya leyondlu; kodwa kayiwanga; ngoba yayisekelwe phezu kwedwala.


text:
Njalo wonke owezwayo la amazwi ami njalo angawenzi, uzafananiswa lendoda eyisithutha, eyakha indlu yayo phezu kwetshebetshebe;


text:
laselisina izulu, kwasekufika impophoma, kwasekuvunguza imimoya yayitshaya leyondlu; yawa; kwaba kukhulu ukuwa kwayo.


text:
UJesu waseselula isandla, wamthinta, wathi: Ngiyathanda, hlambuluka. Njalo ubulephero bakhe bahle bahlanjululwa.


text:
UJesu wasesithi kuye: Khangela ungatsheli muntu; kodwa hamba, uziveze kumpristi, unikele umnikelo uMozisi awulayayo, kube yibufakazi kubo.


text:
Induna yekhulu yasiphendula yathi: Nkosi, kangifanele ukuthi ungene ngaphansi kophahla lwami; kodwa kuphela khuluma ilizwi, njalo inceku yami izasiliswa.


text:
Ngoba lami ngingumuntu ongaphansi kwamandla, ngilamabutho ngaphansi kwami; njalo ngithi kuleli: Hamba, beselihamba; lakwelinye: Woza, beselisiza; lencekwini yami: Yenza lokhu, njalo ikwenze.


text:
Kwathi uJesu esezwile wamangala, wathi kwabalandelayo: Ngiqinisile ngithi kini: Angitholanga ukholo olungaka ngitsho lakoIsrayeli.


text:
Njalo ngithi kini: Abanengi bazakuza bevela empumalanga lentshonalanga, bahlale loAbrahama loIsaka loJakobe, embusweni wamazulu;


text:
kodwa abantwana bombuso bazaphoselwa emnyameni ongaphandle; lapha kuzakuba khona ukukhala lokugedla amazinyo.


text:
UJesu wasesithi enduneni yekhulu: Hamba, futhi kakube kuwe njengoba ukholiwe. Inceku yakhe yasisiliswa ngalelohola.


text:
Kwathi sekuhlwile baletha kuye abanengi ababengenwe ngamadimoni; wasekhupha omoya ngelizwi, wasilisa bonke abagulayo;


text:
ukuze kugcwaliseke okwakhulunywa nguIsaya umprofethi ukuthi: Yena wathatha ubuthakathaka bethu, wazithwala izifo zethu.


text:
UJesu wasesithi kuye: Amakhanka alemilindi, lenyoni zezulu izidleke; kodwa iNdodana yomuntu kayila lapho engaqamelisa ikhanda khona.


text:
Njalo khangela, kwavuka isiphepho esikhulu olwandle, okungangokuthi umkhumbi wagutshuzelwa ngamagagasi; kodwa yena wayelele.


text:
Wasesithi kubo: Lesabelani, lina abokholo oluncinyane? Wasesukuma wakhuza imimoya lolwandle; kwasekusiba khona ukuthula okukhulu.


text:
Kwathi esefikile ngaphetsheya elizweni lamaGergesi, bamhlangabeza ababili ababengenwe ngamadimoni bephuma emangcwabeni, belolaka kakhulu, okungangokuthi kwakungekho odlula ngaleyondlela;


text:
njalo khangela, bamemeza besithi: Silani lawe, Jesu Ndodana kaNkulunkulu? Uze lapha yini ukusihlupha kungakafiki isikhathi?


text:
Wasesithi kuwo: Hambani. Esephumile angena emhlanjini wengulube; futhi khangela, umhlambi wonke wengulube waphaphatheka eliweni usiya olwandle, wafela emanzini.


text:
Njalo khangela, umuzi wonke waphuma ukumhlangabeza uJesu; bathi bembona, bancenga ukuthi asuke emikhawulweni yakibo.


text:
Futhi khangela, baletha kuye umuntu oyisigoga elele ehlakeni; uJesu ebona-ke ukholo lwabo wathi koyisigoga: Mana isibindi, mntwana; uthethelelwe izono zakho.


text:
Kodwa ukuze lazi ukuthi iNdodana yomuntu ilamandla emhlabeni okuthethelela izono (wasesithi koyisigoga): Sukuma uthathe uhlaka lwakho, uye endlini yakho.


text:
Esedlula lapho uJesu wabona umuntu, othiwa nguMathewu, ehlezi endlini yokuthelisela, wathi kuye: Ngilandela. Wasesukuma wamlandela.


text:
Kwasekusithi ehlezi ekudleni endlini, khangela-ke, abathelisi abanengi lezoni beza bahlala ekudleni loJesu labafundi bakhe.


text:
Kodwa hambani lifunde ukuthi kutshoni ukuthi: Ngifuna isihawu, njalo hatshi umhlatshelo; ngoba angizanga ukubiza abalungileyo, kodwa izoni zize ekuphendukeni.


text:
Khona kwafika kuye abafundi bakaJohane, besithi: Kungani thina labaFarisi sizila ukudla kanenginengi, kodwa abafundi bakho bengazili ukudla?


text:
UJesu wasesithi kubo: Abantwana bendlu yomthimba bangalila yini, selokhu umyeni elabo? Kodwa zizafika insuku lapho umyeni ezasuswa kubo; khona-ke bezazila ukudla.


text:
Futhi kakho obekela isichibi selembu elingakafinyeli esembathweni esidala; ngoba lokho okubekelwe kuso kuzadabuka esembathweni, besesiqhela isikhala.


text:
Njalo kabatheli iwayini elitsha emigodleni emidala; uba-ke kungenjalo imigodla iyadabuka, lewayini lichitheke, lemigodla yonakale; kodwa iwayini elitsha balifaka emigodleni emitsha, besekulondolozeka kokubili.


text:
Kwathi esakhuluma lezizinto kubo, khangela, kwafika umphathi othile waguqa phambi kwakhe, wathi: Indodakazi yami isanda ukufa; kodwa woza ubeke isandla sakho phezu kwayo, njalo izaphila.


text:
Njalo khangela, owesifazana owayelomopho okweminyaka elitshumi lambili, wasondela ngemuva, wathinta umphetho wesembatho sakhe.


text:
Kodwa uJesu etshibilika embona, wathi: Mana isibindi, ndodakazi; ukholo lwakho lukusindisile. Owesifazana wasesila kusukela ngalelohola.


text:
Kwathi uJesu esedlula lapho, iziphofu ezimbili zamlandela, zimemeza zisithi: Sihawukele, Ndodana kaDavida !


text:
Esengenile endlini, iziphofu zeza kuye; uJesu wasesithi kuzo: Liyakholwa yini ukuthi ngingakwenza lokhu? Zathi kuye: Yebo, Nkosi.


text:
kwathi idimoni selikhutshiwe, isimungulu sakhuluma; amaxuku asemangala, athi: Kakuzanga kubonwe okunje koIsrayeli.


text:
UJesu wasebhoda emizini yonke lemizaneni, efundisa emasinagogeni abo, etshumayela ivangeli lombuso, eselapha sonke isifo lobuthakathaka bonke ebantwini.


text:
Kwathi ebona amaxuku, waba lesihelo ngawo, ngoba ayekhathele ehlakazekile njengezimvu ezingelamelusi.


text:
Wasebizela kuye abafundi bakhe abalitshumi lambili, wabanika amandla phezu kwabomoya abangcolileyo, ukuthi babakhuphe, lokuthi belaphe sonke isifo lobuthakathaka bonke.


text:
Njalo amabizo abaphostoli abalitshumi lambili yiwo la: Owokuqala nguSimoni othiwa nguPetro, loAndreya umfowabo; uJakobe okaZebediya, loJohane umfowabo;


text:
uFiliphu, loBartolomewu; uTomasi, loMathewu umthelisi; uJakobe okaAlfewu, loLabewu othiwa njalo nguTadewu;


text:
Laba abalitshumi lambili uJesu wabathuma, wabalaya, esithi: Lingahambi ngendlela yabezizwe, lingangeni emzini wamaSamariya;


text:
Silisani abagulayo, lihlambulule amalephero, livuse abafileyo, likhuphe amadimoni. Lemukeliswe ngesihle, phanini ngesihle.


text:
loba isikhwama sendlela, loba izigqoko ezimbili, loba amanyathela, loba udondolo; ngoba isisebenzi sifanele ukudla kwaso.


text:
Lakuwuphi umuzi kumbe umzana elingena kuwo, buzani ukuthi ngubani ofaneleyo kuwo; lihlale khona, lize lisuke.


text:
Njalo uba indlu ifanele, ukuthula kwenu kakube phezu kwayo; kodwa uba ingafanele, ukuthula kwenu kakubuyele kini.


text:
Njalo loba ngubani ongalemukeliyo kumbe ongalaleli amazwi enu, nxa liphuma kuleyondlu kumbe kulowomuzi, thintithani uthuli lwenyawo zenu.


text:
Ngiqinisile ngithi kini: Kuzakuba ngcono kulizwe leSodoma leleGomora ngosuku lwesigwebo, kulakulowomuzi.


text:
Khangelani, mina ngiyalithuma njengezimvu phakathi kwezimpisi; ngakho hlakaniphani njengezinyoka, libe msulwa njengamajuba.


text:
Kodwa nxa belinikela, lingakhathaleli ukuthi lizakhuluma njani kumbe into bani; ngoba lizanikwa ngalelohola lokho elizakukhuluma;


text:
Futhi umfowabo uzanikela umfowabo ekufeni, loyise umntwana; labantwana bazavukela abazali, bababulale.


text:
Njalo lizazondwa yibo bonke ngenxa yebizo lami; kodwa ophikelelayo kuze kube sekupheleni, nguye ozasindiswa.


text:
Kodwa nxa belizingela kulo umuzi, balekelani komunye; ngoba ngiqinisile ngithi kini: Kaliyikuqeda imizi yonke yakoIsrayeli, kuze kufike iNdodana yomuntu.


text:
Kumanele umfundi ukuthi abe njengomfundisi wakhe, lenceku njengenkosi yayo. Aluba bebizile umninindlu ngokuthi nguBhelezebhule, kakhulu kangakanani labo abendlu yakhe?


text:
Ngakho lingabesabi; ngoba kakukho okufihliweyo, okungayikubonakaliswa; lokuthukuziweyo, okungayikwaziwa.


text:
Lokho engikutsho kini emnyameni, kukhulumeni ekukhanyeni; lalokho elikuzwa endlebeni, kumemezeleni phezu kwezindlu.


text:
Njalo lingabesabi ababulala umzimba, kodwa bengelamandla okubulala umphefumulo; kodwa mesabeni kakhulu olamandla okubhubhisa kokubili umphefumulo lomzimba esihogweni.


text:
Kazithengiswa yini intaka ezimbili ngendibilitshi? Kodwa kakuyikuwa emhlabathini lanye yazo, ngaphandle kukaYihlo.


text:
Othanda uyise kumbe unina kulami kangifanele; lothanda indodana kumbe indodakazi kulami kangifanele;


text:
Owemukela umprofethi ebizweni lomprofethi uzazuza umvuzo womprofethi; lowemukela olungileyo ebizweni lolungileyo uzazuza umvuzo wolungileyo.


text:
Njalo loba ngubani ozanathisa omunye walababancinyane inkezo nje yamanzi aqandayo ebizweni lomfundi, ngiqinisile ngithi kini: Kasoze alahlekelwa ngumvuzo wakhe.


text:
Kwasekusithi uJesu eseqedile ukulaya abafundi bakhe abalitshumi lambili, wasuka lapho ukuyafundisa lokutshumayela emizini yabo.


text:
Iziphofu zemukela ukubona, leziqhuli ziyahamba, amalephero ayahlanjululwa, lezacuthe ziyezwa, abafileyo bayavuswa, labayanga bayatshunyayezwa ivangeli;


text:
Kwathi bona besuka uJesu waqala ukukhuluma emaxukwini ngoJohane wathi: Laphuma laya enkangala ukuyabonani? Umhlanga onyikinywa ngumoya yini?


text:
Kanti laphumela ukuyabonani? Umuntu owembethe izembatho ezibuthakathaka yini? Khangelani, abembethe ezibuthakathaka basezindlini zamakhosi.


text:
ngoba lo nguye okulotshwe ngaye ukuthi: Khangela, mina ngiyathuma isithunywa sami phambi kobuso bakho, esizalungisa indlela yakho phambi kwakho.


text:
Ngiqinisile ngithi kini: Kakuvelanga phakathi kwabazelwe ngabesifazana omkhulu kuloJohane uMbhabhathizi. Kodwa omncinyane embusweni wamazulu mkhulu kulaye.


text:
Njalo kusukela ensukwini zikaJohane uMbhabhathizi kuze kube khathesi umbuso wamazulu uphathwa ngodlakela, labalodlakela bawuthatha ngamandla.


text:
Kodwa ngizasifananisa lani lesisizukulwana? Sifanana labantwana abahlezi emamakethe, bememeza kubangane babo,


text:
INdodana yomuntu yafika isidla inatha, basebesithi: Khangelani, umuntu oligovu lesinathi sewayini, umngane wabathelisi lezoni. Kodwa inhlakanipho ithiwa ilungile ngabantwana bayo.


text:
Waseqala ukusola imizi okwakwenziwe phakathi kwayo ubunengi bemisebenzi yakhe yamandla, ngoba ingaphendukanga, wathi:


text:
Maye kuwe, Korazini ! Maye kuwe, Bethisayida ! Ngoba uba kwakwenziwe eTire leSidoni imisebenzi yamandla eyenziwe kini, ngabe kade baphenduka bembethe amasaka lemlotheni.


text:
Lawe, Kapenawume, ophakanyiselwe ezulwini, uzaphoselwa phansi esihogweni; ngoba uba yayenziwe eSodoma imisebenzi yamandla eyenziwe kuwe, ngabe isekhona kuze kube lamuhla.


text:
Ngalesosikhathi uJesu waphendula wathi: Ngiyakubonga, Baba, Nkosi yezulu lomhlaba, ngoba uzifihlile lezizinto kwabahlakaniphileyo labaqedisisayo, kodwa wazembulela izingane;


text:
Konke kwanikelwa kimi nguBaba; njalo kakho oyaziyo iNdodana, ngaphandle kukaYise; kakho futhi omaziyo uYise ngaphandle kweNdodana, njalo loba ngubani iNdodana ethanda ukumembulela.


text:
Thathani ijogwe lami lilibeke phezu kwenu lifunde kimi, ngoba ngimnene ngithobekile enhliziyweni; njalo lizathola ukuphumula emiphefumulweni yenu;


text:
Ngalesosikhathi uJesu wadabula emasimini amabele ngesabatha; futhi abafundi bakhe babelambile, baqala ukukha izikhwebu, badla.


text:
Kodwa abaFarisi be ku bona bathi kuye: Khangela, abafundi bakho benza okungavunyelwanga ukwenziwa ngesabatha.


text:
ukuthi wangena njani endlini kaNkulunkulu, wadla izinkwa zokubukiswa, ayengavunyelwa ukuzidla, ngitsho lababelaye, ngaphandle kwabapristi bodwa?


text:
Ingabe kalifundanga yini emlayweni, ukuthi ngamasabatha abapristi bayalona isabatha ethempelini, bangabi lacala?


text:
Kodwa aluba belisazi ukuthi kutshoni ukuthi: Ngifisa isihawu hatshi umhlatshelo, ngabe kalibalahlanga abangelacala.


text:
njalo khangela, kwakukhona umuntu olesandla esitshwabheneyo; basebembuza besithi: Kuvunyelwe yini ukusilisa ngamasabatha? Ukuze bambeke icala.


text:
Kodwa wathi kubo: Nguwuphi umuntu phakathi kwenu, elemvu eyodwa, futhi uba iwele emgodini ngesabatha, ongayikuyibamba a yi khuphe?


text:
Khangela, inceku yami engiyikhethileyo; othandekayo wami othokoza ngaye umphefumulo wami; ngizabeka uMoya wami phezu kwakhe, njalo uzatshumayela ukwahlulela kwabezizwe.


text:
Umhlanga ofecekileyo kayikuwephula, lentambo yesibane ethunqayo kayikuyicitsha, aze aphumelelise ukwahlulela ekunqobeni.


text:
Kwasekulethwa kuye umuntu ongenwe lidimoni, ey isiphofu lesimungulu; wasemsilisa, kwaze kwathi isiphofu esiy isimungulu sakhuluma njalo sabona.


text:
Kodwa abaFarisi sebezwile bathi: Lumuntu kakhuphi amadimoni, ngaphandle kukaBhelezebhule inkosi yamadimoni.


text:
Kodwa uJesu, eseyazi imicabango yabo, wathi kubo: Wonke umbuso owehlukene umelene lawo ngokwawo uyachitheka; lawo wonke umuzi kumbe indlu eyehlukene ngokuzimelana ingeze yema.


text:
Njalo uba uSathane ekhupha uSathane, wehlukene emelene laye ngokwakhe; pho umbuso wakhe uzakuma njani?


text:
Futhi uba mina ngikhupha amadimoni ngoBhelezebhule, amadodana enu akhupha ngobani? Ngakho wona azakuba ngabagwebi benu.


text:
Kumbe umuntu angangena njani endlini yesiqhwaga aphange impahla yaso, ngaphandle kokuthi asibophe kuqala isiqhwaga? Abesephanga-ke indlu yaso.


text:
Ngakho ngithi kini: Abantu bazathethelelwa sonke isono lenhlamba; kodwa ukuhlambaza uMoya kakuyikuthethelelwa abantu.


text:
Lalowo okhuluma ilizwi elimelana leNdodana yomuntu, uzathethelelwa; kodwa lowo okhuluma emelana loMoya oyiNgcwele, kayikuthethelelwa, kungeyisikho kulesisikhathi loba kwesizayo.


text:
Loba yenzani isihlahla sibe ngesilungileyo, lesithelo saso sibe ngesilungileyo, kumbe lenze isihlahla sibe sibi, lesithelo saso sibe sibi, ngoba isihlahla saziwa ngesithelo.


text:
Nzalo yezinyoka, lingakhuluma njani izinto ezinhle, libabi? Ngoba umlomo ukhuluma ngokugcwala kwenhliziyo.


text:
Umuntu olungileyo ukhupha izinto ezilungileyo kokuligugu elilungileyo lenhliziyo; lomuntu omubi ukhupha izinto ezimbi kokuligugu elibi.


text:
Kodwa ngithi kini: Lonke ilizwi eliyize abalikhulumayo abantu, bazaziphendulela ngalo ngosuku lokwahlulela.


text:
Abanye bababhali labaFarisi basebephendula, bathi: Mfundisi, sifuna ukubona isibonakaliso esivela kuwe.


text:
Kodwa waphendula wathi kubo: Isizukulwana esibi lesifebayo sidinga isibonakaliso; kodwa kasiyikunikwa isibonakaliso, ngaphandle kwesibonakaliso sikaJona umprofethi.


text:
Ngoba njengalokhu uJona waba sesiswini sensikabayitshiye insuku ezintathu lobusuku obuthathu, ngokunjalo iNdodana yomuntu izakuba semathunjini omhlaba insuku ezintathu lobusuku obuthathu.


text:
Amadoda eNinive azasukuma ekugwetshweni kanye lalesisizukulwana, asilahle; ngoba aphenduka ngokutshumayela kukaJona; njalo khangelani, omkhulu kuloJona ulapha.


text:
Indlovukazi yeningizimu izasukuma ekugwetshweni kanye lalesisizukulwana, isilahle; ngoba yavela emikhawulweni yomhlaba u kuza kuzwa inhlakanipho kaSolomoni; njalo khangelani, omkhulu kuloSolomoni ulapha.


text:
Kodwa nxa umoya ongcolileyo esephumile emuntwini, uyahamba adabule indawo ezomileyo, edinga ukuphumula, kodwa enga ku tholi.


text:
Abesesithi: Ngizabuyela endlini yami engaphuma kuyo; njalo esefikile ayifice ize, ithanyelwe, njalo ilungisiwe.


text:
Abesehamba athathe kanye laye abanye omoya abayisikhombisa ababi kulaye uqobo, besebengena bahlale khona; njalo ukucina kwalowomuntu kube kubi kulokuqala. Kuzakuba njalo lakulesisizukulwana esibi.


text:
Kwasekubuthana kuye amaxuku amakhulu, waze wangena emkhunjini wahlala phansi; lexuku lonke lema ekhunjini.


text:
Wasekhuluma labo izinto ezinengi ngemifanekiso, wathi: Khangelani, kwaphuma umhlanyeli ukuyahlanyela.


text:
Kwathi ekuhlanyeleni kwakhe, enye inhlanyelo yawela eceleni kwendlela; kwasekufika inyoni, zayidla zayiqeda.


text:
Kodwa enye yawela emadwaleni, lapho eyayingelamhlabathi omnengi khona; futhi yahle yamila, ngoba kwakungelakutshona komhlabathi;


text:
Kodwa enye yawela emhlabathini omuhle, yathela isithelo, enye ikhulu, lenye amatshumi ayisithupha, lenye amatshumi amathathu.


text:
Wasephendula wathi kubo: Ngoba kuphiwe kini ukwazi imfihlo zombuso wamazulu, kodwa bona kabakunikwanga.


text:
Ngoba loba ngubani olakho uzaphiwa, abe lokwengezelelweyo; kodwa lowo ongelakho, uzakwemukwa lalokho alakho.


text:
Ngakho ngikhuluma labo ngemifanekiso, ngoba bebona kababoni, njalo besizwa kabezwa, futhi kabaqedisisi.


text:
Kubo besekugcwaliseka isiprofetho sikaIsaya, esithi: Ukuzwa lizakuzwa, kodwa kalisoze liqedisise; lokubona lizabona, kodwa kalisoze libonisise;


text:
ngoba inhliziyo yalababantu seyaba lukhuni, njalo bezwa kanzima ngendlebe, lamehlo abo bawacimezile; hlezi loba nini babone ngamehlo, njalo bezwe ngendlebe, futhi baqedisise ngenhliziyo, njalo baphenduke, besengibasilisa.


text:
Ngoba ngiqinisile ngithi kini: Abaprofethi abanengi labalungileyo babethanda ukubona izinto elizibonayo, kodwa kaba zi bonanga; lokuzwa izinto elizizwayo kodwa kaba zi zwanga.


text:
Kuthi wonke ozwayo ilizwi lombuso kodwa engaqedisisi, omubi afike, ahluthune okuhlanyelwe enhliziyweni yakhe. Lo nguye ohlanyelwe eceleni kwendlela.


text:
kodwa kalampande phakathi kwakhe, kodwa uhlala isikhathi; kuthi sekufika inkathazo kumbe ukuzingelwa ngenxa yelizwi, ahle akhubeke.


text:
Lohlanyelwe emeveni, nguye olizwayo ilizwi, kodwa impisekelo yalumhlaba lenkohliso yenotho kuyaliminyanisa ilizwi, futhi lingatheli isithelo.


text:
Kodwa ohlanyelwe emhlabathini omuhle, nguye olizwayo ilizwi aliqedisise; athele izithelo, aveze, omunye ikhulu, lomunye amatshumi ayisithupha, lomunye amatshumi amathathu.


text:
Wabeka phambi kwabo omunye umfanekiso, esithi: Umbuso wamazulu ufananiswa lomuntu owahlanyela inhlanyelo enhle ensimini yakhe.


text:
Zasezisondela inceku zomninimuzi zathi kuye: Nkosi, kawuhlanyelanga yini inhlanyelo enhle ensimini yakho? Pho iwuthethe ngaphi umfaba?


text:
Wasesithi kuzo: Umuntu oyisitha ukwenzile lokhu. Inceku zasezisithi kuye: Uthanda ukuthi siyewubutha yini?


text:
Yekelani kukhule kokubili ndawonye kuze kube yisivuno; langesikhathi sokuvuna ngizakuthi kwabavunayo: Buthani kuqala umfaba, liwubophe izinyanda ukuze liwutshise; kodwa amabele liwabuthele esiphaleni sami.


text:
Wasebabekela omunye umfanekiso, esithi: Umbuso wamazulu unjengohlamvu lwemasitedi, aluthatha umuntu waluhlanyela ensimini yakhe;


text:
lona kambe luncinyane kulazo zonke inhlamvu; kodwa nxa selukhulile, lukhulu kulezilimo zonke, njalo luba yisihlahla, kuze kufike inyoni zezulu, zakhele engatsheni zaso.


text:
Wabatshela omunye umfanekiso, wathi: Umbuso wamazulu unjengemvubelo, ayithathayo owesifazana wayifaka emagokokweni amathathu empuphu, kwaze kwabila konke.


text:
Lezizinto zonke uJesu wazikhuluma emaxukwini ngemifanekiso, futhi ngaphandle komfanekiso kakhulumanga kubo;


text:
ukuze kugcwaliseke okwakhulunywa ngumprofethi, esithi: Ngizavula umlomo wami ngemifanekiso, ngizaveza izinto ezifihlakeleyo kusukela ekusekelweni komhlaba.


text:
Kwathi uJesu esewayekele amaxuku ahamba wangena endlini; basebesondela kuye abafundi bakhe, besithi: Sichasisele umfanekiso womfaba ensimini.


text:
Ngakho-ke njengalokhu umfaba uyabuthwa utshiswe emlilweni, kuzakuba njalo ekupheleni kwalesisikhathi.


text:
INdodana yomuntu izathuma ingilosi zayo, besezibutha zikhuphe embusweni wayo konke okukhubekisayo lalabo abenza okubi,


text:
Futhi umbuso wamazulu unjengempahla eligugu efihliweyo ensimini, okuthi umuntu eseyificile wa yi fihla; entokozweni yakhe uyahamba, athengise konke alakho, athenge leyonsimu.


text:
lona, lithe seligcwele, balidonsela ekhunjini, bahlala phansi, babuthela ezilungileyo ezitsheni, kodwa ezimbi bazilahlela ngaphandle.


text:
Kuzakuba njalo ekupheleni kwesikhathi; ingilosi zizaphuma, zehlukanise ababi zibasuse phakathi kwabalungileyo,


text:
Wasesithi kubo: Ngakho wonke umbhali ofundiselwe umbuso wamazulu unjengomuntu ongumninimuzi, okhupha empahleni yakhe eligugu okutsha lokudala.


text:
Wathi esefikile emzini wakibo wabafundisa esinagogeni labo, baze bamangala bathi: Ivela ngaphi kuyenalo linhlakanipho lalimisebenzi yamandla?


text:
Lo kayisiyo yini indodana yombazi? Unina kathiwa nguMariya yini, labafowabo oJakobe loJose loSimoni loJudasi?


text:
Basebekhubeka ngaye. Kodwa uJesu wathi kubo: Umprofethi kasweli ukudunyiswa ngaphandle kwelizweni lakibo lendlini yakwabo.


text:
wasesithi ezincekwini zakhe: Lo nguJohane uMbhabhathizi; yena uvukile kwabafileyo, kungakho-ke imisebenzi yamandla isebenza kuye.


text:
Ngoba uHerodi wayembambile uJohane wambopha wamfaka entolongweni, ngenxa kaHerodiyasi umkaFiliphu umfowabo;


